<header data-type="book">
<h1>彤園醫書·外科</h1>
<dl class="元資料">
<div><dt>作者</dt><dd>鄭玉壇</dd></div>
<div><dt>朝代</dt><dd>清</dd></div>
<div><dt>年份</dt><dd><data value="1795">公元1795年</data></dd></div>
</dl>
</header>

<h1>例言</h1>
<p>醫本一理，謂之為外者，就其證之表見於外者言也。蓋人之一身，臟腑根於內，經絡行於外，而且流貫於中者，皆氣血為之也，則亦何外之非內哉？余編是書，辨證立方，謹奉御纂《醫宗金鑑·外科心法要訣》為主，而又採輯諸家可互相發明者，附錄於每條之下，繪圖立說，旨歸切要。外以辨其形色、部位、十二經絡、穴道、骨度；內以察其臟腑、脈息、氣血、精髓、陰陽、表裡、寒熱、虛實，與夫五方風土、六淫七情之類，反復申明，因證施治，俾學者匯觀而統會焉。</p>
<p><u>彤園自識</u></p>
<p>先賢云：舍脈而言藥者，妄也。茲推衍平脈法，編為七言歌，分節註解，隨舉癰疽脈證匯出四十五條，語雖不多，具有精義，學者幸毋翫忽。</p>
<p>○治癰疽與治傷寒等，要在辨證詳明，方好分經論治。茲取諸證辨別於前，俾學者先明其陰陽、表裡、寒熱、虛實之理，庶不致混於所施。</p>
<p>○內治之法凡此丸散湯藥，而外治除敷貼洗熨外，更有針、灸、砭、照、烘、拔、蒸、烙八法，茲縷列於前，俾學者平日講習明白，臨證自有主張。</p>
<p>○穴道分寸，骨度明位，臟腑圖說，諸家未及備載，茲按《靈樞經》、《銅人圖》、《天星奇穴》諸書，撮其緊要者，繪圖立說於前，俾學者知明顧忌云。</p>
<p>○諸部瘡瘍皆次第分識，二、三、四卷首繪圖形，次言脈證，所有應用方法只載湯頭，隨註明見五、六卷某字號，傅循序推尋，可應手而得。</p>
<p>○瘡瘍初起，表裡清解方見五卷，膿成托裡，潰後補養，及前後洗熨敷貼、膏藥靈丹、去腐生肌方見六卷，相輔而行。顏曰《外科醫方便考》。</p>

<h1>卷之一　外科圖形</h1>

<h2>脈證</h2>

<h3>脈訣總括</h3>
<p>四言脈訣，始自漢賢張仲景平脈法，宋·崔嘉彥衍之，明·李時珍刪補，及李中梓又補其缺略，詳加註釋，固已文簡義賅矣，但條目繁多，詞旨精奧，業外科者苦難融會貫通。茲撮其要旨，編為七言歌訣，而又分節註解，舉癰疽腫瘍潰瘍門所見諸脈，匯成四十五條，俾學者瞭然心目云。</p>
<p><u>六脈部位</u></p>
<p>脈為血脈百骸通，大會之地寸口宗；掌後高骨名關上，關之前後寸尺宮。</p>
<p><u>六脈分主</u></p>
<p>上焦候寸下焦尺，中焦之候在兩關。包絡與心候左寸，膽與肝家候左關。膀胱小腸腎左尺，胸中及肺右寸勘。胃與脾經右關取，大腸並腎右尺班。浮以候府原從外，沉以候藏內中參。</p>

<h3>脈訣註解</h3>
<p><u>浮沉脈訣</u></p>
<p>浮沉從肉上下行，皮浮屬肺血心經，筋沉候肝骨沉腎，肌肉為脾候在中。</p>
<p>注：心肺脈皆浮取之，皮毛而得者肺之浮，肺主皮毛也。取之血脈而得者心之浮，心主血脈也。肝腎脈皆沉，平筋取之而得者肝之沉，肝主筋也。至骨取之而得者腎之沉，腎主骨也。脾主肌肉其脈在浮沉之間，取之肌肉而得者脾之浮沉，故曰脾候在中也。</p>
<p>浮脈法天，候表之疾，即外因也。外因者天之六氣，風淫末疾，寒淫陰疾，暑淫心疾，濕淫腹疾，燥淫涸疾，火淫陽疾是也。沉脈法地，候里之疾。即內因也。內因者人之七情，喜傷心、怒傷肝，憂思傷脾、悲傷肺、恐傷腎、驚傷心，是也。</p>
<p><u>辨濡弱芤伏革牢虛實微散十脈</u></p>
<figure>
<img data-orig-src="urn:270:10059.jpg" alt="分配五臟六腑脈圖">
</figure>
<p>浮沉無力曰濡弱，中取無力芤脈形。沉應筋骨為伏脈，浮沉極力革牢分。三部有力為實脈，三部無力脈虛真，似有似無微脈論，按之渙散散斯名。</p>
<p>注：浮而無力曰濡，沉而無力曰弱。浮沉有力，中取無力，如搦蔥管曰芤。沉極按至筋骨而始得者為伏脈。浮而極有力者為革，脈沉而極有力者為牢。脈浮中沉三部俱有力為實脈。三部俱無力為虛脈。三部無力按之似有似無者曰微脈。三部無力按之渙散不收曰散脈。以上十二脈皆以部位而得名，故統於浮沉二脈也。</p>
<p><u>遲數脈訣</u></p>
<p>一呼一吸為一息，一息四至脈和平；三至為遲六至數，遲為虛寒數熱臨。</p>
<p>注：一息四至，氣血和平。五至為閏脈，如歲之三年一閏，五年再閏也，亦主無疾。若三至則病在五臟，屬陰經虛寒，二至一至轉遲轉冷矣。如六至而病在六脈屬陽經實熱，八九十至轉數轉熱矣。</p>
<p><u>辨緩疾結促代五脈</u></p>
<p>閏至為緩脈停勻，七至為疾熱轉深。緩脈時止名為結，疾數時止促脈形。結促脈動而中止，須臾復動以代名。若非胎阻瘡瘍病，無故見此命難生。</p>
<p>注：緩脈固吉然必要來去停勻，能滿五十動方主無疾。若緩中時止不能滿五十動謂之結，乃陰凝為病也。疾即數也，七至固已□深者，疾中時止不能滿五十動謂之促脈，陽郁為病也。蓋結促二脈動中時止，即能自還，若代脈者，似乎結促但動而中止，不能自還，少頃復動如相替換，此真氣乏而求代之象也。無故見此主無臟氣，不病亦凶。或瘡瘍傷氣，暴病奪氣，跌打氣悶，胎氣阻隔見此無妨。以上七脈皆以至數而得名，故統於遲數二脈也。</p>
<p><u>滑澀脈訣</u></p>
<p>滑潤明珠按不定，痰凝氣食要分明；往來艱辛為澀脈，血滯津傷或損精。</p>
<p>注：脈形如珠滑溜不定，雖屬氣壅痰病，亦當分別：其寸滑主吐逆，關滑主風食，尺滑主便血膿也。澀脈血滯往來艱辛，然寸澀主津傷，多自汗。關澀主結腸反胃，尺澀主精血傷損，澀中又宜分別也。</p>
<p><u>辨弦緊洪細長大短動八脈</u></p>
<p>弦如弓弦細而勁，弦粗彈動緊脈名；來盛去衰是洪脈，細脈軟直如絲形；來去迢迢長主吉，縮縮而短命難生；更有動脈形如豆，約約指動不調勻；大脈形粗來往盛，主增邪病苦難禁。</p>
<p>注：狀如張弓弦細而端直，按之且勁曰弦；較弦則粗按之左右動彈者為緊。來則盛、去則衰者為洪；軟小如絲為細，脈粗大豁然為大。脈來去迢迢為長，脈來去縮縮為短脈，脈形如豆約約動搖為動脈。此皆辨脈之大要也，所主諸證詳見後條。以上十脈皆以形象而得名，故統於滑澀二脈也。</p>
<p><u>癰疽脈症四十五條</u></p>
<p>一、癰為陽毒，應見陽脈。若洪大疾散，則毒易潰；如見牢短脈則為陰凝氣少，卻難化膿。</p>
<p>二、疽為陰毒，應見沉與弱脈。若浮大而散，則為陽脫氣敗，多屬不治，脈靜兼五善者吉。</p>
<p>三、癰疽二證有見伏脈者，乃因毒氣閉塞經絡，致六脈停止，伏而不見也，脈宜疏通經絡，宣發榮衛，氣道通，脈自行矣。</p>
<p>四、腫瘍脈浮者，若非氣血勃不足即為風寒在表，分別治之。</p>
<p>五、潰瘍脈浮者必因氣從外泄，投以補養之劑，方為合法。</p>
<p>六、腫瘍不當脈沉而脈沉者，乃毒閉使然也，當宣發其毒。</p>
<p>七、潰瘍見沉脈，毒氣尚留於內也。若沉而無力，為內虛毒陷，補以托之。若沉而遲者為兼寒，溫以托之。若沉而數者為兼熱，宜清解或攻下。</p>
<p>八、腫瘍脈數，作膿兼洪，皆應見之脈。若潰後脈仍洪大，膿出仍洪數者，乃由邪盛正衰，病脈相反，其病日進，則難治矣。</p>
<p>九、腫瘍初起，脈滑無痰尚為順病，滑主流通也。若滑而有痰，則當以治痰為急，恐至潰後痰多氣乏，致喘生毒陷而難治。</p>
<p>十、腫瘍初起脈澀者，乃氣血為毒所滯。若按之有力、毒滯為實；按之無力、症損為虛。當分別虛實治之。</p>
<p>十一、潰瘍脈澀乃血虛不足，宜大補氣血。</p>
<p>十二、腫瘍未潰而見虛脈，當內托忌表裡。</p>
<p>十三、已潰之後應見虛脈，當大補以收功。</p>
<p>十四、腫瘍未潰而見實脈，法當解毒攻毒。</p>
<p>十五、潰瘍脈實毒氣未盡消也，法當清解。</p>
<p>十六、腫瘍脈長氣血有餘也，可任意施治。</p>
<p>十七、潰瘍見長脈，乃氣血和暢，不藥自愈。</p>
<p>十八、腫瘍脈短，元氣虛也，大補方可透膿。</p>
<p>十九、潰瘍脈短，峻補之仍短者，必成敗證。</p>
<p>二十、腫瘍脈洪，實熱內壅也，宜清熱解毒。</p>
<p>二十一、潰瘍脈洪，清之不退者，正虛邪盛也。</p>
<p>二十二、腫瘍脈微，法當托裡，能受補者可治。</p>
<p>二十三、潰瘍脈微，雖應見脈亦忌微細無神。</p>
<p>二十四、腫瘍脈緩，乃氣血和平也，易潰易斂。</p>
<p>二十五、潰瘍脈緩，飲食自甘，二便自調，最吉。</p>
<p>二十六、腫瘍脈芤，乃陰血素虧，當大補其血。</p>
<p>二十七、潰瘍脈芤，乃去血之後應見之脈也。</p>
<p>二十八、腫瘍脈弦，乃毒攻作痛之象，宜解毒。</p>
<p>二十九、潰瘍脈弦，肝邪侮脾也，宜清肝理脾。</p>
<p>三十、腫瘍脈脹動脈緊，毒氣外搏於經絡也。</p>
<p>三十一、潰瘍脈動脈緊，毒氣內搏於臟腑也。</p>
<p>三十二、動緊皆為殘賊之脈，潰後切忌見此。</p>
<p>三十三、腫瘍脈牢，主毒邪牢固，當解毒發毒。</p>
<p>三十四、潰瘍及瘰癧忌見牢脈，邪固難消也。</p>
<p>三十五、腫瘍脈大主正氣實，毒必易出，為順。</p>
<p>三十六、潰瘍脈大主邪盛病進，其毒難化，逆。</p>
<p>三十七、腫瘍見散脈，乃毒甚氣散，主難收功。</p>
<p>三十八、潰瘍見散脈，急宜補虛脈，回者可生。</p>
<p>三十九、腫瘍潰瘍脈細也，氣血虛極宜大補。</p>
<p>四十、腫瘍脈結乃陰結也，法宜溫散解毒。</p>
<p>四十一、潰瘍脈結則為陰虛之歇止，尚可治。</p>
<p>四十二、癰疽見代脈，則為真藏之脈見，主凶。</p>
<p>四十三、腫瘍見濡脈、弱脈者，法當扶元托裡。</p>
<p>四十四、潰瘍見濡脈、弱脈，雖為脈病相應，但無虛證始得安痊，若精神疲倦，飲食不思，亦危候也。</p>
<p>四十五、腫瘍潰瘍見促脈者皆為陽結，可暫不可常。如促漸退則毒亦漸散，若日久轉促則難治。</p>
<p>《三因方》曰：百病之脈，不論陰陽浮沉，遲數滑澀大小，凡有力者皆為實，凡無力者均為虛也。</p>
<p>陶節庵曰：診脈之要，無論浮沉遲數，但於有力、無力中分之。有力者為陽、為實、為熱，有餘之證也；無力者，為陰、為虛、為寒，不足之證也。</p>
<p><u>辨十二經氣血多少</u></p>
<p>人之十二經有氣血多少之分，多則易愈，少則難痊。如手陽明大腸、足明明胃，此二經常多氣多血；手太陽小腸、足太陽膀胱、手厥陰包絡、足厥陰肝，此四經常多血少氣；手少陽三焦、足少陽膽、手少陰心、足少陰腎、手太陰肺、足太陰脾，此六經常多氣少血。大法血多者則活其血；氣多者則行其氣；氣少者難於起發，宜托補之；血少者難於收斂，當滋養之。惟手足厥陰、少陽四經，倍多相火，此四經若發癰疽，肌肉難長，瘡口難合，倘過用祛毒、峻利之藥，以伐其氣，以耗其血，必難收功。故明其經之氣血多少，可預知癰疽瘡瘍之始終難易，而用藥不致妄下，消補之法悉當矣。</p>
<p>經云：諸痛癢瘡，皆屬於心。是癰疽皆因營衛不足，氣血凝結，經絡阻隔而生也。其因有三。</p>

<h2>癰疽辨論</h2>
<p><u>辨外因</u></p>
<p>外因者，由於春之風、夏之暑熱、長夏之濕、秋之燥、冬之寒也。當其時而至則為正氣，非其時而至或過盛則為淫邪。凡此六淫病，皆屬外因。亦有因於八風相感，如冬至日正北大剛風，立春日東北凶風，春分日正東嬰兒風，立夏日東南弱風，夏至日正南大弱風，立秋日西南謀風，秋分日正西剛風，立冬日西北折風，應時而至主生養萬物；不應時而至主殺害萬物。人若感受內生重病，外發癰疽。凡此八風為病，亦屬外因也。</p>
<p><u>辨內因</u></p>
<p>內因者，起於耳聽淫聲，眼觀邪色，鼻聞過臭，舌貪滋味，心思過度，意念妄生，致損神氣。凡此六者為病皆屬內因。又有喜過傷心、怒過傷肝、思過傷脾、悲過傷肺、恐過傷腎、憂久則氣結、卒驚則氣縮，凡此七情為病，亦屬內因也。</p>
<p><u>不內外因</u></p>
<p>不內外因者，由於飲食不節，起居不慎，如過飲醇酒則生火，消鑠陰液；過飲茶水，則生濕停飲；過食五辛，則損血氣；過飢過飽，則傷脾胃；凡此皆因飲食致病也。如晝夜過勞、遠行負重、跌打閃墜等項，損其身形，夜不靜息，強力入房，勞傷精氣，凡此皆起居致病也。其起於膏粱厚味者，多令人榮衛不從，火毒內結；起於藜藿薄食者，多令人胃氣不充，氣血虧少，致生諸症，凡此亦屬不內外因也。</p>
<p><u>陰陽主證</u></p>
<p>人之身體，皮、脈、肉、筋、骨計有五層。發於筋骨間者名疽屬陰；發於肉脈間者名癰屬陰陽。發於皮里肉外者名陽毒；發皮膚之上者名瘡癤，均屬陽證。凡癰疽陽盛者，初起焮腫，色赤疼痛，易潰易斂，順而易治，以其為陽證也；凡癰疽陰盛者，塌陷不腫，色暗不紅，木悶不痛，則難潰斂，以其為陰證也。</p>
<p><u>半陰半陽</u></p>
<p>半陰半陽者，漫腫不高，微痛不甚，微焮不熱，色暗不紅，此證屬險。若能隨證施治、不失其宜，則轉險為順，否則逆矣。</p>
<p><u>癰疽陽證歌</u></p>
<p>陽證初起焮赤痛，根束盤清腫似弓；七日或痛時或止，二七瘡內漸生膿；</p>
<p>痛隨膿減精神爽，腐脫生新氣血充；嫩肉如珠顏色美，更兼鮮潤若榴紅；</p>
<p>自然七惡全無犯，此際須知五善逢；證屬純陽全主吉，調和藥餌易成功。</p>
<p><u>癰疽陰證歌</u></p>
<p>陰證初起如粟米，不紅不腫疙瘩僵；木悶不痛不焮熱，瘡根平大暗無光；</p>
<p>七朝之後不潰腐，軟陷無膿結空倉；瘡上生衣如脫甲，孔中結子似含芳；</p>
<p>紫黑膿清多臭穢，或兼七惡定知亡；看來此屬純陰證，雖有岐黃保不長。</p>
<p><u>半陰半陽歌</u></p>
<p>陰陽相半斯為險，陽吉陰凶生死奪；微痛似陽微赤熱，如陰塌硬半焮疼；</p>
<p>腫而不潰因脾弱，潰不斂兮膿內停；五善雖兼二四症，可憐七惡漸頻臨；</p>
<p>若能飲食而知味，二便調勻尚可生；按證施方隨手效，陰消陽長便安寧。</p>
<p><u>五善歌</u></p>
<p>心善精神爽，言清舌潤鮮；不渴不煩躁，寤寐兩安然。</p>
<p>肝善身輕便，不怒不驚煩；指甲常紅潤，溲和便不難。</p>
<p>脾善唇滋潤，知味喜加餐；膿黃稠不穢，大便不稀干。</p>
<p>肺善聲音響，無喘無嗽痰；皮膚多潤澤，呼吸氣平安。</p>
<p>腎善無午熱，口和齒不幹；尿清長且白，夜臥靜無煩。</p>
<p><u>七惡歌</u></p>
<p>一惡神昏憒，心煩舌燥干；瘡形多紫黑，言語自呢喃。</p>
<p>二惡筋牽強，目睛正視難；瘡頭流血水，驚悸是傷肝。</p>
<p>三惡形消瘦，瘡形陷又堅；膿清多臭穢，食少脾敗焉。</p>
<p>四惡皮膚槁，痰多語不圓；喘吼鼻煽動，肺絕定歸泉。</p>
<p>五惡煩而飲，喉內若煤煙；腎亡容慘黑，囊縮死之原。</p>
<p>六惡身浮腫，腸鳴嘔呃兼；大腸多滑泄，藏府均敗焉。</p>
<p>七惡瘡倒陷，如剝鱔一般；時時流汙水，四肢厥逆寒。</p>
<p>治例　凡患癰疽，見五善之證為順而易治，見七惡之證為逆而難治，見三善者可生，見四惡者必死。醫者臨證，詳察色脈，或汗下，或清散，或溫補，因時制宜，庶不失事。蓋外治癰疽猶如內治傷寒，謂其能辨陰陽表裡寒熱虛實也。</p>
<p><u>辨順證</u></p>
<p>初起從小而大，漸漸憎寒發熱，漸漸疼痛焮赤，氣盛者頂尖高腫而起，血盛者根腳收束而紅，此為順證。陽症十四日而膿即熟，陽性速也。陰證二十一日而膿始成，陰性遲也。已潰膿有醃氣而無滃氣，則腐肉易落而新肉易生，皆為順證。</p>
<p><u>辨逆證</u></p>
<p>初起形如黍米，不知疼痛，漫腫不熱，頂見平塌，未潰先白頭，按之堅硬，舌乾煩躁，此等逆證決不化膿。肉腫瘡不腫而反凹陷，其色如豬肝之紫者，是毒邪已深也，若更遺尿直視，神短神露，撮空循衣，唇吻青黑，面若塗脂，皮膚枯槁，唇白腹脹皆為死候。凡潰後肉堅皮爛，腐後心煩，膿水清稀、臭穢難聞，潰腐日久，新肉不生，頭低項軟，形容憔悴，陽證指甲色青，陰證兩顴紅赤，及眼眶迷漫、黑氣籠罩，毋論瘡之腫潰，但逢此等皆為逆證。</p>
<p><u>辨腫</u></p>
<p>人之氣血，周流不息，稍有壅滯即作腫矣。然形勢各異，如：虛者漫腫，實者高腫。火甚者，色紅皮光，焮熱僵硬；寒甚者，形勢木硬，色紫黯青；濕甚者，皮肉重墜，深則按之如爛棉，淺則外起光亮水泡，破流黃水；風甚者，皮膚拘皺，宣浮不紅，微熱微疼；痰甚者軟如綿硬如饅，不紅不熱；鬱結傷肝而作者，不紅不熱，堅硬如石，狀如岩凸；氣鬱而作者，以手按之皮緊而內軟，遇喜則消，遇怒則長，皮色如常而不焮熱；跌僕瘀血而作者，暴腫胖脹，大熱不紅；產後與閃挫瘀血而作者，瘀久滯於經絡，忽發於外，形勢木硬不熱，微紅，若膿已成而將潰者，其色必紫，此辨諸腫之要訣也。</p>
<p><u>辨痛</u></p>
<p>痛由不通，種種不一。如：輕者，肌肉皮膚作痛屬淺；重者，痛徹筋骨屬深也。虛者腹飢痛甚，不脹不閉，喜人揉按，暫時可安；實者，食飽則痛甚，又脹又閉，畏人揉按，按之愈痛。寒者，痛處定而不移，皮色不變，遇暖則喜；熱者，皮色焮赤，痛則迅厲，遇冷則喜；風甚者，走注迅速，皮色或青；氣痛者，遊走無定，刺痛難忍；排膿作痛者，憎寒壯熱，形勢最長，按而復起；瘀血凝結作痛者，初起隱隱臖痛，微熱微脹，若將潰則色紫痛減，既潰則不疼，此辨諸痛之要訣也。</p>
<p><u>辨癢</u></p>
<p>諸癢屬風，亦各有因。如腫瘍初起皮膚作癢者，為風熱相搏。潰後作癢者，輕則由膿漚，甚則由瘡口冒風，故突起疙瘩，形類小米。抓破之後津水者是脾濕，津血者是脾燥也。若將斂作癢者，由初腫時肌肉結滯，氣血罕來，及至將斂，氣血漸充，助養食新肉，故作癢也。然須癢如蟲行，溫和不迫，方為全美。他如疥癬作癢，始終皆屬風淫，此辨諸癢之要訣也。經曰：諸癢為虛。又曰，火微則癢。此中又宜分別也。</p>
<p><u>辨暈</u></p>
<p>俗以腫痕為暈，非真暈也。真暈者，生於瘡口之旁，狀若紅筋，皆由藏府蘊受銳毒而成，二三暈者可治，若見五暈者難醫，此辨真暈之要訣也。</p>
<p><u>辨膿</u></p>
<p>凡治癰疽瘡瘍，形勢未成者即用內消之法，已成者即用內托之法。潰時先宜出黃白稠膿，次宜出桃花色膿，再次宜流淡紅水，此辨膿之要訣也。</p>
<p>辨膿條例　凡以手按之瘡內堅硬者，無膿之象也。按之不熱者無膿，按之內熱者有膿。輕按熱甚則痛者，有膿且淺且稠也。重按微熱方痛者，有膿且深且稀也。按之大而軟，指起即復者，膿熟也。按之半軟半硬，陷不即起，膿未全熟。按之軟凹久不起者，無膿，氣血虛也。深按軟陷而速起者，內是稀黃水也。深按成坑而緩起者，內是壞汙膿也。按之板實而痛甚者，停血未成膿也。按之空虛而不痛者，積氣未成膿也。胖人宜膿多，胖人膿少是肉不腐也。瘦人宜膿少，瘦人膿多是肉敗壞也。皮色不變、不起高阜者，膿必稠黏也。皮色光嫩，剝起而不蒼老，膿必淺也。皮色蒼蠟，腫高而軟，痛減者，熟透也。膿出如粉漿，或如汙水者，謂之敗漿。氣實之人多黃色稠膿。氣虛之人多白色稀膿。半虛半實者多稠白膿。凡瘡潰後，膿有醃氣而無滃氣者最吉。若出敗漿、腥臭血水主凶。惟汗後膿穢者可愈。如潰久膿穢而身猶大熱不止者，治亦無功。《金鑑》曰：癰疽之得膿如傷寒之得汗。汗出而身反大熱者壞傷寒也，膿出而身猶大熱者壞癰疽也。</p>

<h2>癰疽治法</h2>

<h3>總括</h3>
<p>癰疽瘡瘍初起如粟，若麻癢焮痛者，內毒甚也。七日之前形勢未成，不論陰陽均先當灸之，輕者使毒氣隨灸而散，重者拔引郁毒，通徹內外，實良法也。但忌灸處亦宜斟酌，詳後灸法門。灸完即用洗滌湯（見六卷岡字號），洗完上貼膏藥，預防風襲（見六卷淡字號），內服表裡疏解宣濕之劑（均於五卷天地字號內），選而用之。外敷貼沖和、玉龍等膏（見六卷巨字號）。輕症只用神燈照法（詳見後條）。如形勢已成，則當因證施治，平塌者投補劑以益其不足，追毒外出。高腫者不可過於攻伐以傷元氣，恐難潰而難斂。若內熱壅盛，佐以消毒之劑防毒熾。二便秘結者，佐以通利之方，使藏府宣通，方為佳兆。如十日之後瘡尚堅硬，必須用鈹針當瘡頭點破，半月之後膿尚少者用藥筒拔法拔之（其法見後）。但得膿血黏者為順，紫血稀少者為逆。若過二十一日，縱有稀膿，亦難治矣。如已潰之後，腐仍不脫、堵塞瘡口者，用尖利剪刀當頭剪開，使毒管流通，自不如前堵塞，煎豬蹄湯（見六卷岡字號），候腐脫膿盡，內見紅肉時，瘡口塗生肌玉紅膏，外蓋太乙膏（見六卷淡羽字號）。數日新肉頓生，方撒生肌藥（見六卷師字號）。</p>
<p>凡治癰疽，始終宜保養禁忌，不可稍有怠忽。初起慎口腹，謹風寒，免外邪助病也。瘡已潰膿，切忌投以寒涼之藥。患者冬月宜溫室以防風寒，夏月宜開窗以避風暑，雖肌肉長平，瘡口已合，尤當小心調養，免致虛脫暴變。</p>
<p><u>雜忌</u></p>
<p>前後忌犯房勞，努力持重。居必靜處，溫涼適中，灑掃宜勤，以闢蟲蟻。忌見僧尼經婦，遠行汗汙，牲畜穢氣，一切熏醃之物；忌食魚腥海鮮、羊羶野味、生冷煎炒、瓜果涼漿，一切辛熱動風之物，大瘡禁半年，小瘡禁一月。</p>
<p><u>內消治法</u></p>
<p>經云：發表不遠熱。又云：汗之則瘡已。然惟脈症均實者，斯可用之。若脈症均虛，便當兼補，發渴便閉須急疏行，不可概施表散之劑也。大抵癰疽多因氣血凝結，火毒積熱而成，故以活氣活血、清熱解毒為主，更當詳審部位屬何經絡，即用引經之藥治之，則腫痛自消，肌肉自平矣。</p>
<p><u>內托治法</u></p>
<p>凡瘡腫已成，不能突起，即難潰膿。或堅硬不赤而疼，或不疼而膿者清稀，瘡口不合，皆氣血虛也。宜大補氣血、調和榮衛為主，祛毒為佐，加以辛香行其鬱滯，加以溫熱外御風寒，候膿出腫消，氣血充足，腐肉日脫，新肉自生，瘡自斂口而愈。若不補養而誤用寒涼，冰毒內陷，瘡色黑暗，膿多臭穢，腐肉不脫，新肉不生，瘡口懈大，時流敗膿，甚則脈洪氣短，面赤大渴，此真氣虛而難痊矣。</p>
<p><u>虛實治法</u></p>
<p>凡治癰疽，不論陰陽表裡、日數遠近，但未見膿時均宜灸之。若焮腫發熱，脈浮而弱者，宜用托裡之藥。脈若浮緊，發熱惡寒，遍身拘急而無汗者，宜用表散之藥。口乾便閉，赤痛腫硬者，宜用下利之藥。焮痛煩躁，口渴舌乾，脈洪飲冷，二便不閉者宜用清解之藥。內膿不出，腐肉堵塞瘡口者，用刀開之（見上總括）。軟漫無膿不能腐潰者，陽虛也，當用溫補藥以生其陽。潰後新肉生遲，形如凍色者，肉冷肌寒也，當加溫熱藥以散其寒。如大汗不止者亡陽也，服十全大補湯以溫陽。自汗四肢厥冷者，裡寒也，服理中、建中等湯加桂枝、附子以祛寒。若潰後肌肉消瘦，膿水清稀而色黃白者，脾虛也；夜不得寐而煩熱者，虛火上炎；瘡口懈大者，脾陽不固也；食少作渴，大便溏瀉者，脾肺虛熱也，以上四證皆以調補脾肺為主，佐以清熱解毒之藥（均於六卷補養方中）選而用之。</p>

<h2>灸法門</h2>
<p><u>宜灸</u></p>
<p>癰疽初起，七日以前開結拔毒非灸不可。瘡痛者宜灸至不痛，不痛者宜灸至知痛。瘡灸著毒處則不痛，灸至好肉則痛，必灸至知痛者令火氣至好肉方止也。灸著皮膚未壞處則痛，灸著毒處則不痛，當灸令由痛以至不痛者，令火氣著毒方止也。凡癰疽發背，頑毒惡瘡、焮腫赤痛，陰瘡漫腫、鶴膝流注，一切腫瘍，欲結末結之時，先打濕竹紙，覆滿瘡上，但看紙先干處便是瘡頭，即點記，去紙灸之。法貴早施，二三日灸之十全九八，四五日灸之十全六七，六七日灸之十全四五（灸法條例詳列於後）。</p>
<p><u>忌灸</u></p>
<p>腎俞發忌灸，恐消鑠腎液也。手足指忌灸，皮肉澆薄，灸之恐皮裂肉胬也。頭為諸陽所聚，諸書忌灸，若誤灸之，逼毒入里，令人痰喘上湧，反加大腫。然遇純陰下陷之證、必宜灸之，乃能回陽，但艾炷宜小，壯數宜少，小者如椒粒，少者三五壯而已。若屬半陰半陽之證，仍當忌灸，此處最宜斟酌也。又有元氣素虛之人，瘡不高腫，體倦神昏，脈空虛數而不鼓，此內無真氣以抵擋火氣，若誤灸之，多昏憒而死。</p>
<p><u>誤灸救逆</u></p>
<p><u>麥冬粳米飲</u>　疽證陰瘡固宜艾灸，然或灸之太過，火氣傷心，或頭頂誤灸，引氣上伸，更生大禍。或陽瘡不應灸而誤灸之，致火毒入里，頭頂浮腫，神昏痰壅，吁吁作喘，急服此藥清解火毒。去心麥冬微炒，粳米各一兩，水煎湯，徐徐溫服。</p>
<p><u>洗藥方</u>　灸後艾疤發時，膿水稠多，此氣血充暢，經絡流通也，其瘡易愈，若灸瘡黑痛，膿汁汙穢，乃火毒盛，煎黃連、薄荷、蔥皮、芫荽湯洗之。</p>
<p><u>灸法五條</u></p>
<p><u>隔蒜灸法</u>　大蒜獨頭者更佳，切片厚分許，著實貼定瘡頭上，曬燥蘄艾去筋與塵，揉搓搗如綿，作堅實炷，或大如赤豆，或小如椒粒。黏蒜片上，用香火點燃，三炷換一蒜片。初灸覺痛者，須灸至不痛而作癢方止。初灸若不痛，當灸至知痛癢方住。不可太過不及，後灸法俱仿此。瘡勢頑大及陰瘡日數多者，恐艾壯不能濟事，當搗爛大蒜鋪滿瘡上，厚一二分，搓爛艾絨排列蒜上，一齊點燃，蒜焦再換，以知痛甚為度。漫腫無頭，先覆濕紙，看先干處即先灸之。如數處先干，即將數處齊灸。若四圍紅腫，中間只現白點如粟，即當白點處灸之。癰疽流注、鶴膝風，每日灸二三十壯，癰疽陰瘡尤宜多灸，當先服護心散（見六卷為字號），以防火氣入內。若灸小兒，先將蒜片置大人手臂上，燃艾候蒜溫時即移放小兒毒上。</p>
<p><u>生薑片灸法</u>　癰疽瘡瘍頑惡腫毒，用此灸法最為簡便。肥實生薑切片、厚分許貼瘡頭上，照前法點艾炷灸之，姜干再換，以知痛癢為度。漫腫無頭及陰寒塊硬，骨節脹痛，均用大塊生薑刮成熨斗數個，中放艾丸，燃火令熱，輪流熨之，姜干再易。</p>
<p><u>豆豉餅灸法</u>　癰疽諸瘡已潰未潰皆宜。好豆豉搗研如泥，醋調作餅厚三分，隨瘡大小貼定，點艾如法灸之。已有瘡孔則留孔在外，餅貼周圍，列艾數炷，一齊點燃，灸令瘡內知熱即去。又火日灸三次，但看瘡口出汗，自易收功。</p>
<p><u>黃蠟灸法</u>　凡癰疽、發背、頑惡諸瘡，先打濕灰面搓成條，盤腫根腳上，作圈高寸余，著實貼皮上，如井口形，圈外又圍布條數重，以隔火熱，後方削碎黃蠟屑子，鋪放圈內，厚三四分，次用漏鐵瓢盛炭火，懸在圈上烘至蠟溶化盡，再添蠟屑灸之，以井滿為度。皮不痛者毒淺，須灸令知痛；皮痛者毒深須灸至不痛方去火瓢，井內噴水少許，待冷將井端起，但看蠟底色青方是毒出，初起灸一二次即消，已成者灸二三次即潰。癰疽潰久不斂，四圍頑硬者，即如前法作圈罩滿腫根之上，削蠟屑鋪內灸之，令蠟溶化滲入孔內愈深愈妙，其膿自化，口亦易斂。</p>
<p><u>附子餅灸法</u>　主治潰瘍，氣血均虛，不能收斂，或風寒外襲，氣血結滯。生附子搗如泥，醋調作餅，厚三分，隨瘡大小連口蓋貼，上列艾炷，一齊貼燃灸至瘡內知熱，勿令作痛，日灸數次，以瘡口紅活為度。</p>
<p><u>灸後調養</u></p>
<p>《內經》曰：寒邪客於經絡之中則血泣，血泣則不通，不通則衛氣從之，壅遏而不得行，故熱。大熱不止則肉腐為膿。蓋毒原本於火，然與邪氣相搏，毒郁不宣，故以艾火，蒜片之類灸之，開結散毒，以移深居淺也。但灸後須謹避風寒，慎其起居，養其氣血，凡喜怒憂思悲恐驚勞不可過極。內和情志，外禁發物，一切生冷、醇灑煎炒、厚味均不可食，飲茹蔬淡亦宜適中，則脾胃調和，氣血充而毒自化矣。</p>

<h2>砭法門</h2>
<p><u>砭法宜忌</u></p>
<p>《內經》云，刺皮毋傷好肉謂砭。破其皮令惡血出泄，切忌太深刺傷好肉也。凡癰疽紅腫光亮遊走不定，及赤遊丹、紅絲疔、時毒走散，瘀血毒腫皆宜砭。</p>
<p><u>砭法一條</u></p>
<p><u>磁針砭血法</u>　取細料磁器擊碎，選有鋒芒者一塊，劈開作筷頭夾住，留鋒芒在外，以紮緊用二指輕捉筷梢將磁針對患處半分許，再用重筷一根，頻敲筷頭，啄遍毒去，令皮破血出，拭淨以藥敷撒，次日腫未全消再量砭之，以腫消紅散為度。</p>

<h2>針法門</h2>

<h3>針法總括</h3>
<p>《內經》云：癰氣之瘜者，當以針開、除去之。又云：鈹針未如鋒銳以取大膿，其輕重疾徐自有一定，在人心度量用之，不可亂施。蓋皮薄針深反傷好肉，肉厚針淺毒又難出。大抵腫高而軟者，毒在肌肉，宜針四五分；腫下而堅者，毒在筋脈，宜針六七分；腫平肉色不變者，毒附於骨也，宜針入寸許。若毒生背腹脅肋等處，宜用扁針，針入以防透膜。針既透膿，視其瘡口必有膿溢如珠，斯時欲大開口，則將針斜出；欲小開口則將針直出。所謂逆而奪之，順而取之也。凡針後隨以綿紙捻蘸元珠膏（見六卷潛字號），插孔內度之，使膿會齊，良久取出，日上太乙膏（見六卷淡字號），四圍敷烏龍膏（見六卷闕字號），元氣虛者必先補而後針，大膿一出則諸症悉退。再者，用針貴及其時，不可太早，亦不可太遲。如十日之間，瘡尚堅硬者，用鈹針當瘡頭點破；半月後不作膿腐者，用鈹針品字樣刺開三孔。不問深淺以知痛為度，隨用後拔法割疔（見四卷疔門）。</p>
<p><u>針法淺深</u></p>
<p>凡瘡毒既已成功，則當托其膿，膿已成熟則當用針開通，此一定之法也。然必須驗其膿之生熟、淺深、上下而針之。如輕按熱甚便痛者，有膿且淺且稠也；重按微熱方痛者，有膿且深且稀也；按之陷而不起者，膿未成；按之軟而復起者，膿已熟（余法詳前辨膿門）。凡有膿即當針，淺者三四分，深者五六分，毒附於骨或針寸許或八九分，惟在醫者以意消息。針宜順下，最要及時。膿未熟，而早針之，氣血反泄；膿熱透，而不針之則腐潰益深，瘡口難斂。若膿深而針淺，內膿不出，外血反泄，膿淺而針深，內膿雖出，良肉受傷。元氣虛者宜先補後針以送毒出外，前後且無怯弱之症也。至若瘡之大小淺深，有宜鈹針、扁針、三稜、員利等針，宜於後九針篇選用。</p>
<p><u>針法宜忌</u></p>
<p>膿熟固宜針，其淺深次第，前篇已詳言之矣。然亦有忌用針者，如氣癭臃腫而綿軟不痛，血癭焮腫而內累成塊，血瘤軟硬間雜紅絲糾纏，骨瘤疙瘩疊起，推之不移，以及頑毒紫硬，痰氣結核，陰分瘰癧之類，骨節近筋之處，冬月閉藏之時，皆忌用刀針。若誤用之，血出不止、口不得斂而立危矣。又有氣虛之人，不能勝毒，膿成而疼痛倍增，難任刀針者，服乳香黃耆散托之，令其自潰（方見五卷地字號）；或婦女下部諸瘡膿熟不便用針者，但服透膿散托之令其自潰（方見六卷為字號）；或老人，小兒，瘡膿已成畏用針者，用白丁香即雄麻雀糞，白粒尖圓者，唾津調成膏，實貼瘡頂，良久自潰，此數法皆可代刀針也。再者風雨晦明，人之氣血即凝滯而不調，大飢者氣虛，大渴者液少，大醉者氣亂，新飽者氣盛，大怒者氣逆，大勞者氣乏，大驚者氣散，凡此時候皆忌用針灸也。</p>
<p>《靈樞·九針論》：「帝曰：……，敢問九針焉生？何因有名？岐伯曰：九針者，天地之大數也，始於一終於九。故曰：一以法天，二以法地，三以法人，四以法時，五以法音，六以法律，七以法星，八以法風，九以法野。」「九針者，聖人起天地之數，始於一而終於九。」「九而九之，九九八十一，以起黃鐘數焉，以針應數也。」而人之身形亦應之，皮應天，肉應地，而脈應人，筋應時，聲應音，陰陽應律，齒面目應星，氣應風、九竅三百六十五絡應九野，此天人相通之道也。故一針皮、二針肉、三針脈、四針筋、五針骨、六針調陰陽、七針益精、八針除風，九針通九竅、除三百六十五節氣各有所主也。</p>
<p><u>九針篇</u></p>
<p><u>九針圖說</u></p>
<p><u>鑱針式</u>　《經》之一曰：「鑱針者，取法於巾針，去末寸半，卒銳之，長一寸六分。」鑱者銳也，卒者尾也，謂此針長一寸六分，上去末寸半，下只留一分之鋒，飲淺刺之，不令深入也。（按：鑱針即今之箭頭針，略小者名瓜子針、亦名扁針。凡邪熱諸毒生在頭項，背、腹脅肋空軟之處，若深刺之有傷陽氣，且恐透膜，故此針只留鋒分許、淺淺刺之，使膿出而正不傷也。）</p>
<p><u>圓針式</u>　《經》之二曰：「圓針者，取法於絮針，筩其身而卵其鋒，長一寸六分。」筩身卵鋒者，謂身直如竹筒，末鋒圓如卵殼之銳也。（按：圓針即絮針也。今多以紋銀簪腳磨取圓鋒，長分許代用。凡邪氣在分肉之間，刺之利導分肉，能使邪氣行而不傷於肌肉之正氣也。）</p>
<p><u>鍉針式</u>　《經》之三曰：「鍉針，取法於黍粟之銳，長三寸半。」黍粟之銳者，圓而大，利於用補者也。（按，鍉針之鋒如黍粟之銳，主治邪在脈中、不欲深入只按脈以候氣至，刺脈中之邪氣，使獨出也。若深按陷至肌肉、氣雖出而肌肉之正氣必傷矣，但外科鮮有用此針者。）</p>
<p><u>鋒針式</u>　《經》之四曰：「鋒針，取法於絮針，刃三隅、長一寸六分」。其上去八分，下留八分，刃三隅者，蓋直壯而銳，可以泄熱出血也。（按：鋒針即今三稜針也。）主刺時氣、溫、熱、瘤邪。凡發於經絡中壅痼不解之病，此針鋒利，刺以泄熱出血，使經絡開通，榮衛調和而壅痼之疾愈矣。癰疽膿深、瘡勢浩大者宜之。</p>
<p><u>鈹針式</u>　《經》之五曰：「鈹針，取法於劍鋒，廣二分半，長四寸。其必廣二分半，長四寸。」末如劍鋒者，取其能開通也。（按：鈹針之鋒末如劍者，主刺寒熱相搏，或邪氣鬱於榮衛，凝滯不通發為癰疽，其膿已成，用此開之，以取大膿。大膿泄則陰陽和而癰疽愈。）</p>
<p><u>圓利針式</u>　《經》之六曰：「圓利針，取法於犛針，微大其末，反小其身，長一寸六分。」取法於犛者以其毛之剛強細健、可稍深也。（按：圓利針尖，其形如犛，圓而且銳，主治虛邪客於經絡而為痹痛、走注歷節等症，以此刺之則經絡流通，虛邪自去矣。）</p>
<p><u>毫針式</u>　《經》之七曰：「毫針，尖如蚊蟲啄，取法於毫毛，長一寸六分。」其必尖細。蚊蟲啄者，取其微細徐緩也。（按：毫針形小而尖，今多以縫衣布針，棉扎筷頭代之。凡邪客經絡而為痛痹，及喉瘡乳蛾、口舌諸症，邪氣浮淺之在絡者，用此刺令出血。）</p>
<p><u>長針式</u>　《經》之八曰：「長針，取法於綦針，長七寸，」為其可以取深邪遠痹也。（按：長針即今環跳針也，市藥家用藥煮針，治虛邪深入，內舍於骨解腰脊節腠之間，能取深遠疼痛之邪也。）</p>
<p><u>大針式</u>　《經》之九曰：「大針，取法於鋒針，其鋒微圓，長四寸，尖形如挺，粗而且巨，可以泄通機關也。（按：大針即古之燔針也。凡周身淫邪、或風或水溢於肌體、留而不能過於關節，壅滯為病者，以此刺之，使關節利，大氣通，則淫邪壅於經絡、風虛腫毒傷於肌體者，皆可除也。）</p>
<p>古之分寸與今不同，又當酌量。《金鑑》曰：九針本於《靈樞經》，大小長短之法無有異也。但細玩經中九針之用，凡所取者皆言有餘之實邪，則針之不宜於治虛也，從可知矣。（按：《靈樞經》為刺灸家鼻祖，行針次第、手法、取穴、分寸，後賢推衍詳盡，今精其術者，蓋亦寡矣。大抵外科針膿，但隨其瘡之大小深淺而用之，如鑱針、圓針、鍉針、鋒針、鈹針、毫針，醫師皆當預備也。</p>
<p><u>造針法</u></p>
<p>造針當用馬嚼環鐵。以馬屬午，午為火，火剋金，取剋制之義也。若以赤金、紋銀製針，用之更佳。其煅煉之法，將鐵絲或金銀絲入火煨紅，大小長短照前圖式，如法造成，次以蟾酥塗針上，入火烤乾，再塗再烤，如此三次，乘熱插人臘肉皮之裡、肉之外，方將後煮針藥煎滾，把針連臘肉投入內，封罐口煮至水乾，待冷取針插黃土中，插百餘下以去火毒，令針光圓。古法不用尖鋒，今瘍醫以純鋼造針，蕩起鋒芒，用麻油煮過，針瘡最便利。大抵針瘡之法妙在膿隨針出，而寂然無所知覺也。</p>
<p><u>煮針藥方</u></p>
<p>麝香（五分）　磁石（一兩）　膽礬（一錢）　丁香　石斛　硃砂　沒藥　鬱金　北細辛　穿山甲　甘草節（各三錢）　共銼細，入長身瓦罐內，用水三碗，先煎滾，次將所造諸針連臘肉投入，封口煮乾。取針拆黃土去火毒，拭乾，綿細包裹，細竹筒中，封口收藏。要針快利，用細粒石唐湯，隨蘸麻油。</p>
<p><u>煮針麻藥</u></p>
<p>川烏、草烏、甘遂、甘草（俱用生的，等分），切碎，入瓦罐內，將諸針倒插藥，用水淹滿封口煮至水乾。大針用竹筒謹收，小針則放鵝瓴筒內，黃蠟塞口，勿令泄氣方效。此藥煮刀針，任其針割不甚疼痛，且御風寒。凡挑痘疔，用此最妙。凡用刀割取箭頭及疔瘡惡毒，刀亦宜煮，再用外敷麻藥（見六卷河字號）。</p>
<p><u>逐日人神所在不宜針灸</u></p>
<p>初一足大趾，初二在外踝，初三在股內，初四在腰，初五日在口，初六日在手，初七日在內踝，初八日在腕，初九日在尻，初十在腰背，十一在鼻柱，十二髮際，十三在牙齒，十四日胃脘，十五在遍身，十六在胸，十七在氣衝，十八在股內，十九日在足，二十在內踝，二十一手指，二十二在外踝，二十三足股肝，二十四手陽明，二十五足陽明，二十六日在胸前，二十七在兩膝，二十八在下陰，二十九日膝脛，三十日在足跗。</p>
<p><u>十二時人神歌</u></p>
<p>子踝醜腰寅在目，卯面辰頭巳手屬；午胸未腹申在心，酉背戌頭亥股續。</p>
<p><u>十干日忌針灸</u></p>
<p>甲不治頭乙耳喉，丙肩丁背與心求；戊己腹脾庚腰肺，辛膝壬當腎脛收；癸日不宜針手足，十干不犯永無憂。</p>
<p><u>九宮尻神歌</u></p>
<figure>
<img data-orig-src="urn:270:10060.jpg" alt="尻神圖">
</figure>
<p>尻神所在有根由，坤內外踝聖人留；震宮牙腨分明記，巽位還居乳口頭；中宮肩骨連尻骨，面目背從乾上游；手膊兌宮難砭灸，艮宮腰項也須休；離宮膝肋針休下，坎肘還連肚腳求；醫師若曉尻神訣，針灸無乖效可圖。</p>

<h2>照法門</h2>

<h3>神燈照法</h3>
<p>凡癰疽初起，七日前後最宜照法，未成者自消，已成者自潰，不發者即起發，不腐者自腐。其法，將神燈照條用麻油浸透點燃，離瘡自外而內周圍徐徐照之，須以火頭向上，藥氣易入，毒隨火解不致侵臟腑。初次只照二三條即住，後次漸漸多照一二條，雖瘡勢漸消，仍每日照數次，但照完即用敷藥。連四圍根腳箍住，藥乾洗去再照、再敷，以愈為度。如初潰，瘡口有膿，或瘡口乾澀，均煎豬蹄湯洗淨（見六卷岡字號），如法照之，照完上貼萬應膏（見六卷淡字號）。若潰久膿盡，不必用照法。</p>
<p><u>神燈方法</u></p>
<p>硃砂、雄黃、血竭、沒藥（各二錢）、麝香（三分），共研極細。多裁紅綿紙條，長七寸寬七分，中間折縫，裹藥三分搓成條子，麻油浸透，依前法照之。</p>

<h2>烘法門</h2>
<p><u>桑柴火烘法</u></p>
<p>凡癰疽初起腫痛，重若負石，堅而不潰者，烘之能解毒止痛，消腫散瘀，毒水一出即能內消。若潰而不腐，新肉不生，瘀痛不止者，烘此助陽氣、散瘀毒，以移深居淺。但桑柴火力甚猛，宜用於未潰之先，以生髮陽氣，速潰速腐。若已潰之後，或瘡口寒冷，或天氣嚴寒，或肌肉生遲者，亦須烘之，使肌肉常暖。烘後，敷貼之藥忌用寒涼。</p>
<p><u>桑柴火方法</u></p>
<p>曬乾桑木或桑根、桑枝，劈如拇指大，長九寸，燒燃一頭吹熄火焰，將炭火向患處烘之，火盡再換。每次烘三四枝，每日烘三四次，此古法也。</p>
<p>新法取桑柴，燒成紅炭，用漏瓢盛炭懸患上，自四圍烘至瘡口，或高或低以瘡內知熱為度，每日烘數次，候腫潰肉腐方住。</p>

<h2>拔法門</h2>
<p><u>藥竹筒拔法</u></p>
<p>凡癰疽發背一切陰瘡，瘡勢已成，半月前後不甚起發，內膿至深，外不即潰，形勢堅硬，如負重石，及毒內潰，侵傷好肉，致生煩躁。此筒拔之，令毒膿得門路而出。先煎後藥煮成竹筒，次用鈹針當瘡頂一寸之因品字樣刺開三孔，深半寸或七八分，量其高下，乘熱取藥筒合瘡孔上，以手捺緊，自然吸住，良久拔出膿血，紅黃鮮明者順而易治；紫黑者逆而難治。</p>
<p><u>煮竹筒方法</u></p>
<p>羌活、獨活、蘇葉、艾葉、白芷、甘草、石菖蒲（各五錢），連須蔥（二兩）切碎，入鍋用水十碗煎開滾。預裁成嫩竹筒一個，長七寸，徑口寸半，一頭留節，刮去青皮，筒厚分許，靠節鑽一小孔，以杉木啄塞之，放藥鍋內煮數十沸。取鍋放病人前，針後乘熱將筒口合在瘡孔上，按緊，自然吸准。候片時藥筒已溫，拔出杉木塞子，其筒易落，外貼膏藥，勿令受風。如膿血不盡，次日再煮竹筒，仍按舊孔如法再拔。此治陰瘡擠膿不受疼之良法也。如陽瘡焮腫膿熟，則不必用此法。再有酒壺拔法，主治瘋狗傷，升筒拔法主治乳房痛，俱分載本症。</p>

<h2>蒸法門</h2>
<p><u>牛皮膠蒸法</u></p>
<p>凡癰疽痔漏頑惡臁瘡，久潰不斂，如法蒸之。牛皮膠（一兩），水熬稀稠得所，厚攤綿紙上，每剪一塊敷貼瘡口，次用酸醋煮麻布一塊，乘熱罨放膠紙上蒸之。稍冷再換一塊，輪流煮熱罨放，蒸至瘡內覺癢，膿水出盡，預煎貫眾湯乘熱洗去膏紙，外貼萬應膏（見六卷淡字號）。次日照前法蒸洗，直至膿盡瘡干為度。</p>

<h2>烙法門</h2>
<p><u>火針烙法</u></p>
<p>凡癰疽、流注經久不消，內潰不痛，用此烙法。造火針二枚，其形一樣，扁如筷粗，頭圓，長七寸。用時均蘸麻油放炭火上燒紅，先取一枚頂瘡頭近下，針入向軟處烙之，一烙不透。再取一枚再烙，必得膿水，不假手按而自流出，方搓綿紙燃子，隨烙口深淺插入，分開余燃，上貼萬應膏。此古法也，恐患者著驚，因制後法代之。</p>
<p><u>陽燧錠法</u></p>
<p>蟾酥、硃砂、川烏、草烏、殭蠶（每味另研細末，各稱五分），拌作一處。又研硫黃（一兩五錢），置銅勺內微火燉化，次投前藥末攪勻。再預研麝香（一分），冰片（一分）</p>
<p>和入，乘熱傾濕磁盤內，作速蕩轉成片，將磁器收藏。用時取藥瓜子大一塊，要上尖下平，灸處先搽紅棗肉黏藥在上，以燈心蘸油燃火淬藥錠上，灸五壯或七壯。灸畢即食醋半杯，候起小泡時，用線針串破，放出黃水，上貼膏藥。</p>
<p>一治風氣痛，先用小竹筷按骨縫間尋的痠痛處，以墨貼記，如法灸之。</p>
<p><u>附法</u></p>
<p><u>雷火神針</u>　凡風寒濕毒襲入經絡，漫腫無頭，皮色不變，筋骨重痛，起坐艱難，不得安臥，及附骨、咬骨等疽，初起寒熱往來，隨後筋骨脹痛，不熱不紅，漫腫無頭，二三日內用此通行經絡。若系陽瘡，焮腫赤熱者忌用此針。</p>
<p><u>制神針法</u></p>
<p>細切公丁香（六分）和麝香（二分），入乳缽內擂極細末，搓熟祈艾（三錢）包裹藥末，揉令極勻，鋪放夾紙上，卷作筒子如指頭大，著實推緊。臨用先疊草紙七層隔腫痛處將藥針點燃，一頭按在紙上，以針捺實，藥氣自入，待痛住方起針，甚者再針一次，數日後外發火瘡，其患自愈。</p>
<p><u>消腫火針</u>　凡魚口、便毒、橫痃、冷疔，形勢已成，頑腫木痛，不潰不消，針之引毒出外。取大布針二口，劈開竹筷夾住兩針，相離分許，用線紮緊，點桐油燈，多放燈心，將針嘴蘸油燒紅，對著瘡頂針入三四分，拔出針來，或出血、出膿，以棉拭淨，上貼膏藥，忌敷寒涼，數日自消。熱瘡忌用。</p>
<p><u>祛寒火針</u>　凡陽虛之人，被風寒、痰濕攻衝頭腦，頭額眉稜痠疼苦痛，皮骨均冷，畏風喜熱，或嘔痰涎，脈牽強跳動，脹、麻木，及各處風濕寒痰、流注腫痛者，效。圓針，如無即用銅銀簪腳，將尖上磨起鋒芒約半分，剪綿紙條寬八分長一尺，搓緊作捻，從針尖纏起緊繫數重，余捻纏上。點桐油燈一盞將針捻蘸油點燃，從頭兩旁起針，遞上頭中，手法要輕重得宜，不稀不密，且要快迅，針滿痛處為度。針後頭上癢如蟲行是其驗也。忌沾水。若針婦人，當以濕手巾隔其頭髮，若針背膊等處皆自周圍針起，團團針至頂中，針後良久方可敷藥。</p>
<p>凡陽旺氣實，色赤焮腫，皆忌火針。</p>
<p><u>辨井滎俞經合原</u></p>
<p>所出為井，井者如水之出也。所流為滎，滎者如水之流也。所在為俞，俞者如水之注也。所行為經，經者如水之行也。所入為合，合者如水之會也。所本為原，原者如水之源也。此十二經穴名也，而手足陽經有原穴，手足陰經無原穴，陰之俞穴即陰之原穴也。</p>

<h2>穴道門</h2>

<h3>總括</h3>
<p>《靈樞經》為刺灸家鼻祖，其文精微詳盡。《銅人一圖》星羅棋布，《甲乙》、《千金》等書闡其意旨。然精斯術者恆不易得，何也，誠以經脈流行、交會、支別、過接之際，與夫井滎俞經合原等穴，毫釐一差，千里遂謬，非窮究博考、口傳心授，鮮能得其奧義。近世惟天心奇穴，猶有得其傳者，其他未之嘗聞。今取靈樞各家之書，精研詳究，考其分寸，明其行列，舉周身要穴繪圖立說於左，俾學者易於通曉，然後玩味九集刺灸全書，自有融會貫通之妙矣。</p>
<figure>
<img data-orig-src="urn:270:10061.jpg" alt="頭面喉肩正面要穴圖">
</figure>
<figure>
<img data-orig-src="urn:270:10062.jpg" alt="胸腹前陰正面穴圖">
</figure>
<figure>
<img data-orig-src="urn:270:10063.jpg" alt="腦後肩項背面要穴圖">
</figure>
<figure>
<img data-orig-src="urn:270:10064.jpg" alt="背腰後陰背面要穴圖">
</figure>
<figure>
<img data-orig-src="urn:270:10065.jpg" alt="手正面三陰要穴圖">
</figure>
<p>手太陰肺經，穴起大指內側少商穴，行三陰之上，上貫肩井；手厥陰心包絡，起中指甲端中衝穴，行三陰之中，上至天泉；手少陰心主，穴起小指內側少衝穴，行三陰之下，上至極泉。</p>
<figure>
<img data-orig-src="urn:270:10066.jpg" alt="手正面三陽要穴圖">
</figure>
<p>手陽明大腸經，起次指甲端商陽穴，行三陽之下，上接肩俞；手太陽三焦經，起四指外側關衝穴，行三陽之下，上接天髎；手太陽小腸經，起小指外側少澤穴，行三陽之下，上接曲垣。</p>
<figure>
<img data-orig-src="urn:270:10067.jpg" alt="足內面三陰要穴圖">
</figure>
<p>足厥陰肝經，起大趾聚毛處大敦穴，行三陰之前，上接曲骨；足太陰脾經，起大趾內之側隱白穴，行三陰之中，上接衝門；足少陰腎經，起於足心窩內湧泉穴，行三陰之後，上接橫骨。</p>
<figure>
<img data-orig-src="urn:270:10068.jpg" alt="足外面三陽要穴圖">
</figure>
<p>足陽明胃經，起足中趾外側厲兌穴，行三陽之前，上接髀關；足少陽膽經，起第四趾外側竅陰穴，行三陽之中，上接環跳；足太陽膀胱，起足小趾外側竅陰穴，行三陽之後，上接會陽。</p>
<p><u>辨奇經八脈穴道</u></p>
<p>任脈任於前，穴起會陰，自曲骨循腹上至承漿而終。督脈督於後，穴起會陰，自長強夾脊貫頂至齦交而終。衝脈居中，其氣上衝，穴起會陰，在橫骨循腹之左右二行至幽門而終。三脈一源而三歧，異名而同本。帶脈猶身之束帶，起於少陽帶脈穴，環繞五樞、維道，經所謂回身一周。陽蹻起足外踝申脈穴，從外股，會季脅，歷肩髃、巨骨、臑俞上面，地蒼、承泣，入睛明穴而終。陰蹺起足內踝然谷穴，從內股循陰入胸腹，上咽歷顴至睛明穴而終。陽維起足外踝金門穴，從外股循背肩項旁面上頭後至啞門穴而終。陰維起足內踝築賓穴，從內股循腹至乳斜入結喉，上至廉泉穴而終。此專言奇經穴道部位也，若八脈循行詳九集刺灸門。</p>

<h2>骨度門</h2>
<p><u>頭面胸腹前陰骨度名位</u></p>
<p>頭，人身之首，諸陽所會也。腦，俗名腦漿，頭骨之髓也。巔，俗名天靈蓋頭，頂骨也。囟，巔前骨陷未合曰囟門。面，凡居頭之前皆名曰面。顏，乃額前眉目間之主名。額，兩眉之上，又曰顙、曰顱。頭角，額兩旁稜處之骨也。鬢骨，即兩邊太陽之骨也。眼目，在眉下司視之竅也。眼胞，目上下外衛之胞也。目綱，又名睫，兩瞼開合處。內眥，近鼻眼角又名大眥。目珠，俗名眼睛，黑白二種。外眥，近鬢眼角，又名小眥。目系，眼睛入腦之內系也。眼眶，眼胞外四圍之骨也。䪼骨，居顴內載目之眶骨。眉稜，兩眉蓋目之眶骨也。鞍骨，即印堂下之山根也。鼻，司臭之竅，界骨曰鼻柱。准，鼻盡處曰準頭，旁曰翅。頄，鼻旁近生門牙之內骨。顴，目下面旁高起之大骨。耳，司聽之竅，耳門曰耳蔽。頰，耳前顴側面兩旁之稱。顑，口旁頰前軟處，俗名腮。曲頰，如環形頰車尾鉤也。人中，鼻下不唇上，穴名水溝。頰車，總載下齒能嚼諸物。口，司言與食之竅，旁曰角。吻，口之四圍露出活肉也。唇，外以蔽齒上，穴曰齦交。頤，口之角後，腮下軟肉也。頦，下唇末處，俗名下巴殼。頷，結喉上，橫垂之軟肉也。齒，口齦所生之骨，俗曰牙。有門牙槽牙，上下盡根等牙。舌，司味之竅，其根曰舌本。懸壅垂，在上齶，俗名小舌。咽，進飲食之路，居喉之後。頏顙，上齶二孔分氣之竅。喉，通聲息之路，居咽之前。又曰：右為氣喉，左為食咽。喉嚨，即喉也，太陰肺之系。嗌，即咽也，足陽明胃之系。會厭，覆喉管之上竅，似皮似膜，發聲則開，咽食則閉，故為聲音之戶也。結喉，喉之管頭也，瘦人多外見頸前，肥人則陷於肉內。胸，缺盆下腹之上有骨之處也。膺，胸前兩旁高起之處也。臆，俗名胸膛，胸骨肉也。𩩲骭，胸之眾骨總名也。乳，膺上突起兩肉，上結有頭也。鴟尾，即蔽心骨，其質肥軟。腹，胸膈下曰腹，肚臍下曰少腹。膈，胸下腹上界內之膜也。臍，人之初生胞蒂之處。毛際，小腹下橫骨間叢毛之際也。篡，橫骨之下，兩股之前，相合共結之凹也，前後兩陰之間中下極穴，即會陰穴，男女陰氣之所也。任督沖，三脈皆從此起。下陰，雌雄二器之總名，男為腎囊、腎莖，女為陰戶、子宮。睪丸，腎囊中之兩丸也。</p>
<p><u>腦後項背腰臀骨度名位</u></p>
<p>腦後骨，在百會穴後俗名腦勺。枕骨，腦後骨下骨隆起，其形不一。完骨，枕骨下兩旁之稜骨也。頸項，頸之莖又曰頸，在側；項在後。頸骨，兩旁肩骨上際之骨也。項骨，頭後莖骨之上，三節圓骨也。背，後身大椎下，腰以上之通稱。膂，夾脊骨兩旁之肉也。脊骨，即膂骨，俗名脊梁骨也。胛，腰下兩旁髁骨上之肉也。腰骨，即脊骨十四椎下，十五、十六椎間，尻上之骨也，其形中凹，上寬下窄，方圓二三寸，兩旁四孔，下接尻骨之上際。尻骨，腰骨下，十七椎，十八椎，十九椎，二十椎，二十一椎，五節之骨也。下四節紋之旁，左右各四孔，骨形內凹如瓦，長四五寸，上寬下窄，末節更小，形如龜尾，名尾閭，又名骶端、橛骨、穹骨。在肛門後，其骨上外兩旁形如馬蹄，附著兩髁骨上端俗名髖骨。臀，胛下尻旁之大肉也。肛，大腸之下口也，下接長強穴。</p>
<p><u>側身腋下脅肋骨度名位</u></p>
<p>歧骨　凡骨之兩叉者皆名歧骨，手足界骨之通稱也。</p>
<p>臑　即肩膊下內側，對腋處之高起軟白骨，臑之上端接肩髃。</p>
<p>腋　俗名胳肢窩，在肩之下、脅之上際也。</p>
<p>脅　乃腋下至肋骨盡處之統名。</p>
<p>胠　統脅之總名也。肋，脅上單條骨，俗名硬肋。</p>
<p>眇　脅下無肋骨空軟處也。</p>
<p>季脅　俗名軟肋，脅之下小肋骨也。</p>
<p><u>兩手肩臂腕指骨度名位</u></p>
<p>上橫骨　在喉前宛宛中，天突穴外，小灣橫骨旁，接拄骨之骨也。</p>
<p>拄骨　俗名鎖子骨，在膺上缺盆之外，內接上橫骨，外接肩解也。</p>
<p>肩解　肩端之骨節解縫處也。</p>
<p>髃骨　俗名肩頭、肩端之骨也，即肩之胛頭臼之上稜骨，其臼接臑上端，其外曲捲。</p>
<p>翅骨　肩後之稜骨也，其下稜骨在背肉內。</p>
<p>肩胛　俗名肩膊即髃骨之末，成片板骨也。</p>
<p>臂　上身兩大支之通稱。俗名胳膊，古名曰肱。</p>
<p>肘　肱中節上下骨交接處也。肘下之骨曰臂骨。</p>
<p>臂骨　在肘下有正輔二骨，輔骨在上，短、細偏外；正骨在下，長、大偏內。</p>
<p>腕　其骨節彎屈居臂骨、掌骨交接之界，當外側之骨，又名銳骨，高骨。</p>
<p>掌骨　手之眾指之本也，掌之眾骨名壅骨，合湊成掌，非塊然一骨也。</p>
<p>魚　在掌外側之上，其形隆起如魚，故謂之魚也。</p>
<p>手上體所以持物也，掌中曰手心，掌外曰手背。</p>
<p>指骨　大指名巨指，次名食指，中名將指，四曰無名，五名小指，其指節承交處，皆有碎骨筋膜聯絡。</p>
<p>爪甲　手指之甲也，足趾同。</p>
<p><u>兩足股膝踝趾骨度名位</u></p>
<p>下橫骨、髁骨、楗骨　下橫骨在少腹下，其形如蓋，又名蓋骨，骨左右二大孔；上兩分出向後之骨首如張扇，下寸許附著於尻骨之上，形如馬蹄之處名曰髁骨；下兩分出向前之骨末如楗柱在於臀內。名曰楗骨，楗與尻骨，成鼎足之勢，為坐之主骨也。</p>
<p>交骨、髖、機、髀樞　婦人交骨即蓋骨，向前兩分之處其骨面名曰髖；俠髖之臼名曰機，又曰髀樞，外接股髀骨，即環跳穴處。此一骨五名也。</p>
<p>股　下身兩大支之通稱也。</p>
<p>膝　大腿、小腿中節上、下交接處也。</p>
<p>髀骨　膝上之大骨也，上端如杵接於髀樞。下端如錘接於胻骨。</p>
<p>胻骨　膝下臁脛骨也，俗名臁脛骨。其兩根在前者名成骨，又名骭骨，形粗、膝外突出之骨也；在後者名輔骨，形細、膝內側之小骨也。</p>
<p>伏兔　髀骨前膝之上，有肉突起似伏兔也。</p>
<p>膝解　膝之節解也。</p>
<p>臏骨　膝上蓋骨也。</p>
<p>連骸　膝外側二高骨也。</p>
<p>膕　俗名腿凹，膝後屈處也。</p>
<p>腨　膝下腿肚也，俗名鯰魚肚。古名膻。踝骨，胻之下，跗之上，兩旁突出之高骨。在外為外踝，在內為內踝。</p>
<p>足　下體所以趨走也。腳板曰踵，踵中曰足心。後根曰跟骨。</p>
<p>跗骨　足背也，一名足跌，足趾本節之眾骨也。</p>
<p>趾　與指同名，趾者別於手指也。其大趾之本節後內側圓骨，名核骨。三毛，足大趾爪甲後，為三毛。毛後，橫紋為聚毛，大敦穴處也。</p>
<p>以上專言骨度名位，其周身分寸，針灸次第，詳見九集刺灸全書。</p>

<h2>藏府門</h2>

<h3>藏府圖考</h3>
<p><u>手太陰肺藏</u></p>
<p>經曰：「肺者相傅之官，治節出焉。」其形四垂附著於脊之第三椎，中有二十四空，行列分布，次行諸藏之氣為藏之長，為心之蓋，是以常多氣少血。《難經》曰：「肺重三斤三兩，六葉兩耳，凡八葉，主藏魄。」《中藏經》曰：「肺者生氣之原，乃五藏之華蓋。」張介賓曰：「肺葉白瑩，謂為華蓋，以覆諸藏，虛如蜂窠，下無透穹，吸之則滿，呼之則虛，一呼一吸，消息自然。司清濁之運化，為人身之橐囊。」</p>
<p><u>手少陰心臟</u></p>
<p>經曰：「心者，君主之官，神明出焉。」又曰，「心居肺管之下，膈膜之上，附著脊之第五椎。其合脈也，其榮色也，開竅於耳。」又曰：「開竅於舌。」又曰：「是經少血少氣。」《難經》曰：「心重十二兩，中有七孔三毛，盛精汁三合，主藏神。」張介賓曰，「心象尖圓，形如蓮蕊，其中有竅，多寡不同，以導引天真之氣。下無透穹，上通乎舌，共有四系，以通四藏。心外有赤黃脂裹，是為心包絡。心下有膈膜與脊脅周迴相著，遮蔽濁氣，不致上熏心肺，名曰膻中。」</p>
<p><u>手厥陰心包絡</u></p>
<p>張介賓曰：「心包一藏，難經言其無形。」滑壽曰：「心包一名手心，主以藏象，校之在心下橫膜之上，豎膜之下，其與橫膜相黏而黃脂裹者心也。脂𫆳之外有細筋膜如絲，與心肺相連者心包也。凡言無形者誤矣。」是經多血少氣。《靈蘭秘典論》有十二官，獨少心包一官，而有「膻中者臣使之官，喜樂出焉」二名句。今考心包藏居膈上，經始胸中，正值膻中之所位居。相火代君行事，實臣使也。此一官即此經之謂歟。</p>
<p><u>足太陰脾臟</u></p>
<p>《難經》曰：「脾重二斤三兩，廣扁三寸，長五寸，有散膏半斤，主裹血，溫五藏。」主藏意與智。《中藏經》曰：「脾主消磨五穀，養於四旁。」經曰：「脾胃者倉廩之官，五味出焉。」又曰：「諫議之官，智周出焉。」又曰：「形如刀鐮，與胃同膜，而附其上之左，俞當十一椎下，間聲則動，動則磨胃而生運化，其合肉也，其榮唇也，開竅於口。」又云：「是經常多氣少血。」</p>
<p><u>足少陰腎臟</u></p>
<p>《難經》曰：「腎有兩枚，重一斤一兩。」主藏精與志。《中藏經》曰：「腎者精神之舍，性命之根。」經曰：「腎者，作強之官，伎巧出焉。」又云：「腎附於脊之十四椎下，是經常少血多氣，其合骨也，其榮發也，開竅於二陰。」張介賓曰：「腎有兩枚，形如豇豆，相併而曲附於脊之兩旁，相去各一寸五分，外有黃脂包裹，各有帶兩條，上條繫於心，下條起脊下大骨，在脊骨之端，如半手許，中有兩穴，是腎帶經過處，上行脊髓至腦中，則連於髓海。」</p>
<p><u>足厥陰肝臟</u></p>
<p>《難經》曰：「肝重二斤四兩，左三葉右四葉，凡七葉。」肝之為藏，其治在左，其藏在右脅右腎之前，胃著脊之第九椎。經曰：「肝者將軍之官，謀慮出焉。」又曰：肝居膈下，上著脊之第九椎下。是經常多血少氣。其合筋也，其榮爪也，主藏魂，開竅於目。其氣上絡心肺，下亦無竅。</p>
<p><u>手太陽小腸</u></p>
<p>經曰：「小腸者，受盛之官，化物出焉。」又云：小腸後附於脊前，附於臍上，左迥疊積十六曲，大二寸半，徑八分分之少半，長三丈二尺，受谷二斗四升，水六升三合，合之大半。《難經》曰：「小腸重二斤十四兩。」（按：小腸俞卻在大腸俞之下。）經又曰：小腸上口在臍上二寸近脊，水穀由此而入腹，下一寸外附於臍，為水分穴。當小腸下口至是，而泌別清濁，水液滲入膀胱，滓穢流入大腸。是經多血少氣。</p>
<p><u>手少陽三焦</u></p>
<p>經曰：「上焦如霧，中焦如漚，下焦如瀆。」「三焦者，決瀆之官，水道出焉。」又曰：三焦者，人之三元之氣也，號曰中清之府，總領臟腑榮衛經絡之氣也。三焦通則內外左右上下皆通矣，其於周身灌體，和內調外，榮左養右，導上宣下，莫大於此也。是經少血多氣。</p>
<p><u>手陽明大腸</u></p>
<p>《難經》曰：「大腸重二斤十二兩，肛門重十二兩。」張介賓曰：名迥腸者，以其迥疊也。名廣腸者，即迥腸之更大者。名直腸者，又廣腸之末，節下連肛門者也。經曰：「大腸者傳道之官，變化出焉。」又曰：迥腸當臍左回十六曲，大四寸徑一寸寸之少半，長二丈一尺，受谷一斗、水七升半。又云：廣腸附脊以受迴腸乃出滓穢之路，大八寸徑二寸寸之大半，長二尺八寸，受谷九升三合八分。是經多氣少血。</p>
<p><u>足太陽膀胱</u></p>
<p>經曰：「膀胱者，州都之官，津液藏焉，氣化則能出矣。」又云：膀胱當十九椎，居腎之下，大腸之前，有下口無上口，當臍上一寸水分穴處，為小腸下口，乃膀胱上際，水液由此別迴腸，隨氣泌滲而入。其出入皆由氣化。入氣不化則水走大腸而為泄瀉，出氣不化則閉塞下竅而為癃腫也。是經多血少氣。</p>
<p><u>足少陽膽府</u></p>
<p>經曰：「膽者中正之官，決斷出焉。」是經多血少氣。又曰：「凡十一藏皆取決於膽。」《中藏經》曰：「膽者清淨之府，號曰將軍，主藏而不泄。」</p>
<p><u>足陽明胃府</u></p>
<p>張介賓曰：胃之上中名曰賁門，飲食之清氣從此上輸於脾，肺宣布於諸脈。胃之下口即小腸上口，名曰幽門（按：幽門穴，卻在上。）《難經》曰：「胃重二斤二兩。」是經多氣少血。經云：「脾胃者，倉廩之官，五味出焉。」又云：「胃者水穀氣血之海也。」又云：胃大一尺五寸，徑五寸，長二尺六寸，橫屈，受水穀三斗五升。其中之谷，常留二斗，水一斗五升而滿。</p>
<figure>
<img data-orig-src="urn:270:10069.jpg" alt="手太陰肺臟">
</figure>
<figure>
<img data-orig-src="urn:270:10070.jpg" alt="手少陰心臟">
</figure>
<figure>
<img data-orig-src="urn:270:10071.jpg" alt="手厥陰心包絡">
</figure>
<figure>
<img data-orig-src="urn:270:10072.jpg" alt="足太陰脾臟">
</figure>
<figure>
<img data-orig-src="urn:270:10073.jpg" alt="足少陰腎臟">
</figure>
<figure>
<img data-orig-src="urn:270:10074.jpg" alt="足厥陰肝臟">
</figure>
<figure>
<img data-orig-src="urn:270:10075.jpg" alt="手太陽小腸">
</figure>
<figure>
<img data-orig-src="urn:270:10076.jpg" alt="手少陽三焦">
</figure>
<figure>
<img data-orig-src="urn:270:10077.jpg" alt="手陽明大腸">
</figure>
<figure>
<img data-orig-src="urn:270:10078.jpg" alt="足太陽膀胱">
</figure>
<figure>
<img data-orig-src="urn:270:10079.jpg" alt="足少陽膽府">
</figure>
<p>足陽明胃府</p>

<h1>卷之二　外科病症</h1>
<p>頭腦、面部、喉舌、頸項諸經，瘰癧、藏府　內癰</p>

<h2>頭部</h2>
<p><u>百會疽</u></p>
<p>生百會穴。上自側面觀之，正對耳尖。屬督脈經。由膏粱太過，火毒凝結而成。初起形如粟米，漸腫，根大如錢，甚則形似葡萄，堅硬如鐵，高尖紅腫，焮熱疼痛，其根收束，憎寒壯熱，便秘煩渴，隨飲隨干，口苦唇焦，脈見洪數。此屬氣實，宜服黃連消毒飲，以清毒火（見五卷元字號），外敷沖和膏（見六卷巨字號）。若漫腫平塌，紫暗堅硬，根散臖痛，便瀉惡寒，脈見細數，此屬陽虛，宜十全大補湯，以溫補之（見六卷水字號），外敷回陽玉龍膏（見巨字號）。若面赤虛煩，口乾不渴，唇潤不燥，右尺脈沉細數，此屬陽虛浮泛，宜服八味地黃湯，引火歸源（見六卷玉字號），外搗生附子作餅厚三分，貼兩足心湧泉穴，各灸艾火五壯，以泄其毒。初起貼琥珀膏（見六卷潛字號），已潰摻黃靈藥（見六卷龍字號），上蓋太乙膏（見六卷淡字號），腐盡換生肌方藥（見六卷師字號）。若腫連耳項，痰如拽鋸，七日無膿不潰，神昏者，不治。</p>
<p><u>透腦疽</u></p>
<p>生百會穴間，由督脈經火毒而成。初如粟米，漸如雞子，堅硬疼痛。若色紅焮腫，頂尖膿稠者，屬實；如瘡頂塌陷，根腳漫腫，色暗膿清者，屬虛。俱以速潰為順，內外治法同百會疽。</p>
<p><u>侵腦疽</u></p>
<p>生囟門兩邊稍下處，名五處穴。由太陽膀胱經濕火而成。初者紅腫高起，焮熱疼痛，膿色蒼蠟者，屬氣血俱實，順而易治；若紫陷無膿，根腳散大者，屬氣血兩虛，逆而難治。初起服荊防敗毒散，汗之；次服，內疏黃連湯下之（俱見五卷天字號）。將潰，服托裡透膿湯托之，已潰，服托裡排膿湯（俱見六卷霜字號），外貼琥珀膏（見六卷潛字號）；周圍敷沖和膏（見六卷巨字號）。余法按六卷補養生肌匯方，選而用之。</p>
<p><u>佛頂疽</u></p>
<p>生囟門之前上星穴上，屬督脈經，由臟腑陰陽不調，熱毒上壅而成。色紫堅硬腫痛，脈洪大而數者為實；微細而數者為虛。六脈散大潰爛，黑陷神昏者為逆。內外治法同百會疽。</p>
<p><u>額疽</u>　傍額疽</p>
<p>生額正中者屬督脈經；生左右額角者屬膀胱經，總由火毒而成。如瘡頂塌陷，乾焦色紫，不生大膿者，屬險。若紅腫高聳，根卻收束者，初服荊防敗毒散汗之，次服仙方活命飲（見五卷天字號）。將潰氣實者服透膿散（見六卷為字號），將潰氣虛者服托裡透膿湯（見六卷霜字號），外敷沖和膏（見六卷巨字號）。已潰宜服托裡排膿湯（見六卷霜字號），外貼琥珀膏（見六卷潛字號）。徐按生肌匯方。</p>
<p><u>勇疽</u></p>
<p>生小眥角後五分，太陽穴上。亦名瞳子髎，屬足少陽膽經，左右同。由肝膽怒火而成。初起如粟，漸腫作痛，形如伏鼠，面目浮腫，七日信膿不潰，火毒攻睛，腐爛損目。若十一日針出黃膿，毒從膿解為順；如出紫黑血是氣虛不能化毒，為逆。初起服仙方活命飲，毒甚服內疏黃連湯（俱見五卷天字號）；外敷二味拔毒散（見六卷巨字號）。其將潰已潰，內外治法同前額疽。</p>
<p><u>鬢疽</u></p>
<p>生左右鬢角，屬手少陽三焦、足少陽膽，二經相火妄動，外受風熱；更因怒氣欲火凝結而成。此二經俱氣多血少，最難潰膿，更兼鬢角皮肉澆薄，不宜針灸，只聽自潰，潰後不宜多見膿，膿多血液耗而難斂。初起服柴胡清肝湯（見五卷元字號），膿成者服托裡消毒散（見六卷為字號）。外敷二味拔毒散（見六卷巨字號）。凡潰後宜服補養藥。外治宜用膏藥生肌諸藥（俱按六卷匯方）。</p>
<p><u>螻蛄癤</u></p>
<p>多生小兒頭上，未破如曲蟮拱頭，破後似螻蛄串穴。有因胎中受毒者，其瘡腫勢雖小，而根則堅硬，潰後雖出膿水而堅硬不退，瘡口收斂，越時復發。本毒未罷，他處又生，其屬纏綿。宜用三品一條槍（見六卷珠字號）。瘡有孔者插入孔內，無孔用針刺孔，如法插入，化盡堅硬衣膜方撒生肌散（見六卷師字號），上貼膏藥。亦有暑熱成毒者，大如李，三五相聯，潰破膿出，其口不斂，日久頭皮串空，如螻蛄串穴狀，宜貼元珠膏吸出膿毒（見六卷潛字號），將所串之空皮剪通，米泔日洗一次，干撒生肌散，貼萬應膏（見六卷淡字號）。有因瘡口開張日久，風邪襲入，瘡口周圍作癢，抓破津水，相連成弓形，似黃水瘡者，宜用溶銅舊罐子研細，篩，水麻油調塗，自能滲濕斂口。</p>
<p><u>禿瘡</u></p>
<p>俗名肥瘡，又名錢癬。多生小兒頭上，瘙癢不疼，抓破津水結白膿痂。日久漫延，發焦脫落即名禿瘡，又名癩頭。由胃經積熱生風而成。宜用防風通聖散一料（見五卷黃字號），醇酒浸透，焙乾研末，食後白湯調服二錢，以頭上多汗為度。初起外搽肥油膏（見六卷闕字號），久搽自效。已成禿瘡者，先用艾葉、鴿子糞熬湯，洗淨瘡痂，再煮豬肉湯蘸洗拭乾。預搗躑躅花根四兩，菜油一碗，拌入鍋中煉枯去渣，加黃蠟三錢，溶化，青布蘸搽，每日數次，以殺蟲散風。或塗二神膏（見六卷羽字號）。</p>

<h2>腦後部</h2>

<h3>玉枕疽</h3>
<p>生玉枕骨尖微上，腦戶穴內。由督脈經積熱，外受風邪凝結而成。初起如粟，麻癢相兼，往來寒熱，口渴便稀，漸增硬痛，大如茄，小如卵，紅活高腫，速潰膿稠者吉；紫暗塌陷，潰流血水者凶。初服神授衛生湯（見五卷天字號）。虛者服托裡消毒散（見六卷為字號），外敷沖和膏（見六卷巨字號）。潰後內外治法同前鬢疽。</p>
<p><u>夭疽</u>　銳毒</p>
<p>生壓枕旁耳後一寸三分高骨之後，左為夭，右為銳，皆言毒甚也。屬足少陽膽經，由謀慮不決、鬱火蘊結而成。此處肌肉嬌薄，氣多血少。初如黍粒，漸腫如瓜，堅硬平塌，紫暗不澤，較諸瘡痛甚，當急調治，遲則熱氣下入淵液，前傷任脈，內熏肝肺則危矣。總以紅腫速潰為順，初起服柴胡清肝湯（見五卷元字號），膿將成服托裡消毒散（見六卷厥字號）。潰後按六卷補養門生肌匯方選而用之。</p>
<p><u>腦後發</u></p>
<p>生玉枕骨下，風府穴上，由督脈經積熱、外受風邪壅結而成。初起如粟，焮腫悶痛，痛引頭項，脈粗鼻塞、漸大如碗。紅活速潰膿稠者順；黑陷難潰潰流血水者逆。治法同玉枕疽。</p>
<p><u>腦爍</u></p>
<p>生腦後入髮際一寸、風府穴二大筋之中，屬督脈經，由陰精枯涸，毒火乘之而生。初如椒粒，堅硬紫暗，漸腫，形如橫木，甚則上連顱頂，下至大椎，色如煙燻，硬若牛唇，未膿皮先腐爛，時流清水，肌肉冰冷，輕者木痛，重者毒陷，全不知痛，宜急施桑柴火烘法、艾火灸法（俱見一卷）；多服仙方活命飲以舒解其毒（見五卷天字號）。七日之後不髮長，不生大膿者，服十全大補湯托之（見六卷水字號），投補藥不應者難救。若初起熱如火燎，焮腫刺痛，此屬陽證，內服黃連消毒飲（見五卷元字號），外敷回陽玉龍膏（見六卷巨字號）。潰後內服治法，同上玉枕疽。</p>
<p><u>髮際瘡</u></p>
<p>生項後髮際內。胖人多生此，由內郁濕蒸，外兼受風，相搏而成。形如黍豆，頂白肉赤，漸腫堅硬，痛如錐刺，癢如火燎，破津膿水。亦有浸淫發內者。初起服萬靈丹汗之（見五卷元字號）。次用酒煎防風通聖散清解之（見五卷黃字號）；外搽黃連膏（見六卷岡字號），久用自效。惟胖人髮際肉厚而多褶紋，其發反刺入瘡內，日久難瘥，又兼受風寒，氣血凝結，形如臥瓜，破流津水，時潰時斂，俗名肉龜，經年不愈，亦無傷害，常貼琥珀膏，可稍輕緩（見六卷潛字號）。再有對目發、偏腦疽，俱載頸項部。</p>
<p><u>油風</u></p>
<p>詳見後。俗名鬼剃頭，毛髮乾焦，成片脫落，皮紅光亮，癢如蟲行，亦或生面部鬚眉間，由毛孔開張，風邪襲入，風盛燥血，不能榮養毛髮，常服神應養真丹（見五卷黃字號）；外洗海艾湯（見六卷厥字號）。若耽延年久，宜針砭其光亮之處，放出紫血，發可復生。</p>
<p><u>頭風</u></p>
<p>凡頭腦苦痛，走注不定，惡風畏寒，筋脈牢強者，風痛也；痛連頭目，口苦大渴，便秘不眠者，火痛也；手足厥冷，面唇青白，尿利不渴，得暖痛減者，寒痛也；身重肢疼，胸滿作逆，口吐涎沫者，痰飲痛也。四證主以羌活沖和湯，隨症加減（見五卷宇字號）。若眉稜骨痛，常㗜碧雲散（見六卷珠字號）。如風寒侵腦，苦痛不堪，用貼太陽穴法（見六卷稱字號）。治大頭瘟服普濟消毒飲。治雷頭風服清震湯（俱按五卷宇、宙字號）。</p>

<h2>面部</h2>
<p><u>顴瘍</u>　顴疽</p>
<p>二證發於左右顴骨尖處，屬小腸經。發陽分者，風熱而生，初小漸大，紅腫焮痛，七日即潰，名為顴瘍，根淺而易愈；發陰分者，由積熱而生，色紫漫腫，堅硬不痛，三七方潰，名曰顴疽，毒甚根深，每難醫治。顴瘍初起服仙方活命飲。顴疽初起服內疏黃連湯（見五卷天字號）。余內外治法同頭部額疽。</p>
<p><u>顴疔</u></p>
<p>生左右顴骨間，色赤堅硬，形小根深，屬陽明胃經。初如粟米，黃色小疱，次如赤豆，頂凹堅硬，按似丁頭，麻癢疼痛。多因過食炙煿藥酒，致胃經積火成毒。初起服蟾酥丸汗之（見五卷黃字號），或服萬靈丹，次服黃連消毒飲清之（俱見五卷元字號）。外治法同疔門（見後四卷）。凡疔皆屬迅速之症，初起急當施治，遲則毒火攻心，令人昏憒譫語，多生惡候。</p>
<p><u>面發毒</u></p>
<p>生面上頰車骨間。初起一個，漸發數枚面發毒，形如赤豆，焮熱作痛，堅硬似疔，破流黃水，由風熱客於陽明上攻而成。初服荊防敗毒散（見五卷天字號）。如胃火盛，唇焦口渴便燥者，即服涼膈散下之（見五卷黃字號）。外敷清涼消毒散（見六卷珠字號）。</p>
<p><u>痄腮</u></p>
<p>生兩腮肌肉不著骨之處，由陽明胃熱。初起焮痛，寒熱往來，若高腫紅熱，系胃經風熱；如平腫色淡者系胃經濕熱。俱服柴胡葛根湯表之。如口渴便秘，服四順清涼飲清之（方見五卷元字號），表裡俱解，腫痛仍作者，勢必成膿，服托裡消毒散托之（見六卷為字號）。虛者服內托之劑，潰瘡內外治按六卷匯方。此證初起勿過用寒涼、恐毒內攻咽喉。</p>
<p><u>頰瘍</u></p>
<p>生耳下頰車骨間，由胃經積熱，始發如粟，色紅悶痛，漸大如榴，初服犀角升麻湯清解之（見五卷字字號）。若失治或過敷寒涼致肌冷結便難消。潰者服升陽散郁湯宣發之（見五卷宇字號）；將潰服托裡消毒散（見六卷為字號）。膿熟針之，如法調治。若牙關緊急不開，或旁腫不消，膿水清稀，因而成漏，或寒侵孔內致生多骨，經年不愈者，常服八味地黃丸（方見六卷玉字號）。外用豆豉餅灸法（見一卷），初灸九壯以知痛癢為止，每日灸之以朽骨脫出，膿漸少肌漸平為度，瘡口撒紅升丹（見六卷翔字號），上貼萬應膏（見六卷淡字號），日一換，慎起居，禁發物，緩緩收功。</p>
<p><u>骨槽風</u></p>
<p>一名牙叉發，屬三焦、胃府風火，先發耳前漸及腮頰，筋骨隱痛，日久腐爛，腮之裡外筋骨仍然腫痛，牙關拘急，因邪風深襲筋骨也，證屬陰分。初起堅硬難消，潰後瘡口難斂，如初起熱不明顯，服升陽散郁湯（見五卷宇字號），用薑黃、白芷、細辛、川芎等分，研末，先以鹽湯漱口，頻頻搽牙。外貼真君妙貼散（見六卷號字號），倘皮破血流用麻油調敷。發表之後，體壯火盛者，用大黃、皂刺、甘草節、白芷梢、炒殭蠶等分煎服。取下後，去大黃加熟石膏清之，但不可過用。有日久失治，膿勢將成者，服內托之劑；已潰用去腐生肌藥（見六卷匯方）。有過用寒涼，肌肉堅硬腐臭者，服理中湯加附子、吳茱萸（見六卷鹿字號）。有牙關不開者用生薑片灸法（見一卷），灸頰車穴二七壯。穴在耳垂下五分陷中，每日灸之，兼刺口內牙盡處令出血，其關立開，潰久者不治。</p>
<p><u>發頤</u></p>
<p>生頤頷之間，屬足陽明胃經風溫，身發寒熱，腫如結核，微熱微疼，漸腫如桃，熱痛倍增，由傷寒發汗未盡，或疹出未透，壅積而成。初服荊防敗毒散汗之（見五卷衛字號）；外敷二味拔毒散（見六卷巨字號）；如汗後腫痛日甚，勢欲成膿者，服托裡透膿湯，潰後服托裡排膿湯（俱見六卷霜字號，余按六卷匯方）。此證失治或過用寒涼克伐，冰毒內陷，腫至咽喉，痰湧氣堵，湯水難下則危矣。</p>
<p><u>時毒</u></p>
<p>初起狀類傷寒，寒熱項強，肢體痠疼，或兼咽痛，一二日間發於腮項頷下，漫腫無頭，赤痛漸增，或似結核，結腫有根，俱由感冒四時不正之氣，邪客經絡壅結而成，非發於傷寒病後之頤毒也。當辨瘡色虛實治之，不可猝用寒涼。初起服荊防敗毒散汗之（見五卷天字號）；經治後，腫仍不消者，服連翹消毒飲（見五卷宇字號）；膿勢將成，壯者服透膿散，弱者服托裡透膿湯（俱見六卷霜字號）。外敷二味拔毒散（見六卷巨字號）；膿熟針之，潰後補養，去腐生肌（俱按六卷匯方）。</p>
<p><u>雀斑</u></p>
<p>生於面上，其色淡黃，碎點無數，由火鬱於經絡之血分，風邪外搏而成。宜常服犀角升麻丸（見五卷宇字號）；外搽正容散（見六卷珠字號）。久用自效。亦有水虧火滯，面生雀斑者，常服六味地黃丸（見六卷玉字號）。</p>
<p><u>黑痣</u></p>
<p>生面部，上行如黴點，小者如黍，大者如豆，比皮膚高起一線，有自幼生者，亦有中年生者，由經絡之血滯於衛分，陽氣束結而成。初起用布針串破，上點水晶膏（見六卷珠字號），勿侵好肉，數日結痂其痣自落。再貼貝葉膏（見六卷羽字號），食禁醬醋。</p>
<p><u>黧黑䵟𪒟</u></p>
<p>面上初起塵垢，日久黑似煙炲，小如黍、粟、豆粒，大似蓮子、蜂房，或長斜圓塊，與皮膚相平，婦女多有之，由憂思抑鬱，血弱不華，火燥結滯。內宜清肝理脾、滋陰降火（見六卷匯方門），早午晚搽玉容散（見六卷珠字號）。</p>
<p><u>白屑風</u></p>
<p>初生髮內，延及面項，日久飛起白屑，脫去又生。由肌熱當風，風侵毛孔，郁久燥血，肌膚失養，化成燥證。常服祛風換肌丸（見五卷黃字號）。肌膚燥裂常搽潤肌膏（見六卷闕字號）。忌食魚腥發物。</p>
<p><u>面遊風</u></p>
<p>初起面目浮腫，癢若蟲行，肌膚乾燥，時起白屑如細魚鱗，次則癢極，濕熱甚者抓破津黃水；風燥甚者津血痛楚難堪。由平日血燥，過食辛辣厚味，致胃經濕熱受風而成。癢甚者服消風散（見五卷黃字號），痛甚者服黃連消毒飲（見五卷元字號），俱外搽摩風膏（見六卷闕字號）。</p>

<h2>目部</h2>
<p><u>眼胞菌毒</u></p>
<p>生上下眼胞睫毛邊，或單或雙。初如小豆，久如菌形，頭大蒂小，或頭小蒂大，漸長垂出，堅硬微痛，由脾經素有濕熱，憂思氣鬱而成。初服涼膈清脾飲（見五卷洪字號）；外洗清涼丸（見六卷闕字號）；頻頻蘸洗，忌諸發物及煎炒火酒。亦有經年皮厚不消者，先用軟棉蘸鹽湯潤濕菌根，以左指甲墊根底，右手執針尖頭，齊根切下，血出不妨。預研黃連、銅綠各五分，水木粉（二錢），輕粉（一分），共研至無聲。糯米湯調藥如膏，雞翎蘸塗敷至血止。內服清脾涼膈飲（見五卷洪字號）。</p>
<p><u>眼胞痰核</u></p>
<p>生眼胞上下皮里肉外，皮色如常，小者如豆，大者如棗，推之活動，漫腫不疼，由脾經濕痰氣鬱而成。初服化堅二陳丸（見五卷洪字號）；外用生南星醋磨濃汁頻塗腫處，塗久處仍不消者，其皮必薄，可微微挑破，以指甲擠出白粉汁，其核自消。再貼生肌玉紅膏（見六卷羽字號），若從眼內潰破者難斂，故宜從外針破。</p>
<p><u>眼丹</u></p>
<p>生上下眼胞內，紅紫腫硬，由脾胃濕熱受風而成。若腫硬下垂，不能視物者，風偏盛也；浮腫易消。若焮熱色紫堅硬，痛甚者，熱偏盛也。初起俱服荊防敗毒散汗之，如口渴便燥，次服內疏黃連湯下之（俱見五卷天字號）。如日久不消當服透膿散（見六卷為字號）。初起用如意金黃散以熱水泡汁，雞翎蘸塗（見六卷號字號）。腫久不消者，當令速潰以防內腐，須貼琥珀膏（見六卷潛字號）。</p>
<p><u>針眼</u></p>
<p>睫毛間生出肉刺，形圓有尖，由脾經風熱而成。初起用如意金黃散（見六卷號字號），以鹽湯泡汁去渣頻頻蘸洗。洗不得消，色赤痛甚者，膿將成出，熟透針破，外搽黃連膏（見六卷闕字號）。或破後邪風襲入，頭面浮腫，目赤澀痛者，頻前方蘸洗，煎川芎（四錢），青皮、白菊、荊芥穗（二錢），溫服數劑。外研枯礬末，雞蛋白調塗患上。又：取生南星同生地搗爛，作二餅貼兩太陽穴，風腫自消。</p>
<p><u>椒瘡</u>　粟瘡</p>
<p>俱生眼皮裡邊，雖皆由脾胃血熱。粟瘡偏於濕盛，故色黃形軟而易愈；椒瘡偏於熱盛，故色赤形硬而難消。俱服清脾涼血湯（見五卷宇字號）；均洗清涼丸（見六卷岡字號）。若眼皮內有紅絲堆累，乃血熱有瘀也，用燈心刮令血出，法見眼科書。</p>
<p><u>漏睛瘡</u></p>
<p>生大眥角上，屬睛明穴。系藏淚之所，病發自膀胱，要由肝熱風濕搏結而成。初如豆粒，紅腫焮痛，形小根深，潰出稠黏白膿者順，膿色青黑或如膠者險。初服疏風清肝湯（見五卷洪字號）；潰後用黃靈藥捻入瘡孔（見六卷龍字號），上蓋萬應膏（見六卷淡字號）。或有膿從眼內出者是為眼漏。亦有瘡口滲出淚液致目內乾澀者，收斂更避。若爛斷眼邊弦者不治。</p>
<p><u>皮翻症</u></p>
<p>小兒多患此，上下眼皮外翻，如以舌舐唇之狀，由胃經血壅氣滯。又有痘風，眼爛胞腫弦緊，眼皮亦翻者，均宜瀉脾胃積熱，內服瀉黃散（見五卷日字號）。亦有內翻者，是拳毛倒睫證。亦有弦弛不內外翻者，是胞垂雞視證。</p>
<p><u>目中胬肉</u></p>
<p>生大小眥，瘀肉胬出，時覺瘀痛，總屬心火，然有虛實之別。如大眥深紅，胬肉焮赤者，是心經實火，宜服元參湯（見五卷洪字號）；如小眥淡紅，血絲努突者，是心經慮火，宜服決明散清之（見五卷洪字號），外治用清涼丸（見六卷岡字號）泡洗。目中內風外障，雜症五風，均詳見六集眼科書。</p>
<p><u>眉心疽</u></p>
<p>生兩眉中間，一名印堂發。初起色暗，根平腫硬悶痛，至二十一日腐潰，出稠膿者順；黑陷無膿者凶。一曰面風瘍毒，初起色赤，浮腫焮痛，七日潰膿，毒淺易治，二症治同百會疽。若眉心疔色黑木痛，麻癢太過，堅硬如釘，寒熱交作，當按四卷疔毒門治之，不可遲緩。要之，三症皆由督脈經風熱壅結，氣滯而成也。</p>
<p><u>鳳眉疽</u></p>
<p>生於眉稜，屬足太陽膀胱、手太陽小腸、足厥陰肝、足少陽膽四經積熱所致。初起形長如瓜，疼痛引腦，兩目合腫，色赤堅硬，按之有根，六日內刺之得膿者吉；若半月不潰，煩悶嘔逆不食者凶。總以速潰為妙，遲則恐攻眼損睛，潰後尤宜避風寒禁發物。初起服仙方活命飲（見五卷夭字號）；腫不消者服托裡透膿湯；已潰服托裡排膿湯（均見六卷霜字號）。初起外敷二味拔毒散（見六卷巨字號）；潰後內宜補養，外用祛腐生肌諸藥，按六卷匯方中選而用之。</p>

<h2>耳部</h2>
<p><u>耳疔</u></p>
<p>疔生耳竅，暗藏之處難以繪圖，由腎經火毒所發，亦有因服丹石發藥，積毒而成者。色黑根深，形如椒目，痛如錐刺，腮腦牽疼，破流血水。初起服蟾酥丸汗之（見五卷黃字號），外研蟾酥丸末，水調滴入耳內。火毒盛者，再服黃連消毒飲解散之，後服黃連解毒湯清之（見五卷元字號）。</p>
<p><u>耳疳</u></p>
<p>耳內悶腫出膿，名色不一，如出黑色臭膿者名耳疳；青膿名震耳；白膿名纏耳；黃膿名聤耳。總由胃濕兼肝火而成。初起氣實火盛服龍膽瀉肝湯（見五卷荒字號）；後主以柴胡清肝湯（見五卷元字號）。外用紙捻蘸出敗膿，滴麻油、熱童便。</p>
<p><u>風耳</u></p>
<p>耳內悶腫時出紅膿，偏屬肝經血熱。主以四物湯，用生地、赤芍，加丹皮、石菖蒲、蒼耳子，常服自愈。外取醬茄內自然油滴之。俟膿流盡，再搗爛核桃肉，布絞出油，兌冰片末少許，頻滴耳中，腫自消矣，或滴熱童便。</p>
<p><u>耳衄</u></p>
<p>衄因上焦血熱故。耳竅中時流鮮血，當以涼血為主。如肝脈弦數，主以柴胡清肝湯（見五卷元字號）；若肝脈虛數，用生地、去心麥冬（等分）煎服，外用神塞丸（見六卷稱字號）。若胃熱尺數，用腎熱湯（見五卷荒字號）。</p>
<p><u>耳痔</u>　耳蕈　耳挺</p>
<p>三證皆生耳內，名異而治同。痔形如核桃或如羊奶；蕈形如小蘑菇，頭大蒂小；挺形如棗核條細而長，胬出耳外。俱由肝經怒火，腎經相火，胃經積火，凝結而成三證。初起微腫悶痛，皮膚色紅，偶觸犯之，痛引顛頂，均服梔子清肝湯（見五卷荒字號）。外點硇砂散（見六卷稱字號）。</p>
<p><u>耳結</u></p>
<p>外因取耳剔傷海底，初則脹痛流膿，漸漸乾澀，耳閉不通，膿結成挺，撐耳硬痛，當用熱花酒頻滴耳內，潤透耳結，良久用小箝取出，再滴麻油。凡腎虛耳聾耳鳴方（載六卷補養門）。</p>
<p><u>旋耳瘡</u></p>
<p>亦名月蝕，月盈則盛，月虧則衰也。生耳後縫間，延及耳褶擯上下，如刀裂之狀，色紅癢痛，流滲黃水，由膽、脾、三焦濕熱。內服柴胡清肝散（見五卷元字號），外搽穿粉散（見六卷稱字號）。若不效，腐爛延及頭額，急用束毒膏，如法貼洗（見六卷河字號）。後用鵝黃散加銀珠收功（見六卷奈字號）。</p>
<p><u>耳根毒</u></p>
<p>生兩耳垂後偏上縫中，屬三焦風火兼膽經怒氣凝結而成。初起如痰核，漸腫如伏鼠，色赤焮痛，寒熱往來，宜服荊防敗毒散汗之；若發熱痛甚，則服仙方活命飲消之（俱見五卷天字號）。膿成者服透膿散，虛者服托裡透膿湯，已潰服托裡排膿湯（俱見六卷霜字號）。潰後撒紅靈藥（見六卷龍字號），貼太乙膏（見六卷淡字號）。膿盡，搽生肌玉紅膏（見六卷羽字號）。若膿清斂遲，常服香貝養榮湯（見五卷宿字號）。更有鎖喉毒，生耳前聽會穴，載喉部。</p>
<p><u>耳發</u></p>
<p>生耳褶間，連耳輪，甚則膿串耳竅，屬手少陽三焦風熱相搏而成。初如椒粒，漸腫似蜂房，將腐亦多眼孔，色赤焮痛。蓋發者，癰疽毒甚之謂也，不可聽其自潰，潰遲恐膿通耳竅，十一日後當針瘡頂，出黃白膿者吉，紫黑鮮血者逆。初起服仙方活命飲（見五卷天字號），外敷二味拔毒散（見六卷巨字號）。余同上耳根毒。</p>
<p><u>耳後疽</u></p>
<p>生耳上梢之後，角孫穴上，屬三焦風毒兼膽經怒火而成。初起如粟，漸增腫痛，小則如李，大則如桃，若紅腫有頭，焮熱易潰，膿稠者吉；黑暗堅硬，痛引腦頂，不熱不潰，潰出紫血者險。治法同腦部夭疽。若初起失於托裡，或誤用寒涼冰伏其毒，毒不外發，內攻耳窮，膿從耳出名為內潰，主以八珍、十全等湯，補養氣血以排余膿。外用去腐生肌之藥。均於六卷匯方中選而用之。</p>

<h2>鼻部</h2>
<p><u>鼻疔</u></p>
<p>疔生鼻竅內，腫塞脹痛，上引腦門，甚連腮腫，由肺經毒火蘊結而成。速服蟾酥丸汗之（見五卷黃字號），再研蟾酥丸末，吹入鼻竅，外邊腫硬頻塗離宮錠（見六卷巨字號）。鼻疔治遲，毒氣內攻，神昏嘔噦，鼻腫如瓶者，難救。</p>
<p><u>鼻疽</u></p>
<p>生鼻梁中，屬督脈與肺經，由肺蘊鬱火，結聚而成。初起堅硬色紫，時覺木痛，即服千金漏蘆湯（見五卷洪字號），以便利為度。次服仙方活命飲（見五卷天字號），加梔子、木通、桔梗、薄菏。若腫痛不減，勢欲成膿及已潰膿後，內外治法同耳部耳根毒。</p>
<p><u>鼻痔</u></p>
<p>痔生孔內，形如石榴子，漸大下垂，色紫微硬，撐塞鼻竅，礙人氣息，由肺經風濕鬱熱搏結而成。內服辛夷清肺飲（見五卷洪字號）；外用硇砂散頻點痔上，自化為水（見六卷稱字號）。宜戒惱怒，禁煎炒發物。亦有鼻生息肉氣息不通者，由濕熱蒸肺而成。宜服辛夷散（見五卷洪字號）。亦有鼻中生毛，晝夜暴長一二尺，漸圓如繩，觸之痛不可忍，誤斷之立死，此毒邪攻肺而成也。奇疾方毛自枯落（見五卷洪字號）。</p>
<p><u>鼻瘡</u></p>
<p>瘡生孔內，初如粟粒，焮痛乾燥，或如火焚，浸淫破爛，鼻外色紅牽腫木悶，由肺熱壅結，上攻鼻竅而成。內服黃芩湯（見五卷荒字號）。外用抽紙捻蘸辰砂定痛散，頻塗孔內（見六卷稱字號）。外搽黃連膏（見六卷闕字號）。</p>
<p><u>鼻淵</u></p>
<p>生鼻竅中名控腦砂，由膽熱上移於腦髓，外因屬寒凝鬱火邪搏結而成。初起鼻流黃色濁涕，宜服蒼耳散與蒼藿丸（見五卷洪荒字號）。若日久不愈，鼻涕淋漓，腥臭血水，頭昏腦痛，蟲蝕腦也，宜用天羅散（見五卷荒字號）。虛者間服補中益氣湯（見六卷生字號）。</p>
<p><u>鼻䘌</u></p>
<p>多生小兒鼻翅及兩旁，色紫斑爛，膿汁浸淫，癢而不痛，由風熱客肺而成。常服澤瀉散（見五卷荒字號）；頻搽青蛤散（見六卷稱字號）。</p>
<p><u>肺風粉刺</u></p>
<p>鼻上起碎疙瘩，形如黍屑，色赤腫痛，破出白粉汁，久成白粒如黍米狀，由肺經血熱而成。常服枇杷清肺飲（見五卷洪字號）。外敷顛倒散（見六卷稱字號）。</p>
<p><u>酒糟鼻</u></p>
<p>生準頭及兩翅，由胃火熏肺，更因風寒外束，血瘀凝結，故先紅後紫，久變黑色，甚是纏綿，當宣肺中鬱氣以化滯血。初服麻黃宣肺酒，間服涼血四物湯（俱見五卷荒字號）。常服使榮衛流通，以滋養新血，若日久不愈宜服梔子仁丸（見五卷荒字號），俱外敷顛倒散（見六卷稱字號）。凡鼻衄諸證詳見內科。</p>

<h2>唇部</h2>
<p><u>龍泉疽</u></p>
<p>生上唇人中水溝穴上，屬督脈經。由上焦風熱攻衝而成。初起形如赤豆，勢小根深，堅硬木痛，寒熱交作，色紫頂焦，漸增麻癢，當速按四卷疔毒門內外治法治之。若治遲則毒氣內攻，煩悶腫昏，噁心乾嘔，腮項俱腫則難救矣。</p>
<p><u>虎鬚疔</u></p>
<p>生下唇承漿穴中，屬任脈經。由過食辛辣熱物，致胃、腎二經積熱上攻而成。初起腫痛焮赤，速潰者為癰；若堅硬腫痛，潰遲者為疽。初服仙方活命飲加升麻、桔梗，如便秘唇焦，燥渴熱甚，次服內疏黃連湯（俱見五卷天字號）。其餘內外治法同前目部鳳眉疽。至若初起形小根深，麻癢悶痛，惡寒發熱，心煩作嘔者，此屬疔證，當按四卷疔門內外法，速治之。</p>
<p><u>燕窩瘡</u></p>
<p>生下唇頦上，俗名羊鬍子，由脾胃濕熱而成。初起小者如粟，大者如豆，疙瘩成串，色紅癢痛，破滲黃水，浸淫成片，形似黃水瘡。宜服芩連平胃散（見五卷宇字號）。外搽碧玉散（見六卷珠字號）。</p>
<p><u>唇疔</u></p>
<p>反唇疔生上下唇稜近里處。鎖唇疔生左右口角唇稜近里處。上唇屬脾，下唇屬胃，左右唇屬心脾二經。皆由積熱毒火而成。初起均如粟粒，色紫漸腫，堅硬如釘，麻癢木痛，寒熱交作，煩悶作嘔，反唇甚者，唇翻突外；鎖唇甚者，口噤不開。其證迅速，急按四卷疔門治之，遲則毒氣攻裡，昏憒嘔噦及疔走黃則危矣。</p>
<p><u>唇疽</u></p>
<p>生唇弦邊上下左右，由脾胃積熱而成。初起色紫焮腫有頭，小者如棗，大者如李，腫硬不移，時常木痛，或寒熱交作。初宜服神授衛生湯（見五卷天字號）。脈實便秘，唇焦燥渴者用雙解貴金丸，服取汗下（見五卷地字號）；外塗離宮錠（見六卷巨字號）。若汗下後者，內治外治法同風眉疽。</p>
<p><u>繭唇</u></p>
<p>生上下唇間，由脾胃積火結聚而成。初起形如蠶豆，漸漸長如蠶繭，堅硬悶痛，妨礙飲食，急研蟾酥丸末水調如膏頻頻塗貼（見五卷黃字號），或貼陀僧膏（見六卷鱗字號）。初起口渴者，服清涼甘露飲（見五卷日字號）；若面赤口乾，唇裂便秘者，服涼膈散（見五卷黃字號）。若日輕夜重，五心煩熱，兩顴豔紅，脈虛數無力者，服八味地黃湯以滋水養陰（見六卷玉字號），亦有潰後翻花，時流血水，失於調治，變為三消渴證，另詳初集大方脈。</p>
<p>凡諸瘡潰後，內外治法，當於六卷匯方選而用之。</p>
<p><u>唇風</u></p>
<p>多生下唇，由胃經風火凝結。初起發癢，色紅焮腫，漸破流水，痛如火燎，又似無皮。風盛唇畏風吹，不時瞤動，宜服雙解復生散（見五卷天字號），頻搽黃連膏（見六卷闕字號）。冬月唇裂出血，桃仁和豬油搗膏塗之。</p>
<p>按：脾之榮在唇，脾熱則唇毒或腫；寒則唇青或噤；風則瞤動或噤；燥則乾焦或裂；虛則唇白無色；濕熱則唇瀋濕爛；風熱則唇腫生核。狐則上唇有瘡，𧌒則下唇有瘡，此外科辨唇之大要也。</p>

<h2>齒部</h2>
<p><u>牙衄</u></p>
<p>衄雖由熱而成，當分虛實以治。如胃經實熱，則血如泉湧而深赤，口氣必臭，牙不動搖，宜服清胃散，或調胃承氣湯下之，俱見日字號；或酒炒大黃，麵炒枳殼，等分研末，童便每調三錢。滾湯沖服，下黑糞即愈。若胃府虛火，則血色淡而滲流不已，牙根或腐，口氣不臭，宜用沙參、元參（各一兩），水熬溫服。脾虛氣短，服補中益氣湯加川連、丹皮補而清之（見六卷生字號）；尺脈虛弱，腎氣不足，血則點滴而出，口不臭而齒動搖，陰虛火炎者服六味地黃湯，無火則服七味地黃丸（俱見六卷玉字號）。若系疳積，氣盛衄血，宜兼服蘆薈丸（見五卷醜字號）。外治俱用小薊散，頻搽牙齦，良久以茶漱去（見六卷夜字號）。</p>
<p><u>牙宣</u></p>
<p>初起牙齦宣腫，漸潰流血，久則削縮，致牙宣露。由胃經客熱積久，外受風邪，寒濕搏結而成。有喜涼飲而惡熱者，系客熱遇寒涼凝結齦肉之間。牙出鮮血，口氣必臭，宜服清胃散（見五卷日字號）；有喜熱飲而惡涼者，系客熱受邪風稽留齦肉之間，牙根惡寒，遇風痛甚，宜服獨活散（見五卷月字號）。又有牙齦腐臭，牙根動搖，屬胃中虛火而兼腎虛者，宜服三因安腎丸（見五卷月字號）。又有牙根腐爛，流津白膿者，屬胃中濕熱，宜服犀角升麻湯（見五卷宇字號）。外均搽胡桐淚散。若牙根動搖或兼痛者，頻搽牢齒散（俱見六卷夜字號）。一方，切碎金剛刺蔸，煎汁常噙。</p>
<p><u>牙疔</u></p>
<p>牙疔由胃經火毒，兼大腸濕熱而成，每生兩旁牙縫內，腫起小粒，形如粟米，痛連腮項，若兼麻癢，破流血水疼痛異常者，則名黑疔，屬腎經火毒。初起磨快銀筷腳尖，挑破出血，拭乾，頻搽拔疔散（見六卷稱字號），中噙化蟾酥丸，徐徐嚥下（見五卷黃字號）。若燥渴便秘，當服黃連解毒湯（見五卷元字號）。</p>
<p><u>牙癰</u></p>
<p>生於牙床，堅腫疼痛，腮頰浮腫，發熱惡寒，由胃經熱毒壅結。初服荊防敗毒散（見五卷天字號），若大渴頻嘔，噙服蟾酥丸汗之，便秘燥渴煎服防風通聖散下之（俱見五卷黃字號）；宣腫處用筷尖刺破，頻搽冰硼散（見六卷稱字號）。潰後宜禁發物火酒，亦不可過用寒涼，恐生多骨，俗名鬼牙。初若堅腫，破流血水，久不收口又過服寒涼生冷毒凝，必生多骨，當俟骨尖突出，搖之內動時，方用扁針如法取出，敷貼生肌藥（按六卷匯方）。</p>
<p><u>鑽牙疳</u></p>
<p>牙根肉內鑽出骨尖，或銳如刺，疼痛難堪，由肝胃積熱所致，小兒多生此。法用鈹針就患處刺開好肉，連牙齊根取出，血若不止，用濕紙輪貼數次自止，頻塗冰硼散（見六卷稱字號），內服蘆薈消疳飲（見五卷月字號）。</p>
<p><u>走馬牙疳</u></p>
<p>多因癖疾積火，痘疹餘毒，鬱結上攻，最為迅速，致牙齦潰爛隨變腐黑，臭穢難聞。若因癖疾毒火攻牙者，初服蘆薈消疳飲（見五卷月字號），兼用茯苓、沙參（各五錢），研末和粳米（一碗）煮粥，外以鹽湯漱口，頻服粥以扶脾；若系痘疹餘毒攻牙者，內服清疳解毒湯（見五卷月字號），外敷，輕者俱搽溺白散，若爛至咽喉，先以茶湯漱口，竹筒日吹藥三次；如堅硬青紫，漸腐穿腮，牙根動搖者，宜搽蘆薈散（二方見六卷夜字號）。</p>
<p>又有牙齦黑腐，腐爛深坑，藥搽不到者，另用勒馬聽徽絲塞之（見六卷夜字號），塞入牙縫，日三次，再施手法剔去黑腐肉，見紅肉流鮮血者吉；若剔取時頑肉堅硬難脫，腐爛漸開，致穿唇破腮者，宜貼青蓮膏（見六卷夜字號）。</p>
<p>凡牙疳愈後宜禁發物，犯之復生則難治矣。《金鑑》曰：牙疳一症，殺人最速，雖有專科，皆未曉累攻之法。累攻者，日日攻之，以腫消、黑退、臭止為度，若不能食者，或隔一二三日攻之，如漸能食，不必戒口，任其所食，雖便溏仍量其輕重攻之，卒不能食者則難任攻矣。</p>
<p>累攻之法主以蕪荑消疳湯，如法加減（見五卷月字號）。外搽牙疳散（見六卷夜字號）。</p>
<p><u>䘌齒</u></p>
<p>齒內生蟲由胃經瘀濕、風火結聚而成。初起牙根脹痛，漸腐，時出血膿，若口氣臭盛，胃火偏盛，土攻也，宜服玉池散（見五卷月字號）；頻搽牢齒散（見六卷夜字號）。蟲䘌牙痛宜用一笑丸，並牙疳散（俱見六卷夜字號）。</p>
<p><u>齲齒</u></p>
<p>由風熱客於大腸胃府，致牙齦宣腫，遇風痛甚，常歪口有氣，牙根穿孔，漸出臭膿，久則齦齒宣露。初宜服清胃散加羌活、枯芩（見五卷日字號），外用白馬懸蹄，切碎，研末，棉裹少許，塞在膿孔處，日換數次。或燒白馬尾存性，研末搽之，良久，溫水漱去。常服溫風散（見五卷月字號）。</p>
<p><u>牙痛總括</u></p>
<p>齒者骨之餘，屬乎腎，若無故齒長疏豁而動，則為腎經衰憊。然上牙齦屬胃，下牙齦屬大腸，牙痛皆牙齦作痛也，惟寒牙痛則為客寒犯腦，故頭連齒痛，不腫不蛀而喜熱飲，或畏風吹，余皆牙齦腫痛屬胃火風濕熱邪也。</p>
<p>一火牙痛　齦赤焮腫，口氣臭熱，喜飲冷湯，得寒更疼，或渴而煩，唇焦唇枯，宜服清胃散、涼膈散、承氣湯之類。外搽冰硼散、碧雪紫雪散之類。</p>
<p>一風牙痛　不怕冷熱，不甚腫疼，口唇瞤動，左右擺扭，時或煩渴，風兼熱也，服獨活散。外用熟石膏一兩，草烏、花椒、白礬F（各三錢），研末頻頻搽牙。</p>
<p>一風寒牙痛　牙畏風吹，歪口吸氣，服溫風散加羌活、附子、乾薑，外用白芷、高良薑、細辛、川椒、香附、蓽茇、炒蜂房（等分研末），溫水漱口，日搽數次。</p>
<p>一濕熱牙痛　口臭宣腫而黃，體重，服甘露飲，玉池散，外搽牢齒散。</p>
<p>一血痰火濕　食六郁攻牙作痛服六郁湯（見五卷往字號），外用一笑丸。</p>
<p>一蟲蝕牙痛　蝕盡一牙，又痛又蝕。服玉池散，外用一笑丸、牙疳散。甚者用蟾酥、雄黃、北細辛（各三分），冰片（五釐），研末頻搽，良久漱去。</p>
<p>一牙槽風　潰後腫硬不消，致成牙疳，時出臭血，初服蘆薈丸、清一疳飲，外用炒山椒、硼砂、銅青（等分），研極細搽之，候吐涎沫方以一米泔漱口。以上內服諸方見五卷日、月字號；外治諸方見六卷夜、光字號。</p>
<p>一治諸般牙痛　炒焦五倍子、炒焦牙皂、北細辛（各二錢），茯苓、熟石膏（各四錢），共碎極細，頻頻搽之。</p>
<p>一治虛火牙痛　陰乾旱蓮草（四兩），香附（二兩，同炒焦研末，頻搽牙。一方，炒枯黑豆一兩），花椒、乾薑、食鹽（各五錢），艾絨（二錢），蔥頭（六個），煎湯時進噙牙，冷則漱去。虛寒牙痛單噙艾湯、乾薑湯，或噙肉桂。</p>
<p>一方，取算盤子樹根上白皮（四兩），切碎豬精肉（四兩）同煮極爛，先噙數口後食肉飲湯。又方，野蕎麥根和豬精肉煮爛服食亦效。一方，陰乾冬瓜皮煎湯，先噙後服。牙根動搖，搗玉簪花塗之即脫。凡清晨洗面，先用鹽花搽牙，漱水少許，洗完吐在手中上，揉洗兩目，拭乾，勿再沾水，久久行之，非惟固齒亦能保目。凡思慮傷脾，食少不眠，頻頻牙痛者，服歸脾湯（見六卷鹿字號）；中風素虛，頭疼自汗，氣乏牙疼者，服補中益氣湯（見六卷生字號）；腎水不足，虛火上炎，屬陰牙痛者，服六味地黃湯（見六卷玉字號）；相火不足，虛羸少氣，口冷牙疼者，服八味地黃湯（見六卷玉字號）。</p>
<p><u>重齦</u></p>
<p>嬰兒初生多有此症，由在胎有熱，蓄於胃中，故生後牙齦突腫，形如水泡，宜用銀筷腳尖刺破出血，以綿蘸鹽湯拭淨，搽一字散或冰硼散（見六卷稱夜字號），或研蒲黃末塗之，內服清胃散。凡牙齒忽然暴長，漸至難食者，名曰髓溢。古用白朮煎湯噙嗽，又用生地頻頻噙細，滾湯嚥下數次。小兒齒脫不復生者，多因舌舐牙齦，齦肉頑厚，用鈹針刮齦出血，隨搽鼠骨散（打死雄鼠一隻，刮去皮肉，單取背骨，炙焦存性，兌麝少許，共研極細）。搽之良久，用棉拭淨再搽自生。小兒夢中咬牙，乃因胃與大腸積熱生風，故相擊有聲，必在夢中者，風屬陽動則風行於外，靜則風行於里也，宜服宣氣散。炒黑醜、陳皮（各五錢），薄荷葉、檳榔、炙草（各三錢），研末，臨臥每服二錢。</p>

<h2>口部</h2>
<p><u>口瘡</u></p>
<p>口破口瘡，有因思慮過度，多醒少睡，致心腎不交，虛火上炎者；色必淡紅，滿口白斑微點，甚則陷露龜紋，脈虛不渴，宜服知柏四物湯加陳皮（錢半），肉桂（三分），以為引導（見六卷麗字號），外搽柳花散（見六卷稱字號）。</p>
<p>有因過食厚味醇酒，致心脾實火妄動，滿口豔紅斑爛，甚則腮舌俱腫，脈實煩渴，宜服涼膈散（見五卷黃字號）；外搽赴筵散（見六卷稱字號）。有因腎水不足，虛火上炎，瘡色淡紅，舌乾黃硬，尺虛口渴者，宜服六味地黃湯加麥冬、五味子、少佐肉桂以滋化源，或作丸，鹽湯送下（見六卷玉字號）。俱忌用冷水噙漱，戒辛熱發物，虛痛噙乾薑湯或噙肉桂。</p>
<p><u>口糜</u></p>
<p>由陽旺陰虛，膀胱濕水泛溢，脾經濕熱鬱久化熱而為，濕熱氣熏蒸胃口，致滿口糜爛，口腔色赤焮痛，或連咽喉，妨礙飲食。初起宜服導赤散；如口臭不渴，屬脾經虛濕，宜服連理湯（俱見五卷口字號）。若滿口糜爛連及咽喉，日輕夜重者，宜服少陰甘桔湯（見五卷盈字號）。若口糜腐臭，煩渴便秘，面赤唇焦，熱盛脈實，服涼膈散（見五卷黃字號）。外治均用乾薑、黃柏（等分）研極細頻頻干搽或竹管吹入，溫水漱口再吹。更有口糜下瀉症，詳見幼科。煎香薷湯噙漱能除口臭。或噙公丁香。</p>
<p><u>鵝口瘡</u></p>
<p>此屬心脾熱鬱，初生小兒則由胎熱上攻。滿口白屑斑點，悶痛甚者咽間腫脹微痛，妨礙飲食，法用粗青紗一條，裹筷頭上，蘸薄荷湯揩去白苔，雖揩出血無妨，隨吹冰硼散（見六卷稱字號）；內服涼膈散（見五卷黃字號）。</p>
<p><u>上齶癰</u></p>
<p>又名懸癰，生於上齶，形若葡萄，舌雖伸縮，口難開合，時發寒熱，鼻流紅涕，初宜服黃連消毒飲（見五卷元字號）；外吹冰硼散（見六卷稱字號）。若日久腫硬下垂不潰者，煅枯食鹽、白礬（等分），碎細。每日以筷頭蘸點三五次。內服射干丸（見五卷月字號）；若挨延失治，下垂如珠，紅腫脹痛，妨礙飲食者，用利針挑破放出膿血，外塗碧雪散（見六卷光字號）。此屬心腎與三焦積熱，先宜清解之，潰久服滋陰降火湯（見五卷昃字號）。亦有上齶腫起，形如蘆筍盛水狀者，屬心脾積熱上衝，初服黃連解毒湯（見五卷元字號）。常噙紫雪散（見五卷露字號），或噙冰硼散（見六卷稱字號）。若腫硬不消，妨飲者用針挑破放出青黃汁，以鹽湯洗淨，上搽一字散（見六卷夜字號）。</p>
<p>按：上齶澆薄，非膿腫高起，不可猝用針。</p>
<p><u>附：辨五味要訣</u></p>
<p>《脈要》曰：六脈平緩，脾和口淡；左寸洪數，心熱口苦；右寸浮數，肺熱口辛；左關弦數而虛，膽溢口苦；關洪而實，肝熱口酸；右關沉實，脾胃熱實而口甘；若兼洪數定主口瘡；尺脈洪大，腎熱淫脾而口咸；胃火食鬱則口臭。</p>

<h2>舌部</h2>
<p><u>舌脹</u></p>
<p>由心經火盛血壅，至舌腫滿口，堅硬脹痛，不能飲食。先用縫衣針縛筷頭上，留鋒分許，刺舌十餘孔，放出惡血，紅者輕，紫者重，隨以溫湯漱淨，吹撒冰硼散（見六卷稱字號）；內服涼膈散（見五卷黃字號）。亦有誤中蟲毒惡物，舌脹青紫，吐出不收，必爪甲色青，心胃悶痛，熬石榴皮濃汁先噙數口，後飲數杯。或用熱雞血浸舌，或研膽礬（一錢），熱茶調服，旋則雞翎探掃喉間，令其吐出毒物。或研鬱金末（三錢），米泔調服，以取下利。或服黃連解毒湯（見五卷元字號），碎蒲黃末頻塗舌上。</p>
<p><u>舌衄</u></p>
<p>由心火上炎，致血熱妄行，舌上生孔，小者如針尖，大者如筷梢，血湧如泉孔，色紫者屬熱甚，色黑者防腐潰，急服升麻湯（見五卷月字號）；外搽必勝散（見六卷光字號）。或碎蒲黃、百草霜頻搽亦效。</p>
<p><u>舌疔</u></p>
<p>疔由心脾火毒上攻，舌生紫泡，其形似豆，堅硬如釘，憎寒發熱，疼痛徹心。初起用蟾酥丸（見五卷黃字號），含於舌下，隨化隨咽，連服三丸以解毒。疔頂用針挑破出血，隨搽紫雪散（見五卷露字號）；以冰硼散頻塗亦效（見六卷稱字號）。服黃連解毒湯（見五卷元字號）。</p>
<p><u>舌疳</u></p>
<p>由心脾毒火蘊結，初起如豆，次大如菌，頭大蒂小，焮熱痛甚，紅爛朝輕暮重。急點北庭丹（見六卷光字號）；再研蒲黃末蓋之。</p>
<p><u>瘰癧風</u></p>
<p>因舌疳失治以致焮腫，突如泛蓮，或若雞冠，舌本短縮不能伸舒，妨礙飲食，時津臭涎。再因怒氣上衝，遂令忽然崩裂，血出不止，日久延及項頦，腫若結核，皮色如常，堅硬臖痛，頂軟一點，色暗木紅，潰流汙水，腐若爛棉。其症雖破，堅硬腫痛仍前不減，甚至透舌穿腮，湯水漏出，又名曰綿膭。蓋舌本屬心，舌邊屬脾，心緒煩憂則生火，思慮傷脾則氣鬱，郁甚火燥而成。外勢頗似喉風，但喉風咽常腫痛，湯水難下。此則咽喉不腫，可進湯水，胃中亦思飲食，只因舌不能轉動，選送硬食，每食不能充足致胃中空虛，怯症悉添矣。初起服瀉心導赤湯（見五卷日字號）。日久脾虛服歸脾湯。胃虛糞溏服異功散加當歸、炒白芍（見六卷麗字號）。頜下結腫，初起用錦地羅蘸醋搗汁頻頻塗之，或醋磨鹿角汁頻塗搽。潰後貼水澄膏（見六卷光字號）。若老人患此，治亦無益。</p>
<p><u>痰核</u></p>
<p>核生舌上，強硬木痛，由心脾痰涎鬱熱也。用針刺破，頻搽冰硼散（見六卷稱字號）。服加味二陳湯（見五卷月字號）。碎百草霜、炒鹽塗舌腫甚效。</p>
<p><u>舌下痰包</u></p>
<p>包生舌下，結腫如匏，光軟如綿，色黃木痛，脹塞舌本，妨礙飲食言語。由火稽痰涎流注而成。宜用利剪當包上剪破，或扁針挑開，放出痰涎惡汁，溫水漱淨，方搽冰硼散（見六卷稱字號）；服加味二陳湯（見五卷月字號）。</p>
<p><u>重舌</u>　木舌</p>
<p>重舌者，舌下近根處血脈脹起，如又生一舌；木舌者舌腫木硬，不能動搖也。皆由心脾蘊熱循經上衝舌本，俱服瀉心導赤湯（見五卷日字號），外搽涼心散（見六卷光字號）。腫脹甚者，用針從旁刺令出血，甚塗以碧雪散（見六卷光字）。</p>
<p>按：舌下廉泉穴屬心而竅通於腎，津液之所出也。</p>
<p><u>吐舌</u>　弄舌</p>
<p>心經熱鬱則舌伸而收緩，面紅煩渴尿赤，主以瀉心導赤湯（見五卷日字號）；心脾俱熱則舌搖動不定，唇焦舌乾，煩渴便穢，先服瀉黃散（見五卷日字號），次服瀉心導赤湯。亦有舌忽垂長，研冰片末搽，即收。小兒弄舌有因脾經虛熱，致舌本收束，緩緩動彈，時或吐出不即收回，俗名蛇絲驚。若無燥渴便閉，而脈遲唇緩，舌色淡紅者，證系脾胃津液不足，勿作熱治。只服七味白朮散（見六卷水字號）。小兒急欲吮乳而口不能吮，煩叫尿赤，心脾熱極，舌強不能轉動用炒連、炒芩、炒川柏、炒梔子、赤茯苓、澤瀉、茵陳、燈心熬服。小兒舌忽脹大，腫硬氣悶不通者，名曰嬰舌，用皂礬（一兩）瓦上煅紅，刮取研細，頻頻搽舌，自消。若舌起皂刺，當舐土壁土，頻頻揩去之。小兒絆舌症，舌根下有筋一條，上絆舌尖，或粗如線，更起牽扯，舌短不能吮乳。凡舌斷亦可復生，取活螃蟹炭火炙焦為末，頻塗斷處，舌自漸生。小兒初生白膜裹舌者，急宜刮令出血，以白礬末少許搽之。</p>
<p><u>小舌吊下</u></p>
<p>懸雍垂人俗名小舌，又曰碓嘴，在喉嚨之上，結似乳頭。乃心脾肺三焦經過之處。頭吊下色赤腫痛，口氣焮熱者，服清熱飲加羚羊角末、灶心土（見五卷月字號），外用鹽與醋調，吊揚塵蘸筷頭上，頻頻點之。忌食辛熱。如吊下垂長，不甚腫痛，其色淡紅者，加用硃砂研末，或吹或點，忌用寒涼。內服甘桔湯、元參升麻湯（俱見五卷盈字號）。亦有勞役過傷小舌吊下，咽腫微痛，自汗氣乏，服補中益氣湯加灶心土（見六卷生字號）。凡傷寒病，舌吐出不能收者，名陽強；短縮不能言者，名陰強。俱詳傷寒書。</p>
<p><u>附，辨舌要訣</u></p>
<p>凡舌色以正紅滋潤為貴，若內外深紅則為有熱，外紅內紫則為熱深。凡舌苔滑白，則為表寒，白苔漸變黃色則為邪將入里。如焦乾黑色，或芒刺裂紋，此為裡熱已深，若與三陰證同見，乃水來剋火也，用生薑搽之，其黑色稍褪，急用附子理中湯救之，可生。</p>

<h2>喉部</h2>
<p><u>緊喉風</u></p>
<p>由膏粱厚味太過，致肺脾胃三經積熱，復受邪風，風熱搏結，上壅咽喉，焮腫疼痛，聲音難出，湯水不下，痰涎塞喉，頗似拽鋸，初發暴速，急刺兩手大指少商穴，放出紫黑血以瀉肺熱。痰盛者，用桐油餞探吐痰涎（見六卷果字號）；內服雄黃解毒丸（見五卷盈字號）。頻吹白降雪散、七寶散（見六卷果字號）。俟開關之後，常服清咽利膈湯（見五卷盈字號），應效者吉；若面青唇黑，鼻流冷涕者凶。</p>
<p><u>纏喉風</u></p>
<p>咽喉腫痛，痰壅聲響，內症與緊喉風無異，治法亦同。但熱毒更深，連繞項強，焮赤腫痛，尤宜速治。若項外脹久膿成，誤針之恐透咽喉，又當按後治喉痹之法治之。</p>
<p><u>啞瘴喉風</u></p>
<p>頗似緊喉風，由肺胃蘊熱積久生痰，後受風邪與痰熱相搏，湧塞咽喉。初起腫滿脹痛，牙關緊閉，聲啞不通，急用雄黃解毒丸（見五卷盈字號），水化一錢，鼻中插竹管，醫人含藥從管中徐徐吹入，但得藥到咽喉，作逆欲嘔時，扶起令吐，待牙關漸鬆，咽喉稍開，先與米粥飲之，次服清咽利膈湯（見五卷盈字號），頻吹冰硼散（見六卷稱字號）。</p>
<p><u>弄舌喉風</u></p>
<p>由心脾實火與外寒鬱遏凝滯而成。喉腫悶痛，痰涎堵塞，言蹇音啞，舌出不縮，攪弄脹硬，常欲以手捫舌也。急用三稜針刺少商穴，有血者生。水化蟾酥丸（見五卷黃字號），口中噙之徐徐送下，若痰塞喉間不能吞藥，先用桐油餞探吐（見六卷果字號），再吞前丸，常服清咽利膈湯（見五卷盈字號）；頻吹金鎖匙（見六卷果字號）。若喉內形如松子，如魚鱗，不堵塞者，此屬虛陽上浮也，可用蜜炙附片，頗頗噙嚼吞嚥可愈。</p>
<p><u>慢喉風</u></p>
<p>有因平素體虛，更兼暴怒或過食五辛而生者。有因憂思太過而生者，均屬體虛病實，其發緩，其色淡，其腫微，其咽乾，舌苔滑白，唇如礬色，大便自利，六脈微細。若午前痛者，服補中益氣湯加麥冬、牛蒡、元參、桔梗（方見六卷生字號）；若午後作痛，作渴身熱足冷，陰陽兩虛，服少陰甘桔湯（見五卷盈字號）。若溫熱上浮，面赤咽乾，口不作渴而脈虛大，服甘露飲（見五卷日字號）。俱吹冰硼散（見六卷稱字號）。</p>
<p><u>喉疳</u></p>
<p>初覺咽嗌乾燥，如毛草常刺喉中，又如硬物嗌於嚥下，嘔吐酸水，噦出甜涎，微微腫痛，初淡紅色，日久紫暗，頗似凍榴。由腎液久虧，相火炎上，消鑠肺金，熏燎咽喉，腫痛漸增，久則破爛，腐衣迭起，若蛤蟆之皮；聲音嘶啞，喘急多痰，臭腐蝕涎，其痛加倍，妨礙飲食，胃氣日衰，由此虛火益甚，初起兼煩躁者，主以六味地黃湯加鹽炒黃柏、知母（見六卷玉字號），若吐酸噦甜涎者，先服甘露飲加酒炒黃連（見五卷日字號）。如大便燥結，當用豬油一斤，炸油去渣，兌煉蜜各半，滾湯沖化二匙，日服三次，兼服前藥，以腫消不腐為吉。腫痛處頻吹紫雪散（見五卷露字號）。或吹冰硼散。至若日久破爛，迭起腐衣，調治得法，十可保全五六。腐處頻吹八寶珍珠散（見六卷果字號）。潰後面唇㿠白，不寐懶食者，常服歸脾湯加酒炒黃連；潰後陰虛煩躁者，服六味地黃湯加元參、麥冬；潰後氣血兩虛，服八珍湯、益氣養榮湯之類（俱按六卷補養匯方）。</p>
<p><u>喉癬</u></p>
<p>一名天白蟻，咽喉乾燥，初覺時癢，次生苔蘚，色暗木紅，燥裂悶痛，時吐臭涎，妨礙飲食，由食煎炒辛熱，熱積於胃，胃火熏蒸而成。主以廣筆鼠黏湯（見五卷昃字號）。未潰者常吹礬精散；已潰者常吹清涼散（俱見六卷果字號）。若不禁發物，不早調治，延至迭起腐衣，旁生蟻孔，坑陷食物，食不得飽，胃氣日虛，怯症叢起者，必死。</p>
<p><u>喉瘤</u></p>
<p>由肺經鬱熱，更兼多言損氣而成。形如龍眼，紅絲牽裹，或單或雙，生於喉旁。亦有頂大蒂小者，此係喉瘤非乳蛾也。忌用刀針，只宜用藥內消。喉瘤初起，不犯不痛，或食醇酒辛辣，或因怒氣叫號，犯之即痛。外宜點消瘤散（見六卷果字號）。內服益氣清金湯（見五卷昃字號）。以消為度。</p>
<p><u>乳蛾</u></p>
<p>蛾風有單有雙，雙者輕、單者重。由肺經積熱，外復受風鬱結而成。初生咽喉之旁，狀如蠶蛾，或如棗慄，或似乳頭，高腫焮熱，色紅大痛。法宜針刺。蛾生關前，會厭兩旁，形色易見，刀針易施，吹藥易到；倘生關後，喉嚨兩旁，則形隱難見，吹藥刀針俱難得，法當焙燥手足爪甲，研極細末，對乳蛾吹數次，蛾當自破，或焙雞肫內皮，研細頻吹自破，可代刀針；或有吹前二方，蛾不即破，致膿熟脹塞，聲不通者，用皂角末吹鼻作嚏，蛾必掙破，吐出血膿；或用雞鄰蘸鹽湯頻頻搽掃喉間，令作大吐，候蛾破膿出，方食粥補住。若探吐不破，兼痰湧氣急，聲小脈微，則難救矣。蛾生關前，易於施治，初腫或以布針扎筷頭上，留鋒分許，將竹板壓舌，針蛾數孔放出惡血，膿熟腫高者，蔣竹板壓舌取瓜子刀，針向高腫處，當頭披開放出血膿。凡針後用溫湯漱淨，頻吹冰硼散（見六卷稱字號）。前後俱服清咽利膈湯（見五卷盈字號）。外吹金鎖匙消瘤散（見六卷果字號）。《金鑑》曰：雙單乳蛾初起，當刺少商穴以瀉肺熱，在左刺左，在右刺右，雙蛾則左右均刺，務令出血。又用膽礬、枯礬各五分，硇砂、百草霜、內金各一錢，碎極細醋調糊，先以布針刺蛾出血，將鵝翎蘸藥掃塗蛾上，並掃喉間令痰涎惡血湧出，以薄荷湯漱淨，再吹冰硼散內服前湯。若蛾小不甚腫痛，俱服前湯不必針割，只常吹七寶散（見六卷果字號），輕者自消，重者自潰。潰後妨礙飲食，當吹八寶珍珠散（見六卷果字號）。</p>
<p><u>喉痹</u></p>
<p>痹即閉也，由肝肺火盛復受風寒相搏而成。初起憎寒壯熱，咽腫焮痛，面赤腮腫，甚連項外，喉中有塊如拳，湯水難下。急刺少商、合谷二穴以瀉熱開關。初服荊防敗毒散汗之（見五卷天字號），寒熱退後再服清咽利膈湯（見五卷盈字號）；頻吹七寶散（見六卷果字號）。血痰壅塞，用桐油餞探吐之（見六卷果字號）。吐後以甘草湯漱淨口，吹冰硼散（見六卷稱字號）。若腫發於項外，膿成脹痛者，忌用針刺恐透咽喉，研皂角末吹鼻取嚏，其腫自破。內外吹搽珍珠散（見六卷果字號）。項外初腫，常切豬羊肉片貼之，內吹七寶散。頻服玉屑無憂散（見五卷盈字號），腫自消矣。</p>
<p><u>時氣纏喉</u></p>
<p>此證與喉痹相同，但火毒發時復感時氣鬱結而成。初起狀似傷寒，寒熱項強，喉間腫痛，如病勢尚輕者，連服如意勝金丹（見五卷盈字號），兼吹七寶散（見六卷果字號），常服清咽利膈湯（見五卷盈字號），或可內消。若病勢危急，痰涎壅盛，喉間內外腫閉，湯水難下者，急服雄黃解毒丸（見五卷盈字號）。另研雄黃、枯礬、藜蘆、牙皂（等分），篩末，每用豆大，竹管吹入鼻中，但得便利，吐痰病自減。常服清咽利膈湯，外吹七寶散，自愈。如或昏冒，牙關噤急，湯藥難進者，用醋化雄黃解毒丸十餘粒，含醫人口中，以竹管插病人鼻，徐徐吹藥，度下咽喉，吐利自省後，照前方法治之。若病勢已退，而咽喉潰爛，妨礙飲食者，常吹八寶珍珠散見六卷果字號。</p>
<p><u>酒毒喉閉</u></p>
<p>酒毒蒸於心脾，熱壅咽喉，喉腫色黃，氣閉面赤，目睛上視。初用桐油餞探吐痰涎（見六卷果字號）。頻服牛蒡解毒湯（見五卷盈字號）。常吹冰硼散（見六卷稱字號）。若腫痛妨食，兼服玉屑無憂散（見五卷盈字號）。</p>
<p><u>鎖喉毒</u></p>
<p>由心與小腸積熱，外感風寒，鬱結而成。初生耳前聽會穴，形如瘰癧，漸攻咽喉，腫塞悶痛，妨礙飲食，速當解熱，初服牛黃清心丸（見五卷昃字號）。次服清咽利膈湯（見五卷盈字號）。常吹冰硼散（見六卷稱字號）。</p>
<p><u>梅核氣</u></p>
<p>由七情過極，七氣病生，鬱結生痰，如絮如膜，凝聚喉間，咯之不盡，咽之不下，日久不愈變成膈嗌。上吐涎沫，下秘二便。初起用薑製法夏、姜炒厚朴、去毛香附、茯苓（各三錢），蘇葉、陳皮、甘草（各錢半），薑棗同煎湯，徐徐溫發。若日久失治，用姜炙炒厚朴、茯苓（各二錢），炒白芍、陳皮、蘇葉（各一錢），人參、肉桂、炙甘草（各五分），薑棗引，常服自愈。</p>
<p><u>聲啞音嘶</u></p>
<p>由積熱上攻喉，先悶痛，痰涎壅盛，氣道不通，輕者音嘶，重則聲啞。初起服清化丸，次服甘桔湯照法加味，熱盛便閉當服清咽利膈湯（俱見五卷盈字號）。再研兒茶（五錢），硼砂（二錢），溫湯調膏，口噙，徐徐嚥下。一屍咽症，因脾肺濕熱，邪久生蟲，剝蝕咽喉，麻癢兼痛，聲音嘶啞者，初用榧子、蕪荑、肉桂去皮、炒杏仁（等分），研末蜜丸，常噙咽中徐徐嚥下，兼服廣筆鼠黏湯（見五卷昃字號），凡喉癬、喉瘡聲音嘶啞皆服此方。一虛火上炎，咽痛，淡紅微腫聲啞，服滋陰降火湯（見五卷昃字號）。常噙兒茶、硼砂，或研薄荷葉和白砂糖、烏梅肉，搗如泥作丸噙服或噙肉桂。一中風中痰中惡中氣，驚癇瘖痱，失音不語，詳初集大方脈。凡咽喉口舌，腫痛日久，服涼藥不效者，當服七味地黃湯，引火歸元；凡傷酒食，舌本強硬，語言不清者，服補中益氣湯加葛根、炒神麯、麥冬。</p>

<h2>頸項部</h2>
<p><u>結喉癰</u></p>
<p>結喉癰生正中結喉之上，屬任脈兼肝肺二經憂憒積熱所致。腫甚則堵塞咽喉，湯水不下，其勢猛烈又名猛疽。若膿成不針，向內潰穿咽喉者凶，初起宜服黃連消毒飲（見五卷元字號）。外敷二味拔毒散（見六卷巨字號）；倘不內消，膿勢將成者，服托裡消毒散（見六卷為字號）；已潰服托裡排膿湯（見六卷霜字號）。潰腫敷如意金黃散（見六卷號字號）。膿盡用輕粉生肌散（見六卷師字號）。潰久貼生肌玉紅膏（見六卷羽字號）；體虛服益氣養榮湯（見六卷生字號）。貼諸膏。</p>
<p><u>夾喉癰</u></p>
<p>夾喉癰生於結喉之兩旁，屬足厥陰肝、足陽明胃經火毒上攻，或單或雙，內外治法同上結喉癰。凡貼膏藥要當頂剪口，引毒外出。</p>
<p><u>百脈疽</u></p>
<p>初起漫腫大小數塊，環繞頸頂，其色紫紅，焮熱不痛，氣逆咳嗽，不思飲食，其發引耳。十五日可刺，見膿者順，見血者逆。若刺遲恐毒攻咽喉，且頸頂肌膚澆薄，氣血俱少之處，倘過用寒涼，冰毒內陷，多變惡證。初起有表證者，服荊防敗毒散汗之，若有里證，服內疏黃連湯下之；里無證者，服清熱消毒散，清解之（俱見五卷天地字號）。外敷二拔毒散，或沖和膏（俱見六卷巨字號）。其將潰已潰，內外治法同上結喉癰。</p>
<p><u>鈕釦風</u></p>
<p>多生婦女頸下天突穴之間。因汗出之後邪風襲於皮里，初起如粟米，瘙癢無度，抓破津水，誤用水洗，浸淫成片。輕者外敷獨勝散，芥菜花搗爛和醋作餅敷之，或用樟硫散（見六卷珍字號）。甚者服消風散（見五卷黃字號）。</p>
<p><u>上石疽</u></p>
<p>生頸項兩旁，形如桃李，皮色不變，堅硬如石，臖痛不熱，由肝經鬱結，致氣血凝滯經絡而成。初小漸大，難消難潰，既潰難斂，疲頑之症也。初起氣實者，服舒肝潰堅湯，氣虛者服香貝養榮湯（均見五卷辰宿字號）。外搗爛蔥白加蜂蜜調作餅敷貼，日久不消者，每日灸陽燧錠（見一卷烙法門）。已潰治法同後瘰癧門。</p>
<p><u>失榮證</u></p>
<p>生於耳下前後及肩項間，初起膚如痰核，推之不動，堅硬似石，皮色如常，日漸長大，由憂思恚怒氣鬱血瘀與火凝結而成。日久難愈，形氣漸衰，肌肉削瘦，愈潰愈硬，色現紫斑，腐爛浸淫，滲流血水，瘡口開大，胬肉高突，形似翻花瘤症，古今雖有治法，終屬敗證。初服和榮散堅丸（見五卷列字號）。外貼阿魏化堅膏（見六卷羽字號）。潰後治法同後瘰癧門。</p>
<p><u>對口發</u></p>
<p>生項後入髮際中窩正對口處，屬督脈經。由陽亢熱極而生。初起焮赤腫痛，色鮮紅活，根束頂尖，時痛時止，此督脈純陽，起於閭尾，上貫巔頂，挾毒上升，故易膿、易腐、易潰、易斂，俗名對口發，古云：皮薄易破者為腦癰，皮厚難破為腦疽。初起內外治法同上百脈疽，將潰已潰治同結喉癰。</p>
<p><u>偏對口</u></p>
<p>古名偏腦疽，屬太陽膀胱經寒熱錯雜而生。初起色暗漫腫，平塌堅硬。然太陽經外陽內陰，從頭走足，陽降陰凝，難膿、難腐、難潰、難斂。更有兼風濕者，瘡根易於散大旁流而難。初起治法同百脈疽，將潰、已潰治同結喉癰。</p>
<p><u>魚尾毒</u></p>
<p>生項後髮際之兩旁角上，俗名燕尾，即偏對口之小症也。由足太陽膀胱經濕熱凝結而成。無論左右雙單皆屬輕淺。初起服荊防敗毒散（見五卷天字號）。外敷如意金黃散，二味拔毒散（見六卷巨字號），將潰、已潰治同結喉癰。</p>
<p><u>天柱疽</u></p>
<p>生在項後天柱骨高尖處，即大椎骨上也，屬督脈經。初起形如臥蠶，由上焦鬱熱蓄於督脈，以致肩背拘急，極癢入骨，宜於癰上用艾灸之。若灸之有泡者順；無者逆。甚至色黑形陷，血出不止，潰爛神昏，嘔噦噁心等症，皆屬凶兆。初起當汗下清解，均同生百脈癰。將潰、已潰內外治法同上結喉癰。</p>

<h2>瘰癧門</h2>
<p><u>太陽經風濕瘰癧</u></p>
<p>生項後兩旁髮際下，屬足太陽膀胱寒水之經。由久感風邪與濕凝結，漫腫疼痛，皮色如常，或日久將潰，皮色透紅，微熱痛甚者，其內外用藥總不宜寒涼。初起畏寒發熱、脈浮者，服防風羌活湯表散之（見五卷昃字號）。表解後，常服附子敗毒散溫散之（見五卷宿字號）。外敷神功散（見六卷果字號）。或貼萬應膏（見六卷淡字號）。勢成欲潰者，服千金內托湯（見六卷金字號）。已潰服托裡排膿湯（見六卷霜字號）。瘰癧潰後，四圍堅硬不消者，服香貝養榮湯（見五卷宿字號）。潰後氣血俱虛，常服益氣養榮湯（見六卷生字號）。虛煩不寐者，服歸脾湯；血虛肝熱，瘡流血膿，服逍遙散加丹皮、梔仁；食少便瀉服香砂六君湯；瘡口斂遲，用十全大補湯加白蘞；若潰後虛熱倦怠服十味人參散（前方見六卷麗水字號）。凡瘰癧潰後皆仿此。以下序列潰後外治方，凡瘰癧初潰，四圍不消者，即貼蛇蛻膏；潰後焮腫，紅痛，貼綠雲膏（均載六卷珍字號）。潰後腫痛者，貼琥珀膏；潰久腐盡貼生肌玉紅膏（皆載六卷羽字號）。去腐生肌方見師字號。凡治瘰癧首尾得溫緩即效，若誤犯寒涼，令人項背拘強，瘡勢塌陷，毒氣攻裡，便瀉食少者逆。</p>
<p><u>陽明經痰熱瘰癧</u></p>
<p>單生項前或至頰車，大小不一，連接數枚，有風痰熱毒二症。風痰瘰癧由陽明胃經內停痰濕，外受風邪搏於經絡也。身體先寒後熱，繞項而生，皮色如常，宣腫微熱，易消易潰。初起服防風羌活湯，以解風毒；俟無寒熱，常服海菜丸，以清盡為度（均詳五卷昃字號）。風痰凝結者，煎服消核散（見五卷宿字號），外用神功散、龍泉散、瘰癧餅、神效方，聽其數貼（皆見六卷果珍字號）。潰後治法同上。熱毒瘰癧由陽明胃經中來，有天時亢熱，暑濕偶中三陽經，兼過食膏粱厚味釀結而成，繞於項下或至頰車，色紅微熱，結核堅硬，緩腫難消，潰遲斂遲，或深遠隱曲肉低，俱作塊子，堅硬大小不一，此胃中熱毒盛也。初起服升陽調經湯，並照法作丸，煎湯吞嚥。熱稍輕者服柴胡連翹湯；熱毒甚者服雞鳴散下之（均見五卷昃字號）。或兼心火上攻，兩目赤澀者，服犀角丸（見五卷宿字號）。外用龍泉散、神功散、瘰癧餅（均見六卷果珍字號）。初起或塗二味拔毒散，如意金黃散（見六卷巨字號）。潰後常貼綠雲膏（見六卷珍字號）。其將潰、已潰，內外治法按上太陽經風濕瘰癧加減施用。</p>
<p><u>少陽經氣毒瘰癧</u></p>
<p>生項之左右兩側，屬少陽經。其形綿軟，遇怒即腫者名為氣癧。有感冒四時疫癘之氣而成者，串生耳項、腦液，猝成腫塊，宣發暴腫，色紅皮熱，令人寒熱頭眩，項強作痛者，名為氣毒瘰癧。從手足少陽經中來，初生耳下串至缺盆，或至肩上或至腋下，堅硬如石，推之活動者，主以連翹散堅湯，照法作丸，本湯吞嚥更妙；氣毒有發自陽明胃經者，如偏上頦下或至頰車，堅而不潰，推之不移，主以散腫潰堅湯，照法作丸，本湯吞嚥。此二丸無論未潰已潰，常服自效（均見五卷辰字號）。治用龍泉散、神效方（見六卷果珍字號），余同太陽癧。又有婦女、小兒憂思氣鬱結成瘰癧，堅硬活動，遇怒腫甚，肝旺血燥者，若驟用前峻劑，恐傷脾氣。常服夏枯草膏緩消之。兼服香貝養榮湯均（見五卷宿字號），外貼乾坤一氣膏（見六卷鱗字號）。</p>
<p><u>馬刀瘰癧</u></p>
<p>形長如蛤蜊，色赤而堅，痛如火烙，腫勢甚猛，故名曰馬刀。有從手足少陽經中來者，生於耳下或至缺盆肩上，堅硬如石，推之動移，其脈弦數，口苦嗌乾，往來寒熱，毋論初腫、已潰，主以連翹散堅湯，照法作丸吞嚥，以愈為度（見五卷辰字號）。外治見後。有從陽明胃經中發者，生於項前下頦，或至頰車，宣腫焮痛，色紅堅硬，推之不移，其脈洪數，口渴便閉，或發熱自汗，不思飲食，毋論初腫、將潰、已潰，主以散腫潰堅湯，照法作丸吞嚥，服藥多少臨證斟酌用之（見五卷辰字號）。又有婦女患生馬刀兼氣寒血滯經閉者，主以柴胡連翹湯（見五卷昃字號）。馬刀瘰癧初起，外貼瘰癧餅神效方、龍泉散；初潰堅硬不消，貼蛇蛻膏；潰後則用五云膏（均見六卷果珍字號）。潰後內服諸藥同上太陽瘰癧。</p>
<p><u>重臺瘰癧</u></p>
<p>癧上堆累三五枚，盤疊成串，或如累棋之狀，故名。重臺有屬手少陽三焦、足少陽膽經者，生於耳下及缺盆肩上三處也。有屬足陽明胃經者，生於項前頦下及頰車二處也，二經內外治法詳見上馬刀瘰癧。</p>
<p><u>筋縮瘰癧</u></p>
<p>此因肝傷恚忿，血虛不能榮筋，致令項間結核，堅硬悶痛，推之不移，筋縮牽急。初起服舒肝潰堅湯；次服香貝養榮湯；肝旺血燥兼服夏枯草膏（均見五卷辰宿字號）。外敷神效方龍泉散（見六卷果珍字號）。</p>
<p><u>食毒瘰癧</u></p>
<p>此因誤食汁液、蟲蟻、鼠殘、陳水、宿茶，一切不潔淨之物，致頸項結核，初小後大，累累如貫珠，連接三五枚，皮色如常，不作寒熱，初不覺痛，久方知痛，是為食毒瘰癧。初起形氣實者，服楊氏家藏方；形氣虛者，服法制靈雞蛋、琥珀散、妙靈散。常服內消連翹丸（見五卷辰宿字號）。初起常用瘰癧餅。將潰插蟾酥捻子，不甚頑硬者，只貼蛇蛻膏。潰後常貼五云膏收功（俱見六卷果珍字號）。其餘瘰癧將潰、潰後，內外治法均見太陽風濕瘰門。</p>
<p><u>瘰癧總括</u></p>
<p>《金鑑》曰：小者為瘰，大者為癧，當分經絡治之。如生在項後兩邊髮際下者，屬足太陽膀胱經。形小兼癢名風毒，漫腫墜痛名濕癧；生在項前下頦及頰車下者，屬足陽明胃經。皮色不變名痰癧；色紅而腫名濕毒癧。生在左右項側，耳下及缺盆、肩上、肋腋者，屬手少陽三焦、足少陽膽經，統名氣毒瘰癧。然氣毒亦有發自陽明者，生在項前下頦也。諸癧仿此。形長如蛤蜊，色赤而堅，痛如火烙，腫勢甚猛者，名馬刀瘰癧；生項前項側，大小數枚堆累成串者，名重臺癧；大小不一，名子母癧；如黃豆結莢名鎖項癧；繞項而生名盤蛇癧；頷紅腫痛名燕窩癧；獨生囟門者名單窠癧；延及胸腋名瓜藤癧；堅硬如磚名門閂癧；一包十餘個名蓮子癧；形似荔枝者名石癧；其形似鼠者名鼠癧，又名鼠瘡；生乳旁及兩胯軟肉等處者名𤷍瘍癧；生於遍身漫腫而軟，囊內含硬核者，名流注癧。誤食毒物，初小後大，連接數枚者，名食毒瘰癧。</p>
<p>已上二十四症，形名雖異，其受病要不外痰、濕、風、熱、氣、毒結聚而兼恚怒、忿鬱、幽滯、謀慮不遂而成者也。當按前三陽經諸法分別治之。大法推之移動者為無根，屬陽。外治宜因證施用針灸、敷貼、蝕腐等法；若推之不移動者為有根，屬陰且深難治之證。切忌針砭及追蝕等法。如妄用之則難收斂。且內外治法，首尾得溫暖即效，誤犯寒涼令人項背牽強，瘡勢塌陷，毒氣攻裡便泄者逆。凡生瘰癧，男子不宜太陽青筋暴露，潮熱咳嗽，自汗盜汗，滑泄遺精之類；女人不宜眼內紅絲，經閉骨蒸，五心煩熱等症。男婦有此後，必變成瘍癆，逆候漸增，難收功矣。</p>

<h2>內癰門</h2>
<p><u>內癰總括</u></p>
<figure>
<img data-orig-src="urn:270:10081.jpg" alt="五臟六腑諸募穴圖一">
</figure>
<figure>
<img data-orig-src="urn:270:10083.jpg" alt="五臟六腑諸募穴圖二">
</figure>
<p>《靈樞經》曰：發內癰內疽者，其本經募上肉必浮腫，募中必時時隱痛。浮腫為癰，隱痛為疽。此即內癰內疽之驗也。然內癰有治法，內疽無治法何也。蓋癰疽病本無殊，只在根深根淺之別，深者為疽而難治，淺者為癰而易愈。要在臨證推詳，攻補得宜無不收效，不必泥於淺深之說，置之而不治。</p>
<p>凡人胸腹腰肋有十一募。募者各藏府陰會之所，而內癰僅九症者何也。蓋膽府形如膜皮無出無納，汁清氣潔，不致生癰；至若膀胱亦系膜皮，中含濁水，古今書籍殊未詳明其證治，雖然中極穴是膀胱募也，倘中極穴或浮腫或隱痛，直以治小腸癰之法治之可也。</p>
<p><u>肺癰</u></p>
<p>系肺藏蓄熱，復傷風邪，郁久成癰。致中府穴中時時隱痛，振寒脈數，狀似傷寒。咽燥不渴，咳而喘滿，唾稠桔黃痰，兼臭穢膿血，常於未潰時乘膿未成，風鬱於表，疏散自愈，初服射干麻黃湯汗之；如氣壅喘滿，身不得睡，急服葶藶大棗湯瀉之；如時時作咳，微熱煩渴，肌膚甲錯，膿欲成者，服千金葦莖湯吐之；若吐膿腥臭，形如米粥者，服桔梗湯以排余膿；若吐膿腥臭，咳而胸滿，服桔梗白散以開瘀塞；若咯吐膿血，兼午後身熱煩躁，主以金鯉湯兼飲童便；若潰後胸膈脅肋隱痛不止，口燥咽乾，煩悶多渴，自汗盜汗，不得安臥，咳吐稠痰腥臭者，此係癰膿不盡而兼表虛，主以寧肺桔梗湯；若癰膿已潰，喘滿、腥臭、濁痰均退，惟咳嗽咽乾、咯吐痰血，脅肋微痛，不能久睡者，此屬肺癰潰處未斂，宜紫菀湯清補之。渴甚去半夏加石膏末。若癰膿潰後，咳嗽不休，膿痰不盡，形氣虛羸者，服清金寧肺丸。凡治肺癰惟以身溫脈細，膿血交黏，痰色鮮明，飲食甘美，大便潤者吉；若手掌皮粗，潰後六脈洪數，氣急顴紅，汙膿白血，消瘦懶食，大便燥結者，皆非佳兆。治肺癰諸方載見五卷暑字號。</p>
<p><u>大小腸癰</u></p>
<p>二證俱由濕熱氣滯凝結而成，或努力血瘀，或產後敗瘀蓄積，流注於大腸小腸之中。初起發熱，惡風自汗，身皮甲錯，關元、天樞二穴隱痛微腫，接之腹內急痛。大腸癰多大便墜腫；小腸癰多小水赤澀，脈均遲緊，此時癰膿未成，當服大黃湯下之；瘀血利盡，若小水閉澀者仍服大黃湯加木通琥珀末通利之；若功成日久不潰，身皮甲錯，內無積聚，腹急腹痛，身無熱而脈數者，系腸內陰冷不能為膿，主薏苡附子散；若脈見洪數，肚臍高突，腹痛腹滿，不能飲食，身體側動時聞水聲，便淋刺痛者，此癰膿已成宜服薏苡湯；腹滿而痛，少腹急脹，時時下膿者，毒未解也，宜服丹皮湯（均方見五卷暑字號）。如膿從臍出，腹脹不除，飲食減少，面白神疲，此屬氣血均虛，服八珍湯加丹皮、肉桂、蜜耆、五味子（見六卷水字號）。如耽延失治，毒攻內藏，腹痛牽陰，腸胃受傷，女子日久陰器腐黑，色敗無膿，每流汙水，衾褲多臭，煩躁不止，身熱嗌乾，均屬逆證。凡患內癰，轉身動作最要和緩安重，坐臥必須周正不可急遞，庶免內裂。凡驗內癰，令患者嚼食生黃豆七粒，口中無豆味，不知豆腥者是癰無疑。</p>
<p><u>胃癰</u></p>
<p>初起中脘穴內必隱痛微腫，寒熱如瘧，身皮甲錯，並無咳嗽、咯吐膿血。證由飲食之毒，七情之火，熱聚胃口而成癰。脈沉數者，初服清胃射干湯下之，脈澀滯者瘀血也，服丹皮湯下之；脈洪數者，服赤豆薏苡湯以排膿（諸方見五卷暑字號）。潰後體倦，氣喘作渴，小水頻數者，肺氣虛也，用補中益氣湯加麥冬、五味子補之（載六卷生字號）。或服八珍湯。</p>
<p><u>脾癰</u></p>
<p>初起章門穴內必隱痛微腫，由過食生冷兼濕熱或瘀血鬱滯脾經而成。令人腹脹咽燥，小水短澀，初宜大黃湯、赤豆苡仁湯，二方合服以攻鬱滯（詳五卷暑字號）。俟二便通利，腹脹全消，方用六君子湯調理（見六卷水字號）。餘法同上腸癰。</p>
<p><u>肝癰</u></p>
<p>初起期門穴上微腫隱痛，令兩胠脹滿牽疼，側臥則驚，便溺艱難，由膹鬱氣逆而成。初服復元通氣散（見五卷寒字號）。次服柴胡清肝湯（詳五卷元字號）。脹痛已止，常服六味地黃丸。日久脾虛食少，則佐以八珍湯滋腎補脾（均見六卷水玉字號）。忌用溫補針灸。</p>
<p><u>心癰</u></p>
<p>初起巨闕穴上微腫隱痛，令人寒熱身疼，頭面色赤，口渴，隨飲隨干，由心火熾盛，更兼酷飲嗜熱而成。初服涼血飲；若酒毒為病宜服升麻葛根湯（見五卷往字號）。此係罕有之證。</p>
<p><u>腎癰</u></p>
<p>初起京門穴上微腫隱痛，令人寒熱往來，面白不渴，少腹及肋下腫脹䐜滿，由腎虛不足之人，房勞太過，身弱受寒，邪氣自外乘之。初服五積散加北細辛（見五卷黃字號）。寒退痛止常服八味地黃丸（見六卷玉字號）。</p>
<p><u>三焦癰</u></p>
<figure>
<img data-orig-src="urn:270:10083.jpg" alt="圖一">
</figure>
<figure>
<img data-orig-src="urn:270:10084.jpg" alt="圖二">
</figure>
<figure>
<img data-orig-src="urn:270:10085.jpg" alt="圖三">
</figure>
<figure>
<img data-orig-src="urn:270:10086.jpg" alt="圖四">
</figure>
<figure>
<img data-orig-src="urn:270:10087.jpg" alt="圖五">
</figure>
<figure>
<img data-orig-src="urn:270:10088.jpg" alt="圖六">
</figure>
<figure>
<img data-orig-src="urn:270:10089.jpg" alt="圖七">
</figure>
<p>初起石門穴上微腫隱痛，令人寒熱往來，二便秘澀，由濕熱遇寒凝結而成。治法與上大小腸癰同。若膀胱募中極穴上隱痛微腫，治同腸癰。凡內癰俱系膜內成患，外皮不腐，每日間服護膜散最妙（見托裡匯方）。</p>

<h1>卷之三　外科病症</h1>

<h2>胸部</h2>

<h3>治法總括</h3>
<p>人身胸腹中行穴道屬任脈，兩旁第二行穴道屬腎脈，皆在陰分，氣多血少之處也，凡患瘡瘍急當宣發其毒，遲延失治則腐爛內陷，口難收斂矣。大法初起脈浮有表者汗之，脈數里實者下之，表裡無證則宜疏解，膿勢將成則宜內托，潰後體虛則宜補養；外治之法，初宜拔毒出外，潰宜去腐生肌，首尾忌用寒涼，恐伏毒內攻，每日間服護心、護膜散（見六卷為字號）。</p>
<p><u>膻中疽</u></p>
<p>生兩乳中央膻中穴上，屬任脈經。由臟腑不和，七情不平，火毒凝結而成。初起如粟，色紫堅硬，漸增焮熱，宣腫作痛，發熱惡寒，脈浮有表，急服仙方活命飲加蘇葉、薄荷、蔥酒汗之（見五卷天字號）；或煩躁口渴，唇焦作嘔，宜服奪命丹汗之（見五卷列字號）；俟表邪已退，急服托裡透膿湯托之（見六卷霜字號）；服托藥瘡不起發，仍前腫硬者，氣血虛也，宜用十全大補湯補以托之；潰後補養俱按六卷麗、水字號；外治，初腫頻塗二味拔毒散；將潰、已潰根腳上常塗鐵桶膏（俱見六卷巨字號），潰後，用去腐生肌藥（俱按六卷龍師字號）；潰後敷貼，按六卷膏藥匯方，選而用之。禁一切辛辣發物。</p>
<p>按：膻中為氣之海，氣所若焉失治，恐毒陷里傷膜透氣。</p>
<p><u>井疽</u></p>
<p>生於心窩中庭穴內，屬任脈經。由心經火毒而成。初如豆粒，腫痛漸增，心辣如焚，肌熱如火，自汗唇焦，大渴飲冷。急服內疏黃連湯下之（見五卷天字號）；若煩悶作嘔，發熱無汗，宜服奪命丹汗之（見五卷列字號）；膿勢將成，服托裡透膿湯；虛者服黃耆內托散（俱見六卷霜子號）。潰後內外治法同上膻中疽。</p>
<p>按：疽生心窩，潰久恐成穿心冷瘻，急宜去腐生肌。</p>
<p><u>𤷍癧癰</u></p>
<p>胸之兩旁第三行穴道屬胃經，𤷍癧生乳旁軟肉處，由胃經寒痰，脾氣鬱結而成。初腫堅硬，形似結核，髮長緩慢，漸漸焮腫，色紅悶痛。治宜舒郁化堅，常服內補十宣散（見五捲來字號）；外敷回陽玉龍膏（見六卷金字號）；潰後，內外治法同前膻中疽。</p>
<p><u>脾發疽</u></p>
<p>胸之兩旁第四行穴道屬脾經，脾發生乳根旁食竇穴上，由過食炙煿、藥酒，脾經積火成毒而發。初起如粟，寒熱往來，漸增腫痛，若頂尖根束，紅活鮮潤，應期即潰，潰出稠膿者順；頂平根散，色紫堅硬，廿餘日不潰，潰膿如蟹沫者逆。初起有表，服荊防敗毒散汗之；裡熱煩渴，服內疏黃連湯下之（見五卷天字號）；若唇焦燥渴，服太乙紫金錠通利之（見五卷列字號）；內膿已成，透膿散；已潰服托裡排膿湯（俱見六卷為霜字號）。余法同前膻中疽。</p>
<p><u>蠹疽</u></p>
<p>生兩旁第三行，項下胸上鎖子骨軟陷中缺盆穴內，屬膽胃二經積熱而成。初起寒熱往來，筋骨拘急，飲食不思，胸腹膨脹，小水短澀；初形如豆，漸大如李，色紫堅硬，牽強悶痛，宜用隔蒜灸法以宣毒（見一卷灸法門）。內服奪命丹汗之（見五卷列字號）；次服六一散通利小水（見五卷寒字號）。外敷二味拔毒散（見六卷巨字號）。膿熱將成，服黃耆內托散（見六卷霜字號）；潰後，內外治法俱同前膻中疽。</p>

<h2>乳部</h2>
<p><u>甘疽</u></p>
<p>乳在兩旁第三行，屬胃脈穴，甘疽生乳上窩高聳處，肺經中府穴下，由憂思氣結而成。初如穀粒色青，漸若栝蔞不褪，色紫，堅硬疼痛，憎寒壯熱，速潰膿稠者順；若十餘日寒熱不退，信膿不生，脈見浮數，防毒內攻致生惡證。初起即服荊防敗毒散疏解寒熱（見五卷天字號）；次服黃耆內托散加炒青皮、山甲以速其膿（見六卷霜字號）；應期不潰，服十全大補湯，補以托之（見六卷水字號）；潰後常服益氣養榮湯（見六卷生字號）。外治，初腫敷沖和膏，搽二味拔毒散（俱見六卷巨字號）。潰後去腐生肌（按六卷龍、師字號），選而用之。</p>
<p><u>蜂窩疽</u></p>
<p>生乳房之上，形如蜂房。亦有生於諸處者，由胃與心經火毒太盛而成。初起漫腫，色紫悶痛，次穿數孔，漸漸延開，形似蜂房，即有數十竅出黃白膿，其身先發寒熱，當急表裡施治，延至宣腫竅成，瘡面全腐，但當托裡排膿，追毒出外。內治同上甘證，外治按敷洗膏藥生肌匯方（詳見六卷）。</p>
<p><u>乳癰</u>　乳疽</p>
<p>紅腫熱痛者為癰，十四日膿成；堅硬木痛者為疽，廿餘日成膿，男子生者少，女子生者多。總由肝氣鬱結，胃熱壅滯。初起寒熱往來，宜服栝蔞牛蒡湯；寒熱悉退，腫硬不消者，隨服復元通氣散（俱見五卷寒字號）。若又不消，時時跳動，勢將潰膿者，服托裡透膿湯；已潰脹痛，服托裡排膿湯（俱見六卷霜字號），潰後服益氣養榮湯，氣血虛甚服十全大補湯（見六卷生水字號）。外治，癰腫敷如意金黃散；乳疽敷沖和膏（見六卷巨字號），潰後洗豬蹄湯（見六卷岡字號），上去腐生肌藥（見六卷龍師字號）、膏藥（見六卷淡字號）。</p>
<p><u>乳發</u>　乳漏</p>
<p>乳發形勢更大於癰，生於乳房，焮赤腫痛，延久失治，皮肉盡腐。由胃與六腑濕火凝結而成。當按乳癰治法，未成形者消之，已成膿者托之，其腐肉脫遲急撒黃靈藥（見六卷龍字號），以免偏潰致傷囊膈，難以收口。若久不收口，外寒侵入，失於調養，時流清水即成乳漏，外用紅升丹（見六卷翔字號），作捻插入，以去腐生肌，兼用豆豉餅灸法（見一卷），緩級灸之，以祛寒邪。內服補養氣血藥，節房勞，慎起居，禁發物可愈。</p>
<p><u>乳中結核</u></p>
<p>乳房結核堅硬隱痛，皮色如常，小者如梅，大者如李，按之不移，推之不動，由肝脾二經，氣鬱結滯而成。形勢雖小，耽延日久，輕成乳勞，重則成乳岩。初起氣實者，服清肝解鬱湯（見五卷寒字號）；氣虛常服香貝養榮湯加炒青皮、柴胡（見五卷宿字號）；若鬱結傷脾，食少不寐，常服歸脾湯（見六卷麓字號）。外用木香餅貼法（見六卷珍字號），總以結核消散為貴。</p>
<p><u>乳勞</u></p>
<p>由結核之症，失於調治，延至數月，漸大如碗，堅硬疼痛，根形散漫，串延胸肋腋下。其色或紫或黑，未潰先腐，外皮黴點斑爛，數處漸漸通破，輕者津白汁，重則流敗膿，潰深傷膜，頻添內病，午後煩熱，顴紅干嗽，食少形羸，變成瘡癆。當於結核腫痛漸大者，氣實者，初服蔞貝散，常服神效栝蔞散（俱見五捲來字號）；氣虛者，用逍遙散、歸脾湯加柴胡、貝母，日常間服；若陰虛脈症已見，宜服六味地黃丸以培根本。余方俱按六卷補養匯方中，選而用之。外治去腐生肌（俱按六卷龍師字號）。膏藥見六卷淡字號。</p>
<p><u>乳岩</u></p>
<p>由肝脾兩傷，氣鬱凝結而成。自乳中結核起，初如棗慄，漸如棋子，無紅無熱，有時隱痛，此時外用灸法、內服調肝、理脾、舒郁、化堅之劑可使消散，以免內攻。若結核失治，挨至年深月久，潮熱惡寒，痛連胸腋，腫如覆盆，形如堆粟，高凸如岩，頂透紫色，浮起光亮，內含血絲，先腐後潰，時流汙水，或湧臭血，腐處深如岩壑，或突如泛蓮，疼痛徹心，或復因急怒暴流鮮血，根腫愈堅，此時五臟俱衰，即成敗證。若患者清心滌慮，靜養調理，庶可施治。初服神效栝蔞散；次服清肝解鬱湯（見五卷寒來字號），或可消散，外貼鯽魚膏（見六卷李字號），數次必消。若反復不消者，瘡勢已成，不可過用克伐之劑，致損胃氣，常服香貝養榮湯（見五卷宿字號）；或心煩不寐，服歸脾湯；潮熱惡寒，服逍遙散（俱見六卷麗字號）；外治，按六捲去腐生肌膏藥匯方；但瘡勢至此，不過苟延歲月而已。</p>
<p>凡治乳岩，當於結核初腫漸大漸痛時，即用艾壯豆粒大，當頂灸七壯，次日頂必起泡，用三稜針刺入五六分插入冰螺散（見六卷李字號）；待四邊裂縫，其核落時，外貼絳珠膏（見六卷潛字號）；照前次序服藥自愈。</p>
<p><u>內吹</u></p>
<p>乳房屬胃，乳頭屬肝，內吹者，懷胎六七月，胸滿氣上，乳房腫疼。色紅者，因多熱，宜服柴胡清肝湯（見五卷元字號）；腫痛不紅者，因氣鬱，且兼胎旺當服逍遙散（見六卷麗字號）。俱外敷沖和膏（見六卷巨字號）。若初起失治，或復傷氣怒，大腫大痛，勢欲成膿者，於逍遙散內加生耆、白芷、連翹以養血排膿。潰後宜補養，待生產後，方按外科以收功。</p>
<p><u>外吹</u></p>
<p>由乳母肝胃氣濁，更兼孩兒吮乳睡熟，鼻孔涼氣襲入乳房，與熱乳凝結而作腫痛，寒熱往來，煩躁口渴，初服荊防牛蒡湯（見五卷寒字號）；外用隔蒜灸法（見一卷灸法門）。俟寒熱退後仍作腫者，服橘葉栝蔞散（見五卷寒字號）；外敷沖和膏（見六卷巨字號）。如仍不消欲成膿者，即用透膿散（見六卷為字號）；潰後內外治法同前乳癰，余法詳見婦科。</p>
<p>凡婦人內未懷胎，外未行乳，乳上生毒者，此係皮肉為患，未傷乳房，由肝胃濕熱凝結也，宜內服清熱解毒之劑，外敷二味拔毒散自愈。</p>
<p><u>妒乳</u></p>
<p>乳頭上多生細瘡，初起煩熱渴飲，宜用防風、元參、白芍（各二錢），白蘞、射干、大黃、芒硝、去皮尖杏仁（各一錢），升麻、甘草節（各五分），熱服數劑，便利去硝、黃，加丹皮、柴胡。鋸鹿角末、甘草末、雞子黃調成膏，頻塗自愈。</p>
<p><u>乳懸</u></p>
<p>產後瘀血上攻，兩乳細長下垂過腹，謂之乳懸。宜濃煎當歸（二兩），　川芎（一兩），童便、酒水兌煎，頻頻熱服，乘熱熏鼻，瘀散乳升。倘仍不升，當用萆麻仁六十爛，搗作餅子敷貼頂心，良久乳升即去之。仍服前藥。</p>
<p>再有乳中內證詳見婦人科。</p>
<p>凡胸乳腰腹生瘡，每日服護膜散二次，可免透膜（見六卷為字號）。</p>

<h2>腹部</h2>
<p><u>幽疽</u></p>
<p>生臍上七寸鳩尾穴下，屬任脈經。初如粟粒，漸增腫痛，形如雞卵，甚則堅硬，痛牽胸肋，由過食膏粱厚味，憂思氣結，腸胃不通，火鬱成毒，自內而外發也。當憑脈分別治之。腫痛初起，皮色未紅時，若心煩嘔噦，脈沉實者，當疏火毒以絕其源，宜服內疏黃連湯（見五卷天字號）；如焮腫痛甚，邪氣實也，宜服托裡散（見五卷餘字號）。外用隔蒜灸法（見一卷灸法門）。初腫敷二味拔毒散（見六卷巨字號）；脈見沉遲，膿未成也，用補中益氣湯托之（見六卷生字號）。脈見洪數，膿已成也，用托裡透膿湯托之（見六卷霜字號）；膿熟脹痛，不自潰者，氣血虛也，用十全大補湯溫補之（見六卷水字號），外用扁針斜入斜出，以開之，所謂臥針不傷內膜。潰後，按六卷補養去腐生肌匯方。凡腹中癰疽，或誤敷寒涼，以致腫而不潰，潰而不斂者，急用十全大補湯，加乾薑、炮附子以救之；如已潰不斂，朝寒暮熱，食少便瀉，脾胃虛也，胸膈痞滿，痰湧氣促，脾肺虛也，俱服六君子湯，隨症加味治之。服後諸症已退，再以十全大補湯調理。外治俱按六卷，敷貼生肌匯方。此等症無論已潰、未潰倘忽然咬牙寒戰，系氣虛不能托毒，毒陷攻裡之狀，或潰後膿水忽多忽少，瘡口如蟹吐沫者，系內膜已透，俱為逆證。</p>
<p><u>中脘疽</u></p>
<p>中脘疽生臍上四寸中脘穴內，屬任脈經，一名胃疽。脘中隱痛日久，後發於外，漫腫堅硬，皮無紅熱，由過食炙煿，胃蘊火毒而成。如人迎脈盛，是毒攻裡；作嘔不食，嗽咳膿痰者逆。初起服仙方活命飲（見五卷天字號）；若色紫堅硬，服山甲內消散（見五捲來字號）。初腫敷二味拔毒散（見六卷巨字號）；若腫痛倍增，脈來洪數，膿勢將成者，服托裡消毒散；已潰服托裡排膿湯（見六卷為霜字號）；潰後按六卷補養去腐生肌匯方，選而用之。或有誤用寒涼冰伏其毒，起長膿遲，瘡不焮痛者，急用艾壯隔蒜片，置瘡頂灸之回陽。</p>
<p><u>赫癰</u></p>
<p>生臍上三寸建里穴內，屬任脈經，由七情鬱火凝結而成。初如粟米，痛癢相兼，其腫迅速，寒熱往來，甚則嘔噦，牽引臍痛。如初腫微紅，頂尖根束，漸透赤色，時痛時止，十四日潰膿者順；若頂陷紫黑，根腳漫腫，面赤大渴，脈見浮數而散大者逆。內外治法同上幽疽。凡胸腹生瘡，日服護膜散二次（見六卷為字號）。</p>
<p><u>沖疽</u></p>
<p>生臍上二寸下脘穴內，一名中發疽。由心火熾盛，流入腎經而成，屬任脈。色赤高腫應在二十一日潰破，膿稠受補者順。初起服瘡科流氣飲（見五捲來字號）；或服仙方活命飲（見五卷天字號），膿勢將成及潰後內外治法同中脘疽。此疽若平塌紫黑，膿水清稀者逆。</p>
<p><u>臍癰</u></p>
<p>生臍心內神闕穴上，此穴禁針，屬任脈經。由心經火毒流入大小腸而成。初起腫大如瓜，高突如鈴，不紅不熱，最宜隔蒜灸法（見一卷灸法門）。初服仙方活命飲，加升麻消之；便若結實，服內疏黃連湯通利之（俱見五卷天字號），外敷沖和膏（見六卷巨字號）。膿勢將成及已潰，內外治法同中脘疽。潰出稠膿者順，時出汙水臭穢者逆。</p>
<p><u>臍中出水</u></p>
<p>臍心不痛不腫，時覺癢甚，流津黃水，此由腸胃濕熱積久而成。宜服芩連平胃散（見五卷宇字號）；外撒二妙散（見六卷李字號）。常禁酒、面、生冷菜果，不致再發，若日久水出不止亦逆。餘症見四卷嬰兒外科。</p>
<p><u>少腹疽</u></p>
<p>生於臍下一寸五分氣海穴，臍下二寸丹田穴，臍下三寸關元穴，此三穴或一穴發腫，即為少腹疽，皆屬任脈，由七情火鬱而生。初若高腫紅活，疼痛牽背，易潰膿稠者，易治；若漫腫堅硬，綿潰腐爛，膿稀如水者，難治。初起急用艾灸腫頂七壯至三七壯，以痛癢通徹為度。先服仙方活命飲；氣實脈數大渴便秘者，隨服內疏黃連湯（俱見五卷天字號）。至老弱之人，宜服內補十宣散，令其速潰（見五捲來字號）。若潰遲恐透內膜，常服護膜散護之（見六卷為字號）。潰後內外治法，同前中脘疽。</p>
<p><u>腹皮癰</u></p>
<p>生腹之左右，皮裡膜外，初則隱痛，日久發癰腫於皮外，右關脈見沉數而腹痛甚者是其候也。由膏粱火鬱而成。初起脈症俱實者，服雙解貴金丸下之（見五卷地字號）；虛弱者減半用之，不應再服半劑。外敷二味拔毒散（見六卷巨字號）。凡下之後，腹痛不止，膿將成也，急用托裡透膿湯（見六卷霜字號）。潰後內外治法同中脘疽。總不可過用克伐之劑。</p>
<p><u>緩疽</u></p>
<p>由太陰脾經氣滯寒積而成，生於少腹之旁，堅硬如石，不熱不紅，痛引腰腿，數月不潰，若兼食少、削瘦則難治矣。</p>
<p>初起服山甲內消散（見五捲來字號）。服此不效，不可強消，徒損胃氣，當用十全大補湯加烏藥、炮附子、胡蘆巴溫補之（見六卷水字號）。外熨木香餅（見六卷珍字號）。兼用隔蒜灸法（見一卷灸法門）。每用艾灸以知熱為度，次日再灸以或消或潰為效。潰後內外治法，俱同前中脘疽。將潰服護膜散，毒陷服護心散（見六卷為字號）。</p>
<p>凡治胸腹癰疽，內宜發毒，外宜拔毒，首尾忌用寒涼。若希圖消散，過傷胃氣，則腫不能潰，潰不得斂，而立危矣。</p>

<h2>腋部</h2>
<p><u>腋癰</u></p>
<p>癰由肝脾血熱兼忿怒而成，初起暴腫焮痛，色赤形堅，身發寒熱，勢難內消，必欲作膿。初服柴胡清肝湯（見五卷元字號）；外敷沖和膏（見六卷巨字號）。若腫痛日增，用透膿散加銀花、桔梗、甘草節以排膿毒（見六卷為字號）；膿熟脹痛針之，外撒靈藥或生肌定痛散（見六卷龍師字號）。外貼膏藥（見六卷鱗潛字號），內服諸藥按六卷補養匯方。首尾忌用寒涼，中年易愈，老弱難痊。</p>
<p><u>腋疽</u></p>
<p>疽由肝脾二經憂思恚怒，氣血結滯而成，生胳肢窩內，初如梅核，漫腫堅硬，皮色如常，日久將潰，色紅微熱，痛連肩肋。初起用隔蒜灸法最妙（見一卷灸法門）。常敷烏龍膏（見六卷闕字號）。初服柴胡清肝湯加烏藥（見五卷元字號）；虛弱者常服香貝養榮湯（見五卷宿字號），早治可消。若日久膿成，服托裡透膿湯（見六卷霜字號）。膿熟脹痛針之。潰後內外治法同腋癰。</p>
<p><u>黯疔</u></p>
<p>生胳肢窩中，初起堅硬，勢若釘頭，癢而木痛，寒熱往來，四肢拘急，色漸紫黑，煩躁作嘔，痛引半身，由肝脾火毒而成。初起麥靈丹（見五卷元字號）；其次內外治法急按四卷疔毒門治之。</p>
<p><u>淵疽</u></p>
<p>生在腋下三寸乳旁肋骨上，由憂恚太過，肝膽兩傷，初起堅硬，腫而不紅，日久方潰，得稠白膿者順，如豆漿水者險。倘潰後瘡口有聲，似乎兒啼，此屬內膜透也，即於陽陵泉穴艾灸二七壯，其聲即止，穴見一卷足圖。</p>
<p>凡胸腹腰脅諸空軟處發癰疽者，當在將潰未潰之際，多服護膜散（見六卷為字號），可免透膜之患。淵疽內外治法同下肋疽。</p>

<h2>脅部</h2>
<p><u>肋疽</u></p>
<p>生於肋條骨間，由肝經火毒，鬱怒結聚而成。初如梅李，漸大如碗，色紫焮痛，連及肩背。患在左，痛牽右肋；患在右，痛牽左肋，廿一日之內，膿潰稠黏者順，屆期不潰，潰出清水逆。初腫，急用磁針砭法（見一卷砭法門），砭出紫血，免毒攻裡。砭後赤腫痛甚，脈實作嘔，證屬有餘，服雙解貴金丸下之（見五卷地字號）；若腫硬不潰，宜服透膿散（見六卷為字號）；如胃虛作嘔，食少脈微，當服香砂六君子湯（見六卷水字號）；或感受寒邪及觸犯穢氣而作嘔者，瘡雖焮腫，尤宜壯胃助氣為主，蓋腫時作嘔，因毒氣內侵者十有一二，停飲內傷者十有八九，臨證當評辨之。服藥後俟膿熟針之（見一卷針法門）。潰後內外治法同前腋癰。</p>
<p><u>內發丹毒</u></p>
<p>生肋骨間連及腰胯，色赤如霞，遊走如雲，痛如火燎，屬肝脾熱極生風所致。急向赤處用磁針周圍砭出紫黑血，切豬羊肉片貼之，肉乾再易，毒可減半。初服雙解貴金丸汗下之（見五卷地字號）；次服化斑解毒湯（見五捲來字號）。投方見效者順，若嘔噦昏憒，胸腹腫脹，遍身青紫，毒內攻也，逆。</p>
<p><u>脅癰</u>　脅疽</p>
<p>生於硬肋之下，俗名軟肋即季肋處也。癰疽二證皆由肝膽怒火凝結而成。體虛之人生者多。初如梅李，漸如杯碗，紅腫焮痛，二七潰破膿稠為癰；初若堅硬，平塌漫腫木痛，不熱不紅，月餘始潰稀膿者，為疽。此若失治，屆期不潰，攻擊成膿，腫如鼓脹，破出敗漿腥臭膿者逆。癰疽二證，初起俱服柴胡清肝湯，解鬱瀉火（見五卷元字號）；癰敷二味拔毒散，疽敷沖和膏（俱見六卷巨字號）。膿勢將成，服托裡透膿湯（見六卷霜字號），膿熟脹痛用臥針開之。已潰內外治法同前腋癰。至若諸募穴內生癰，見二卷內癰門。</p>

<h2>背部</h2>
<p><u>上、中、下三發背</u></p>
<p>上發背生天柱骨下，其形橫廣如肚，由火毒傷肺而成；中發背正對前心，中闊兩頭有尖如瓜，火毒傷肝而成；下發背正對臍心上，其形平漫如龜，由火毒傷腎而成。三發俱屬督脈經，初起皆形如粟米，焮痛麻癢，周身拘急，寒熱往來，因循數日，突然大腫，氣實者多痛，氣虛者多麻癢。初起勿論虛實，俱急施隔蒜灸法（見一卷灸法門），灸之不應，則就患頂當肉灸之，至知痛為效，灸後用針當瘡頂點破一孔，隨用藥竹筒拔法（見一卷拔法門），務使毒氣內外疏通，不致內攻為妙。如有表證，發熱惡寒，脈浮無汗，服荊防敗毒散汗下之；如有里證，發熱惡熱，脈數便秘，服內疏黃連湯下之；表裹兼有脈浮數者，服神授衛生湯以解之（俱見五卷天字號）。膿勢將成服托裡透膿湯，已潰服托裡排膿湯（俱見六卷霜字號）。潰後補養按六卷生字號，潰後外治按六卷膏藥靈丹去腐生肌匯方。</p>
<p><u>上、中、下三搭手</u></p>
<p><u>上搭手</u>　上搭手生脊骨第三節旁開寸半，第二行肩骨動處，肺俞穴上，屬膀胱。又云生在左穴屬肝，生在右穴屬肺，總由氣鬱痰熱凝結而成。初起服神授衛生湯雙解之（見五卷天字號）；次服逍遙散清之（見六卷麗字號），兼服六郁湯調之（見五卷生字號）。初腫敷如意金黃散（見六卷號字號），潰後內外治法同前發背。</p>
<p><u>中搭手</u>　中搭手生脊骨第四節旁開三寸，在兩旁第三行膏肓穴上，屬膀胱經，由七情不和，憤怒火鬱而生。初若氣寒而實，便燥不渴者，服一粒金丹溫下之（見五卷往字號），若氣熱而實，便燥大渴者，服內疏黃連湯下之（見五卷天字號）；若氣血虛，不能髮長者服黃耆內托散補之（見六卷霜字號），其將潰已潰，內外治法同前發背。</p>
<p><u>下搭手</u>　生脊骨第十四節旁開三寸，第三行肓門穴上，屬膀胱經，由房勞過度，有傷腎水，水竭不能制火，火旺以致榮衛不和，逆於肉裡而生也。初發紅活焮腫，百節牽痛，口渴煩躁，寒熱往來，宜服仙方活命飲，宣解毒火（見五卷天字號），次服黃耆內托散托毒發表（見六卷霜字號）；初腫外敷如意金黃散、沖和膏（見六卷號巨字號），將潰已潰內外治法同上發背。若初腫腰痛如折，不能俯仰，色紫塌陷，腐爛孔深，透膜透腸，皆屬逆證。</p>
<p><u>蓮子發</u></p>
<p>生於脊背及兩脅旁，由脾與膀胱火毒合化凝結而成。若形斜平塌，頭侵督脈，尾站肋骨者，屬毒重；若形長高腫，偏於半背，中不過脊，旁不過肋者屬毒輕。初起腫如蓮房，內中累核如蓮子之狀，氣實之人先服蟾酥丸或麥靈丹汗之（見五卷元黃字號），次服一粒金丹下之（見五卷往字號）；氣虛之人初宜仙方活命飲宣解之（見五卷天字號），次服黃耆內托散補之（見六卷霜字號）。將潰已潰，內外治法同上發背。</p>
<p><u>蜂窩發</u></p>
<p>多生肩後及脊旁，其形腫大，內生孔竅，形似蜂房，由脾經積熱，更兼心火凝結成毒。初若高腫如龜，偏在半背者輕，橫斜漫大者重，初服內疏黃連湯（見五卷天字號），若頭尖向上，屬心火熱極，防毒內攻；若形長尺許，根橫滿背，名竟體疽，俱急服黃連消毒飲（見五卷元字號）。余法同前發背。</p>
<p><u>陰陽二氣疽</u></p>
<p>生脊背之旁，乍腫乍消，時軟時硬，由七情內乖，榮衛不和而生。初起寒熱往來，若大渴，神清，脈洪、高腫，二七潰膿者順；若神昏不渴，脈細漫腫，應期無膿，不思飲食者逆。初服奪命丹，以退寒熱（見五卷列字號），次服仙方活命飲。其將潰已潰，內外治法同上發背。</p>
<p><u>酒毒發</u></p>
<p>生於脊背，皮色不變，累累如彈，堅硬如石，時麻時木，痛徹五內，周身拘急，初則便秘，久則泄瀉似痢，頭面手足虛浮，由過飲藥酒煎炒，積毒所致。初服連翹消毒飲（見五卷天字號）；次服內疏黃連湯（見五卷天字號），潰後內外治法同上發背。若延日久，不消不潰，必腐爛筋骨，膿成當托之。</p>
<p><u>連珠發</u></p>
<p>生左右背上，連腫數塊，形若貫珠，由榮血火毒，或酒色過度而成。其瘡微痛，皮色淡紅，少腹脹滿，小水閉澀，陰囊作腫，百節牽疼。初服神授衛生湯加木通、車前子（見五卷天字號），其餘內外治法同上發背。</p>
<p><u>痰注發</u></p>
<p>發於脊背，長形如布袋，短形如冬瓜，按之木硬，不紅不熱，微覺疼痛，由濕痰，七情鬱滯，凝結於肌肉之分，積久而成。初起服瘡科流氣飲（見五捲來字號），外貼金風化痰膏（見六卷李字號）。治之不消，膿勢將成，法宜托裡，潰後宜補養，內外治法同上發背。</p>
<p><u>黃瓜癰</u></p>
<p>生於背旁一名肉龜，由脾火積毒而成。皮肉色紅，狀若黃瓜，腫高寸余，長約數寸，四肢麻木，疼痛引心，紅活速潰者順，紫陷脈微，自汗譫語，堅硬遲者逆。初起服仙方活命飲，加羌活、柴胡（見五卷天字號），外敷如意金黃散（見六卷號字號）。將潰、潰後、內外治法，同上發背。</p>
<p><u>丹毒發</u></p>
<p>生於背間，形如湯火所傷，細癗無數，赤暈延開，發時口渴非常，由素服丹石剛劑蘊毒而成。外切豬羊肉片貼之，片干再易。初服黃連消毒飲（見五卷元字號），常服國老膏（見五卷往字號）；禁辛辣發物，若紫暗神昏，更兼脈躁，膨脹嘔噦者凶。</p>
<p><u>禽疽</u></p>
<p>生於背間，形如拳打，紅紫斑色，由時氣風熱而成。始發數塊其色紫紅，起點如疹，麻木拘急，不熱不痛。神清脈和服藥得汗者順，若神昏脈躁，或微或代，發寒齒噤者逆。初起急服仙方活命飲加羌活、獨活汗之（見五卷天子號）；外敷二味拔毒散（見六卷巨字號）。若漫腫不潰，即服托裡透膿湯（見六卷霜字號）。潰後內外治法，同前發背。</p>
<p><u>串疽</u></p>
<p>生左右背上，下串至脅，初發一處，次串數處，潰後多相串通，又名老鼠攢。由積憤鬱火而成。初起漫腫無頭，皮色不變，漸漸紅腫，色亮多疼，牽引脅上累累臖痛。初服仙方活命飲宣郁解毒（見五卷天字號），將潰，已潰，內外治法，同前發背腰部。</p>

<h2>腰部</h2>
<p><u>纏腰火丹</u></p>
<p>俗名蛇串瘡，有乾溼紅黃之別。初起累累如貫珠，乾者色紅形如雲片，上起風粟作癢發熱者此屬心肝風火；治宜龍膽瀉肝湯（見五卷荒字號），敷如意金黃散（見六卷號字號）。濕者色黃，串起水泡大小不等，潰流黃水，較前多疼，此屬脾肺濕熱，治宜除濕胃苓湯（見五卷往字號）；若單纏腰肋系肝火妄動，宜服柴胡清肝湯（見五卷元字號）。丹上小泡用線針穿破，外塗柏葉散（見六卷李字號）。若不急治，毒纏人臍，令人煩悶，毒纏人心，令人嘔噦，急服護心丸、清心散（見六卷為字號）。</p>
<p><u>腎俞發</u></p>
<p>生脊骨十四節下旁開寸半，第二行腎俞穴上，左右俱同。單者由酒色濕熱而成，雙者由房勞怒火而發。若紅活高腫，十四日潰膿者順；如紫黑乾硬，應期無膿者逆。此發忌汗下，初起服和氣養榮湯（見六卷霜字號），次服人參養榮湯（見六卷生字號），常服加味地黃丸（見六卷生字號），得內消為妙。若膿勢已成，兼服護膜散（見六卷為字號）；已潰或膿稀傷膜者，系真陽血氣大虧法，當峻補以救其源。潰後外用膏藥，生肌之類（見六卷匯方）。</p>
<p><u>中石疽</u></p>
<p>生於腰胯之間，由寒氣瘀血凝結，纏綿難以收功。其疽皮色不變，堅硬如石，時覺木痛。初起內服沒藥丸（見六卷往字號），外搗爛鮮商陸，貼於患處。若初用艾壯當頂灸之，以軟為度，灸數日或可內消。若將潰已潰，內外治法，同上發背，下陰部。</p>

<h2>下陰部</h2>
<p><u>懸癰</u></p>
<p>一名騎馬癰，生於篡間，系前陰之後、後陰之前會陰穴上，任脈經首穴也。初如蓮子，微癢多痛，日漸焮腫，形如桃李，由三陰虧損，兼憂思氣結，濕熱壅滯而成。初起脈實體強，小水滯澀者，服九龍丹利之（見五卷秋字號）。若延十餘日不得內消，色紅作膿者，服托裡毒散（見六卷為字號），托之不潰，腫高光亮，膿熟脹痛者，用臥針開之，膿出腫全消者順；若破後潰深久則成漏，瀝盡氣血，變為瘡癆。凡潰後朝服六味地黃丸，午服十全大補湯（見六卷水王字號）。外治，按六卷膏藥，靈丹，生肌匯方。又有過食膏粱厚味，而生懸癰者，初起氣實，宜服龍膽瀉肝湯（見五卷荒字號），已潰服四物湯加花粉、澤瀉、甘草、茯苓。外治按六卷匯方。有房勞過度，羸弱而生懸癰者。初起服八珍湯，潰後加蜜耆、桂心；脾虛不食服六君子湯（俱見六卷水字號）。外治同前。切禁發物。凡日久成漏，煎甘草湯早晚吞送琥珀蠟礬丸可愈（見六卷為字號）。</p>
<p><u>穿襠發</u></p>
<p>生會陰之前、腎囊之後，由憂思勞傷，濕鬱凝結而成。初起如粟，漸生紅亮，焮熱腫痛，潰出稠膿者順，若起如椒子，焦黑陷內，漫腫無熱，痛連睪丸及腰腹肛門者逆。此係皮囊空處，凡生瘡瘍速潰者根淺，潰遲者根深，若腐傷尿管，溺漏不得收口危矣。內外治法同前懸癰。</p>
<p><u>跨馬癰</u></p>
<p>生腎囊兩旁，大腿里側股縫夾空中，由肝腎濕火結滯而成。初如豆粒，漸腫如卵，形勢重墜，色紅焮痛，若暴腫速潰膿稠者順，否則串皮成漏，此至陰之分忌過用寒涼。初服仙方活命飲消之（見五卷天字號）；膿勢將成，服托裡透膿湯托之；初潰服托裡排膿湯（見六卷霜字號），初腫敷沖和膏（見六卷巨字號）。潰後內外治法，按六卷補養膏藥，生肌匯方。</p>
<p><u>便毒</u></p>
<p>又名血疝，無論男女皆可以生，發於少腹之下，腿根之上，折紋縫中，屬肝腎經。由強力房勞，忍精不泄，或欲念不遂，精搏血留聚於中途，壅遏而成。或暴怒傷肝，氣滯血凝而發。初如杏核，漸如鵝卵，堅硬木痛，微熱不紅，令人寒熱往來。初服荊防敗毒散（見五卷天字號），若煩躁作渴，便秘氣鬱者，服山甲內消散下之（見五捲來字號），若過於堅硬，脈實大痛者，服散瘀湯通利之；服前藥不效，當用九龍丹攻之（俱見五卷秋字號）。若無痛無熱，不可攻下，只服內消散（見五卷天字號），外用神燈照法或灸陽燧錠（見一卷照法烙法門），以或消或軟為止。倘膿勢將成，不可強消，服黃耆內托散托之；膿遲者服托裡透膿湯（俱見六卷霜字號）。已潰，服八珍、十全、補中、歸脾等湯，隨症施用（見六卷補養匯方）。初腫敷沖和膏、玉龍膏（見六卷巨字號）；已潰撒靈藥、貼萬應膏（見六卷後匯方）。</p>
<p><u>魚口</u></p>
<p>因便毒潰後，折紋縫中瘡口懈大，立則口合，屈則口張，如魚口之開合，當去腐生肌（見六卷龍師字號）。再有楊梅便毒，另見四卷。</p>
<p><u>疳瘡</u></p>
<p>又名妒精瘡，生於前陰，經云：前陰者宗筋之所主，督脈經絡循陰器合篡間，又云：腎開竅於二陰。是瘡生於此處，屬肝督腎三經，名異而形殊。瘡生馬口之下者名曰下疳；生腎莖之上者名曰蛀疳；莖上生瘡，外皮包裹腫脹者，名曰袖口疳；日久而偏潰者名蠟燭疳；痛引睪丸，陰囊腫墜者，名雞肫疳；痛而多癢，潰而不深，形如剝皮爛杏者，名曰瘙疳；生馬口兩旁有孔如棕眼，眼內作癢，捻之有微膿者，名鏇眼疳；生楊梅時誤用熏條等藥，致腐爛如臼者名楊梅疳；又有服輕粉、水銀劫藥，致尿管中刺痛者，名楊梅內疳。以上九疳原由有三：</p>
<p>一由男子欲念萌動，淫火猖狂，未經發泄，致敗精濁血留滯中途，結而為疳，初起溲溺淋瀝澀痛，次流黃濁敗精，陽物漸損，甚則腫痛腐爛。治當疏利肝腎邪火，先服八正散，次服清肝導滯湯（俱見五卷秋字號）。外用洗藥敷貼，潰後內外治法，俱總在後。</p>
<p>一由房術熱藥，塗抹玉莖，洗搽陰器，致火鬱結腫，初起陽物癢痛，漫腫堅硬，漸生疙瘩，色紫腐爛，血水淋漓，不時興舉，治當泄火解毒。初服黃連解毒湯（見五卷元字號）；兼服蘆蒼丸（見五卷日字號）。外治見後。</p>
<p>一由娼婦陰器瘀精濁氣未淨，輒與交合，致傳染梅毒。初起皮腫紅亮，甚如水晶，破流腥水，時作麻癢，腫痛日增，治當解毒。初服龍膽瀉肝湯（見五卷荒字號）；次服二子消毒散（見五卷秋字號）。</p>
<p>一楊梅疳、內疳二證宜多服五寶散（見五卷秋字號）；若鼻子腐爛，每日煎土茯苓四兩，辛夷三錢服之，引藥上行。余法見後楊梅門。</p>
<p><u>諸疳外治總括</u></p>
<p>凡疳初起宜頻洗黑豆甘草、蛇床溻癢等湯（俱六卷見岡劍字號）。紅腫熱痛用疳瘡方；損破腐臭用鳳衣散；梅毒傳染用旱螺散；內疳潰爛俱用珍珠散；腎囊腐爛用銀粉散；疳腐腥臭用脫疳散；潰爛腫痛俱用鵝黃散（俱見六卷奈字號）。去腐生肌用紅升丹；腐盡欲斂口用白降丹（俱見六卷翔字號）。</p>
<p><u>陰蝨瘡</u></p>
<p>蝨名八腳蟲，生前陰毛際內，由肝腎氣濁生熱，淫欲失洗，汙穢搏結而成。初起瘙癢難忍，抓破色紅，內含紫點，宜常服蘆柏地黃丸（見五卷秋字號）。煎石菖蒲湯洗淨，用針挑破，擠去蝨，隨搽銀杏無憂散（見六卷菜字號）。</p>
<p><u>腎囊癰</u></p>
<p>生腎囊上，紅腫焮痛，口乾飲冷，身發寒熱，由肝腎濕熱下注而成。初服荊防敗毒散汗之（見五卷天字號），外用蔥鹽煎湯蕩洗、蜜調二味拔毒散敷之（見六卷巨字號）。寒熱退後，再服清肝滲濕湯（見五卷秋字號），如仍腫痛勢欲成膿者，服滋陰內托散（見六卷霜字號），若氣怯食少，服托裡透膿湯（見六卷霜字號）。膿熟用臥針開之，服托裡排膿湯（見六卷霜字號），外貼琥珀膏（見六卷羽字號），俟腫消膿盡，用生肌散、玉紅膏收口（見六卷羽師字號）。潰後補養法：朝服六味地黃湯，暮服人參養榮湯（見六卷生玉字號）。若潰深露出睪丸者，燒杉木炭，研細篩末，厚塗患上蘇葉包裹可取效。厚搽生肌玉紅膏，包之亦可。</p>
<p><u>腎囊風</u></p>
<p>古名繡毯風，由肝經濕熱風邪外襲，搏於皮里，初起乾燥癢極，喜浴熱湯，甚起疙瘩，形如赤粟，搔破浸淫脂水，麻熱痛如火燎，此屬裡熱。內服龍膽瀉肝湯（見五卷荒字號）；外洗蛇床湯（見六卷劍字號），洗後搽狼毒膏（見六卷菜字號）。輕者煎地膚子湯勤洗，常搽過燈油，豬油調灶心土。</p>

<h2>婦人陰瘡</h2>
<p><u>陰挺</u></p>
<p>陰中突出一條如菌如蛇或雞冠。有因濕熱下注者，小水必赤數而陰多腫痛，宜服龍膽瀉肝湯（見五卷荒字號）；有因脾肺氣虛下陷者，小水必清長而多重墜，宜服補中益氣湯倍升麻（見六卷生字號）；有因胎產遇怒受風而成者，面青脈弦，挺多強硬，宜服逍遙散加丹皮、梔仁、防風、荊芥穗（見六卷麗字號）。古法產後陰挺，朝服補中益氣湯，暮服龍膽瀉肝湯；外用苦參、蛇床子煎湯熏洗，日數次。研藜蘆末豬油調膏頻塗之。或研白礬、五倍子末干撒亦效。</p>
<p><u>陰腫</u></p>
<p>陰戶忽然腫痛。有因勞傷血分者，必口苦脈弦，屬陰。痛甚用四物湯加柴胡、澤瀉、花粉、丹皮。或兼風燥，服秦艽湯（見五卷收字號），濕熱下注，服龍膽瀉肝湯（見五卷荒字號），肝脾濕熱，陰腫潰爛，服逍遙散加丹皮、梔仁（見六卷麗字號）；初腫用外騰法（見六卷劍字號），煎艾葉一兩，防風、大戟各五錢，頻頻熏洗。余按上疳瘡門。</p>
<p><u>陰蝕</u>　陰癢</p>
<p>外生疙瘩，內生小蟲，體倦作癢。有因胃虛積鬱者，食少面黃，小水淋漓，用四物湯加石菖蒲、木通、膽草、川連；濕熱鬱積者，服龍膽瀉肝湯（見五卷荒字號）。外研雄黃、桃仁末，切豬肝條子蘸末插入陰戶內，癢極後取出焚之。若蟲入臟腑，形神消瘦，不時寒熱與虛勞相似者，煎逍遙散吞送蘆薈丸（見五卷日字號）；外洗溻癢湯（見六卷劍字號）。內納銀杏散（見六卷菜字號）。</p>
<p><u>陰脫</u></p>
<p>陰戶開而不閉，痛癢出水。有因憂思太過而然者，初服加味逍遙散，次服歸脾湯加柴胡、丹皮、梔仁、白芍（俱見六卷麗字號）；有由產後而得者，服補中益氣湯加白芍、五味子（見六卷生字號）；外用荊芥、枳殼、訶子、五倍子煎湯頻頻熏洗。內證陰脫、陰緊，詳見婦科六卷。</p>
<p><u>陰㿗</u></p>
<p>子宮脫出不收也。有因氣血虛者，必脈弱倦怠，用補中益氣湯，去柴胡、倍升麻，加益母草常服（見六卷生字號）。外搗草麻仁六十粒，作餅貼頂心，收即取去。有因思欲不遂，肝氣鬱結而成者，小便必先有堵塞之狀，因而努掙，久之隨努而下。當令穩婆端正葫蘆、令婦仰臥，研細辛末，吹鼻作嚏自收。收後以厚綿攪塞陰門，將腿夾定，即服補中益氣湯升之。</p>
<p><u>陰痔</u></p>
<p>陰中有肉突出戶外，此內從九竅所出，流黃水者兼濕熱也，當服加味逍遙散；流白汁者屬虛寒，常服補中益氣湯及歸脾湯（方見六卷補養匯方）。煎茄樹根、椿樹根、荊芥各一兩，石灰、白礬、朴硝各二錢，乘熱先熏後洗。再切枳殼薄片四兩，煎濃汁乘熱熏洗，稍冷用絹包渣，安陰戶上，將痔徐徐揉入，令夾腿仰臥，氣透自消。</p>
<p><u>陰痛</u></p>
<p>陰中作痛，痛極手足不能伸舒，由鬱熱傷損肝脾，或濕熱下注，服加味逍遙散。用當歸、川芎、赤芍、乳香等分研末，搗生地汁糊作捻子納入陰中，數次自止。若陰痛兼小水不利，往來寒熱，服柴胡清肝湯（見五卷元字號），凡陰外腫痛潰爛名曰陰疳，按前疳瘡分別治之。外有陰冷、陰汗、陰吹、陰緊、陰脫、交接出血之類，俱系內證，詳見婦科六卷。</p>

<h2>後臀部</h2>
<p><u>鸛口疽</u></p>
<p>生於尻尾之高骨尖上，屬督脈經。由濕痰流結所致。初起形如魚肫，色赤堅硬，腫痛漸增，潰破之後口若鸛嘴。潰出稀膿者為不足，流稠膿鮮血者為有餘，少壯可愈，老弱難痊，易於成漏。初起朝寒暮熱，日輕夜重，常服滋陰除濕湯和解之（見五卷收字號），外敷沖和膏（見六卷巨字號），若不得消，膿勢將成者，服和氣養榮湯托之（見六卷霜字號），潰後氣血虛弱，常服滋腎保元湯，補而斂之（見六卷玉字號）。外治按六卷膏藥，靈丹、去腐生肌匯方，選而用之。此疽失治潰久不斂者，常服先天大造丸（見六卷玉字號），緩緩收功。</p>
<p><u>湧泉疽</u></p>
<p>生在尻骨之前，肛門之後長強穴上，屬督脈經。由濕熱凝結而成。初腫堅硬疼痛，狀如伏鼠，十日可刺得白膿者順，潰遲膿清者險，紫黑水者逆。內外治法同上鸛口疽。</p>
<p><u>臟毒</u></p>
<p>生在肛門兩旁，有內外陰陽之別。總由醇酒厚味，勤勞辛苦、濕熱蘊注也。發於外者屬陽，初腫突如桃李，大便秘結，小水短赤，甚者肛門重墜，氣閉不通，刺痛如錐，脈數有力，多實多熱，宜服一煎散通利之（見五卷收字號），外用熊膽（三分），冰片（一分），研末水調，雞翎蘸搽。或用螺水法（見六卷菜字號）。如腫痛不退，欲成膿者，服托裡透膿湯托之（見六卷霜字號），膿熟脹痛者針之，外洗蔥樸湯（見六卷劍字號）。余按六卷生肌匯方。</p>
<p>發於內者屬陰，初腫肛門內結，刺痛如錐，大便虛閉，小水淋漓，寒熱往來，遇夜尤甚。脈數微細，為濕為虛。宜服五灰散追毒潰出（見五卷收字號），膿生遲者，服十全大補湯托之；潰後煎蔥樸湯熏洗；余法同上。</p>
<p><u>坐馬癰</u></p>
<p>生尻尾高骨尖之上節，屬督脈經。由濕熱相搏而成。初起宜用隔蒜灸法（見一卷），灸以宣通結滯，令其易潰易斂。內外治法，俱同鸛口疽。總以高腫速潰膿稠者順，虛人患此易於成漏。凡潰久不斂，常服琥珀蠟礬丸可免透膜（見六卷為字號）。</p>
<p><u>上馬、下馬癰</u></p>
<p>左上右下生臀下褶紋中，屬膀胱濕熱，兼七情不和，憂憤凝結而成。初起如粟，黃膿小泡，漸生焮痛，寒熱往來。高腫紅亮者輕，黑暗平塌者重。初服荊防敗毒散，以退寒熱（見五卷天字號），次服內托羌活湯（見五卷收字號），腫痛不消，膿勢將成者，服托裡透膿湯；已潰服托裡排膿湯（見六卷霜字號）。初腫敷如意金黃散、沖和膏（見六卷號巨字號）。潰後按六卷膏藥生肌匯方。</p>
<p><u>臀癰</u></p>
<p>生於左右臀肉厚處，屬膀胱經濕熱凝結而成。其腫潰斂俱遲慢，初起宜用隔蒜灸法（見一卷），內服仙方活命飲（見五卷天字號），外敷如意金黃散。漫腫敷回陽玉陽膏、沖和膏（俱見六卷號巨字號）。膿勢將成者，服透膿散（見六卷為字號），膿熟脹痛針之。潰後內外治法，按六卷膏藥，去腐生肌匯方。</p>
<p><u>坐板瘡</u></p>
<p>形如黍豆，色紅作癢，甚則焮痛延及穀道，熱如火燎。由暑令坐日曬几凳，或久坐陰濕之地，致暑濕熱毒凝結而成。初用芫花、川椒、川柏煎湯浸洗，毒盛癢痛仍不止者，用青布條三指寬，麻油調雄黃末二錢攤放布上，卷作捻子，點燃吹熄火焰，向瘡頻頻熏之。潰後研雄黃、松香末，桐油調濕放燈盞內，微火烘溶，頻搽亦效。或塗烏雲膏（見六卷河字號）。</p>
<p><u>痔漏門</u></p>
<p>痔有二十四種，曰：翻花、蜆肉、盤腸、懸珠、粟子、核桃、蓮子、泊腸、雞心、牛奶、鼠尾、櫻桃、菱角、珊瑚、擔腸、脫肛、雞冠、蜂窩、蓮花、雌雄、血攻、內痔、子母氣痔。總系肛門生瘡，有生肛內者，有生肛外者，初起成瘰，不破者為痔，破潰而出膿血，黃水浸淫，淋漓久不止者，為漏。各形雖殊，總由憂思勞苦、蘊積熱毒、憤郁之飄氣，致生風、濕、燥、熱，四氣相合而成。或因醉飽入房，筋脈橫解，精氣脫泄，熱毒乘虛下注。大法結腫脹悶成塊者，濕盛也；結腫痛如火燎，二便秘結，大小腸熱甚也；結腫多癢者，風盛也；肛門圍繞，褶紋破裂，而便結者，火燥甚也；初起俱服止痛如神散，隨症加味（見五卷收字號），外搽螺水法（見六卷菜字號）；或研熊膽、冰片水調，頻頻塗之。若堅硬不軟，當塗五倍子散（見六卷重字號），兼洗蔥樸湯（見六卷劍字號），若頂大蒂小者用線藥法（見六卷菜字號），痔枯落後，旋涂月白珍珠散收功（見六卷師字號）；亦有頂小蒂大者，上枯痔散數次自落（見六卷菜字號）。若內痔不出者，當用喚痔散，痔出如法熏洗（見六卷菜字號）。又有因勤苦勞役，負重遠行，致氣血交錯而成痔者，用止痛如神散加減頻服（見五卷收字號）。外治俱同上。</p>
<p>又有血箭痔，生肛門內外，墜腫堵塞，每逢大便用力則鮮血急流如箭。不論糞前糞後，皆由腸胃風熱，兼暴怒而成。初起服生熟三黃湯（見五卷收字號），若唇白麵黃，四肢無力，屬氣血虛也，服十全大補湯倍川芎、參、耆（見六卷水字號），將自己小便頻頻熱洗。</p>
<p>亦有糞前點滴而出者，名腸風下血；常服防風秦艽湯（見五卷收字號），亦有糞後出血者，是因酒毒成痔也，常服苦參丸（見五卷冬字號）。</p>
<p>痔血愈後，多服藏連丸（見五卷收字號），洗卻毒湯（見六卷劍字號）。又有臨產用力太過，氣墜血瘀生痔者，服補中益氣湯加紅花、蘇木、去皮尖研桃仁（見六卷生字號）。頻洗蔥白樸硝湯。</p>
<p>又有久瀉久痢因生痔者，用補中益氣湯加煅焦皂角子、槐花。</p>
<p><u>通腸痔漏</u></p>
<p>痔瘡潰久則成漏症，如汙水從漏孔出者，痔已通腸也，當服胡連追毒丸，俟膿水反多，藥力到也（見五卷冬字號），洗劫毒物（見六卷劍字號）。如漏中有管，常服黃連閉管丸（見五卷冬字號），若漏之四邊，有硬肉突起，丸內加殭蠶二十條，此丸通治遍身諸般漏症可代刀針、藥線之力。</p>
<p>久患咳嗽而後生痔者，不治之症；久患痔瘡，而後咳嗽者亦難調治。</p>
<p>患痔切禁辛辣椒、酒、海腥，戒房勞。</p>

<h2>肩部</h2>
<p><u>肩中疽</u>　干疽　過肩疽</p>
<p>肩中疽生中廉正中左右，同屬三焦與膽經。干疽生肩之前廉，屬大腸經；過肩疽生肩之後廉，屬小腸經。</p>
<p>三證無論大小，惟在發源之處命名，總由濕熱風邪而成。亦因負重瘀血凝結而生者。又以高腫、紅活、焮熱、速潰者為癰，平塌堅硬，無紅無熱，潰遲者為疽，若痛連臂胛，口噤寒戰，腫痛不食，或更綿潰，便瀉者屬逆，初起有表證者，俱服荊防敗毒散汗之；有里證者服，內疏黃連湯下之（俱見五卷天字號）；汗下之後，堅硬不退，服托裡透膿湯，以托其膿，初潰服托裡排膿湯（俱見六卷霜字號）；潰後調治，按六卷補養匯方。初腫敷二味拔毒散與沖和膏（見六卷巨字號），潰後按六卷膏藥去腐生肌匯方，選而用之。</p>
<p><u>髎疽</u></p>
<p>髎疽生肩後腋外微上，岐骨縫間天宗穴上，屬小腸經，由風火凝結而成。初起如粟，堅硬腫痛，肩臑拘急不能升舉，初服荊防敗毒散汗之；若便實而燥，當服雙解貴金丸汗下兼行（見五卷天地字號）。汗下後腫痛不消，膿勢將成者，按上肩中疽治法治之。</p>
<p><u>肩風毒</u></p>
<p>生於肩梢臑上骨尖處肩髃穴上，屬大腸經，由邪風深襲骨縫與濕稽留化熱而成。初起宣腫色赤，大者如桃，小者如杏，痛連肩髃。初服蠲痛無憂散（見五卷往字號）；若不能消，膿勢將成，治同肩中疽。</p>
<p><u>樂疽</u></p>
<p>生於肩前腋上骨縫開合之空凹陷中，屬包絡經血熱氣鬱而成。廿一日潰出稠膿者順，月餘不潰，潰出清水，腫硬不退者逆。初服神授衛生湯（見五卷天字號），外敷沖和膏（見六卷巨字號）。半月後膿勢將成服托裡透膿湯托之（見六卷霜字號），潰遲服十全大補湯（見六卷水字號）；潰後，按六卷補養匯方。潰後外治，按六卷膏藥、去腐生肌匯方。</p>

<h2>臑肘部（自肩至肘曰臑）</h2>
<p><u>臑癰</u></p>
<p>生肩之下、肘之上，內外廉間。色赤漫腫、大而高起為臑癰，初起如粟，堆累成攢，亦有起疙瘩者，漸次焮腫焮痛作膿。紅腫之外無暈者順，有暈者險，三四暈者逆。</p>
<p><u>藕包毒</u></p>
<p>生臑內或臑外，結腫一枚，如桃如卵，乃癰之輕症。二症若發在內廉屬手三陰經；發在外廉屬手三陽經；隨症用引經之藥，必然奏效。手足俱仿此。二症皆因風蘊濕火凝結而成。初終內外治法，俱同前肩中疽。生部後垂肉之處，青靈穴上，屬心經。由火毒凝結初起暴腫，色赤，焮熱疼痛，形如魚肚。初腫或表或里勢成宜托膿，及潰後內外治法俱同肩中疽。</p>
<p><u>魚肚發</u></p>
<p>生臑部後垂肉之處，青靈穴上，屬心經，由火毒凝結而成。初起暴腫色赤，焮熱疼痛，形如魚肚。初腫或表或里，勢成宜托膿，及潰後內外治法俱同肩中疽。</p>
<p><u>石榴疽</u></p>
<p>生肘尖之上寸余天井穴內，屬三焦經，由相火與外濕相搏而成。初起黃粟小泡，根腳漸次寬大，色紅焮腫，堅硬疼痛，腫如覆盆，潰破之後翻吐如榴，寒熱似瘧。初宜服蟾酥丸汗之（見五卷黃字號），外貼薑片艾灸九壯，搓蟾酶餅貼之，上蓋萬應膏（見六卷淡字號）；焮腫處常敷沖和膏（見六卷巨字號）。多服菊花清燥湯（見五卷往字號）。若煩躁熱甚，毒攻嘔噦，兼服護心散（見六卷為字號）。若十日內作稠膿，痛減喜食，表裡無症者順，其膿勢將成，潰後治法，俱同肩中疽。但初潰宜煎菊花濃湯洗數次，以干菊花燒灰存性，兌輕粉少許，研末，麻油調塗甚效。</p>
<p><u>肘癰</u></p>
<p>生肘尖寬皮圍繞處，由心肺風火之邪，稽留凝滯而成。小者癤毒，大者為癰，色赤高腫，焮熱痛甚。初起服荊防敗毒散汗之（見五卷天字號），次服白芷升麻湯（見五卷往字號），外敷二味拔毒散（見六卷巨字號），得消為妙。倘膿灌已成，及潰後，內外治同上肩中疽。</p>

<h2>臂腕部（自肘至腕曰臂）</h2>
<p><u>臂癰</u>　臂疽</p>
<p>生手臂外廉者屬三陽，生內廉者屬三陰，紅腫熱痛外潰者為癰，平塌不痛潰遲者為疽。皆由榮衛不周，感受風邪，逆於肉裡而成。初起形如粟粒，憎寒壯熱，宜服荊防敗毒散汗之（見五卷天字號），焮痛煩熱，服白蕉升麻湯消之（見五卷往字號），癰敷拔毒散、金黃散；疽敷沖和膏（見六卷號巨字號）。膿熟將成，服托裡透膿散（見六卷霜字號）。疽證木痛，無紅無熱，久不成膿，氣血虛也，服十全大補湯（方見六卷水字號）；潰仍服此，膿熟針之。潰後內外治法、按六卷補養、膏藥、生肌匯方。</p>
<p><u>螻蛄串</u></p>
<p>生於臂內中廉，掌後橫紋上二寸，如中流矢，繞腫數塊，屬包絡經。由憂慮傷脾，脾傷則運化遲，故生濁液，流於肌肉，脾氣滯郁凝結而成。初起漫腫堅硬，不紅不熱，漸增焮痛，繞腫數塊，臂膊不能轉移，筋骨如中流矢；日久腫塊漸次潰破，孔孔滲出白漿，內潰串通諸孔，外勢腫硬不消，膿水淋漓如漏，久則面黃食少削瘦，甚則午後寒熱交作，虛怯悉添，而成敗證。初起服逍遙散（見六卷麗字號），常敷塗太乙紫金錠（見五卷張字號）。將潰潰後專服人參養榮湯（見六卷生字號），調和氣血，扶助脾胃，十中可保五六，服藥不效者逆。外治按六卷膏藥、生肌匯方。</p>
<p><u>骨螻疽</u></p>
<p>生於手臂外側，前廉大骨之後，屬大腸經。由憂鬱暴怒凝結而成。初起如粟如豆，旬日大如桃李，瘡根收束，腫硬疼痛。多見五善之症者順；若紫暈開大，腐爛斑點，串通肌肉，抽搐拘急，多見七惡之症者逆。內外治法按臂癰、螻蛄，隨其虛實治之。</p>
<p><u>穿骨疽</u></p>
<p>生於掌後橫紋上三寸、兩筋陷中間使穴上，屬包絡經蘊熱凝結而成。初起如粟，漸增堅硬，漫腫微紅，掀熱作痛。應期速潰者順，若潰遲膿穿骨縫，從臂外潰出者逆。內外治法，同上臂癰。</p>
<p><u>腕癰</u></p>
<p>生手背面腕骨縫中，屬手三陽經，風火凝結而成。乃皮肉澆薄之處，如高腫紅活，十四日潰膿痛減者順；若日久不潰，或漫腫平塌，或潰爛露骨者逆。初起服荊防敗毒散汗之（見五卷天字號）；外塗紫金錠（見五卷張字號）。或敷沖和膏、拔毒散（俱見六卷巨字號）。余法同上臂癰。</p>
<p><u>兌疽</u></p>
<p>生手裡面腕上橫紋前梢、動脈之間，太淵穴上，屬肺經。由憂思氣滯，風火結聚而成。動脈處乃肺金門戶，發此疽若潰深，大泄肺氣，最為險候。初起堅硬漫腫，疼痛徹骨，手膊不能轉動。初服仙方活命飲，次服內消散，俱加桔梗（見五卷天字號）。外敷沖和膏、拔毒散（見六卷巨字號）。膿勢將成，服千金內托湯（見六卷金字號）；潰後服益氣養榮湯，隨症加減（見六卷生字號）。潰後外治，按六卷膏藥、生肌匯方。</p>

<h2>手部（統背、掌、十指）</h2>
<p><u>手發背</u></p>
<p>生手背上，屬手三陽經風火濕邪凝結而成。初起形如芒刺，漸加疼痛，高腫、紅活、焮熱，速潰者為癰；漫腫、堅硬、不紅不熱，木痛潰遲者，為疽。失治潰深，露出筋骨則逆矣。初服羌活散汗之（見五卷秋字號），次服內疏黃連湯下之（見五卷天字號）。癰敷金黃散、拔毒散；疽敷玉龍膏、沖和膏（見六卷號、巨字號）。膿勢已成服千金內托湯（見六卷金字號）膿熟脹痛，臥針開之。潰後內外治法，按六卷補養膏藥、生肌匯方。</p>
<p><u>病蝦</u></p>
<p>赤腫高硬，橫生手背，形如紅蝦，發熱疼痛，屬手三陽經積熱毒甚而成。初服黃連消毒飲（見五卷元字號），外用酒糟、食鹽、麻油拌勻炒香，淬以滾湯，乘熱先熏後洗。洗數次仍不消者，再貼蟾酥餅（見五卷黃字號）。膿成及潰後，內外治法，同上手發背。</p>
<p><u>掌心毒</u></p>
<p>生掌心之中勞宮穴上，初起赤腫焮痛，由包絡經積熱而成。內外治法，俱同手發背。若偏於掌邊則名穿掌毒，治法同。</p>
<p><u>鵝掌風</u></p>
<p>生於掌中，由先生楊梅，餘毒未盡，又兼血燥，復受風邪毒結而成。初起紫白斑點，疊起白皮，堅硬且厚，乾枯燥裂，延及偏手。外用二礬散，如法蒸洗，旋搽三油膏（見六卷李字號）。常服祛風地黃丸（見五卷秋字號）。</p>
<p><u>掌心風</u></p>
<p>不因梅毒，無故掌心燥癢起皮，甚則枯裂牽痛，由脾胃有熱，血燥生風，血不能榮養皮膚而成。常服祛風地黃丸（見五卷秋字號），常塗潤肌膏（見六卷關字號）。</p>
<p><u>瘑瘡</u></p>
<p>生於指掌之中，形如吳萸，兩手對生，亦或成串，痛癢無時，漸起黃白膿泡，破流黃汁水，時愈時發，極其頑皮。由風濕客於膚腠而成。常搽潤肌膏（見六卷闕字號）。若日久不愈，其癢倍增，內生蟲也，宜塗藜蘆膏（見六卷奈字號）。服藥同產。</p>
<p><u>狐尿刺</u></p>
<p>生手之掌背、臂、指諸處，初則漫腫焮痛，次起紅紫斑點，漸漸延開腐爛，肌膚乾燥，腫痛不眠，由蜣螂盛暑交媾，精汁染於諸物，干久毒氣猶存，人手足誤觸之，致成此症。內服黃連解毒湯（見五卷元字號）；外煎蒲公英濃湯洗浸，搗膏頻塗。潰久治法同手發背。</p>
<p><u>合谷疔</u></p>
<p>生合谷穴上，由大腸濕熱蘊結而成。初起黃粟小泡，癢痛焮熱，根深而有紅絲上攻肘腋。當用針挑去疔根，又將紅絲盡頭處砭斷，外搽拔疔散（見六卷稱字號）。甚者用金箍散（見六卷芥字號）。余按四卷疔門。初起服羌活散汗之（見五卷秋字號）；次服內疏黃連湯下之（見五卷天字號）。</p>
<p><u>虎口疽</u></p>
<p>生合谷之下，初起如豆，漸腫色青，木悶硬痛。內外治法，同手發背。</p>
<p><u>手丫發</u></p>
<p>除虎口外，生諸指手丫骨縫間，由脾經濕火凝結而成。初如紅粟，漸大如豆，焮熱苦痛，潰後痛仍不止，必待口內膿塞脫出，其痛方止。內外治法，同上合谷疔。余按足指臭田螺。</p>
<p><u>調疽</u></p>
<p>生手大指由肺經積熱而成。初如粟豆，漸腫如李，青紫麻木，疼痛徹心。六日刺破出稠膿鮮血者吉，黑血者險。初服麥靈丹汗之，次服仙方活命飲（見五卷天元字號）；外敷白錠子或拔毒散（見六卷巨字號）；將潰已潰治同發背。若黑腐漫延，不甚焮痛，即為脫疽，治法見足部。</p>
<p><u>蛇頭疔</u></p>
<p>生手指頂上，堅硬有頭，諸指雖有專經，要皆兼脾經火毒而成。初起小泡，色紫疼痛，漸硬如釘。初腫敷蛇疔膏（見六卷李字號）；先服蟾酥丸汗之，次服仙方活命飲（見五卷天黃字號）；膿勢將成，服千金內托湯（見六卷金字號）。膿熟脹痛，臥針開之。常貼琥珀膏（見六卷羽字號）。</p>
<p><u>天蛇毒</u></p>
<p>亦生指頂，漫腫無頭，發自肌肉，較疔發自筋骨者稍輕。初起悶腫，色紅痛如火燎，常敷蛇毒膏（見六卷李字號）。余法同蛇頭疔。</p>
<p><u>指上五疔</u></p>
<p>蛇眼疔生指甲兩旁，形如豆粒，色紫悶痛，半含半露，硬似鐵釘。蛇背疔生指甲根後，形如半棗，色赤胖腫；蛀節疔生於中節繞指焮腫，其色或黃或紫；蛇腹疔生中節前面，腫如魚肚，色赤焮痛；泥鰍疔一指通腫，形如泥鰍，色紫焮熱，痛連肩臂。十指皆可生，所屬經絡見一卷穴圖。要不外火毒凝結而成。初終內外治法，同前蛇頭疔。</p>
<p><u>代指</u></p>
<p>生於指甲身內，由經脈血熱凝結而成。初起甲內悶腫，焮熱苦痛，即用朴硝、甘草各五錢，煎湯浸洗數次，自消。若不得消，三五日後指甲背面上透一點黃白色，此係內膿已成，無門潰出，用線針挨指甲身逅膿處燃一小孔，令膿得出，隨以手捏盡余膿。頻搽黃連膏（見六卷闕字號）。前後服藥，同臂部兌疽。</p>
<p><u>蜣螂蛀</u></p>
<p>多生於體虛之人手指骨節間，由濕痰寒氣凝結而成。初起一塊，不紅不熱，漸次堅腫形如蟬肚，屈伸艱難，日久方知木痛。初腫宜服六君子湯，除濕化痰（見六卷水字號）；外敷沖和膏（見六卷巨字號）得消方妙。若腫處漸漸腐爛，膿如清水，淋漓不已，腫仍不消，必大泄氣血，恐成瘡癆，宜預服人參養榮湯（見六卷生字號），外按六卷生肌匯方。</p>
<p>凡指上及手掌背患瘡毒，若日久失治，或過敷涼藥，致膿毒內攻好肉，爪甲潰落，或穿筋露骨，常貼琥珀膏，內服補養藥。</p>
<p>凡手足指不宜針早，切忌艾灸（見一卷灸法門針法）。</p>

<h2>股部（俗名大腿）</h2>
<p><u>附骨疽</u>　咬骨疽</p>
<p>附骨疽生兩足大腿外面，足三陽經部位；咬骨疽生大腿內面，足三陰經部位。詳分在後，左右足同。二證總由體虛之人，露臥風冷，浴後貪涼，寒濕侵襲，或房勞後蓋覆單薄，寒邪風濕乘虛入里。初起寒熱往來，似乎感冒，隨後筋骨疼痛，不熱不紅，甚則痛如錐刺，不能屈伸轉動。日久陰極生陽，寒鬱為熱，熱甚腐肉為膿。外形胖腫，散漫無頭，皮色如常，漸漸透亮一點紅色，內膿成也。大法二證初起，俱服五積散（見五卷黃字號），次服回陽三建湯（見五卷地字號）。外敷沖和膏、玉龍膏（見六卷巨字號）。重者先用雷火神針，敷藥留頂（見一卷附法），若膿勢將成，當服托裡透膿湯（見六卷霜字號）；膿熟脹痛用針開之（按一卷針法門）；潰後，按六卷補養膏藥生肌匯方，選而用之。所患之處按一卷穴圖。</p>
<p><u>三陽附骨疽證治</u></p>
<p>發於腿外後面，殷門、承扶上下者，屬太陽膀胱經部位。必腿足攣痹，關節重痛，憎寒壯熱，無汗惡風，或兼頭痛。初起服麻黃佐經湯汗之（見五卷冬字號），其膿成，潰後，內外治法俱同上條。</p>
<p>發於外側正面，陰市、髀關上下者，屬足陽明胃經部位。必頭目昏眩，嘔吐不食，心煩熱悶，胸膈不利。初服茯苓佐經湯（見五卷冬字號）。余法同上。</p>
<p>發於腿外中行，中凟、風市上下者，屬足少陽膽經部位。必潮熱往來，口苦目暗，脅肋牽痛。初起服酒煎湯（見五卷冬字號），余法同上。</p>
<p><u>三陰咬骨疽證治</u></p>
<p>發於腿內上行，血海、箕門上下者，屬足太陰脾經部位。必四肢拘急，骨節牽疼，自汗食少，小水不利，手足浮腫。初起服附子六物湯溫散之（見五卷冬字號），膿勢將成及潰後，內外治法同上。</p>
<p>發於腿之內面近膝之處，曲泉、血海之間者，屬厥陰肝、太陰脾二經部位。初起不宜強消，主以內托黃耆湯（見六卷金字號），余法同上。</p>
<p>又有三陰不足，外邪乘入，大腿通腫，皮色不變，疼痛日增，不消不潰，此屬虛寒骨冷，脈必沉遲。先服大防風湯（見五卷冬字號），外敷沖和膏、玉龍膏（見六卷巨字號）。日久勢欲作膿，當按一卷用隔蒜灸法，灸之艾炮有聲，灸後起泡者吉。隨用十全大補湯加牛膝、防己、羌活，冷甚加附子溫補以托之。膿熟按一卷法針之，出稠白膿者順，出白漿或豆汁者逆。余法同前。</p>
<p>又有漫腫悶痛，發於尻臀部位者。初服內托羌活散（見五卷收字號）。凡附骨、咬骨，皆由沉寒痼冷所致，外敷內服忌用苦寒損脾泄氣等藥。</p>
<p><u>股陰疽</u></p>
<p>生於股內合縫之下，近陰囊側邊，偏屬肝經，故名大股。初起漫腫木痛，漸次堅硬潰膿，由七情不和、憂思憤郁凝結而成。因在陰分，起長潰膿俱屬遲緩，潰後尤難收口。內外治法俱同附骨、咬骨疽。</p>
<p><u>橫痃</u>　陰疽</p>
<p>左為橫痃，右為陰疽，俱生腿內夾縫折紋之中，形如長蛤，屬三陰經。由七情鬱滯凝結而成。漫腫堅硬，木悶疼痛，甚牽睪丸上引少腹，形如長蛤，月餘方潰。其膿最深，潰出稠膿者易治，出敗漿者難斂，恐或成漏。內外治法俱同附骨疽。若潰後膿水淋漓，日久有生蟲者，形類蛔蟲，膿深郁久所化，頻撒化蟲散（見六卷海字號）；用豬蹄湯如法溻洗（見六卷岡字號）。</p>
<p><u>伏兔疽</u></p>
<p>生大腿正面，用力肉則高起伏兔穴上。此穴屬胃經，在膝蓋之上六寸正中，凡用力時肉大如掌，一堆高突處忌用針灸。始發寒熱交作，疼痛徹心，由胃火毒滯而成。初終內外治法同前附骨、咬骨。</p>
<p><u>股陽疽</u>　環跳疽</p>
<p>股陽疽生於兩股外側胯上尖骨之後，其毒內摶骨節，膿深至骨，故漫腫而形色不變。環跳疽生胯骨節縫間環跳穴上，故初起腰難屈伸漫腫而多隱痛也。二疽俱屬膽經，皆由風濕寒邪凝結而成。始發宜取黃狗頭、連舌與皮毛將下頦劈下，入新罐內鹽泥固濟，炭火煅一炷香久，俟煙清即取起，色黑如炭方妙。用時研細一兩，兌入白蘞末，豌豆末各一兩，再同研勻，酒調五錢，空心熱服。服後熟睡，及出臭汗藥力到也。又以麻油調末厚敷患上。更刺委中穴，令出黑血，其腿即能活動（見一卷穴圖）。若漫腫大痛，俱服內托黃耆湯（見六卷金字號），痛而筋攣者，服萬靈丹以汗之（見五卷元字號）；痛止常服神應養真丹（見五卷黃字號）。如遍身走注作痛，兩腳面胖大者，亦先服萬靈丹；痛止再服大防風湯，倍加耆朮（見五卷冬字號）。若時時跳痛，膿成將潰者，服托裡透膿湯（見六卷霜字號）；潰後內外治法同前附骨疽。</p>
<p>大法潰後膿清十全大補湯內加牛膝；若瘡口黑陷更加炮附子。外用附子餅灸法（見一卷灸法門）。諸虛皆稟於脾胃，如食少脈弱，先服香砂六君子湯，俟胃口強盛，仍服十全大補湯。</p>
<p><u>肚門癰</u>　箕門癰</p>
<p>肚門癰生大腿肚子上，屬膀胱經。箕門癰生股內腿里側邊，近膝之軟空處，屬脾經。二證初起紅腫焮痛者，俱服神授衛生湯。若紅腫便秘，脈數有力，煩躁飲冷，熱淫於內也，服內疏黃連湯與雙解貴金丸（見五卷天地字號）。若腫痛寒熱，脈沉無力，胸腹脹悶，飲食如常者，初宜檳蘇散（見五卷冬字號）；俟腫痛寒熱已止，換服逍遙散；若腫痛重墜，皮色不變，食少體倦，時作寒熱，由肝虛濕痰下注也，用補中益氣湯加白芍、茯苓、蒼朮、半夏。前後外治，及膿成已潰諸治法，同前附骨疽。</p>
<p>凡患前證，若不保重或犯房勞，致腫硬不軟，二便秘結者，急服六味地黃丸加牛膝、車前子，俟便通利，仍服補中益氣等湯（俱見六卷補養門）。</p>
<p><u>腿遊風</u></p>
<p>生兩大腿，忽里忽外遊走不定，其色紅豔，堆累如雲，焮熱疼痛，由風寒濕熱搏於榮衛相結而成。凡遇此證，先宜砭法，放出惡血（見一卷砭法門）。外切豬羊肉片頻貼之，以拔風毒。</p>
<p><u>青腿牙疳</u></p>
<p>先從大腿起，形如雲片，其色紫黑，大小不一，毒攻牙齦，腐爛如疳。蓋自雍正年間北路隨營醫宮陶起麟，始詳明其證治云：「軍中凡病腿腫色青者，其上必發牙疳；凡病牙疳者，其下必患青腿。」二者相因而發，推其原因皆因上為陽火炎熾，下為陰寒閉郁，陰陽上下不交，各自為寒為熱，凝結而成，內地人間有之，外地人生者少，惟內地人初居邊外得此證者十有八九。蓋中國人本不耐北地嚴寒，且不免坐臥濕地，故寒濕之疾生於下，致腿青腫色似黑茄，形如雲片，肉體頑硬，步履艱辛。又緣邊外缺少五穀，多食牛羊等肉，其熱與濕合蒸，瘀於胃，毒火上熏，致生牙疳，牙齦腐爛出血，久則穿腮破唇，色黑腐臭者險。邊外相傳，僅有服馬乳之法。麟閱歷既久，因悟馬腦之力較馬乳為效，倍速令患者服之，是夜即發大汗而諸病減矣。腦為諸陽之首，其性溫暖且能流通，服食之法：取青白馬腦髓一個，用竹刀挑去筋膜，放碗內攪化，取極滾熱酒一斤沖服。如一回不盡，再作二次服。又服馬乳法：用肥壯馬乳，早晚隨擠隨服，或滾酒沖服。兼服活絡流氣飲如法加減，再服加味二妙散（俱見五卷藏字號）。外用三稜扁針，向青腫處勿論穴道砭出惡血，頻貼牛羊肉片以拔積毒。服上二方宣其氣血，通其經絡，毒不凝結，數日自愈。其牙疳腐腫，當用擦牙青黛散（見六卷重字號）。若牙齒腐落，流黑血臭穢者不治。</p>
<p>一方煮馬肉湯蕩洗青腿；一方切羊肝片貼青腿更效；</p>
<p>一方研白芥子熱酒調敷；一治牙疳再按二卷齒牙部。</p>

<h2>膝部</h2>
<p><u>膝癰</u>　疵疽</p>
<p>癰生膝蓋，其色紅亮，焮熱腫痛，屬氣血實證。疽生膝蓋，其色如常，堅腫。癰生膝蓋，其色紅亮，焮熱腫痛，屬氣血實證。疽生膝蓋，其色如常，堅腫微疼，往來寒熱，屬氣血虛證。經云：肉之小會為溪，谿者，二肘、二膝、四腕也，凡脾病在溪，腎有邪氣留於兩膝，筋病皆屬於節，筋乃肝之餘，故又屬肝，是以谿會患病皆從脾腎肝三經，邪氣乘之也。宣軟為順，硬如石者逆。治法同下鶴膝風。</p>
<p><u>鶴膝風</u></p>
<p>其膝胖大宣腫，皮色如常，形如鶴膝。痢後得者為痢風，單生者輕，雙者重。由足三陰虛弱，風寒濕邪乘虛襲入。寒盛者膝內冷痛，風盛者筋急而攣，濕盛者筋緩無力。初腫如綿，皮色不變，亦無焮熱，疼痛日增，無論雙單先服五積散汗之，加牛膝酒引；次服萬靈丹溫散之（見五卷元黃字號）。外敷回陽玉龍膏或沖和膏（見六卷巨字號）。常服換骨丹（見五卷藏字號）。若日久不消，勢欲潰者，即服獨活寄生湯並大防風湯（方見五卷冬藏字號）。托補之後潰出稠膿者順，若時出白漿，浮皮雖腐，腫痛仍前，不可用蝕藥，恐致穿筋透骨，只取芙蓉葉、菊花葉等分研末，搗大麥飯糊末如膏，頻頻貼之可排膿止痛。又方蒸熟豆腐渣搗餅貼之亦可。若尋常潰後，當按六卷補養膏藥生肌匯方，選而用之。余法詳幼科。</p>
<p><u>膝眼風</u></p>
<p>生膝蓋下左右兩骨空陷之中，名鬼眼穴，四穴皆同，由下焦素虛、外邪乘入，先從膝眼隱隱作痛，如風盛則痛走不定，寒盛則痛如錐刺。濕盛則重墜胖腫，屈不能伸。其病在筋伸不能屈，其病在骨動移不遂，沉寒痼冷之候也，惟在臨證辨之。治法同上鶴膝風。但單生者輕，雙生者重，若左右相傳，病無已時者，名過膝風，多難痊愈。如已經汗散，宣補，穴間隱痛仍不止者，當用雷火神針，針鬼眼穴（見一卷附法門）。</p>
<p><u>下石疽</u></p>
<p>生在膝之左右，上下形如雞卵，堅硬不紅，腫墜如石，痛引筋骨，難消難潰，潰後難斂。此由體虛寒邪深入，致血瘀凝結而成。初起內服沒藥丸（見五卷往字號）；外用薑片灸法（見一卷），搗爛鮮商陸頻頻塗之，或用芙蓉敷法（見六卷河字號）。將潰、潰後，內外治法俱見鶴膝風。</p>
<p>此疽腫潰俱涼，若日久游泳化為熱，兼見五善證者吉。</p>
<p><u>緩疽</u></p>
<p>亦生膝之左右，上下腫硬如饅，其色紫暗，木痛日增，形似石疽，惟多焮熱，腫久則腐爛肌肉，由外寒深襲血瘀結滯而成。初起服當歸拈痛湯以宣通濕熱（見五卷冬字號）。余法俱按鶴膝風。</p>
<p><u>委中毒</u></p>
<p>生膝後腿凹膕中約紋動脈陷內委中穴上，屬膀胱經。由膽府積熱流入膀胱，壅遏不行。初起木硬腫痛，微熱微紅，屈伸艱難。速服活血散瘀湯（見五卷藏字號），逐下惡血為妙，從則筋縮恐成廢疾。余法同鶴膝風。亦有焮痛色赤，高腫速潰者，此濕熱之症，當按腿部肚門癰治法治之。經云：刺委中穴出血自消。然刺穴必兼有腰痛難轉動方可刺之，即出血亦不可過多，多則令人身僕，而成怯症。</p>
<p><u>上水魚</u></p>
<p>生委中兩稍折紋之間，宣腫高梗，長若魚形，色紫焮痛，由血熱遇風寒外襲稽留，瘀血結聚而成。外用磁針砭出惡血（見一卷砭法門）；隨研碎大黃、硫黃等分，篩末，麻油調敷。內服當歸拈痛湯（見五卷冬字號）。</p>
<p><u>人面瘡</u></p>
<p>自古傳為奇病，或生兩膝或生手肘，腫類人面，口鼻眉目皆具，瘡口亦能飲食。施治諸藥，絕無所苦，惟敷貝母，其瘡口皺眉，故日用貝母末，水調敷之、灌之，瘡消結痂而愈。初起服瘡科流氣飲（見五捲來字號），日久常服大苦參丸（見五卷藏字號）。</p>
<p>古人以為素積冤譴，須自清心懺悔。今據所用之藥，多系辛熱疏散之品，其證或因風寒濕三氣凝合之所化，恐未必盡由冤譴所致也。</p>

<h2>脛部（俗名小腿）</h2>
<p><u>三里發</u></p>
<p>生膝眼下外側前廉兩筋間三里穴上，初腫形如牛眼，其色青黑，筋骨拘急，腫痛漸增，潰出黑血，次出稀膿。由勞力傷筋，胃熱凝結而成。初起服當歸拈痛湯（見五卷冬字號），外敷沖和膏或拔毒散（見六卷巨字號）。膿勢將成，服托裡透膿湯加牛膝（見六卷霜字號），潰後內外治法俱按六卷補養、膏藥、去腐生肌匯方。選而用之。</p>
<p><u>腓腨發</u></p>
<p>生腿肚正中，由腎水不足膀胱積熱凝結而成。若焮赤高腫，色亮痛甚，潰出稠膿，或兼血者吉。如漫腫平塌，紫暗悶痛，潰出清水者凶。初起服仙方活命飲（見五卷天字號），次服內托黃耆湯（見六卷金字號）；已潰服八珍湯，氣血兩虛服十全大補湯，水虧尺弱服八味地黃丸（俱見六卷補養匯方）。外治按生肌匯方。</p>
<p><u>黃鰍癰</u></p>
<p>生腿肚內側，疼痛腫硬，長有數寸，形如泥鰍，其色紅黃，由肝脾二經濕熱凝結而成。應期潰出稠膿者順，出汙水者逆。初起服五香流氣飲（見五卷藏字號）；外敷如意金黃散（見六卷號字號）。余法同前三里發。</p>
<p><u>青蛇毒</u></p>
<p>生小腿肚子之下，頭大尾細，形長數寸，腫結紫塊，硬痛不食，壯熱憎寒。由腎經素虛，膀胱濕熱下注而成。蛇頭向下者毒輕而淺，當蛇頭刺入五六分放出紫黑血，針孔內隨搽拔疔散（見六卷稱字號），外塗離宮錠（見六卷巨字號），內服仙方活命飲加牛膝、木瓜、黃柏（見五卷天字號）。若蛇頭向上者毒深而惡，當刺頭寸許放出紫黑血，面搓白降丹作燃（見六卷翔字號），插入五六分，外貼巴膏（見六卷鱗字號）。其餘腫處頻塗紫金錠（見五卷張字號）。先服麥靈丹，俟毒稍退，次服仙方活命飲（見五卷天元字號）。若毒已入腹，腹脹嘔噦，神昏脈躁，急按四卷疔門治之。</p>
<p><u>濕毒流注</u></p>
<p>生小腿前後，流行不定或發一二處。頂似牛眼，根腳漫腫，輕則色紫，重則色黑，潰破膿水，浸漬好肉，破爛日久不斂，由暴風疾雨、寒暑濕火侵襲腠理而肌肉為病。初起急服防風通聖散，加牛膝、木瓜、防己、蒼朮以消之（見五卷黃字號），若腿脛至晚發熱者，主以當歸拈痛湯加牛膝（見五卷冬字號）。初腫外搽三妙散（見六卷李字號），腫痛已消潰不斂者常搽輕粉散（見六卷重字號）。又有接連數枚纏繞小腿者，名瓜藤纏，治法俱同。</p>
<p><u>腎氣遊風</u></p>
<p>腿脛紅腫，形如雲片，遊走不定，痛如火燎，由腎虛之人相火內蘊，外受風邪及膀胱氣滯而成。初起服紫蘇流氣飲，次服檳榔丸（俱見五卷藏字號）；外研黃柏末，豆腐同擂成膏，頻頻塗貼。再有腳氣瘡見踝部。</p>
<p><u>鱔漏</u></p>
<p>生小腿肚間，形類濕瘡，及至潰後，中有數孔深如鑽眼，痛癢相兼，流津黃水。由濕熱久積，後受寒氣，浸入瘡孔，致肌冷口寒，因而成漏。初起宜服當歸拈痛湯（見五卷冬字號）；外敷如意金黃散（見六卷號字號），潰後濃煎艾葉老蔥湯，每日先熏後洗，俟瘡口發熱覺癢時上貼黃蠟膏（見六卷芥字號）。或用經驗方（見六卷重字號）。</p>
<p><u>臁瘡</u></p>
<p>生於小腿內外廉骨之上。生外廉者，屬足三陽經濕熱結聚，早治易愈；生內廉者，屬三陰經，有濕鬱而兼血分虛熱者，況廉骨皮肉澆薄，難於取效，極其纏綿。且腿脛在至陰之下，患者當戒勞動，發物，如法調養可愈。外治法：初起先癢後痛，紅腫成片，破津紫水者，即貼三香膏；又或色紫痛甚者，常貼夾紙膏；如日久潰爛，瘡色紫黑者，常貼紫金膏；若年久頑臁，皮色烏黑，瘡根下陷，臭穢不堪者，當用蜈蚣餞（俱見六卷重字號）。用此去風毒、化瘀腐，上貼黃蠟膏（見六卷芥字號），漸漸取效。內治法：初起當服黃耆丸，日久潰爛兼服四生丸（見五卷潤字號），臁瘡潰久下元虛冷者，常服虎潛丸（見六卷玉字號）。余按六卷匯方。</p>
<p><u>四彎風</u></p>
<p>生兩腿彎兩腳彎，每月一發，形如風癬。由風邪襲入腠理而成。其癢無度，搔破津水，久如濕癬。宜用大麥一升，熬湯，先熏後洗，次搽三妙散（見六卷李字號）。常用此滲濕殺蟲，緩緩取效。</p>
<p><u>風疽</u></p>
<p>生脛骨下足彎曲凹之處，初起紅腫焮癢，搔破皮損、流津黃汁極其稠黏，由風邪留於血脈搏結而成。因其根深故名曰疽，甚者身體煩熱而肌內透紅，更增腫痛，痛則徹心。宜服大防風湯（見五卷冬字號），外用米泔洗淨，頻塗青竹大豆油（見六卷芥字號）。</p>
<p><u>接骨發</u></p>
<p>生踝後足跟骨與脛骨相接之處，屬膀胱經濕熱凝結而成。初如核桃，其硬如被物磕打之狀，急脹微痛，色紅漫腫，膿宜速潰，遲則膿毒損傷筋脈，致不能全足踐地，惟恃足趾著力而行也。治法同前三里發。</p>
<p><u>附陰疽</u></p>
<p>生於內踝骨之上三寸陰交穴上，系三陰交會，濕熱積聚而成。初如紅粟，疼痛日增，堅硬赤腫，漸大如卵，此穴純陰，收斂遲緩，調養不可不慎。初起內外治法與三里發同；潰後兼按鶴膝風諸法。</p>

<h2>踝部</h2>
<p><u>內外踝疽</u></p>
<p>內踝疽生內踝近腕之處，屬三陰經脈絡。外踝疽生外踝近腕之處，屬三陽經脈絡。皆由濕寒下注，血澀氣阻而成。初起堅硬漫腫，皮色不變，時時隱痛，難於行立者，先服瘡科流氣飲，以宣通之（見五捲來字號）；外用隔蒜灸法以消之（見一卷灸法門），若不得消，方分陰陽以治之。如治內踝，次服內托黃耆湯（見六卷金字號）；如治外踝次服內托羌活湯（見五卷收字號）。俱外敷烏龍膏（見六卷闕字號）。若膿勢將成，不時跳痛，形氣虛者，俱服十全大補湯托之；潰後俱按六卷補養生肌匯方。</p>
<p><u>穿踝疽</u></p>
<p>先從內踝發起，串通外踝骨，內外通腫，由脾經濕寒下注，血澀氣阻而成。但以有頭者為陽，易消易潰；若悶腫無頭者為陰，難潰難斂。初起寒熱往來，紅暈焮痛者，服荊防敗毒散汗之，若皮色不變者當服萬靈丹（見五卷天元字號），外敷沖和膏、玉龍膏（見六卷巨字號）。余同上踝疽。</p>
<p><u>腳氣瘡</u></p>
<p>生足踝之上兩膝之下，由濕熱內搏，滯於膚腠，外為風乘，不得宣通故令腳脛生瘡，疼痛胖腫，潰滲黃水，形類黃水瘡，但身體壯熱，心神煩躁，經久難瘥。宜服犀角散（見五卷潤字號），頻洗漏蘆湯（見六卷劍字號）。兼敷龍骨散（見六卷芥字號）。</p>

<h2>足部（統足跗、跟、踵、十趾）</h2>
<p><u>足發背</u></p>
<p>一名足跗發。發背者大瘡之總名，須辨其為癰為疽。經云：三背不宜生瘡。惟足背多筋多骨，皮薄肉少，又在至陰之下，足背雖行三陽而偏在膽胃二經居多，瘡疽生此，升發遲慢。總由七情內郁，或兼六淫所傷而成。初起服仙方活命飲（見五卷天字號），外用薑片灸法（見一卷灸法門），兼敷沖和膏（見六卷巨字號）。若不得消，將成膿者，服黃耆內托散加牛膝（見六卷霜字號），潰後服益氣養榮湯隨症加味（見六卷生字號）。外治按六卷膏藥、去腐生肌匯方，選而用之。</p>
<p><u>厲癰</u>　四淫</p>
<p>厲癰生足背兩旁，小如棗粟，左右皆同。四淫生足跗之前，在背之上下。《靈樞經》云：「發於足上下名曰四淫，其狀大癰，急治之，百日死。發於足旁名曰厲癰。其狀不大，初如小指發，急治之。去其黑者，不消輒益。不治，百日死。」要之四淫、厲癰皆由足三陰虧損，為疽者重，若兼足三陽濕熱下注而成癰者輕。如紅腫疼痛，潰破膿稠，腐脫無黑氣浸漫者，屬濕熱偏盛，順而易治；若微紅微腫，潰出膿水，屬陰氣凝結不能化膿，險而難治。若黑膿漫腫，痛不潰脹，煩熱渴飲，小水淋漓，乃為陰敗逆疽。四淫無邊，沿厲癰類敦疽，初起俱服仙方活命飲（見五卷天字號）；外用隔蒜灸法（見一卷灸法門），宣發壅毒，或消或潰。如膿勢將成服人參養榮湯，兼服地黃丸，滋補以托之（見六卷生玉字號），若色暗不痛，即用桑柴烘法（見一卷烘法門），以行壅滯助陽氣。更宜十全大補湯兼八味地黃丸（見六卷水玉字號），以壯脾滋水。循序施治或可成功，若妄用苦寒克伐之藥，多致不救也。外治之法同後敦疽。</p>
<p><u>敦疽</u></p>
<p>生足趾上，十趾俱同。亦有生於手指者。初起黃粟小泡，痛如湯潑火燎，其色紅活，腫無黑暈，潰破有膿腐無敗色。由膏粱太過則損脾，脾損則血生少；房勞太過則傷腎，腎傷則精必竭，更兼濕熱壅盛而成。此證亦由臟腑發出，當急投滋陰救燥，補血理脾之藥。初服解毒濟生湯（見五卷潤字號），兼服六味地黃湯；潰後常服人參養榮湯與八味地黃湯（俱見六卷生玉字號），外治：初起敷蝌蚪拔毒散（見六卷巨字號），將潰貼蟾酥餅（見五卷黃字號）。兼貼巴膏。潰後頻搽生肌玉紅膏（俱見六卷鱗羽字號），初終忌用灸法。禁一切發物，清心保養庶免變逆。</p>
<p><u>脫疽</u></p>
<p>生足諸趾節骨之間，初起如粟，皮色紫暗，旁有紅暈一點黃泡，猶如煮熟紅棗，黑氣侵漫，腐爛延開，五指相傳，甚則攻於腳面，痛如湯潑火燎。其臭氣雖異香難解。由膏粱藥酒及房朮、丹石熱藥，以致陽精煽惑淫火猖狂，蘊於臟腑，消燥陰液而成。斯時血死心敗，皮死肺敗，筋死肝敗，肉死脾敗，骨死腎敗，有此五敗，雖遇靈丹亦難奏效。脫疽亦有生於手指者，蓋手足十指乃臟腑枝幹，未發之先必現煩躁發躁發熱，頗類消渴，日久始發此疽。初起頻服解毒濟生湯（見五卷潤字號），外煮大麥米飯拌鮮芙蓉葉、桃花葉（等分）搗作餅，頻貼腫處，或可漸消。若消之不應，腐臭延開者，則必施割法。須患者情願附死生於度外，方遵古法，毒在肉則割之，毒在骨則切之，然割切之法貴乎早施，乘其未及延散時，用頭髮十餘根緊纏患指本節盡處，繞扎十餘轉，毋令毒侵好肉，隨用蟾酥丸（見五卷黃字號），捻作薄餅，放在初起黃泡頂上，燃艾灸至肉枯瘡死為度。次日病指盡黑，方用利刀尋至本節縫中，將患指徐順取下。如血流不止，即撒如聖金刀散（見六卷師字號）。其餘腫處頻塗離宮錠（見六卷巨字號）。次日再看，倘黑氣未盡，單研蟾酥丸末撒之，上貼陀僧膏（見六卷鱗字號）。若患上生膿，兼貼生肌玉紅膏（見六卷羽字號）。生肌斂口（按六卷師字號）。內服藥法：宜滋腎水，調養氣血，健脾安神。如陰陽二氣丹、清神散、金液戊土丹，皆可常服（見五卷潤字號）；若割切之後復生黑氣，漸延過節，疼痛尤甚，屬逆。凡用刀割時，內外麻藥（見六卷河字號）。脫疽亦有初起不痛者，宜雌雄霹靂火灸之。雌黃、雄黃、丁香（各二錢），麝香（一分），共研細末，取蘄艾絨（二錢），將藥末搓入艾內，作丸如豌豆大，安患上灸之，毋論癢痛，灸令肉焦為度。如毒已經走散，則就紅暈盡處排艾炷灸之，痛則至癢，癢則至痛，以瘡紅活為度，余法同上。</p>
<p><u>甲疽</u></p>
<p>生足趾甲旁，左右十趾同。其色紅亮，胬肉高突，因剔甲與甲長侵傷好肉，或穿窄鞋，強行努瘀，以致甲旁焮痛，漸破流津黃水，痛楚難堪。先用鹽湯蕩洗，頻敷累效散（見六卷芥字號）。水乾，貼萬應膏（見六卷淡字號）。</p>
<p><u>肉刺</u></p>
<p>生趾上及兩旁，形如雞眼，俗名雞眼疔。根陷肉裡，頂起硬凸，疼痛難行，多因纏腳窄鞋，強行努瘀所致。宜貼加味太乙膏（見六卷淡字號），或用玉簪花根搗膏頻塗。又方，地骨皮、紅花等分研細豬油調敷，上蓋油紙，若日久頑硬，以利刀削薄之。</p>
<p><u>臭田螺</u></p>
<p>生腳趾丫內，初起白粒，漸大如粟，其癢搓之不能解，必搓至皮爛津腥臭水，內覺痛時其癢方止。次日仍癢，經久不愈，極其纏綿。宜用甘草、薏苡仁煎濃湯浸洗，嚼爛細茶葉，頻頻塗之。趾丫乾燥者，常塗黃連膏（見六卷闕字號）。日久破爛者，取鵝掌皮煅枯存性，研極細末，麻油調塗。</p>
<p>若趾丫平常作癢，但用鹽茶湯洗淨，煅枯白礬末撒之。</p>
<p><u>足跟疽</u></p>
<p>生足跟外側、攣根上申脈穴旁，屬膀胱經。即陽蹻脈發源之所，又系腎經所過之路。瘡若久潰不合，則陽蹻脈氣不能沖發，腎氣由此漏泄而益虛。經云：「兔齧其狀赤至骨，急治之，不治害人也。」蓋謂毒之深惡也。初腫紅紫疼痛，潰破膿水淋漓，形如兔咬。由臟腑積熱，汗出涉水，遠行傷筋而成。初起用隔蒜灸法（見一卷灸法門）。內服仙方活命飲加牛膝、桂心（見五卷天字號）。外敷沖和膏（見六卷巨字號）。膿勢將成，服黃耆內托散加牛膝、苡仁（見六卷霜字號）。潰後服益氣養榮湯、補中益氣湯、八味地黃丸（俱見六卷補養匯方），外治按六卷膏藥、生肌匯方。隨症選用。</p>
<p><u>土慄</u></p>
<p>生足跟兩旁，初如棗慄，其色黃亮，腫若琉璃，由行崎嶇險路，勞傷筋骨、血脈而成。急服五香湯（五卷潤字號）及仙方活命飲（見五卷天字號）。初腫敷藥及潰後內外治法俱同足跟疽。</p>
<p><u>冷疔</u></p>
<p>生足跟底上，由濕寒凝結而成。初起紫白泡，漸大如慄，疼痛徹骨，久生黑氣，腐爛孔深，時流血水。初起服內補十宣散（見五捲來字號）加牛膝。外敷沖和膏（見六卷巨字號）。將潰、已潰內、外治法，同前足跟疽。</p>
<p>若潰久氣穢，經年不斂者，當用神燈照（見一卷照法門），外敷鐵粉散（見六卷芥字號）。凡男婦足跟疼痛，當滋腎水，次補氣血，詳見大方脈。</p>
<p><u>湧泉疽</u></p>
<p>生足心中湧泉穴上，屬腎經虛損兼濕熱下注而成。若十四日內潰破，膿稠者為癰，尚易調治。初起服仙方活命飲（見五卷天字號），外用神燈照法（見一卷照法門）。外敷沖和膏、拔毒散（見六卷巨字號）。體虛膿生遲者，服十全大補湯。潰後服八味地黃丸（見六卷補養門）。余法同足跟疽。若黑陷不疼，二十一日不潰膿者為疽，屬陰敗之證，每難調治。</p>
<p><u>牛程𨇥</u></p>
<p>生於腳板皮內，頑硬腫起，高埂色黃，疼痛牽強，不能行履，由腳熱著冷水或遇寒風襲於血脈，氣滯血凝而成。治法用盆一個，內安新磚，磚上安鴿子糞，糞上合罩籬，以腳踏罩籬上，次以滾水從旁衝入蒸之，冷則再易。或用新磚燒紅，頻頻搗韭菜汁潑濕，將腳板踏上，徐徐燙之，早治或有消者，久則破流膿水，將米泔洗淨，取牛角尖燒存性，船底油石灰、輕粉、松香（等分），研末，豬油調搽，俟膿水將盡，其四圍頑皮浮起，用利剪剪去，內撒月白珍珠散，外貼生肌玉紅膏（見六卷羽師字號）。</p>
<p><u>田螺泡</u></p>
<p>生腳板諸處，形如豆粒，黃泡悶脹，堅硬疼痛，不能履地，連生數枚，皮厚難破，內相傳廣，漸次濕爛，足跗牽腫，寒熱往來。由脾經濕熱下注，外寒閉塞，或體熱涉水，冷濕之氣蒸鬱而成。外治法煎苦參、石菖蒲、艾葉、蒼朮煎湯，浸洗數次，次用線針挑破，放出臭水，上貼太乙膏（見六卷淡字號）。</p>
<p>甚者須將泡皮剪去，研石膏、輕粉、水粉末撒入，仍蓋太乙膏，每日洗換。初起頻服解毒瀉脾湯（見五卷潤字號）；更有經年不愈，系下部濕寒所化者，常服金匱腎氣丸（見六卷玉字號）。更按六卷生肌匯方。</p>
<figure>
<img data-orig-src="urn:270:10090.jpg" alt="圖八">
</figure>
<figure>
<img data-orig-src="urn:270:10091.jpg" alt="圖九">
</figure>
<figure>
<img data-orig-src="urn:270:10092.jpg" alt="圖十">
</figure>
<figure>
<img data-orig-src="urn:270:10093.jpg" alt="圖十一">
</figure>

<h1>卷之四　發無定處</h1>
<p>（跌打、金瘡、人物損傷、嬰兒外科）</p>

<h2>疔瘡門</h2>

<h3>疔證總括</h3>
<p>疔者，如丁釘之狀，其形小，其根深，隨處可生，由恣食厚味，積熱釀成。或中蛇蟲及疫死牲畜之毒，或受四時疫癘之氣，或觸飛物傳度之毒，皆令成疔。純火之證，為害甚速，有朝發夕死，隨發隨死，亦有延至數日半月者，此因臟腑之乖逆，性情之激變，節候之寒溫，肅殺中毒有淺深也。且部位形色亦有緩急，如生頭項胸背者最急，生手足骨節間者稍緩，一疔之外別生一小瘡者名曰應候；四圍赤腫而不散漫者名曰護場；四旁多生小瘡者名曰滿天星，有此者緩，無此者急。又看初起至三五日間，由白色至青紫色，疔頭潰膿，形似蜂窩者順；若初起似疔非疔，灰色頂陷，如魚臍如蠶斑，色陷青紫，黑泡無膿，軟如爛棉者逆。此辨疔之大略也，余法詳後證治。</p>
<p><u>五疔圖說</u></p>
<figure>
<img data-orig-src="urn:270:10094.jpg" alt="五疔圖">
</figure>
<p>五疔者，心、肝、脾、肺、腎五臟之毒火而成也，外有紅絲疔、羊毛疔、暗疔、內疔附錄於後。</p>
<p><u>火焰疔</u>　生於兩手指節及唇口之間，初生一點紅黃小泡，痛癢麻木，甚則寒熱交作，煩躁舌強，言語疏忽，此屬心經毒火而成也。</p>
<p><u>紫燕疔</u>　多生手足骨節及腰肋筋骨之間。初生一點紫泡，次日破流血水，三日之後串筋爛骨，甚則目紅甲青，神昏斜視，睡中妄語，不時驚惕。此屬肝經毒火而成也。</p>
<p><u>黃鼓疔</u>　多生兩顴、口角、眼胞上下及太陽正面之處。初生黃泡，光亮明潤，四圍紅色纏繞，發時便作麻癢，重則噁心嘔吐，寒熱煩渴，倦怠食少，此屬脾經毒火而成也。</p>
<p><u>白刃疔</u>　多生鼻孔及兩手臂膊之處。初生白泡，根漸突起，頂漸堅硬，麻癢兼痛，破流脂水，易腐易陷，重則腮損咽焦，咳吐痰涎，鼻焮氣急等症。此屬肺經毒火而成也。</p>
<p><u>黑靨疔</u>　多生耳竅、牙縫、胸腹、腰腎偏僻之處。初生黑斑紫泡，毒串皮膚，漸攻肌肉，頑硬如釘，痛徹骨髓，重則手足青紫，目睛透露，或軟陷孔深，此屬腎經毒火而成也。</p>
<p><u>紅絲疔</u>　多生手掌及諸骨節間，初起形似小瘡，漸發紅絲上攻手膊，令人寒熱往來，甚則噁心嘔吐，治遲紅絲攻心常能殺人。</p>
<p><u>羊毛疔</u>　初起惡寒發熱，狀類傷寒，但前心後心起有紅點，或如疹形，當視其斑點色紫黑者為老色，淡紅者為嫩色，按法治之。</p>
<p><u>暗疔</u>　未發之先腋下忽然堅腫，散漫無頭，次則陰囊腫大，睪丸突兀，狀如筷頭，身發寒熱、筋脈拘急，腫處焮痛治法俱見後條。</p>
<p><u>內疔</u>　身體先發寒熱，漸次腹痛，數日之間腹中忽然腫起一塊，狀如積聚。以上三疔，人所易忽，業內科者，當評審外症，慎毋混作傷寒雜病。</p>
<p><u>內治要訣</u></p>
<p>五疔雖屬五臟，要皆純火之症，內治之法，惟在審其輕重，汗之、瀉之、清之、解之、消之、散之，數端而已。但服藥須循次序，不可顛倒混施，太過不及耳；凡疔瘡初起先宜汗之，若誤用它方發汗，非徒無益，反令走黃，故必用蟾酥丸（見五卷黃字號）。如法取汗，汗未透及毒甚者可再進一服。凡取汗後毒勢未盡，憎寒壯熱仍作者，服五味消毒飲，再汗之（見五卷餘字號），凡汗後若發熱口渴，便秘脈沉實者，服加味解毒湯以清裡熱（見五卷餘字號）；凡疔症輕者服簡便方，如法取汗，再服化疔內消散之（見五卷餘字號）；凡疔潰後餘毒未解，致五心煩熱者，宜服人參清神湯清解之（見五卷餘字號）。</p>
<p><u>失治救逆</u></p>
<p>凡疔失治將欲走黃者，急服疔毒復生湯以救逆。若已走黃心煩昏憒者，急服七星劍湯，蓋被取汗以救之（俱見五卷餘字號）。</p>
<p>凡疔走黃，手足若冷，六脈暴絕者，系毒氣壅閉，元氣不得宣通也，當先服蟾酥丸以取汗，隨服木香流氣飲以行其氣，氣通脈現（見五卷餘字號）。</p>
<p>凡疔生頭項屬三陽經，宜針忌灸，若誤灸之逼毒內攻，致煩躁譫語者，急服解毒大青湯以救逆（見五卷餘字號）；凡火日生疔，誤灸變逆，及誤服辛熱，誤敷寒涼，觸犯諸禁，致倒陷或走黃，或攻裡，皆服此湯隨症加減。</p>
<p>凡治疔瘡，若發汗太過，致汗漏不止，熱不退，瘡不痛，便不通利，六脈虛浮者，此屬裡虛，宜服八珍湯加麥冬、蜜耆以救逆（見六卷水字號）。</p>
<p>凡治疔，法宜瀉毒，亦貴得中。若攻利太過，致陽浮發渴，六脈虛大無力者，宜服補中益氣湯加麥冬、元參以救逆（見六卷生字號）。</p>
<p>凡針後出膿之時，氣虛驚悸者，宜服安神散（見五卷餘字號）。</p>
<p>凡疔潰後不宜補早，雖見真虛只可平補，忌用溫熱之劑。</p>
<p><u>外治要訣</u></p>
<p>書云：疔瘡先刺血，內毒宜汗瀉，禁灸不禁針，怕綿不怕鐵。又云：治疔貴及早，汗瀉毋顛倒，下灸上宜針，陰陽須熟曉。針入綿軟不知痛者逆。</p>
<p>凡疔生項以上者，三陽受毒，忌用灸法。初起即用鈹針刺入瘡心四五分，再用毫針挑斷疔根，食出惡血，隨插立馬回疔丹（見六卷芥字號），插丹入內，外蓋巴膏（見六卷鱗字號），追出膿血，疔根脫出為妙。</p>
<p>凡疔生項以下者，三陰受毒方可艾灸。初起用艾灸之以殺其勢，灸之不痛，亦須針刺出血，用蟾酥丸（見五卷黃字號）搓作捻子插入孔內，周圍腫處頻塗離宮錠（見六卷巨字號），如旁腫頑硬，推之不動者，用毫針刺遍頑硬處，令出惡血，免得走黃。外塗金箍散（見六卷芥字號）。</p>
<p><u>挑疔針法</u></p>
<p>九針圖式詳載一卷「針法門」。當疔頂刺入，須用鈹針，取其尖鋒平正也。內挑疔根，須用毫針，或縫衣針，取其尖小便利也。</p>
<p>凡割疔瘡，要先當頂刺開十字，口上塗提疔膏（見六卷河字號），少頃疔必髮長，然後將鈹針當頂刺入，以到根知痛為度，針入堅硬如鐵者順。</p>
<p>凡挑疔根鬚要挑斷，挑令先出紫黑血，再挑刺至鮮血出，以知痛為止，隨填入拔疔散（見六卷稱字號），上蓋萬應膏（見六卷淡字號），過半日撥出舊藥，再換新藥。倘藥干無水，內不作痛者，此挑法未斷疔根，餘毒復發也，當再挑之，不可留根。如前敷貼，總要上藥知痛，藥入水流為率。至三四日後，瘡頂乾燥，換貼琥珀膏（見六卷羽字號），待疔根脫出，方另研熟石膏（九錢），兌黃靈藥（一錢），篩勻，頻撒瘡口，周圍常塗黃連膏（見六卷闕字號），俟水盡全消，方貼白膏藥生肌斂口（見六卷潛字號）。</p>
<p>若初起失治，或房勞夢遺，虧損精氣，致毒內攻走黃不住者，其瘡必塌陷，急當隨走黃處按經找尋，有一芒刺直豎即是疔苗。急用扁針刺出惡血，即在刺處灸艾三壯，以宣餘毒。照「內治要訣」隨症服藥。</p>
<p>凡患疔瘡，早治十症十痊，遲治十痊五六，失治十壞八九，若身面漫腫，神昏悶亂，乾嘔煩渴，遍身起泡，不時抽搐者，皆屬逆證。</p>
<p>凡治疔瘡，忌服辛熱藥，恐反助邪強也。忌敷寒涼藥，恐逼毒攻裡也。膏藥不宜早貼，要在將潰已潰時貼之，呼膿以御風寒。潰後不宜補早，不可驟用生肌藥，恐毒未盡反增潰爛也。生項以上者，三陽忌艾灸，火日生疔亦忌灸，恐瘡陷或走黃也。忌食椒酒雞鵝，魚腥豬頭，煎炒生冷發物，戒惱怒房勞，避異香臭穢，勿見經婦僧道，犯之必致反復，慎之。</p>
<p><u>治紅絲疔</u></p>
<p>初起時尋至紅絲盡頭處，用磁針砭破出血，再取毫針將疔挑破，放出惡血，隨搓蟾酥丸捻子插入（見五卷黃字號），上蓋萬應膏（見六卷淡字號），輕者只搽拔疔散亦可（見六卷稱字號），服加味解毒湯（見五卷餘字號）自愈。</p>
<p><u>治羊毛疔</u></p>
<p>初起狀類傷寒，當先驗其前心後心，起有紫黑斑點，或如疹形，急用縫衣針挑破，刮出如羊毛狀者方是疔苗，前後俱挑，研黑豆、蕎麥（等分），篩粉酒調，頻頻塗之，內服五味消毒飲汗之，次服化疔內消散（見五卷餘字號）。輕者用拔疔法（見六卷芥字號）。</p>
<p><u>治暗疔</u>　內疔</p>
<p>暗疔、內疔忌用針灸。初起口含蟾酥丸三粒，噙化令盡，旋以冷水漱去，再用三丸照法服下（見五卷黃字號），蓋被靜臥以取汗，汗若不出，飲熱酒催之。若再無汗，是毒熱滯結也。急燒紅大白石子放鍋內，鍋安桶中，以醋淬石，將患處覆桶口上，上蓋衣被勿令泄氣，氣冷加石再淬，務使患處熏蒸透濕，汗出毒減。次服雙解貴金丸，或汗或下自愈（見五卷地字號）。若初起牙關緊急者，蔥湯化開蟾酥丸五粒灌之，俟稍蘇照前法施治。</p>

<h2>雜證門</h2>

<h3>流注總括</h3>
<p>流注隨處可生，乃因諸邪稽留肌肉之中，致氣血阻住，不得流行也。初起漫腫無頭，皮色不變，凝結日久，微熱漸痛，透紅一點，方是膿熟。法宜針之，如膿色黏白者，屬濕痰所化；膿色黏黃者，屬瘀血所化；膿稀色白如豆汁者，屬風濕所化；膿色或黃或白，清稀臭穢者，屬汗後餘邪所化。以上四證發在肉厚處易愈，發在骨節及筋骨空軟處者難痊。至若膿色稀白而腥，中有豬脂水油狀者，此為敗漿淫欲受寒所化也，多不治。</p>
<p>大法流注，初起當按一卷脈訣分別施治。</p>
<p>濕痰流注，初起即服木香流氣飲，滲濕導痰（見五卷餘字號）；</p>
<p>產後瘀血流注，初起服通經導滯湯通利之（見五捲成字號）；</p>
<p>跌打損傷，瘀血流注，初起服散瘀葛根湯疏解之（見五捲成字號）；</p>
<p>風濕流注初服萬靈丹，次服五積散溫散之（見五卷元黃二字號）；</p>
<p>傷寒汗未透，餘毒流注者，服荊防敗毒散表散之（見五卷天字號）；</p>
<p>房欲後外寒侵襲結成流注者，初起服五積散加炮附子（見五卷黃字號），次服附子八物湯溫之（見五捲成字號）；</p>
<p>室女寡婦，鬱怒傷肝，思慮傷脾，氣血鬱結致成流注者，多服歸脾湯。加酒炒香附、青皮以散之（見六卷麗字號）。</p>
<p>此皆流注初起內消之法也，若膿勢已成治同一例。</p>
<p>已上流注分別施治，若不得消，勢欲作膿者，俱服托裡透膿湯托之（見六卷霜字號）；已潰服人參養榮湯，或益氣養榮湯（見六卷生字號）；潰久膿水清稀，體倦食少，不能生肌斂口者，常服調中大成湯（見六卷出字號）；若日久不斂，漸成漏證者，宜服先天大造丸（見六卷玉字號）。</p>
<p>外治之法：流注初起，俱敷沖和膏（見六卷巨字號）；若初起皮肉不熱，漫腫冷痛者，當用雷火神針（見一卷火針附法）。若不得消，常敷沖和膏，潰後按六卷膏藥，靈丹、去腐生肌匯方。</p>

<h3>癭瘤總括</h3>
<p>癭證屬陽，色紅而高突，皮寬不急，蒂小而下垂。瘤證屬陰，色白漫腫，皮嫩光亮，頂小而根大。皆外因六邪，榮衛氣血鬱結，內因七情，憂思恚怒，痰濕瘀滯，山嵐水氣而成。癭多生於兩頤肩項，瘤則隨處可生。</p>
<p>癭有五種：肉色不變者為肉癭；筋脈突露者為筋癭；赤脈交絡者，為血癭；隨喜怒消長者為氣癭；堅硬不移者為石癭。</p>
<p>瘤有六種：堅硬色紫，累累青筋，盤曲如蚯蚓狀者，名筋瘤；微紫微紅，軟硬間雜，皮膚中隱隱若紅絲糾纏，時時牽痛，誤觸破之，血流不止者，名血瘤；若軟如綿，或硬如饅，皮色如常，不寬不急，始終如覆肝者，此名肉瘤；軟而不堅，皮色如常，隨喜怒消長，無寒無熱者名氣瘤，日久化膿流出，又名膿瘤。形色紫黑，堅硬如石，疊起疙瘩，推之不移，堅實貼骨者名骨瘤；軟而不硬，皮色淡紅者，名脂瘤，即粉瘤也。</p>
<p>大法癭瘤名症雖多，總按五藏分別施治。心主血，暴戾太甚則火旺，逼血沸騰，覆被外邪所摶致生血癭，血瘤，宜養血涼血，抑火滋陰，安心神，調血脈。常服芩連二母丸（見五捲成字號）。</p>
<p>肝主筋，怒氣傷肝則火盛，血燥筋失所養致生筋癭、筋瘤。宜清肝解鬱、養血舒筋，常服清肝蘆薈丸（見五捲成字號）。余方按六卷霜字號。</p>
<p>脾主肌肉，鬱結傷脾，肌肉嬌薄，土氣不行，逆於肉裡，致生肉癭、肉瘤。宜理脾寬中，行痰開鬱，疏戊土調飲食，主以歸脾丸（見六卷麗字號）加香附、烏藥、貝母、合歡樹根皮，共研細末，麵糊小丸常服自效。</p>
<p>肺主氣，勞傷元氣，腠理不固，外寒摶之，致生氣癭、氣瘤。宜清肺氣、調血脈、理勞傷、和榮衛，宜服通氣散堅丸（見五捲成字號）。余按六卷霜字號。</p>
<p>腎主骨，恣欲傷腎，腎火鬱遏，骨無榮養，致生石癭、骨瘤。石癭常服海藻玉壺湯；骨瘤尤宜補腎散堅，行瘀利竅，常服調元腎氣丸（見五捲成字號）。</p>
<p>外治之法：五癭六瘤只宜照法服藥，緩緩消磨，自然縮小。外治只可敷沖和膏（見六卷巨字號）；或貼萬應膏、化堅膏（見六卷淡羽字號）。若日久膿血崩潰、滲漏不已者逆，按六卷霜字號，及去腐生肌匯方，調治得法，或可得愈。倘誤用刀針，刺之割之，則血出不止而立危矣。</p>
<p>粉瘤　多生耳項前後，或生下體，其色粉紅，全系痰凝氣結而成，方可用針刺開放出脂粉，取白降丹（見六卷翔字號），和麵糊搓成數條扦入，數次將內膜化盡，再貼生肌玉紅膏，收功（見六卷羽字號）。</p>
<p>發瘤　多生耳後發下寸許，軟小高突，刺開粉發齊出。外治法同粉瘤。</p>
<p>蝨瘤　內癢徹骨，刺開出蝨無數，待一極大蝨出，諸蝨方盡。治同粉瘤。</p>
<p>黑砂瘤　多生臀腿間，腫突不一，內含黑砂，刺開放出後用藥同粉瘤。又有蟲瘤每生脅下，亦忌針割，但本憂思化成，服藥多不見效。</p>
<p><u>多骨疽</u></p>
<p>本證一名朽骨，多生手足腿膊及腮齶、牙床、眼胞、頦下等處，皆生有因腎虛人，生瘡久潰，腫硬不退，口不收斂，失於保護，外被寒邪侵入與膿毒凝結，借人之氣血化成多骨，宜循序施治。甚者方用手法取之。有因初生落草時，身肉之中按之有如脆骨，此乃胎元受之，精血錯雜而成，迨其人長大後，必於脆骨所生之處，突腫生疽及潰破後多骨脫出，其口方收。有多骨出之不休者，名曰骨脹難愈之證。</p>
<p>以上二因治法皆同。於瘡口及腫硬處，俱宜附子餅灸法（見一卷灸法門），灸之以宣寒凝，令骨速脫，蓋骨屬腎，遇寒則凝，故從熱治法也。若朽骨內含，或出臭膿與涎泡者，宜撒黃靈藥（見六卷龍字號），蓋貼陀僧膏（見六卷鱗字號），令朽骨出盡，其口始斂。亦有朽骨在內，不自脫出者，當先服人參養榮湯數劑（見六卷生字號）。方施手法，用扁針撥開瘡口，將小鉗正對朽骨，輕輕取盡，須謹避風寒，隨撒白降丹，上貼生肌玉紅膏以收功（見六卷羽翔字號）。若胎元結成者，不可強取，只用藥撥之可也。</p>
<p>前後服藥，腎虛微寒者服六味地黃丸，腎虛寒甚者服八味地黃丸，其餘按六卷補養匯方。取箭時可外敷麻藥（見六卷河字號）。</p>
<p><u>結核</u></p>
<p>生於皮裡膜外，形如果核，堅而不痛，隨處可生，由風火氣鬱、結滯而成。初起令人寒熱往來，脈浮有表即服荊防敗毒散汗之（見五卷天字號）；解表後即服連翹消毒飲（見五卷宇字號）；若系濕痰氣鬱凝結者，宜行氣化痰，多服五香流氣飲（見五卷藏字號）。兼服千金指迷丸（見五捲成字號）。服辛散之藥，其核自消，若誤投苦寒，必至潰破。或服藥而反甚者，其勢將潰，不可強消以耗其氣，宜服透膿散以托之（見六卷為字號）。潰而不愈者，屬氣血兩虛，常服益氣養榮湯（見六卷生字號）。外治按生肌匯方。</p>
<p><u>痼發</u></p>
<p>多生手足掌心及腰腿臀下伸縮動處。痛如痛風而兼漫腫，其色淡紅，憎寒發熱，四肢沉重，煩躁作渴，由體虛之人，感受天地不正之氣而生，非由內發也。初起服萬靈丹汗之（見五卷元字號），若腫仍不消，必欲作膿也，即服托裡消毒散托之，兼服琥珀蠟礬丸（俱見六卷為字號）。潰後按六卷補養匯方。初腫敷沖和膏（見六卷巨字號），潰後按六卷生肌匯方。</p>
<p><u>瘭疽</u></p>
<p>一名蛇瘴，川廣煙瘴地面多有之。隨處可生，初起紅點，次變黑色，小者如粟，大者如李，疼痛應心。及至潰破膿如豆汁，拭淨復滿，愈而復發，日久應爛筋骨。初起服萬靈丹汗之；次服黃連消毒飲清之（俱見五卷元字號）。潰後脾虛食少作嘔者，服補中益氣湯加麥冬、川連（見六卷生字號）。</p>
<p>外治法：初起寒熱交作，即貼蟾酥餅（見五卷黃字號），次則紅腫、遊走不定，頻塗離宮錠（見六卷巨字號），兼用一卷神燈照法。潰後按生肌匯方。</p>
<p><u>烏癩</u></p>
<p>烏癩初起皮毛變黑，發若癮疹，癢如蟲行，手足頑麻，針刺不痛，目視物若垂絲，心常驚而妄語，凡飲食語言之時，開口則出氣而鳴。初起常服蝟皮丸以消化之（見五卷歲字號），外搽黑神膏（見六卷姜字號）。</p>
<p><u>白癩</u></p>
<p>白癩初起皮色漸變白斑，聲音嘶啞，目視不明，四肢頑疼，身體大熱，心煩懊憹，手足瘈瘲，背膂拘急，肉如針刺，自生息肉，瞳生白沫。初起常眼白花蛇散（見五卷歲字號）；外搽斑蝥膏（見六卷姜字號）。若便秘燥甚，宜先服醉仙散，次服通天再造散（俱見五卷歲字號）。</p>
<p>烏白二癩皆由惡風侵襲皮膚血分之間，火鬱化血，及觸犯忌害而成。俱宜常服苦參酒（見五卷歲字號），禁一切發物可愈。</p>
<p><u>大麻風</u></p>
<p>古名癘風，發在遍身，初起麻木，次起白屑皮，兼紅斑蔓延如癜，形若蛇皮，脫落成片，甚則鼻柱倒壞，發眉交脫。由毒風客於血脈而不去，積久而成。</p>
<p>一因風土所生。如煙瘴地面，毒癘頻仍，體虛之人感受而生，故中國少有；</p>
<p>一因傳染。如遇生癘之人不自謹避，或糞坑、路店、器物不潔，致透相傳染；</p>
<p>一因自不調攝，洗浴乘涼，希圖快意，或露臥當風，貪眠濕地，致毒風侵襲；</p>
<p>其因雖有三，但當隨症辨其順逆。如初起自上而下者順，自下而上者逆，漸發可治，頓發難醫。至風毒入里，化生為蟲，蟲蝕五臟，則表有五損，肺受病先落眉毛；肝受病面起紫泡；腎受病腳底先穿；脾受病遍身如癬；心受病先損兩目。又有五死症：麻木不仁皮死也；割切不痛肉死也；潰爛無膿血死也；手足脫落筋死也；鼻梁崩塌，眼絃斷裂、唇翻音啞、骨死也。五死見一，即為敗惡不治之證，五損尚可調治。</p>
<p>內治之法：初起即服萬靈丹汗之（見五卷元字號），次服神應消風散，又服追風散，常服磨風丸（俱見五卷歲字號）。但得漸減為幸，若遇損敗之症，在上部者，如法服醉仙散；如在下部當服通大再造散（俱見五卷歲字號）。鼻梁塌壞，體尚強者，即換肌散；體虛但服補氣瀉榮湯，加研細胡桐淚（一分），炒水蛭、䐜蟲、桃仁（各三枚），麝香（五釐），取末調入湯內，再煎，飯後服之，常服何首烏酒可愈（俱見五卷建字號）。</p>
<p>外治之法：無論始終均搽類聚祛風散並熏洗，方法俱見六卷姜字號。若牙齦出血，當煎黃連貫眾湯，頻頻噙漱。愈後常服藥酒（見五卷歲字號）。</p>
<p><u>楊梅瘡</u></p>
<p>一名廣瘡，因其毒出自嶺南也。一名時瘡，因時乖變，邪氣湊襲之故也。因其纏綿不已，名棉花瘡；因其夾濕，而生白泡，名天泡瘡；因窠爛破爛，肉反突於外，如黃蠟色者，名曰翻花楊梅；有形如赤豆嵌在肉內，堅硬如鐵，名楊梅痘；有形如風疹，不時作癢，名楊梅疹；有先起紅暈，次發斑點，名楊梅斑；有疊起紅圈、大小不一，二三相套，色紅作癢，因食穢毒之物入腸胃而發者，名楊梅圈。其名形雖異，總不出氣化、精化二因。</p>
<p><u>氣化證治</u></p>
<p>氣化者傳染而成，其毒稍輕，如遇生楊梅之人，鼻聞其氣，或共器物，寢食或同登廁便溺，其氣傳流，脾肺受毒，故先從上部見之，皮膚作癢，筋骨微疼，其形小而且干。初起毒尚在表，未經入里，稍有萌動，急服透骨搜風散汗之。元氣實者可服一煎散汗之，自愈（俱見五卷律字號）。</p>
<p>若初起失治，日久成功者，按後結毒門，循其次序分別治之。</p>
<p><u>精化證治</u></p>
<p>精化者，欲染而成。其毒甚重，由荒淫不謹，交媾不潔，精泄之時毒氣乘肝腎之虛而入於裡，此為欲染。先從下部見之，筋骨多痛，或小水淋澀，瘡形大而且堅。初起毒尚在裡，深伏骨髓，未透肌膚，當服九龍丹，以瀉骨中之毒（見五卷秋字號），毒物瀉下，深埋土中，勿令傳染。行瀉之後，體實者多服升麻解毒湯，隨症加味；體虛者多服歸靈散（俱見五卷律字號）。再用苡仁、去心麥冬（各一兩），土茯苓（二兩），煎湯常當茶飲。前方須服至筋骨不疼，瘡色淡白，內毒已解，方再服金蟬脫殼酒一料（見五卷呂字號），清除餘毒以絕其源。若初起失治，日久成功，按後結毒治法。</p>
<p><u>楊梅附法</u></p>
<p>凡楊梅潰爛，浸淫成片，膿臭作痛者，頻撒鵝黃散最效（見六卷奈字號）；</p>
<p>凡楊梅遍身如癩，服馬齒莧膏取汗，搗膏頻塗之最效（見六卷關字號）；</p>
<p>凡前陰等處患生楊梅，紅腫潰痛者，用疳瘡方頻洗之（見六卷奈字號）；</p>
<p>凡楊梅初發，服表藥時恐上攻頭面者，預服護面散（見五卷呂字號）；或瘡勢已發於面，愈後斑痕不退者，頻搽翠雲散自退（見六卷奈字號）；</p>
<p>凡楊梅發時，家中男婦侍從之人，每日服護從丸，可免傳染（見五卷呂字號）；</p>
<p>凡楊梅初起，頭目不痛，筋骨不疼，小水通利，瘡形碎小，頭面稀少，口角無瘡，穀道清楚，胸背獨多者，順而易治。</p>
<p>若先發下疳，次生便毒魚口，再覺筋骨疼痛，而梅瘡隨發，色紫堅硬，手足多生，形如湯潑突起泡者，險而難治。</p>
<p>總之，始終調治得法，禁一切發物，輕者半載，重者一年，始痊愈。</p>
<p>若不遵正法醫治，只圖速效，強服輕粉、水銀、白粉霜諸劫藥，妄用熏搽哈吸諸劫方，雖快意於一時，致餘毒舍藏骨髓，日後發為楊梅結毒，輕則累及妻、子，重則腐爛損形，是集專取正法，舉凡劫劑一概削除。</p>
<p><u>楊梅結毒</u></p>
<p>因梅瘡方熾時，希圖速效，強服劫藥，妄用劫方，一時僥倖而愈，毒藏骨髓關竅中，後乘經虛起而外攻，故又名結毒倒發。初起筋骨疼痛，隨處結腫，皮色如常，及將爛時，色方紅紫腐臭不堪，甚則腦頂塌陷，鼻梁損壞，穿喉蝕目，手足拘攣而成壞證。醫者當循其次第，分別治之。</p>
<p><u>結毒治法</u></p>
<p>初起結腫，筋骨疼痛，時常服搜風解毒湯，輕者可消（見五卷呂字號）。若遍身破爛，臭穢而兼筋骨疼痛，氣實毒盛者，服化毒散數劑（見五卷呂字號）。</p>
<p>若破爛臭穢兼筋骨疼痛，毒雖盛而形氣衰者，主以豬胰子湯（見五卷呂字號）。</p>
<p>若結毒腫塊經年不消，服西聖復煎丸（見五卷呂字號）；敷沖和膏（見六卷巨字號）。</p>
<p>若毒攻口鼻，內者服五寶散（見五卷秋字號）；吹搽冰硼散（見六卷稱字號）。</p>
<p>若日久鼻爛損壞，服紫金丸（見五卷調字號），外搽青蛤散（見六卷稱字號）。</p>
<p>若咽喉腐爛臭蝕，服不二散（見五卷調字號），吹結毒靈藥（見六卷龍字號）。</p>
<p>若毒攻巔頂，頭痛如破者服天麻丸（見五卷調字號）；頻吸碧雲散（見六卷珠字號）。</p>
<p>若鼻竅閉塞不通，宜吹通鼻散（見六卷菜字號）令出黃水自通。</p>
<p>凡結毒筋骨疼痛，朝輕夜重，喜熱手按揉者，系犯寒涼，宜先溫散，方可照法施治，當服鉛回散數帖（見五卷調字號）。</p>
<p>凡結毒癱瘓、骨疼不能動履及楊梅初起，形氣虛者，皆可常服正宗新方，若潰爛臭穢常服土茯苓湯（俱見五卷呂字號）。</p>
<p>外治法：結毒潰爛，洗以甘草黑豆湯（見六卷岡字號）。初潰臭穢，用豬膽汁調鵝黃散頻塗之（見六卷奈字號）。臭爛日久不得斂者，方可貼紫金膏（見六卷重字號），或撒紅白二丹以收功（見六卷翔字號）。</p>
<p>總之，壯實者解毒為主，虛弱者兼補為法。詳審諸證，循序調治，輕者半載，重者一年，自保萬全，若妄求速效，誤用劫方，後患不淺，慎之。</p>
<p><u>赤白遊風</u></p>
<p>發於肌膚，遊走無定，起如雲片，浮腫焮熱，痛癢相兼，高累如粟，由脾肺燥熱而兼表虛，腠理不密，風邪襲入，怫鬱日久，與熱相搏則燥熱益盛而成。滯在血分則發赤也，滯在氣分則發白色。初起俱服荊防敗毒散汗之（見五卷天字號），赤者次服四物消風飲（見五卷調字號），白者次服補中益氣湯加生首烏、殭蠶、蟬蛻、防風、芥穗（見六卷生字號），常服自愈。初起遊走太速者，用磁針砭去惡血（見一卷砭法門），切豬肉片頻貼之。遊走緩者，只外塗真君妙貼散（見六卷號字號）。禁一切發物。</p>
<p><u>紫白汗斑</u></p>
<p>古名癜風，紫因血滯，白因氣滯，總由熱體貪涼，風邪濕氣侵入毛孔與氣血凝滯，毛竅閉塞而成。多生兩項，斑點遊走蔓延成片，初無癢痛，久則微癢，初起俱服萬靈丹汗之（見五卷元字號）；次常服胡麻丸清散之（見五卷調字號）。外搽陀僧散，搽後須令出汗（見六卷姜字號），常用自效。</p>
<p>又方，煨熱生薑，切片蘸鐵線粉，頻搽之亦效。禁魚腥、煎炒、動風發物。</p>
<p><u>白駁風</u></p>
<p>自麵皮項頸肉色忽然變白，狀類斑點，並不癢痛，由風邪搏於皮膚，致氣血失和，駁雜而成，施治宜早，若因循日久，延及遍身矣。初起服浮萍丸一料，次服蒼耳膏如法調治（俱見五卷調字號）。外以山甲片刮患處，至燥痛，取白鱔魚油日塗三次，或桂心牡蠣（等分），研末油調，頻塗之。</p>
<p><u>癘瘍風</u></p>
<p>多生頸項胸腋皮膚之上，其色紫白，點點相連，亦無痛癢，較白駁而形圓，不甚漫延開大，由風熱鬱於皮膚，居久不散而成。初終服烏蛇散（見五卷調字號），用羊蹄草根、硫黃塊，蘸醋磨鐵鏽刀上，取汁頻塗，久用自愈。</p>
<p><u>丹毒總括</u></p>
<p>肉中忽起赤色，狀如塗丹，發無定處，有癢有痛，有大如掌者，有形如雞冠者，有如麻豆粒者。亦有遍身起泡，遇水濕搏之，透露黃色，恍如有水在皮中則名水丹。諸書謂色赤者為赤遊丹，白色者為水丹，小兒多生之，雖有乾溼痛癢之殊，夾濕風寒之別，總屬心火三焦風邪而成。</p>
<p><u>赤遊丹</u></p>
<p>初起色赤而干，發熱作癢，形如雲片，屬血分有火而兼受風也。</p>
<p>毒甚者服藍葉散（見五卷陽字號）；輕者服導赤散加獨活、薄荷葉、條芩、元參（見五卷日字號），甚者用砭血法（見一卷砭法門），切豬羊肉片貼之，干則再換。色重不散，敷柏葉散（見六卷李字號）。余詳小兒外科。</p>
<p>水丹又名風丹，初起白斑，漸透黃色，光亮脹墜，破流黃水，濕爛作痛，多生腿膝間，屬脾肺有熱而夾濕也。宜服防己散（見五卷陽字號），外用如意金黃散，蔥汁調敷（見六卷號字號）。或研油菜葉末，靛汁調塗。</p>
<p>冷瘼　亦起白斑，無熱無痛，遊走不定者，由火毒未發於肌膚，外受寒邪郁遏也，宜服烏藥順氣散（見五卷陽字號），外塗沖和膏（見六卷巨字號）。或常搽生薑。</p>
<p><u>粟瘡</u></p>
<p>痛癢諸瘡，皆屬心火。火邪內郁，表虛之人感受風邪，襲入皮膚，風遇火化，致起粟粒，癢而色紅，抓之愈癢，日久不瘥，亦耗血液，膚如蛇皮。初起服防風通聖散（見五卷黃字號）；日久血燥遇晚更癢，夜不得寢者，宜服消風散（見五卷黃字號）。若年深月久，膚如蛇皮者，常服皂角苦參丸（見五卷陽字號）。初起頻塗二味拔毒散（見六卷巨字號），日久搽摩風膏、潤肌膏（見六卷闕字號）。或搗杏仁（一兩），再和豬油（二兩），同搗如泥，絹包紮口，頻頻搽之。</p>
<p><u>疥瘡總括</u></p>
<p>疥有五種，總由各經蘊毒，日久生火，兼受風濕化生斯疾，或傳染而生。雖屬有餘之症，體虛之人亦多生之，古以便秘為實，便利為虛，然亦有虛而便秘者，如風秘則便燥，血分枯燥則便澀，不可為準。要在脈息之有力無力，瘡形之色重色淡以辨之。初起脈息有力，色重便秘者，俱服防風通聖散兩解之；若脈息無力色淡便利者，俱服荊防敗毒散表散之（方見五卷天黃字號）。至形勢已定，則無論虛實當分別治之。</p>
<p>乾疥　由肺金燥盛而生，皮枯而起白屑，瘙癢無度。主以消風散（見五卷黃字號）。外搽繡球丸（見六卷姜字號）。</p>
<p>濕疥　由脾土濕盛而生，焮腫作痛，破流黃水，甚流黑汁，常服蒼朮膏：切蒼朮片三斤，入砂鍋內水煮，干則加水熬，至術無味，方濾去渣取汁，入小鍋中慢火熬成膏，另加生蜜三兩，入內攪勻。每挑一匙，滾湯沖化，日三服。頻搽臭靈丹（見六卷姜字號）。</p>
<p>蟲疥　由肝經風盛而成，泡色微青，瘙癢徹骨，撓不知疼。宜服蘆薈丸（見五卷日字號）；頻搽經效方（見六卷姜字號）。</p>
<p>砂疥　由心血凝滯而成，形如細砂，焮赤癢痛，抓之有水，常服犀角飲（見五卷陽字號）；初搽一掃光，潰後撒石珍散（見六卷姜海字號）。</p>
<p>膿窠疥　由腎經濕熱者，形如豆粒，膿清淡白，便利作癢，常服秦艽丸。日久血燥，再服當歸飲（見五卷陽字號）。常搽黃連膏（見六卷產字號）。亦有脾經濕盛生膿窠疥，但頂含稠膿，痛癢相兼為異。治法相同。或照濕疥治，或外敷如意金黃散（見六卷號字號）。</p>
<p>凡疥上體多生者風熱偏盛，下體多者風濕偏盛；肥人多風濕，瘦多血熱。</p>
<p><u>癬瘡總括</u></p>
<p>癬有六種：一曰乾癬，搔癢則起白屑，索然凋枯；二曰濕癬，搔癢則出黏汁，浸淫如蟲行；三曰風癬，因久不愈搔則頑痹，痛癢不知；四曰牛皮癬，狀如牛領皮厚而堅；五曰松皮癬，狀如松皮，紅白斑點，時時作癢；六曰刀癬，輪廓全無，縱橫不定，六癬皆由風熱濕邪侵襲皮膚，郁久：「風盛則化為蟲，是以瘙癢無休也。總以殺早、滲濕、消毒之藥，從外治之。輕者用搽癬三方，重者搽必效散、一掃光（俱見六卷海姜字號）。亦有脾肺風濕過盛，而兼腫痛者，內服散風苦參丸（見五卷陽字號）。</p>
<p>桃花癬　發於春月，初起蓓蕾，時痛時癢，或漸成細瘡，多生婦人，小兒頭面之上，由肺胃風熱隨陽氣上升而成，宜服疏風清熱飲（見五卷陽字號），外搽消風玉容散（見六卷海字號）。</p>
<p><u>黃水瘡</u></p>
<p>初如粟米，癢而兼痛，破流黃水，浸淫成片，隨處可生，由脾胃濕熱，外受風邪相搏而成。宜服升麻消毒飲（見五捲雲字號），熱甚者塗青蛤散；濕盛者常搽碧玉散（見六卷珠稱字號）；痂厚者用油潤之，切忌水洗。</p>
<p><u>瘴疽</u></p>
<p>生在筋骨上，先黑後變青色，如拳打之狀。因受山嵐瘴氣，伏藏筋骨之間，年月久遠筋骨悶痛，始髮色黑，頑如木石，其毒著附筋骨，重按方知痛處，五七日後毒勢漏出，瘡形浮腫，次變青色，如拳打傷，寒戰似瘧，頭顫口偏，手足厥逆。初起外現黑色，急用砭法，令出惡血（見一卷砭法門），內服不換金正氣散（見五卷陽字號）；外塗回陽玉龍膏（見六卷托裡匯方）。潰後按六卷補養匯方服藥。外治按六卷膏藥、生肌匯方，隨症選用。</p>
<p><u>暑癤</u></p>
<p>乃因暑令受熱，初發背膊，肌膚紅暈，焮腫熱痛無時，兼頭暈目眩，口苦舌乾，心煩尿赤，肢體發熱。初起服荊防敗毒散，次服清熱消風散（見五卷天地字號），初塗二味拔毒散，潰腫敷金黃散（見六卷號巨字號）。</p>
<p><u>產後癰疽</u></p>
<p>婦人產後因氣血經絡俱虛，或因七情所傷，或因六淫所感，與瘀血相搏，發為癰疽，最為險候。此時法宜扶助根本，兼祛瘀生新為要。其癰疽當從未治。初起服生化湯，隨症加減以消毒；其次夾有表邪者服清魂散，若裡熱秘結當服回生丹（俱見五捲雲字號）。勢欲潰膿者，服千金內托湯（見六卷金字號），潰後按六卷補養匯方，如法調治。藥宜平和切忌峻厲，急當托裡，免毒內陷。外治諸法，按六卷敷貼膏藥生肌匯方。</p>
<p><u>血風瘡</u></p>
<p>發於遍身，形如粟米，瘙癢無度，抓破時津脂水，浸淫成片，令人煩躁、口渴，其癢日輕夜甚，由肝脾二經濕熱，外受風邪和襲入皮膚，鬱於肺經而成。初起多服消風散（見五卷黃字號），外敷雄黃解毒散（見六卷海字號）；血風日久邪入肌膚，耗血生火，瘙癢倍增，夜不得寐，心煩便燥，咽乾不渴，撓破津血者，火燥血熱也，常服地黃飲（見五捲雲字號）。外搽黃連膏（見六卷闕字號）。</p>
<p><u>翻花瘡</u></p>
<p>諸瘡潰後胬肉自瘡口突出，其形如菌，頭大蒂小，愈努愈翻，雖不甚痛，誤有觸損，血流不住，久則虛羸。總由肝虛，怒氣血燥而成。常服逍遙散（見六卷麗字號），外煅枯烏梅肉和輕粉等分篩末，頻頻搽之，又馬齒莧燒灰存性，研末豬油調敷。</p>
<p><u>㾦癗</u></p>
<p>初起皮膚作癢，次發扁疙瘩，形如豆瓣，堆壘成片，紅暈宣腫，由汗出受風或露臥乘涼，風邪多襲，表虛之人，每易患此。如日間癢甚，常服秦艽牛蒡湯（見五捲雲字號），夜間癢甚，常服當歸飲（見五卷陽字號）；外用火酒浸百部草，絞取濃汁，以青布蘸汁頻塗之。避風寒，禁發物自效。</p>
<p><u>浸淫瘡</u></p>
<p>經云：歲火太過，甚則身熱，肌膚浸淫。仲景云：從口流向四肢者順，從四肢流入口者逆。初生如疥，瘙癢蔓延，破津黃水，浸淫成片，由心火脾濕受風而成。初服升麻消毒飲（見五捲雲字號），若抓破津血者，服消風散（見五卷黃字號）。俱搽青蛤散（見六卷稱字號）。脈遲不食，黃水不止，脾散不治。</p>
<p><u>火赤天疱</u></p>
<p>乃由心火妄動，或感暑熱火邪，入肺伏結而成。初起小如芡實，或大如棋，燎漿水泡，色赤者名火赤瘡；頂白根紅名天泡瘡。俱延遍身，焮熱疼痛，未破不堅，破流毒水，津爛不臭。治法：上體多生者屬風熱盛，頻服解毒瀉心湯；下體多生者屬濕熱盛，頻服清脾除濕飲（俱見五捲雲字號）。初起未破外搽如意金黃散（見六卷號字號），已破流水，外撒石珍散（見六卷海字號）；多煎甘草湯洗淨瘡痂，方好上藥。</p>
<p><u>白疕瘡</u></p>
<p>生遍身皮膚之上，形如疥疹，色白而癢，抓起白皮。由風邪客於皮膚，血燥不能榮養而成。初起服防風通聖散兩解之（見五卷黃字號），汗下後常服搜風順氣丸（見五捲雲字號）。外用豬油、杏仁（等分）搗膏，絹包搽之。重者洗以海艾湯（見六卷岡字號），常搽一掃光（見六卷姜字號）。</p>
<p><u>漆瘡</u></p>
<p>由腠理不密，感觸漆氣，辛熱之毒，侵入皮膚而成。始發麵癢而腫、抓之漸似癮疹，傳遍肢體，色紅焮痛，皮破斑爛，時流脂水，甚則寒熱交作，初起服化斑解毒湯（見五卷騰字號），外搗韭菜汁調三白散頻塗之（見六卷海字號）。忌洗熱水，食諸發物。或搗蘿蔔汁，常塗俱效。</p>
<p><u>血疳</u></p>
<p>發在遍身，形如紫疥，其色紅紫，痛癢無常，由風熱閉塞腠理，血燥多熱而成，宜常服消風散（見五卷黃字號）；常搽經效方（見六卷姜字號）。</p>
<p><u>風疳</u></p>
<p>由風濕客於穀道而成，初起作癢，形如風癬，破流黃水，侵淫遍身，癢而微痛，宜常搽如聖膏（見六卷海字號），內服消風散（見五卷黃字號）。</p>
<p><u>貓眼瘡</u></p>
<p>一名寒瘡，先生面部，次延遍身，初起形如貓眼，光彩閃爍射人，無膿無血，但不時痛癢，久則近膝，由脾經久郁濕熱，忽被外寒搏結而成。常服清肌滲濕湯（見五卷騰字號），外敷真君妙貼散（見六卷號字號）。此瘡宜多食魚腥發物，以宣發內毒。</p>
<p><u>魚脊瘡</u></p>
<p>多生筋骨之間，初起白泡，漸長漸凸，狀如魚脊，發脹緩慢，只在皮膚堅凝臖痛，破津黃水，正膿生遲，由陽氣虛寒，復感濕熱結滯而成。治法無論已破未破，俱用隔蒜灸法（見一卷灸法門），灸之宣通陽氣，常敷真君妙貼散（見六卷號字號），多服內補十宜散（見五捲來字號）。潰得稠膿，膿色鮮者順；若灸之不應，色暗腐爛，出臭水者逆。潰後宜服十全大補湯（見六卷水字號）。外治按六捲去腐生肌匯方。</p>
<p><u>骨痿瘡</u></p>
<p>初起色紅，形如赤豆，漸大如梅，疼痛不止，堅腫不潰，內不生膿，日久延及遍身，由骨中火毒結成。內外治法，按前篇疔瘡門，隨症施治。</p>
<p><u>血痣</u></p>
<p>由肝經怒火，鬱血搏結而成。初起紅粟，漸大如痘，焮赤光亮，觸破時流鮮血，當急止之，外撒花蕊石散（見六卷師字號），血止之後，隨上冰螺散（見六卷李字號），等血痣枯落，方撒月白珍珠散收功（見六卷師字號），上貼太乙膏生肌（見六卷淡字號）。已前血出甚者，服涼血地黃湯（見五卷騰字號），服數劑後主以逍遙散隨症加味（見六卷麗字號）。禁厚味發物自愈。</p>
<p><u>血箭</u></p>
<p>由心火盛，逼血從毛孔中射出如箭，宜服涼血地黃湯（見五卷騰字號），頻撒桃花散（見六卷師字號）。或磨京墨，或研鍋煙，塗之亦止。夏子益奇疾方：一人遍身忽然肉出如錐，癢而且痛，不能飲食者，名曰血壅，不速治必潰膿血。當以赤皮蔥燒灰，滾湯泡浸，乘熱淋洗；內飲豆豉湯，數次自安。凡忽然生肉刺者仿此。</p>
<p>一人目中白珠渾黑，毛髮直豎，硬如鐵條，能飲食而不語如醉者，名曰血潰，研五靈脂末，滾湯調二錢，數服自愈。</p>
<p>一人舊有一痣，偶抓破血出一線，七日不止，研五靈脂末頻塗之方止。</p>
<p><u>脧痛</u></p>
<p>由暴寒侵襲肌膚之中，寒鬱不行，偶犯衣觸或用手捺，疼痛徹心，似乎無皮之狀者。研胡椒四錢，入酒壺內浸燒酒四兩，燙熱用軟綿二塊蘸酒乘熱輪流濕浸熨痛處。或服五積散（見五卷黃字號）。</p>
<p><u>痛風</u></p>
<p>凡手足或身上忽然一塊腫痛，或走移他處。其色焮紅，不起圓暈，參差凸起，按之滾熱者，服羌活、獨活、防風、秦艽、桂枝、川芎、五加皮、威靈仙、薑蔥引，在下部加牛膝、苡仁，在手臂者加薑黃，絹包熱鹽燙之。</p>
<p><u>冷水風</u></p>
<p>凡腳背足趾足跟等處，忽然一塊作痛，不紅不熱者，煅紅窯磚一日，安放桶內，將酒醋淬濕，以痛處懸放桶口上，蓋衣被令熱氣蒸透次自愈。</p>
<p><u>瘡口入毒</u></p>
<p>凡瘡口未斂，不自謹慎，誤入皂角、驢馬汗溺，一切穢汙毒水，或竹木芒刺著入瘡內，致焮腫疼痛徹骨者，先以溫茶洗瘡，拭乾，隨撤金蟬散（見六卷海字號），外貼太乙膏（見六卷淡字號）。良久毒水拔出，有刺亦自出矣。</p>
<p><u>諸瘡生蛆</u></p>
<p>凡夏月諸瘡潰爛腐臭，或孤單及懶隋之人，失於洗浴，積膿臭穢，蒼蠅聞臭聚集，致生蛆蟲。急服蟬花散，蟬蛻去頭足、蛇皮火煅存性（各五錢），青黛（三錢），北細辛（二錢），共研篩末，酒調三錢，日服二次；蛆盡化水而去，蠅亦不敢近前。隨煎甘草黑豆湯洗淨，按六捲去腐生肌匯方治之。凡小兒痘爛生蛆亦服前藥，外研寒水石末撒之。</p>
<p>凡瘡膿忽臭，有冬月潰瘡生蛆者，此係陰濕所化，宜切海參片，焙燥研末頻頻撒之。又方研皂礬末，薄薄撒之，數次蛆化為水。</p>

<h2>損傷門</h2>
<p><u>跌撲</u></p>
<p>此證有已破未破之分，亡血瘀血之別，如尋常跌撲微傷，只肌肉疼痛皮未破者，但服復元活血湯以利為度（見五卷騰字號），炒蔥鹽熨之；若損傷筋骨，血流不止即為亡血，急用花蕊散止其血（見六卷師字號），內服八珍湯加紅花、川續斷、酒炒骨碎補（見六卷水字號），日用三服。若從高跌墜，未曾損破皮肉者，內必停有瘀血，流注藏府，其人必昏沉不醒，二便秘結，急服大成湯，通利二便，其人必醒（見五卷騰字號），若便利不醒者，以人參救之。外洗和傷湯（見六卷劍字號），腫痛處敷沖和膏（見六卷巨字號）。常用通氣散（見五卷騰字號），久虛照前八珍湯加味。</p>
<p><u>杖瘡</u></p>
<p>有已破未破之分，皮肉已破者勿用湯洗，以棉拭血，隨取拈痛膏，遍塗傷處（見六卷咸字號），膏上蓋紙，軟布縛定，夏月一日，冬二日，方用蔥湯蘸洗拭淨，仍再敷，以腫消為度。後貼加味太乙膏（見六卷淡字號）。皮肉未破者，內服大成湯，便通自愈（見五卷騰字號）。如傷處瘀腐作痛，頻塗生肌玉紅膏，化腐生新（見六卷羽字號）；凡杖後骨傷作痛，常服沒藥丸，杖後脹痛，常服調經散（俱見五卷致字號）。預服鐵布衫，可防刑杖（見五卷騰字號）。</p>
<p><u>夾傷</u></p>
<p>夾助即擠傷也，禁用敷藥、膏藥及泥塗等法，恐後作痛成膿，潰難斂口也。宜預服代杖丹以護心（見五卷致字號）。凡夾後即服銀珠二兩，燒酒調糊塗遍傷處，再著人以手十指尖輕輕啄其足心，先覺癢，次覺疼為止，又著二人，以筆管於腳面上輕輕趕之，助通血脈。候傷處凹者突起，四圍腫大為度。即服瓊液散：鬧羊花（揀去梗、蒂、芯、葉），洗去灰沙，曬乾、砂鍋略焙研細篩末，每服五分，壯者七分，先飲醇酒至半醉，方將酒調藥服下，再飲酒，至大醉為度，靜臥勿語，語則發麻，對周一日方得解。此藥消腫止痛甚速，壯者日服三次，弱者間日再服。次日揩去所塗銀珠，只用洗杖湯（見六卷劍字號），每日浸洗三五次，仍服前藥腫痛自除。亦有復受重刑，以致潰破者，外貼瓊液膏（見六卷羽字號），內服代杖湯（見五卷致字號）。日久宜服八珍湯加黃耆、牛膝、續斷、骨碎補，大補氣血（見六卷水字號），換貼六真膏（見六卷羽字號），方可收功。</p>
<p><u>金瘡</u></p>
<p>有刀傷、斧傷、槍傷、磁鋒等傷，只看傷痕深淺，輕者皮肉損破，血流不住，頻撒加味桃花散以止血（方見六卷師字號）；重者筋斷血飛，大脈已傷，當撒如意金刀散以止血，止而複流再撒之，以帛扎住（方見六卷師字號）。凡藥渣堆厚拘痛者，塗貼陀僧膏潤之（見六卷鱗字號），玉紅膏亦可。</p>
<p>凡筋骨損傷血出甚者，初服三黃寶蠟丸（見五卷騰字號），服取汗後，方用當歸、熟地、白芍、茯苓、蓮肉、川續斷、骨碎補（各錢半），丹皮、紅花、乳香、沒藥、木香（各一錢），酒引。骨傷作痛，常服沒藥丸（見五卷致字號）。</p>
<p>凡皮肉損破微出血者，初服八味逍遙散（見六卷麗字號），氣滯脹痛服調經散（見五卷致字號），若出血過多，面黃眼黑不可專攻瘀血，當服八珍湯加紅花、續斷以固根本（見六卷水字號）。一法加蘇木。</p>
<p>凡傷重去血過多，脈見虛細沉小芤緩者生，若浮洪數大實促者死。破傷入肺者二七死，凡左脅下傷內者，少腹下傷內者，老人左股壓碎者，破傷腎子者，傷處繁多者，腸全斷者，肩內耳後傷透於內者，天窗、眉角、兩乳上下、心坎、鳩尾、臂里跳脈、髀內、陰股及五臟六腑之俞穴，若受重傷者皆死。又腦後出髓而不能語，目睛直視，喉中沸聲，口吐涎沫，兩手妄舉者，亦是死證，如法急治，猶可活也。</p>
<p>凡腹皮損破腸突於外，若其腸未斷，僅傷一半者可治，急用大麥煮粥取汁溫洗其腸，以桑皮尖之細絨為線，穿定針上，蘸花蕊石散（見六卷師字號），先將腸之傷口縫定，隨塗雞冠熱血，再以麻油潤濕其腸，輕輕湊入腹內，便以手捻住腹皮，傷口即用針穿長頭髮數根，將傷口之裡肉，密密縫住，留外皮頻撒月白珍珠散以收口（見六卷師字號）。</p>
<p>凡縫後切忌呼號妄動，初則少飲米湯，日漸加多，半月後方食米粥。若傷口寬大不能外縫者，只將腸口縫定，納入腹皮，傷口多填月白珍珠散，隨厚揩陀僧膏蓋貼，用軟帛勒住，勿令腸出，聽其或合、或潰，按六卷膏藥生肌匯方。但至此九死一生，服藥宜八珍湯聽其加減。</p>
<p>凡頸項刎傷，若咽喉未斷，僅傷一半者，急照前法細心縫定，撒藥貼膏。縫後或用鰱魚紙包煨熟，取皮貼住瘡口，收功更快，忌敷寒涼諸藥。</p>
<p>以上二證須病家置死生於度外，醫者方敢盡心施治，縫後最要保養。</p>
<p><u>箭射</u></p>
<p>凡箭嵌入肉內，鉗不出者，貼解骨丸，如法拔洗（見六卷河字號），隨貼陀僧膏，日日換洗，傷口自斂（見六卷鱗字號）。服藥同前。</p>
<p>凡箭簇入骨，鉗之不出，急服整骨麻藥，隨外表麻藥（俱見六卷河字號），如法割取，淋洗熱尿，內撒花蕊石散，上貼陀僧膏（見六卷鱗、師字號）。</p>
<p>又如毒箭，交廣蠻夷，用焦銅作箭，人若誤中之，才傷皮肉便悶膿沸爛而死，急飲金汁，外亦用金汁塗之，無金汁即飲大糞汁，並外敷塗，方得解。</p>
<p>又有毒藥煮箭，夜射虎豹，人若中弩，急取藍靛汁一盞灌之，外用靛花頻塗傷處。又方煮黑豆湯，兌豬羊熱血和勻飲之，以汁敷塗亦效。</p>
<p>凡中毒箭解毒為主，平常箭傷調養為先。內外治法按醫方便考。</p>
<p><u>銃打</u></p>
<p>凡誤被烏銃打傷，銃子在內，脹痛垂死者，急用熱酒化開三寶臘丸（見五卷騰字號），服之靜臥取汗，重者連服一丸，忌沾涼水冷物。</p>
<p>如銃子嵌在肉間者，取生鰱魚紙包煨熟，乘熱剝皮厚貼傷口，良久開看，銃子必扳露在外，用鉗取之；不效再貼解骨丸（見六卷河字號）。</p>
<p>如銃子著骨，脹痛垂死者，當服整骨麻藥，或服瓊酥散，並用外敷麻藥（俱見六卷河字號），令其不知脹痛，方尋向銃子處用利刀割開，以小鉗取出，隨蘸甘草湯洗淨，撒以花蕊石散（見六卷師字號），外貼陀僧膏（見六卷鱗字號），服藥同金瘡。凡割取肉內諸物皆仿此條行之。</p>
<p>凡銅鐵小物嵌在肉內者，搗爛鼠肝或土狗頻塗即出，出後上藥貼膏同上。</p>
<p><u>破傷風</u></p>
<p>證有四因，總系破傷皮肉，風邪襲入經絡。初起先發寒熱，牙關緊急，傷口鏽澀，甚則角弓反張，四肢抽搐，口吐涎沫，不省人事，當分別治之。</p>
<p>一因動受，凡忿爭廝打，怒則氣上，皮肉破傷，雖被風襲，因氣內鼓，未致入里，邪尚在表，法當汗之。初起寒熱拘急，口噤咬牙，脈浮無汗，先服千里奔散，或雄鼠散以取汗，次服玉真散（俱見五卷致字號）。</p>
<p>一因靜受，凡操作和平之時，氣不充鼓，偶被金石撞磕，或失足挫跌，皮肉破傷，風邪乘虛襲入於裡，法宜下之。初起壯熱便閉，四肢抽搐，心煩驚惕，脈數有力者，用江鰾丸，如法服之，以愈為度（見五卷致字號）。</p>
<p>一因驚受，凡目觸異物，耳聞異聲，心慌足亂之時，或偶跌撲或犯金石，皮肉破傷，蓋驚則氣陷，突被傷損，風隨氣虛直陷於陰，其症貴乎早治。初起身涼自汗，傷處反見平塌，甚則神昏不語，撮口縮舌，急服玉真散（見五卷致字號）。若昏死，心頭尚溫者，連進三服可活（見五卷致字號）。</p>
<p>已上三因，亦有邪在半表半裡者，法宜和解。如寒熱抽搐，脈洪無汗者，宜服羌麻湯；若頭汗多出，隻身無汗，不可發汗，但服榆丁散；若自汗不止，尿赤糞燥者，宜服大芎黃湯；又有夾表太過，臟腑雖和，自汗不止者，宜服歸防飲；如發表之後，表熱不退者，宜服小芎黃湯；如攻裡之後，裡熱不除者，宜服栝石散；若破傷時血出過多，不可再汗，但服當歸地黃飲（諸方見五卷致雨字號）。</p>
<p>按：劉完素只論三陽經汗下和三法，而不論三陰證治者，蓋風邪傳入陰經其症已危，如腹滿自利，口燥咽乾，舌卷囊縮等症，皆無可生之法，故劉公置而不論也。然此條當與大方脈中風門合考。</p>
<p>一因潰瘡受風，凡瘡潰未合，風邪乘虛侵入瘡口，先從瘡口四圍起鏽，如粟堆累作癢，重則牙噤項軟下視，筋脈牽強，不宜發汗，若誤汗之，令成痙風。常服參歸養榮湯以固根本，風邪自定。若手足戰掉不已者，兼服硃砂指甲散；若痰盛抽搐身涼者，兼服黑花蛇散（俱見五卷雨字號）。凡破傷風角弓反張，牙關緊急，用酒和童便燙熱調玉真散服之最妙（見五卷致字號）。風盛者研蠍尾七枚，熱酒調服自解。</p>

<h3>外治總括</h3>
<p>凡皮肉破傷在一二日內被風襲者，可用灸法，令其出汗，風邪自解（見一卷灸法門）。若日數已多，禁用灸法。多取綿羊尾油煮微熱，用絹包紮乘熱熨破傷處，冷則再換，拔盡風邪，未盡者次日再熨。兼用漱口水洗淨常敷玉真散（見五卷致字號）。重者用酒壺拔法，見後瘋狗咬傷。</p>
<p><u>發痙</u></p>
<p>痙證似乎破傷風，但身熱面赤，目脈赤，獨頭搖，足寒背強，卒然口噤，傷口不起鏽澀為異耳。在平常則分有汗為柔痙，無汗為剛痙以施治。若系皮肉破傷，出血過多者，是亡血成痙，法當補虛，用十全大補湯加鉤藤、天麻、殭蠶、梔仁常服之（見六卷水字號）。倘誤作風痙汗之危矣。</p>
<p>桂枝補血湯，通治產後金瘡跌打損傷，血出過多，風襲成痙，及破傷風因驚受者。桂枝、蜜黃耆、酒洗白芍（各三錢），當歸、炙甘草、生薑（各二錢），棗引。</p>
<p><u>凍瘡</u></p>
<p>由觸犯嚴寒之氣，氣血凝結，皮肉著凍，僵腫木硬，不知痛癢，忌用火烘。治法初起即向腫硬處墊衣搓揉，先令氣血活動，次用涼水頻頻蘸洗，揉至覺熱，僵木漸散，通活如故則已。若日久凍僵，疙瘩不散者，用冰一塊，將絹包裹，溻放僵木處，以疙瘩化盡為度。此冷以治冷，從治之法也。凡凍瘡初起，不遵前法施治，妄用火烤湯泡，或棉裹艾灸，或敷辛熱藥，必致肉死損形，輕則潰爛難斂，重則骨脫筋連。法當洗和傷湯（見六卷劍字號）。然後將敗筋剪去，免使侵壞好肉，隨撒桃花散（見六卷師字號），內服人參養榮湯（見六卷生字號）。若經年頑硬不消，當於六月初六、十六、廿六，搗獨頭蒜，敷凍瘡上，向日曬乾，以後勿著生水，三次必消。</p>
<p><u>湯火傷</u></p>
<p>此係好肉暴受湯潑火燒，皮膚焮痛，外起燎泡，當即挑破放出毒水為妙。湯火所傷雖屬外因，然輕者易治，重者須防熱毒攻裡，令人煩躁作嘔，便秘，甚則神昏悶絕。初被傷時用冷酒一盅，無意中對患者頭面胸前含酒一噴，令其吃驚，其氣必一吸一呵，則內之熱毒隨呵而出矣。倘仍作煩悶者，取童便燙熱灌之。傷重破爛初塗清涼膏，解毒止痛，免致臭腐；次貼罌粟膏，日換二次（俱見六卷咸字號）。倘欲生膿時，常換貼黃連膏（見六卷闕字號）。膿成煎甘草湯溻洗，上撒月白珍珠散（見六卷師字號）。初起火毒攻裡，內服四順清涼飲，令二便通利，火毒方解（見五卷元字號）。首尾忌用涼水、井泥、冷藥、生油浸溻傷處，恐熱毒伏於內，寒滯束於外，致令神昏便秘，抬肩氣喘，皮肉臭爛，多致不救。禁一切發物，間服清涼藥。</p>
<p>凡花炮、火藥、燎傷，微被湯火銅鐵燙傷，只用如意金黃散（見六卷號字號），重者照前法。又方，老松樹皮一兩，佗僧五錢，研末、麻油調塗，甚效。</p>
<p>附法：北地專燒石煤，其煙有毒，人若中之卒然昏死，當移向寒涼之處，凍之即解，若誤用薑湯灌之，反助邪強矣。</p>
<p><u>鐵針入肉</u></p>
<p>針無孔者入肉不動，有孔者則隨氣走散，若走向心窩胸膛者殺人。急用烏鴉翎毛炙焦黃色，研末、篩細，酒調每服一二錢；外取車脂輦油，不拘多少，研如膏，調慈石末攤紙上如錢大，貼針入之處，每日換二次，針自出。</p>
<p><u>諸刺入肉</u></p>
<p>凡竹木諸刺刺入肉中，軟淺者用針拔出，硬深者搗爛螻蛄，俗名土狗，塗貼傷處，良久刺自拔出，隨撒熱尿淋傷口內，塗桃花散（方見六卷師字號）。如刺已拔出，內仍作痛者，再搗螻蛄塗痛處，或反作癢則愈。</p>
<p><u>誤吞鐵針</u></p>
<p>此症無藥可治，宜取癩頭蛤蟆數個，將頭剁去，倒垂流血以碗接得杯許，乘熱灌入喉中，靜臥良久，針自軟曲連吐而出。又方，取舊苕籬笆煅枯存性，篩研細末，酒調每服三錢。又方研細磁石，水調糊仰臥嚥下。</p>
<p><u>誤吞諸物</u></p>
<p>誤吞銅錢，多食荸薺、山慈菇、飴糖、油菜、或自化或從大便出。</p>
<p>誤吞金錢，梗於腸胃不能轉送者，多食青菜、豬油、肥肉自然送出大腸。</p>
<p>誤吞頭髮，繞喉不出者，取亂髮燒灰存性，研末，白湯每下一錢，數次化。</p>
<p>誤吞螞蝗，取新黃土溫水調汁，頻頻飽服，或吐或下瀉，蝗聞土氣自隨出。</p>
<p>誤吞蚯蚓，及中蚓毒，內脹外腫，腹中蚓鳴，常服鹽湯，外洗鹽湯自化。</p>
<p>誤吞毒蟲，舌脹滿口，目赤腹痛，四肢青冷者，取雞冠熱血服之，倘得吐利，隨服黃連解毒湯，研蒲黃末搽其舌。余見中毒門。</p>
<p><u>諸物哽喉</u></p>
<p>凡諸物卡在咽喉，急以溫水半盞，兌桐油一匙，攪勻，用鵝翎蘸油頻頻掃探喉間，令作大吐，其物自出，方煎甘草湯漱解油毒，傷者吹冰硼散。此由咽物急迫，致哽咽喉，急吐為妙。若重者失治，久則咽喉腐潰，愈不得出，倘誤服涼藥以敗其脾，飲食不下，胃氣餓倒，則難活矣。</p>
<p>魚骨哽喉，取水中鴨倒掛垂涎，以碗接取，令患者仰臥頻頻灌之自化。又方，多食橄欖，如無鮮者以核磨汁，多服亦效。又方，取鸕鷀腳，或水獺掌，煮汁頻頻咽之。凡骨哽貴乎早治。</p>
<p>獸骨哽喉，將狗倒吊接口中之涎，仰臥頻頻灌之，骨自消化。又方，虎牙磨水咽之。或研硼砂，井水調糊徐徐咽之。或醋煎威靈仙汁，兌砂糖頻頻咽之。凡服藥切忌寒涼。</p>
<p>雞骨哽喉　搗爛野苧根如龍眼大，煎雞湯調成糊，頻頻嚥下，若哽魚骨當用魚湯化服。凡咽喉腫爛，只可用冰硼散吹之（見六卷稱字號）。</p>
<p><u>瘋狗咬傷</u></p>
<p>狗因五臟受毒而成瘋犬，故被其咬者九死一生。初被咬時，即向無風處擠出惡血，乾者則用針砭血，俱用拔法。取撮口小砂罐二個，各盛多半罐燒酒，先以一罐安炭火上令滾至聲，傾去酒，即把罐口合在傷口吸住，俟拔出汙黑血水，滿則自落。再將次罐如法煎滾，輪流拔盡毒水，隨撒熱尿淋洗，塗以玉真散（見五卷致字號。重者次日再灸（法見後條）。拔後即服扶危散逐之。若毒物血片堵塞莖中，致小水澀滯若淋者，即服琥珀碧玉散通利之（俱見五卷雨字號）。傷重腫痛者，次日再灸之，取核桃殼半邊以人糞填滿罨在咬處，上點艾壯，灸令殼焦糞干，再易再灸，以百壯為度。俗用姜蒜片列艾灸七壯亦妙。灸後唾津調玉真散敷之，遵依後法保養。</p>
<p>微傷毒輕者，初咬時擠去惡血，熱尿淋洗，隨敷追風散，再用內服方，如法服之（俱見六卷咸字號），或兼灸法。凡被咬者頂心若有紅髮，速當拔去。一方豆豉研末，香油調成丸如彈子大，常常揩搽咬處，掐開看丸內若有狗毛茸茸然，此毒氣已出矣。</p>
<p>始終禁忌：終身忌食狗肉、蠶蛹、赤小豆。百日戒飲酒及房勞，忌見孝服，惡聞鑼聲，禁發物煎炒，辛熱毒物。常服食杏仁以防餘毒。</p>
<p>若治遲，大毒攻心，煩亂腹脹，口吐白沫者，研碎虎頭骨、虎牙、虎脛，酒調二錢常服，倘發狂叫聲如犬聲，眼睛露白及始終犯禁忌者，不治。</p>
<p><u>平常犬咬</u></p>
<p>立用鹽湯或熱童便淋洗，拭淨血水，搗爛蔥白敷之，或嚼爛杏仁敷之，或常塗白砂糖。或煅虎骨末敷貼。或燒牛糞存性研末，麻油調敷。</p>
<p><u>人口咬傷</u></p>
<p>人之牙齒因食炙煿，蘊熱積毒，故被咬者腫痛臭爛，異於尋常。初咬時用熱童便洗去汙血，研蟾酥丸塗之（見五卷黃字號），上貼萬應膏（見六卷淡字號）。俗方洗後塗以大糞，或敷人中黃，或敷熟石膏末。若初咬失治，發腫潰爛，用熱童便洗淨，點桐油紙燃重拔惡水，照前塗藥、貼膏。俟腫消時，濃煎甘草湯，日洗一次，換貼生肌玉紅膏（見六卷羽字號）。</p>
<p>附綴法　凡耳鼻被人物咬落，或刀砍斷者，服此綴之。取人油發入陽城罐內，以鹽泥固濟煅研篩末。急將所脫之耳鼻蘸末，安綴故處，以軟絹縛定，戒勿移動，半月如故。金毛狗脊、花蜘蛛窠皆能綴接皮肉，凡筋砍斷，搗旋覆花根，取汁滴入，外敷其滓，半月勿開，其筋自續。</p>
<p><u>諸獸咬傷</u></p>
<p>驢馬咬傷　即用童便洗淨，嚼爛生尖栗子敷之。若失治，毒氣攻裡，心煩嘔悶者，馬齒莧湯頻服。將馬鞭梢，及牽牛煅灰存性，豬油調敷。</p>
<p>虎豹咬傷　或熊羆豺狼爪牙傷人皮肉，致發毒瘡者。多煎葛根濃湯時時浸洗，內服二三鍾。又搓青布大燃條，蘸桐油，點放竹筒中熏遍傷口，拔出毒水，嚼爛生栗子敷之。或煮新鮮生鐵，溻熨腫處。</p>
<p><u>蛇蟲咬傷</u></p>
<p>惡蛇咬傷　初被咬時用熱湯和米醋俱服一二杯，使氣不隨血走散，急以長麻扎定傷處兩頭，勿令過節，搗爛大蒜鋪平傷處，列艾炷灸至肉內知熱為度。預研細五靈脂一兩，明雄黃五錢，篩末，酒調服三錢，酒調敷傷處。又方，白礬、甘草、雄黃等分研末，冷水調服三錢。</p>
<p>凡手足被蛇咬者，即用苧麻繩縛住傷口上下，使毒不過節，隨以傷處浸糞汁，雄黃末酒調敷。又方，研貝母末，酒服五錢，再飲酒至醉，良久酒自傷日化水流出，候水出盡，隨取藥渣敷貼傷口，垂死者可活。</p>
<p>蜈蚣咬傷　初被咬時以鹽湯洗淨，取雄雞倒掛，頻以手指蘸雞口之涎塗數次，其痛自止。又方，取多人耳塞，唾津調作餅子貼之。或用油發和松毛、雞毛、燒濃煙熏出黃水自愈。或塗雞血、大糞、蝸牛膏。</p>
<p>蠍螫蠶咬　蠍子北路多有之，以鉗螫人，其痛無敵，急取大蝸牛搗膏塗之，其痛立止。或刺雞冠血塗之。或將螫處擠去毒汁，貼萬應膏。</p>
<p>凡風蠶、角蠶，咬人有毒，搗爛苧麻根，取自然汁頻塗自愈。</p>
<p>花蜘蛛咬　一人早行被草中花蜘蛛咬傷，又經露水浸漬，致令傷處似癩非癩，久則腹腫舌脹，目中出絲，一醫審其端因，用秦艽煎湯兌酒，日服三次，外研明雄黃、白礬末，豬油調敷，服秦艽斤許方愈。</p>
<p>凡蜘蛛、壁虎初咬時即用鹽湯溻洗，隨搽枯礬末自愈。</p>
<p>蚯蚓咬傷　凡坐臥濕地或被蚓咬，或被蚓吹，初不自覺，日久毒傳入里，鬚眉脫落，夜靜蚓鳴於腹中。日服鹽湯三次，常用鹽湯浸洗身體。</p>
<p><u>蠼螋尿射</u>　蓑衣蟲在壁間，人誤觸之則以尿射人，令起燎漿水泡，痛如火烙，初如飯屑，次大如豆，嚼茶葉塗洗，或敷扁豆葉，或塗鹿角汁、梨汁。</p>
<p><u>射工刺傷</u></p>
<p>凡樹間雜色毛蟲、屋上瓦刺，人誤觸之，放毛射人，初癢次痛，勢如火燎，日久則外癢內痛，其毛在內，潰爛肌肉。治法，豆豉一合以麻油潤透，搗膏敷貼，少時覺癢，拔出蟲毛，方去豆豉，煎白芷湯洗淨，用海螵蛸研末，頻頻撒之。初起嚼爛豆豉塗之，其毛立出。</p>
<p><u>百蟲入耳</u></p>
<p>如蠅蚊入耳，即滴入麻油數滴，即死，然後取出。蚰蜒入耳，驢乳灌入立化，或以肉炙香，置放耳旁，聞香自出。凡蟲蟻夜間暗入耳中，勿驚慌響叫，逼蟲內攻，只獨坐點燈對耳竅，見光自出。</p>
<p><u>馬汗入瘡</u></p>
<p>潰瘡未合誤沾馬汗，四旁忽腫，焮痛紫黑，急用磁針當腫處，砭出紫血，拭淨，嚼爛烏梅肉塗之。若發熱煩悶，恐毒入腹，以致不救，急用醇酒煎馬齒莧二兩，令飲至醉必解。或再服荊防敗毒散。</p>
<p><u>驢涎入瘡</u></p>
<p>其症與上相同，用冬瓜去粉取皮曬乾研末，麻油調敷，或煎冬瓜皮湯綿蘸溻洗之。內服酒煎馬齒莧湯。</p>

<h2>嬰兒外科</h2>
<p><u>赤遊丹毒</u></p>
<p>由胎毒所致，欲發之時身熱啼叫，驚搐不寧，次生紅暈，由小漸大，其色如丹，遊走不定。先起背腹，流散四肢者順；先起四肢，流入胸腹者逆。因初生後，頻洗熱水、火烘衣被，觸動內毒而成。初起用砭法（見一卷砭法門），砭後切豬羊肉片貼之，肉乾再換肉貼。俟肉片不幹，方敷如意金黃散（見六卷號字號），砭出血色紅者輕，紫者重，黑者死。後諸仿此。</p>
<p>初起內服大連翹飲，母子同服，次服消毒犀角飲（俱見五卷雨字號）。若煩躁便秘，唇焦面赤者，當服五福化毒丹（見五卷露字號）。若失治毒氣入里，腹脹硬痛，聲音嘶啞，吮乳不得下咽者，急服紫雪散（見五卷露字號）。</p>
<p><u>滯熱丹毒</u></p>
<p>初起形若赤遊，但遊走稍緩，乃因乳食過多，不能運化，蘊熱於外，故外達肌表，發熱面赤，口酸作渴，舌起黃苔。重者治同赤遊丹，輕者可常服保和丸。若唇焦便秘，滯熱盛者，服一捻金下之。下後丹毒仍作者，服犀角飲（俱見五卷露結字號）。</p>
<p><u>胎驚丹毒</u></p>
<p>由孕毒受驚，傳襲於胎，兒生百日內眼胞忽起紅暈，面色青暗，煩熱夜啼。伏熱既久，發見於外，面如胭脂，疊起紅點，時出時沒，延及頸項，次發丹毒。初起用四聖湯洗其目（見六卷劍字號）；初起服藥同上赤遊丹。</p>
<p>若驚丹延及胸乳，痰喘抽搐，此為火毒攻裡，防變驚風，先服百解散汗之，次服五和湯利之（俱見五卷露字號）。研灶心土、蔥汁調糊，頻塗丹上。</p>
<p><u>水痘</u></p>
<p>水痘發於脾肺二經，由濕熱而成也。初起與大痘相似，面赤身紅，眼光如水，咳嗽噴嚏，唾滋稠黏。身熱二三日始出。其形尖圓而大，內含清水，易脹易靨，不作膿漿。初起服荊防敗毒散疏散風濕（見五卷天字號）；次服加味導赤散，消除濕熱，生地、木通、甘草梢、赤茯苓、滑石末、炒黃連、去心麥冬、連翹、燈心引，煎服。集成曰，水痘前後宜服小麥湯：地骨皮、滑石末、甘草梢、葶藶子、羌活、北沙參、酒炒知母、小麥引，便秘加酒炒大黃。水痘形如水泡，皮薄痂結，心無圓暈，不似丹毒根腳紅腫時隱時現也。</p>
<p><u>胎瘤</u></p>
<p>由胎前孕母積熱蘊於胎中，兼瘀血滯結而成。多生兒頭及胸乳之間。初如李核，漸大如饅，色紫微硬，漫腫略疼，生下即有者，待滿月後針之。月後生者，俟膿熟透針之（按一卷針法門）。初起服五福化毒丹（見五卷露字號）。外貼黃連膏（見六卷闕字號）。膿熟針之放出膿汁，常貼生肌玉紅膏（見六卷羽字號）。</p>
<p><u>紅絲瘤</u></p>
<p>發無定處，由小漸大，皮色帶紅，中含血絲，或自潰爛。治法雖同胎瘤，但此證由先天腎中伏火，精有血絲，以氣相傳而生，終變火證，難以收功不治。</p>
<p><u>胎𤼏</u></p>
<p>一名奶癬，生頭頸眉端，癢起白屑，形如疥癬。由胎中血熱，落草受風而成。初系乾癬，若誤用熱水燙洗，致皮膚起粟，瘙癢無度，黃水浸淫，延及遍身，即成濕癬。俱服消風導赤湯。若皮膚火熱，紅暈成片，遊走如丹者，兼服五福化毒丹（俱見五卷露字號）。乾癬燥癢，常塗潤肌膏（見六卷闕字號）。濕癬瘙癢常塗二神膏（見六卷羽字號），癢甚塗烏雲膏（見六卷河字號）。</p>
<p><u>胎風</u></p>
<p>胎風、胎赤二證相同，小兒初生身熱皮紅，狀如湯潑火燒，由孕母過食辛熱厚味，致兒脾胃蘊熱，初宜多服清胃散（見五卷日字號），母子同服。外皮焮赤，水調熟石膏末，頻頻塗之。不焮赤者塗糯米粉，或搽水粉。若兒大能食米麵，身熱皮紅者，系府熱內蒸，濕氣外乘之故，即名玉爛瘡，內服加味導赤散，見前水痘。外搽如意金黃散（見六卷號字號）。若已潰爛宜撒鵝黃散（見六卷奈字號）。</p>
<p><u>葡萄疫</u></p>
<p>因感受疫癘之氣，鬱於皮膚凝結而成。大小青紫斑點，狀若葡萄，發於頭身腿脛居多，甚則毒邪攻胃，牙齦腐爛，臭腥出血，形似牙疳，而青紫斑點其色反淡，久則令兒虛羸。初起服羚羊角散，日久體虛服胃脾湯（俱見五卷露字號）。牙齦腐臭，常搽非疳散（見六卷咸字號）。</p>
<p><u>臍突</u>　臍瘡</p>
<p>兒臍赤腫虛大，由孕母失調，兒在胞胎受母積熱，初生之時兒臍突出，宜清母子之熱，臍外不必敷治，免熱攻裡。治法詳見幼科一卷。</p>
<p>若十日半月兒臍忽然突腫如吹，色不紅赤，捻動微響，或驚悸而多啼，宜服白芍湯（見五卷結字號）。外敷朴硝散（見六卷咸字號）。</p>
<p>凡水濕傷臍，臍中生瘡，久而不愈，致風邪外襲，或發抽搐，或變風癇，初宜燒草紙灰，頻敷臍上，久則加煅龍骨末，或加枯礬末少許。</p>
<p><u>陰腫</u></p>
<p>古名脫囊，由久坐陰濕之地，寒氣凝結而成，或因怒叫氣閉，結聚於下。宜服桃仁丸（見五卷結字號），敷沖和膏（方見六卷巨字號）。</p>
<p>一有寒氣客於肝腎，陰囊腫痛，腹痛冷汗，牽引二子，縮入腹中，痛止方出，此名內吊。宜服烏梅散，再服勻氣散（俱見五卷結字號）。</p>
<p>一有陰莖縮入少腹不痛者，或只陰囊腫大，光亮不燥不疼，此皆肝腎氣虛，均煎橘核湯調服勻氣散（見結字號）。縮陰證見大方脈。</p>
<p>一有陰囊腫痛，四肢皆浮，二便秘結者，此因膀胱積熱，風濕相乘也。宜服白醜散（見五卷結字號），外敷立消散（見六卷咸字號）。腎囊風見三卷。</p>
<p>凡女兒陰器腫脹痛者，心熱相傳也。內服制白朮、茯苓、澤瀉、豬苓、車前子、苡仁、木通各一錢，肉桂五分，煎服。外敷立消散（見六卷咸字號）。</p>
<p><u>脫肛諸證</u></p>
<p>小兒清氣下陷，脫肛於外，陽虛自汗，懶言食少，脈洪而虛者，宜服補中益氣湯（見六卷生字號）。若虛寒脫肛，脈必沉細，四肢稍冷，面色青黃，唇口淡白，及久脫腸滑者，用蜜耆、蜜炙粟殼、麵煨訶子、肉豆蔻、木香、炒白芍、當歸、炙白朮、人參、炙甘草、桂心、烏梅引煎服數劑；外洗蔥湯，用軟綿輕輕揉入。一有濕熱鬱結，脫肛於外，腫硬疼痛者，用製蒼朮、防風、赤茯苓、赤芍、天花粉、炒枯芩、生地、苦參、槐米、芥穗、蔥白煎服；外敷蟠龍散（見六卷咸字號）。一有生臟毒，肛門翻出者，當服臟連丸（見五卷收字號），外治俱用五倍子、蔥頭、朴硝煎湯，熏洗腫處，拭淨塗以坎宮錠（見六卷巨字號）。一方，取龜頭或鱉頭燒灰存性，篩細麻油調塗。余法見三卷痔瘡門。</p>
<p>一有蟲蝕肛門常作癢者，下唇內必生小白瘡，耳前後必結有小核，當服蘆芥丸（見五卷日字號），研雄黃、五倍子、白礬末頻搽肛門。</p>
<p><u>遺毒</u></p>
<p>有因稟受，父母先患楊梅、後結胎元，致兒生色赤無皮，九竅斑爛，必死。有因染受，先已結胎，父母后染梅毒，毒氣傳胎，或食炙煿，或服春藥，肆行交接，欲火傳胎，致兒生後囟門坑凹，肌膚之上先出紅點，次發斑爛，甚者毒攻口角、耳、鼻、眼眶及前陰穀道，破爛臭穢。初起研人中黃末煎土茯苓湯，每調五分，日服三次；外磨紫金錠頻塗腫處（見五卷張字號）。</p>
<p>若已破爛，常搽鵝黃散（見六卷奈字號），或蜜炙黃柏研細，麻油調搽。用前方法頗見效者，方服升麻解毒湯；弱者服歸靈散（見五卷律字號），倘毒盛氣微，日夜多啼，不吃乳者不治。所有諸症另詳幼科。</p>

<h2>外科醫方便考</h2>
<p>外科方法內治外治通計八百有奇，其方法獨用者少，兼用者居多，諸家每將獨用者錄入本證之下，於所兼用者繞載見某部某證。竊以外科證候千餘，方法星羅棋布，倉猝之際苦難搜尋，茲特薈萃全書，分門別類另纂醫方二卷，編成字號，以便推考。至於論列諸條，則首繪圖形，次詳脈症，所有應用方法只載湯頭，隨註明此方法見某卷某字號，循次序求之可應手而得，皆免東翻西揭之累云。</p>
<p>《金鑑》曰：凡治癰疽當在初起七日之前，審的陰陽表裡寒熱虛實，或汗或下，或清解或溫散，用藥得當，毒可內消，免成膿為妙；若已成膿，法宜內托。</p>

<h1>卷之五　腫瘍初起</h1>
<p>（發表、攻裡、清熱、解毒、溫中、散寒匯方）</p>

<h2>天字號</h2>
<p><u>荊防敗毒散</u>　治癰疽瘡瘍癍疹諸毒初起，焮腫，憎寒壯熱，頭痛背強，脈浮或兼洪弦用此汗之。</p>
<p>芥穗　防風　羌活　獨活　柴胡　前胡　枳殼　桔梗　川芎　茯苓（各一錢）　甘草　薄荷（各五分）　生薑　蔥白引　或加銀花、連翹。</p>
<p><u>內疏黃連湯</u>　治癰疽陽毒在裡，初起發熱，便秘，唇焦、舌乾，煩渴嘔噦，脈實大有力者，用此下之。</p>
<p>黃連　連翹　薄荷　梔子　條芩　白芍　當歸　桔梗　檳榔（各一錢）　木香　甘草（各五分）　大黃（二錢）　煎服時兌白蜜（一匙）</p>
<p><u>神授衛生湯</u>　治癰疽發背，疔瘡，丹毒，瘰癧，流注，頑惡諸瘡，焮腫赤痛，脈浮而數，用此表裡兼治。</p>
<p>羌活　金銀花　天花粉　當歸尾　皂角刺　甘草節（各一錢）　煅石決明　炙穿山甲　沉香　乳香　紅花　白芷　連翹　防風（各六分）　酒炒大黃（二錢）　脈虛便利去此。病在上部先服藥後飲酒升之，病在下部先飲酒後服藥以行之，後諸仿此。</p>
<p><u>雙解復生散</u>　治癰疽發背諸般腫毒初起，惡寒發熱，四肢拘急，內熱煩渴，便秘，用此發表攻裡。</p>
<p>芥穗　防風　白芷　川芎　麻黃　黃耆　甘草　梔仁（各六分）　連翹　金銀花　羌活　薄荷　當歸　白芍　炙術　沙參　滑石末（各一錢）　大黃　芒硝（各二錢）　表重薑蔥引，里甚白蜜引，服取汗下。</p>
<p><u>仙方活命飲</u>　治癰疽腫毒，不論陰陽，初起服之即消，已成服之易潰，散瘀消腫，化膿生肌聖藥。</p>
<p>銀花（三錢）　去白陳皮　酒洗當歸（各錢半）　甘草節　防風　貝母　白芷　花粉　乳香（各一錢）　沒藥　皂刺　炙山甲（各五分）　酒兌煎。毒在上部飽飯服，在下者空心服，服後宜飲酒，忌酸辛發物。</p>
<p><u>內消散</u>　治癰疽發背，對口疔毒，乳癰諸瘡，初腫服此使毒內化從小便出，瘡勢大者雖不全消，亦可轉輕。</p>
<p>知母　貝母　金銀花　天花粉　白芨　皂刺　炙山甲　製半夏　淨乳香（各一錢）</p>
<p>酒兌煎服。服後搗爛藥渣加蜜調塗腫處，一宿必消，重者再服再敷。</p>

<h2>地字號</h2>
<p><u>清熱消風散</u>　治諸瘡已成未成之際，外無惡寒表證，內無便秘煩渴里證，只高腫焮痛紅硬有頭者，用此清解之。</p>
<p>防風　條芩　當歸　川芎　白芍　銀花　花粉　甘草　連翹　紅花　柴胡　陳皮　皂刺　炙蒼朮　生黃耆（等分）</p>
<p>煎服。</p>
<p><u>回陽三建湯</u>　治癰疽諸發，初起不紅熱，不腫痛，堅如頑石，硬若牛皮，色似土硃，粟頂多孔，孔或流血，根腳平散，軟陷無膿，皮肉不腐，身涼脈細用此溫散之。</p>
<p>人參　附子　當歸　川芎　黃耆　枸杞　棗皮　茯苓　陳皮（各一錢）　紅花　紫草　厚朴　甘草　獨活　蒼朮　木香（各五分）　皂角根白皮（二錢）　煨姜引</p>
<p>酒兌煎服。用厚綿蓋覆瘡上，常要溫暖，宜灸不宜針。</p>
<p><u>竹葉黃耆湯</u>　治癰疽疔毒諸瘡，表裡夾熱，口乾大渴者。</p>
<p>沙參　生耆　條芩　甘草　當歸　川芎　法半夏　麥冬　白芍　竹葉（各一錢）　生地　石膏末（各二錢）</p>
<p><u>乳香黃耆散</u>　治諸腫毒疼痛難忍，氣虛不能勝毒者，服此未成即消，已成即潰，不用刀針，惡肉自脫，並治跌打損傷。</p>
<p>人參　黃耆　當歸　炒芍　川芎　熟地　甘草　陳皮　蜜炙粟殼（各一錢）　乳香　沒藥（各五分）　日二服</p>
<p><u>雙解貴金丸</u>　治背疽諸毒，初起堅硬，木悶便秘，脈沉實。</p>
<p>大黃（兩半）　白芷（一兩）</p>
<p>共研極細，水糊丸綠豆大，每用三四錢。酒煎蔥頭三個取湯送下，蓋被靜臥，取汗良久，大便行一二次方效。老弱人減半服。</p>
<p><u>黍米寸金丹</u>　治癰疽、發背、附骨腫毒，初起憎寒壯熱、肢體沉重、暴中急證，老幼皆可服。</p>
<p>麝香（五分）　蟾酥　硇砂（各二錢）　乳香　沒藥　雄黃　狗寶　輕粉　烏金石（各一錢）　水銀粉　黃蠟（各三錢）　干鯉魚膽（三個）　干狗膽（一個）　麻雀屎（四十九粒）　酥炙蜈蚣（一條）　人乳（一合）</p>
<p>先將諸藥共研極細，次把黃蠟、人乳熬成糊，和藥為丸綠豆大，輕者三丸，重者五丸，蔥湯送下，被蓋臥取汗，汗後要禁風。</p>
<p>以上十二方，主治癰疽初起，七日之前聽其隨症選用。</p>
<p>以下諸方皆循上、中、下部次序，聽其推考。</p>

<h2>元字號</h2>
<p><u>黃連消毒飲</u>　通治癰疽初起，紅腫焮痛，壯熱惡寒，煩渴便秘，六脈洪數。</p>
<p>羌活　獨活　防己　防風　連翹　甘草　條芩　黃柏　藁本　桔梗　陳皮　蘇木　澤泄　沙參　知母（各五分）　生耆（二錢）　生地　歸尾　黃連（各一錢）</p>
<p>空心溫服。</p>
<p><u>黃連解毒湯</u>　通治癰疽赤腫焮痛，表裡熱盛，口燥咽乾、心煩飲冷，脈實。</p>
<p>黃連　川柏　條芩　梔子（等分）　或加炒研牛蒡　連翹　燈心</p>
<p>煎服。</p>
<p><u>柴胡清肝湯</u>　治手足少陽初患癰疽瘰癧。</p>
<p>柴胡　生地　赤芍　炒牛蒡子（各錢半）　當歸　連翹（各二錢）　川芎　條芩　梔子　花粉　防風　甘草（各一錢）</p>
<p><u>柴胡葛根湯</u>　治腫瘍初起，焮痛寒熱，胃經風熱內發者。</p>
<p>柴胡　葛根　花　粉　條芩　熟石膏（各錢半）　炒研牛蒡　甘草　桔梗　連翹（各一錢）　升麻（五分）</p>
<p><u>四順清涼飲</u>　治腫瘍七日之內，焮腫痛甚，瘡熱色赤，往來寒熱，口渴便秘，胃經熱實者。</p>
<p>羌活　防風　梔仁　連翹　赤芍　甘草　當歸　炒研牛子（各一錢）　大黃（二錢）　燈心引</p>
<p><u>保安萬靈丹</u>　治癰疽、疔毒、附骨、流注、風寒濕痹及鶴膝風，左癱右瘓，半身不遂，口眼喎斜，遍身走痛，步履艱辛，頭風疝氣，破傷風，牙關噤急，感冒病，壯熱憎寒，服之俱效。</p>
<p>製蒼朮（八兩）　制何首烏　金釵石斛　北細辛　炮川烏　全蠍　天麻　麻黃　炙草　當歸　川芎　荊芥穗　防風　羌活（各一兩）　明雄黃（六錢）</p>
<p>研極細，蜜丸每重三錢，硃砂滾衣。癰疽感冒，初起表重者蔥白九寸煎汁，化服一丸，被蓋臥取大汗，聽自收，切忌露風；無表者白湯化服；老人小兒只服半丸。瘡毒初起，服此立消，將成者易腫易潰，傷寒、中風、感冒、瘟疫初起，服此邪從汗解。</p>
<p><u>麥靈丹</u>　治癰疽腫毒，疔瘡回里，煩悶神昏，婦人初發乳證，小兒痘後餘毒，一切暴腫。</p>
<p>鮮蟾酥（三錢）　黑蜘蛛（二十一隻）　尖鼠糞（一錢）　灰面（六兩）</p>
<p>共研極勻，用菊花熬成膏，布絞去渣，糊藥捻為麥子狀，陰乾，每服七丸。小兒五丸，上部白湯送下，下部酒送下。</p>

<h2>黃字號</h2>
<p><u>防風通聖散</u>　凡癰疽腫毒，癍疹諸瘡，表裡俱實者，服此汗下兼行。</p>
<p>防風　荊芥穗　連翹　薄荷　麻黃　川芎　當歸　白芍　炙術　芒硝　煨大黃　炒梔仁（各五分）　條芩　桔梗　甘草　石膏末（各一錢）　滑石末（三錢）　薑蔥引</p>
<p>便利去硝、黃名雙解散。自汗去麻黃加桂枝。涎嗽加法半夏。</p>
<p><u>五積散</u>　通治陰陽表裡。</p>
<p>當歸　川芎　白芍　茯苓　白芷　陳皮　枳殼　桔梗　製蒼朮　炒厚朴（各一錢）　麻黃　桂枝　甘草　法半夏　乾薑（各五分）　蔥白引</p>
<p><u>蟾酥丸</u>　治疔瘡、發背、腦疽、乳癰、附骨、臀腿等疽。凡頑惡不痛、麻木、嘔逆，毒不起發者，服此即起發，不痛者即痛，痛甚者即止，未成者立消，已成者立潰，醒昏憒，定嘔吐，疔毒門之主方。</p>
<p>明雄黃（二錢）　硃砂（三錢）　輕粉（五分）　煅紅寒水石　銅綠　枯礬　膽礬　乳香　沒藥　麝香（各一錢）</p>
<p>各研極細，端午日每味稱准，入乳缽內擂勻，聽用。次用酒化開蟾酥（二錢），取蝸牛（二十一個），入大缽內同搗成膏，方和藥末搗捻極勻，搓丸綠豆大，陰乾磁瓶收住。每服三丸，先令病人嚼爛蔥白五寸，吐於掌中，分裹三丸，熱酒一盅將蔥丸作三次送下。被蓋靜臥良久，汗出方效。汗後惡風甚者如法再服三丸。酒潤濕捻作薄餅敷疔毒諸瘡。</p>
<p><u>涼膈散</u>　治癰疽，癍疹，頭目口瘡，煩渴便秘，上中二焦火盛，脈實。</p>
<p>連翹（三錢）　酒浸大黃　炒芩　甘草　芒硝（各錢半）　梔仁　薄荷　竹葉（各八分）　生蜜引。</p>
<p><u>消風散</u>　治風盛燥癢、陽明濕熱內發者。</p>
<p>荊芥穗　防風　當歸　生地　製蒼朮　胡麻仁　炒牛子　熟石膏　桔梗　苦參　蟬蛻　知母　甘草</p>
<p>等分煎服。</p>
<p><u>神應養真丹</u>　治風盛燥血，毛髮脫落，癢如蟲行。</p>
<p>羌活　天麻　菟絲子　木瓜　當歸　白芍　川芎　炙焦地黃</p>
<p>等分研末，蜜為小丸，鹽湯或酒每下三錢。</p>
<p><u>祛風換肌丸</u>　治風邪郁久，燥血作癢，抓起白屑。</p>
<p>胡麻仁　製蒼朮　石昌蒲　苦參　牛膝　天花粉　威靈仙　制何首烏（各二兩）　歸身　川芎　甘草（各兩半）</p>
<p>共研極細，酒糊小丸白湯送下三錢，日三服。</p>

<h2>宇字號</h2>
<p><u>犀角升麻湯</u>　丸服亦可，治腫瘍初起，紅腫如慄，漸大如榴，胃經積熱。</p>
<p>犀角（如無，以黃連代）　升麻（各錢半）　條芩　生地　白芷　川芎　羌活　防風　元參　甘草（各一錢）</p>
<p>每味一兩，研末麵糊為丸，梧子大，白湯每下三錢。</p>
<p><u>升陽散郁湯</u>　腫瘍失治或過敷寒涼，致肌冷毒郁，堅硬伏陷，難消難潰，用此發之。</p>
<p>升麻　葛根　柴胡　香附　炒殭蠶（各錢半）　羌活　獨活　炒芍　防風　沙參　川芎　炙甘草　蔓荊子（各一錢）　薑棗引</p>
<p><u>連翹消毒飲</u>　治時毒，憎寒壯熱，發表後腫仍不消。</p>
<p>連翹　梔子　赤芍　桔梗　當歸　元參　射干　條芩　陳皮　甘草　花粉　葛根　紅花　大黃（等分）　痰加竹茹。</p>
<p><u>芩連平胃散</u>　治腫瘍，色紅微痛，發熱作癢，脾胃濕熱甚者。</p>
<p>條芩（錢半）　黃連　陳皮　甘草　炒厚朴（各一錢）　製蒼朮（二錢）　姜引</p>
<p><u>清脾涼血湯</u>　治脾熱生瘡。</p>
<p>荊芥穗　防風　赤芍　元參　陳皮　蒼朮　蟬蛻　白蘚皮（各一錢）　連翹　大黃（各錢半）　炒厚朴　甘草　淡竹葉（各五分）</p>
<p><u>羌活沖和湯</u>　治諸頭痛，頭風傷目，眉稜骨痛。</p>
<p>羌活　白菊花（各錢半）　白芷　川芎（各二錢）　酒炒條芩　製蒼朮　防風　生地（各一錢）　甘草　北細辛（各五分）　生薑（三片）　蔥白（二寸）</p>
<p>頭痛由頂後起者，屬膀胱經，倍羌活，加藁本；脈實便秘，加酒炒大黃；痛由太陽起，牽引眉目兩額者，屬胃經，倍白芷、加葛根、熟石膏；痛由耳後起者屬膽經，加柴胡；痛吐涎沫、肢冷者屬肝經，加炮吳萸；痛兼足冷，氣逆屬腎經，倍細辛；痛吐痰飲手足不冷，加製半夏、膽星；兼腹疼、身重屬脾經，倍蒼朮；火痛煩渴自汗，倍條芩，加石膏、竹葉。</p>
<p><u>普濟消毒飲</u>　治大頭瘟，初覺憎寒，體重，次傳頭面，腫大目不能開，咽喉不利，口渴舌燥，氣喘。</p>
<p>酒炒黃連　條芩（各五錢）　陳皮　甘草　元參　桔梗　柴胡（各二錢）　板藍根　炒牛子　炒殭蠶　薄荷葉　連翹　馬勃　升麻（各一錢）</p>
<p>曬研極細，水調時特服或蜜丸噙服，便秘加煨大黃。</p>

<h2>宙字號</h2>
<p><u>清震湯</u>　治雷頭風，頭面起疙瘩，焮腫悶痛，壯熱憎寒，耳中時聞雷聲。</p>
<p>炙蒼朮　升麻　陳荷葉（各五錢）</p>
<p>煎湯時時熱服。</p>
<p><u>金沸草散</u>　治肺經傷風，頭目昏痛，咳嗽多痰亦治牙痛。</p>
<p>旋覆花　前胡　細辛（各一錢）　芥穗（錢半）　赤茯苓　法半夏　炙草（各八分）　薑棗</p>
<p>頭痛加川芎，有熱加柴胡、枯芩，滿悶加枳殼　桔梗，煎湯熏漱噙服治風牙痛。</p>
<p><u>洗肝散</u>　治風毒攻目，暴作赤腫，焮痛難開，隱澀眵淚。</p>
<p>薄荷　炙草　羌活　防風　當歸　川芎　梔子　大黃（等分）</p>
<p>煎服。無里證去大黃。</p>
<p><u>補肝散</u>　治肝虛目痛，筋脈牽痛，冷淚不止，羞明怕日，夜則痛甚，點涼藥反劇。</p>
<p>夏枯草　香附（各一兩）　甘草（三錢）　陳茶葉（一撮）</p>
<p>煎湯頻頻溫服。</p>
<p><u>清風養血湯</u>　治風熱傷血，目赤腫痛。</p>
<p>芥穗　防風　白菊　荊子　麻黃　川芎　酒炒紅花　去皮尖桃仁（各五分）　酒洗當歸　白芍　白芷　甘草　草決明　石決明（各一錢）　治天行赤眼，風盛加羌活、薄荷；熱甚加酒炒大黃、梔子；</p>
<p><u>撥雲退翳丸</u>　治風熱障翳。</p>
<p>當歸（兩半）　地骨皮　炒蒺藜　密蒙花　菊花　木賊　芥穗　羌活　川芎　花粉（各一兩）　蔓京子　薄荷葉　炒枳實　炙草　川椒（各五錢）　川連　蟬蛻　蛇皮（各二錢）</p>
<p>蜜為小丸，每服一錢，米泔送下，日三服。</p>
<p><u>石膏羌活散</u>　治一切眼疾，內障外障，拳毛倒睫。</p>
<p>羌活　芥尾　白芷　藁本　細辛　蔓京子（各五分）</p>
<p>煎服。避風寒濕熱。</p>
<p><u>兔矢湯</u>　治瘡疹入眼及昏暗障翳。</p>
<p>兔矢（研末）　茶湯（調下二錢）</p>
<p><u>瀉青丸</u>　治肝火鬱熱不能安臥，風火熾盛，目赤腫痛，脈症俱實。</p>
<p>酒蒸大黃　炒梔仁　膽草　川芎　羌活　防風　當歸（等分）</p>
<p>研，蜜為小丸。煎淡竹葉湯，每下二錢，日三服。</p>

<h2>洪字號</h2>
<p><u>涼膈清脾飲</u>　治眼胞菌毒，脾經濕熱鬱結者。</p>
<p>連翹　生地　梔子　薄荷　芥穗　防風　條芩　赤芍　甘草　熟石膏（等分）　服</p>
<p><u>化堅二陳丸</u>　治眼胞痰核，初起腫硬不痛者。</p>
<p>陳皮　法半夏（各一兩）　茯苓　炒殭蠶（各二兩）　甘草　川連（各三錢）</p>
<p>研末薄荷汁糊丸，薑湯每下三錢。</p>
<p><u>疏風清肝湯</u>　治肝熱風濕上注，眼目生瘡者。</p>
<p>歸尾　赤芍　芥尾　防風　川芎　白菊　梔子　薄荷　甘草（各一錢）　柴胡　連翹　銀花（各錢半）　燈心引</p>
<p><u>元參湯</u>　治心經實火，目生胬肉，紅腫痛脹者。</p>
<p>元參　苦參　白菊　車前子　枳殼　川連　防風　升麻　草決明　酒炒大黃（等分）　服</p>
<p><u>決明散</u>　治心經虛火，目中胬肉淡紅不痛者。</p>
<p>草決明　青箱子　車前子（各五錢）　羚羊角末　沙參　炒黃連　枳殼　川芎　甘草（各一兩）</p>
<p>研末，白湯下三錢。</p>
<p><u>辛夷散</u>　治鼻生息肉、氣息不通、濕熱蒸肺者。</p>
<p>辛夷仁　白芷　升麻　防風　藁本　川芎　細辛　木通　甘草（等分）　研末，茶湯每下三錢。</p>
<p><u>蒼耳散</u>　治鼻淵。</p>
<p>白芷（一兩）　辛夷仁　薄荷葉（各五錢）　蒼耳（炒去刺，三錢）</p>
<p>曬研極細，蔥湯每服二錢，日三服。</p>
<p><u>奇疾方</u>　治毒邪攻鼻，鼻中生毛，晝夜長一二尺，漸圓如繩，脹痛難堪。</p>
<p>硇砂（三錢）　乳香（四錢）　研細</p>
<p>飯糊丸十粒，每含一丸，抵上齶噙化，徐以白朮嚥下，噙服十丸毛自枯落。</p>
<p><u>千金漏蘆湯</u>　治肺火鬱結，鼻柱生疽。</p>
<p>漏蘆　甘草　麻黃　黃芩　連翹　升麻　白蘞　枳殼　朴硝　大黃（各一錢）　薄荷引</p>
<p><u>枇杷清肺飲</u>　治肺鬱血熱，鼻生粉刺。</p>
<p>枇杷葉（刮去毛蜜炙，三錢）　炙桑皮　沙參（各二錢）　川連　川柏　甘草（各一錢）</p>
<p><u>辛夷清肺飲</u>　治肺熱風濕鬱結而生鼻痔。</p>
<p>辛夷仁（六分）　熟石膏　知母　梔子　麥冬　枯芩　百合　荊芥尾　防風　炙枇葉（各一錢）　甘草（五分）　升麻（三分）</p>
<p>煎湯頻頻噙服。</p>

<h2>荒字號</h2>
<p><u>蒼藿丸</u>　治膽熱上移腦髓致成鼻淵。</p>
<p>藿香（連莖葉，四兩）　蒼耳（炒去刺，二兩）　曬研極細，豬膽汁糊為小丸。酒水每下三錢。</p>
<p><u>天羅散</u>　治鼻淵日久，蟲蝕腦袋，常流腥臭血水。</p>
<p>絲瓜藤（取近根肥實的）陰乾燒灰存性，篩研細末。</p>
<p>酒調每下三錢，日三服。</p>
<p><u>澤瀉散</u>　治風熱客肺，鼻翅生瘡。</p>
<p>澤瀉　鬱金　梔仁　甘草節（等分）</p>
<p>研末。酒調每服二錢。加勾藤勾、桔梗治小兒肺熱瘡瘍。</p>
<p><u>黃芩湯</u>　治肺熱攻鼻，竅腫色紅，痛如火燎。</p>
<p>酒炒枯芩（二錢）　炙桑皮　去心麥冬　連翹　赤芍　桔梗　薄荷　芥尾（各一錢）　甘草　炒梔子（各五分）</p>
<p><u>涼血四物湯</u>　治鼻生細瘡，血瘀血熱凝滯。</p>
<p>當歸　生地　川芎　赤芍　炒芩　赤苓　香附　陳皮　甘草　紅花（等分）　姜引</p>
<p><u>麻黃宣肺酒</u>　治胃火熏肺又外束風寒，鼻生酒糟，先紅後紫，內變黑色，纏綿不愈。</p>
<p>麻黃莖　麻黃根（各二兩）</p>
<p>壇盛酒五斤浸藥，封日坐滾湯中，煮三炷香久，露一宿，早中晚各吃數杯，三五日內出膿成瘡，半月外則膿盡，盡則紅色褪變，先黃後白而愈。</p>
<p><u>梔子仁丸</u>　治酒糟鼻日久不愈。</p>
<p>曬研梔仁（四兩）　溶化黃蠟（二兩）　和藥為丸，彈子大。每嚼一丸，茶湯嚥下，忌一切發物。</p>
<p><u>腎熱湯</u>　治腎熱耳流膿血，不聞人聲者。</p>
<p>磁石（煅紅醋淬七次）　牡蠣（煅粉）　土炒白朮（各三錢）　麥冬　生地　白芍（各二錢）　甘草（一錢）　蔥白（三寸）　棗（二枚）</p>
<p><u>龍膽瀉肝湯</u>　治肝膽實火，濕熱，耳聾脅痛，膽溢口苦，諸瘡、脈症實者。</p>
<p>膽草　條芩　梔子（俱酒炒）　澤泄　木通　車前子　柴胡　甘草　當歸　生地（等分服）</p>
<p><u>梔子清肝湯</u>　治肝經怒火，腎經相火，胃經積火，凝結而成耳痔、挺蕈。</p>
<p>酒炒梔子　條芩　柴胡　赤芍　當歸　川芎　丹皮（各一錢）　炒研牛蒡　熱石膏（各錢半）　炒黃連　甘草（各五分）　食遠服</p>
<p>腎虛耳鳴耳聾方，載六卷補養門，外治之法俱見六卷匯方。諸部仿此。</p>

<h2>日字號</h2>
<p><u>瀉黃散</u>　治脾胃伏火，口燥唇乾，口瘡口臭，煩渴易飢。</p>
<p>防風（二兩）　甘草（一兩）　梔仁　石膏　藿香葉（各五錢）</p>
<p>切碎微炒香，研細，蜜酒調服三錢。</p>
<p><u>錢乙方</u>　治同上，口唇皺裂瞤動宜之。</p>
<p>金釵石斛　白芷　防風　升麻　條芩（各錢半）　甘草（各一錢）　煎服</p>
<p><u>瀉白散</u>　治肺中伏火，口燥喘嗽，目眶燻黑，珠紅如血。</p>
<p>炙桑白皮　地骨皮（各二錢）　甘草　川連（各一錢）　粳米（一合）</p>
<p><u>謙甫方</u>　治過飲傷肺，氣出腥臭，唾涕稠黏，咽喉不利，口苦幹燥。</p>
<p>桑皮　地骨皮　炒芩　知母　麥冬　桔梗　五味子（等分）　服</p>
<p><u>導赤散</u>　治小腸有火，尿赤淋痛，面赤狂躁，口糜舌瘡，咬牙口渴。</p>
<p>生地　木通　甘草梢　淡竹葉（各二錢）　燈心引</p>
<p><u>瀉心導赤湯</u>　前方加川連一錢，或加連翹二錢，治舌部諸症。</p>
<p><u>連理湯</u>　治脾虛濕鬱，口臭下瀉。</p>
<p>炒連　乾薑　炙草（各一錢）　人參（沙參代）　茯苓　土炒白朮（各二錢）</p>
<p><u>甘露飲</u>　治胃中濕熱，口臭喉瘡，牙衄牙宣及諸吐衄。</p>
<p>生地　熟地　天冬　麥冬　石斛　茵陳　條芩　甘草　枳殼　枇杷葉（等分），或加肉桂、茯苓。</p>
<p><u>清涼甘露飲</u>　前方去熟地，加羚羊角末、銀柴胡、淡竹葉，治喉風繭唇。</p>
<p><u>清胃散</u>　治胃積熱，上下牙痛，牽引頭腦，滿面發熱，其牙喜涼惡熱，或牙齦潰爛，牙宣出血或唇口腮頰腫痛。</p>
<p>生地　丹皮　當歸（各二錢）　熟石膏（三錢）　升麻　川連（各一錢）。《金鑑》加條芩，無當歸。</p>
<p><u>調胃承氣湯</u>　治牙衄熱甚，一切胃熱，燥渴，糞如彈丸。</p>
<p>酒浸大黃（四錢）　芒硝（三錢）　炙草（二錢）</p>
<p>頻頻熱服。</p>
<p><u>蘆薈丸</u>　治牙疳及諸疳初起。</p>
<p>蘆薈　川連　胡連　青皮　白雷丸　白蕪荑　鶴蝨草（各一兩）　木香（三錢）　麝香（五分）</p>
<p>共研極細，煮麵糊丸，麻子大。空心米湯下一錢，日三服。</p>

<h2>月字號</h2>
<p><u>蘆薈消疳飲</u>　治肝胃積熱成鑽牙疳。</p>
<p>蘆薈　胡連　桔梗　元參　羚羊角末　炒研牛蒡　熟石膏　黑梔仁　銀柴胡　薄荷葉　淡竹葉　甘草節　酒大黃（等分）。</p>
<p><u>清疳解毒湯</u>　治走馬牙疳。</p>
<p>川連　柴胡　人中黃（各五分）　知母　連翹　芥尾　防風　元參　炒牛子　羚羊角末　淡竹葉（各一錢）　熟石膏（二錢）　燈心引</p>
<p><u>蕪荑消疳湯</u>　攻牙疳日用之方。</p>
<p>蕪荑　蘆薈　雄黃　黃連　胡連　條芩　大黃（等分），煎服。服後便利食少者，去大黃，加熟石膏、羚羊角末，頻服，取愈。</p>
<p><u>溫風散</u>　治風牙痛，常歪口吸氣。</p>
<p>當歸　川芎　白芷　藁本（各二錢）　北細辛　蓽茇　露蜂房（各一錢）</p>
<p>風寒入腦加羌活、附片。</p>
<p><u>獨活散</u>　治胃熱與風寒相搏，牙根宣腫，遇風痛甚而惡涼。</p>
<p>獨活　羌活　防風　川芎（各錢半）　薄荷　芥尾　生地　白芷　炒芩　細辛（各一錢）</p>
<p><u>玉池散</u>　治胃火濕瘀，口臭齒䘌。</p>
<p>當歸　白芷　升麻　防風　川芎　甘草　地骨　細辛　藁本　槐花　生薑（等分），黑豆下。</p>
<p><u>三因安腎丸</u>　治胃虛火而兼腎虛，牙齦爛，齒動搖不甚腫痛。故脂　茴香　川續斷　川楝肉　胡蘆巴　淮山藥（俱炒香，各三兩）　杏仁　桃仁（去皮尖炒黃）　茯苓（各二兩）</p>
<p>曬研極細，蜜為小丸，鹽湯每下三錢，日三服。</p>
<p><u>加味二陳湯</u>　治舌下生痰，色黃木痛。</p>
<p>陳皮　法半夏　茯苓　炒黃芩（各二錢）　炒黃連　甘草　薄荷（各一錢）　生薑引</p>
<p><u>升麻湯</u>　治心火上炎，血熱妄行，舌生小孔，腫潰出血。</p>
<p>升麻　葛根　小薊根（各一錢）　寒水石（三錢）　生地　側柏葉（各二錢）　薄荷引</p>
<p><u>清熱飲</u>　主治重舌及小舌吊下，色赤作痛。</p>
<p>酒炒川連　生地　木通　甘草　白蓮肉　連翹　淡竹葉　小舌吊下，加羚羊角末、灶心土。</p>
<p><u>射干丸</u>　治心腎與三焦積熱，上齶生癰。</p>
<p>射干　升麻　炙草　去皮尖杏仁（各五錢）　炒木鱉肉　酒炒大黃（各二錢）</p>
<p>曬研極細，蜜丸彈子大，每嚼化一丸，津液送下，日二服。</p>

<h2>盈字號</h2>
<p><u>甘桔湯</u>　治少陰咽痛喉痹，肺癰吐膿，乾咳無痰，火鬱在肺，或心臟發咳，咳則心痛，喉中介介如梗狀。</p>
<p>甘草（二兩）　桔梗（一兩）　煎服</p>
<p>王好古加味法：失音加訶子，聲不出加半夏，氣逆加陳皮去白，涎嗽加知母、貝母，渴加五味子，酒毒加葛根，少氣加人參，嘔吐加半夏、生薑，痞滿加煨枳實，肺痿加阿膠，膚痛加黃耆，胸膈不利加枳殼，吐膿血加紫菀，面腫加茯苓，發斑加荊、防，目赤加梔子、大黃，痰毒加牛蒡子，不眠加梔子。</p>
<p><u>少陰甘桔湯</u>　治口瘡糜爛，延及咽喉，日輕夜重。</p>
<p>桔梗（三錢）　甘草　元參　條芩　柴胡　川芎　陳皮（各一錢）　酒炒升麻　羌活（各六分）　蔥白（三寸）</p>
<p><u>元參升麻湯</u>　治發斑咽痛。</p>
<p>元參　升麻　甘草（等分）　服</p>
<p><u>玉屑無憂散</u>　纏喉風痹，腫痛礙食，口舌生瘡，風痰壅滯，骨屑哽喉。</p>
<p>元參　川連　芥穗　貫眾　茯苓　甘草　砂仁　滑石　山豆根（各五錢）　硼砂　寒水石（各三錢）</p>
<p>曬研極細，每挑一錢，日含噙化，徐徐以白湯嚥下。日三服能除三尸、去八邪，僻瘟療渴。</p>
<p><u>利膈湯</u>　治脾肺火鬱、虛煩上壅、咽痛生瘡。</p>
<p>芥穗　防風　甘草　桔梗　沙參　薄荷　炒研牛子或加殭蠶（等分）　煎服</p>
<p><u>清咽利膈湯</u>　治喉部之總方。</p>
<p>炒研牛子　芥尾　防風　連翹　梔子　桔梗　元參　炒連　條芩　銀花　薄荷　甘草　大黃　芒硝　淡竹葉（等分）。便利去硝、黃。</p>
<p><u>雄黃解毒丸</u>　治喉痹纏喉，痰涎壅閉，腫痛危急。</p>
<p>明雄黃（一兩）　鬱金（一錢，切細片）　巴豆肉（十四粒）</p>
<p>共研極細，醋糊丸黍子大，噙化五分，津液下。</p>
<p><u>如意勝金丹</u>　治喉痹初起，狀似傷寒。</p>
<p>石硫黃　炙焦生地　生川烏　川芎　兒茶　牙硝　薄荷葉（等分）</p>
<p>研細，蔥汁糊丸一錢，每噙服一丸，甚則連服。</p>

<h2>昃字號</h2>
<p><u>牛蒡解毒湯</u>　治酒毒喉痹。</p>
<p>炒研牛子　炒青皮　升麻　桔梗　條芩　花粉　甘草　元參　梔子　川連　連翹　防風　葛根　生地　神麯（等分）　服</p>
<p><u>廣筆鼠黏湯</u>　治胃熱喉癬。</p>
<p>生地　貝母（各三錢）　元參（炒研）　牛子　花粉　甘草　射干　連翹（各二錢）　炒殭蠶　苦竹葉（各一錢）</p>
<p><u>牛黃清心丸</u>　治心與小腸積熱結成喉毒。</p>
<p>牛黃　麝香　冰片　珍珠　輕粉（各三分）　雄黃　川連　茯神　元參　芥尾　防風　當歸　桔梗　五倍子　天竺黃　羚羊角（各一錢）　膽星（二兩）</p>
<p>研細，甘草熬膏為丸，硃砂滾衣，薄荷湯化下一錢。</p>
<p><u>益氣清金湯</u>　治肺熱喉瘤。</p>
<p>桔梗（三錢）　枯芩　麥冬　沙參（各二錢）　貝母（炒研）　牛子　茯苓　陳皮　甘草　梔仁　薄荷　淡竹葉（各錢半）</p>
<p><u>滋陰降火湯</u>　治虛火上升，咽痛喉瘡，淡紅微腫，聲啞痰喘，脈弱者，及口舌唇齒目鼻諸虛腫痛。</p>
<p>當歸　川芎　炒芍　熟地　知母　川柏　花粉　桔梗　甘草　元參</p>
<p>若相火上炎，用地黃湯加甘草、桔梗、天冬、麥冬、元參、天花粉。</p>
<p><u>清化丸</u>　治聲啞喉痛。</p>
<p>川連　桔梗（各六錢）　山豆根　粉川（各四錢）　薄荷葉　硼砂　兒茶（各一錢）</p>
<p>研末蜜丸，重一錢，時常噙化，白水嚥下。</p>
<p><u>防風羌活湯</u>　治風毒瘰癧。</p>
<p>羌活　防風　枯芩　川芎　薄荷　昆布　酒洗海藻　炒研牛蒡　升麻　甘草（各一錢）　連翹　炒殭蠶　夏枯草（各二錢）</p>
<p>初服數劑。</p>
<p><u>海菜丸</u>　治風痰瘰癧。</p>
<p>海藻（拌蕎麥炒焦，去麥）　炒殭蠶（各四兩）</p>
<p>共研極細，煮爛白梅，取肉糊為小丸，臨臥米湯下二錢，日三服勿間。</p>
<p><u>升陽調經湯</u>　亦作丸，治熱毒瘰癧。</p>
<p>升麻　知母　莪朮（俱酒炒，各錢半）　三稜　川連　川柏　條芩　膽草（俱酒炒）　炙草　桔梗　連翹　葛根（各一錢）</p>
<p>丸藥法　前方每錢加作一兩，研末蜜為小丸，每用百丸，服時低枕仰臥，煎前湯每噙一口，咽送十丸，作十次嚥下。靜臥良久。後諸仿此。</p>
<p><u>柴胡連翹湯</u>　治馬刀瘰癧。</p>
<p>柴胡　連翹　炒芩　知母　瞿麥（各錢半）　生地　歸尾　炙草　酒炒川柏　炒研牛子（各一錢）　桂心（五分）</p>
<p>經絡形狀俱詳項部。</p>
<p><u>雞鳴散</u>　治瘰癧痛甚。</p>
<p>黑醜（一兩）　大黃（二錢）　朴硝（三錢）　水粉（一錢）</p>
<p>研極細末，於雞鳴時白湯調服三錢，以取便利為度。</p>

<h2>辰字號</h2>
<p><u>連翹散堅湯</u>　作丸，照前法嚥下。治氣毒瘰癧，生耳之下、肩之上，堅硬如石，推之活動。</p>
<p>三稜　莪朮　膽草　條芩　香附　土瓜根（俱酒炒）　當歸　炙草　連翹　柴胡（各一錢）　赤芍　炒連　製蒼朮（各五分）</p>
<p>煎湯嚥下。丸藥百粒。</p>
<p><u>散腫潰堅湯</u>　作丸，照前法嚥下。治氣毒、馬刀二證，堅硬推之不移者。</p>
<p>膽草　草柏　子芩　知母　三稜　莪朮　香附（俱酒炒）　升麻　柴胡　連翹　花粉　當歸　桔梗　海藻　昆布　葛根　炙甘草　炒連　赤芍</p>
<p>等分，煎湯照法。作丸，嚥下百粒。</p>
<p><u>舒肝潰堅湯</u>　治肝家筋癧、筋縮，核堅推之不移。</p>
<p>炒殭蠶　夏枯草（各二錢）　當歸　柴胡　煅石決明　酒炒香附（各錢半）　川芎　炒芍　陳皮　炙山甲（各一錢）　紅花　薑黃　甘草（各五分）　便燥加乳香，便溏加煅牡蠣。</p>
<p><u>楊氏家藏方</u>　治誤食毒物結成瘰癧。</p>
<p>荊芥穗　黑醜　炒殭蠶（各二錢，先研），末用斑蝥（二十八個），去頭足拌糯米炒二次，和前藥共研極細聽用。</p>
<p>臨臥先用米湯調服滑石末一錢，至半夜再服一錢；五更初方用溫酒調藥一錢，強者錢半服之。如小便並無惡物行下，次早如法再服，倘仍不行，第三日五更初先吃糯米粥一碗，次服藥二錢，再以燈心湯調琥珀末一錢服下，必要小便內利出惡物為愈。如尿孔痛甚用甘草湯調青黛末一錢，服之立止。</p>
<p><u>法制靈雞蛋</u>　治誤食毒物，腋下生刀恨瘰癧。</p>
<p>斑蝥（七個，去頭足翅）　將雞蛋（一個）頂上敲一小孔，入藥在內，編紙封口，安飯上蒸熟。</p>
<p>取蛋去殼切片，去藥，五更時和熱飯嚼服，俟小水如泔汁方效。便閉不通多服。</p>
<p><u>琥珀散</u>　琥珀　條芩　茯苓　烏藥　車前子　茵陳　瞿麥　石斛　紫草　連翹　白茅根（等分）　研末</p>
<p>燈心湯調三錢服，取通利。</p>
<p><u>妙靈散</u>　服靈蛋後，常用此與後丸間服，瘰癧愈方止。</p>
<p>海藻（二兩）　生首烏　海螵蛸　桑寄生　當歸　牛膝（各一兩）　昆布　青葙子　甘草節　木香　香附（各五錢）</p>
<p>曬、研極細，酒調二錢，日二服。兼服後丸。</p>

<h2>宿字號</h2>
<p><u>內消連翹丸</u>　服靈蛋後常服此丸。</p>
<p>連翹（三兩）　夏枯草　土瓜根　澤蘭葉　沙參　白芨　射干　漏蘆（各兩半）</p>
<p>先研極細，次搗爛核桃肉二兩，和藥研勻，酒糊為小丸，空心鹽湯送下三錢，日二服。</p>
<p><u>附子敗毒散</u>　治濕毒瘰癧，生項後兩旁。</p>
<p>附片　前胡　羌活　防風　陳皮　甘草節（各一錢）　生耆　茯苓　銀花　連翹　蔓京子（各錢半）　炒殭蠶（三錢）　生薑（引）</p>
<p><u>消核散</u>　治頸項痰凝瘰癧，男婦大小皆可常服。</p>
<p>焙海藻　元參　煅牡蠣（各四兩）　甘草節（兩半）　先研。次用紅娘子（二十八個），拌糯米八兩，同炒焦黃色，單用米和前藥末</p>
<p>共研極細。酒調或一錢或錢半，量大小服。</p>
<p><u>犀角丸</u>　治諸般瘰癧，心火上衝，目赤澀痛。</p>
<p>犀角（如無，以黃連代）　炒青皮　炒黑醜　陳皮　連翹（各一兩）　共研極細。</p>
<p>皂角二挺，去皮弦及子，滾湯泡透，槌爛、布絞濃汁一碗，又用新鮮薄荷（二斤），搗爛布絞汁一碗，和皂汁同熬成膏，糊藥為小丸。白湯每下二錢。</p>
<p><u>夏枯草膏</u>　治男婦憂思氣鬱，瘰癧結核，肝旺血燥，峻攻之恐傷脾氣，用此緩消。</p>
<p>夏枯草（斤半）　白芍　殭蠶　烏藥　昆布　元參　麥門冬　當歸　貝母　桔梗（各五錢）　紅花　甘草　川芎　陳皮（各三錢）　酒炒香附（二兩）　銼碎，入砂鍋內水煎濃汁，布濾去渣，又入鍋熬稠，加紅蜜（八兩），盡煉成膏，磁器收貯。</p>
<p>每用一匙，滾湯沖化，日服三次。外塗貼瘰癧，日一易。戒惱怒發物。</p>
<p><u>香貝養榮湯</u>　治上石疽，生頸項旁，初起氣虛肝鬱，及婦女氣血壅滯，體虛生瘡，隨症加味，初宜托之。</p>
<p>人參（沙參代之）　炙白朮（各二錢）　酒炒香附　去心貝母（各錢半）　茯苓　陳皮　當歸　川芎　熟地　白芍　桔梗　甘草（各一錢）　生薑（二片）　紅棗（二枚）</p>
<p>煎服。胸膈痞悶加枳殼、木香；飲食無味加炒樸、蒼朮；有痰加法半夏、膽星；寒熱往來加柴胡、地骨皮；脅痛或痞加青皮、木香；口乾加麥冬、五味；發熱加柴芩；潰後加黃耆，倍當歸、參；虛煩加遠志、棗仁。</p>

<h2>列字號</h2>
<p><u>和榮散堅丸</u>　治失榮證，隨症加味。</p>
<p>酒炒白芍　炙白朮　當歸　川芎　熟地　茯苓　陳皮　桔梗　炒香附（各一兩）　人參　炙草　海藻　昆布　貝母　升麻　紅花（各五錢）　曬，研極細。</p>
<p>先切夏枯草（一斤），熬汁濾渣，加蜜（四兩），盡煉成膏，糊藥為小丸。白湯每下三錢。無汗惡寒加蒼朮、蘇葉；自汗去升麻，加黃耆；睡不安神加遠志、棗仁；有汗惡寒加薄荷、法半；咳嗽加制杏仁、麥冬；驚悸加石菖蒲、茯苓；口乾渴飲加五味、知母；腹脹加大腹皮、厚朴；食不化加神麯、麥芽、山楂，身熱脈弦加柴胡、條芩；口無味加砂仁、藿香；胸膈痞悶加澤瀉、木香；凡婦人經水不調加元胡、丹皮；</p>
<p><u>奪命丹</u>　治膻中、心窩、缺盆等疽，初起憎寒壯熱，色紫腫痛，或煩躁渴飲，唇焦尿閉，腹脹嘔逆、發熱無汗，皆用此汗之。</p>
<p>麵裹白砒（煨熟去面）　輕粉　麝香（各五分）　血竭　枯礬（各一錢）　煅寒水石　雄黃　乳香　沒藥　銅綠（各二錢）　共研極細</p>
<p>先以酒潤化蟾酥二錢，取蝸牛（二十一個）同蟾酥搗如泥，拌前藥末，如太燥加酒和勻，打糊為丸，綠豆大。每用三丸，令病人嚼爛蔥白三寸，自吐掌中，分裹三丸，溫酒一盅作三次連蔥嚥下，蓋被取汗。</p>

<h2>張字號</h2>
<p><u>太乙紫金錠</u>（即靈樞丹）</p>
<p>明雄黃　硃砂　麝香（各研末三錢）　山慈菇（洗去皮毛，焙燥）　五倍子（各研末二兩）　續隨子（搗壓去油，研末一兩）　紅芽大戟（白者勿用，去根蘆，焙研末兩半）</p>
<p>七味另研另包，擇端午、七夕、重陽天，月德吉日，先齋戒三日，靜室中設歷代醫師、藥王神位，和合藥諸人換潔淨衣帽，焚香拜禱，禱畢將前藥各味稱准入大乳缽內，擂勻，方入小石臼中，漸漸加放糯米粥調濕，要軟硬得中，用柳木杵搗千餘下，以光潤為度，捻作錠子，每重二錢。每服一錠，重者二錠，隨症用引。磨汁服之，以取通利，利後食粥補之。小兒量大小服。合藥最要潔淨，忌見婦人僧道雞犬。陰乾用磁瓶謹收。</p>
<p>一、中飲食惡毒、蠱毒、瘴氣，誤食惡菌、河豚、疫死牲畜等肉，昏亂卒倒或生怪症，用水磨一二錠，徐徐灌入，待或吐或瀉，其人必生；</p>
<p>一、中山嵐瘴毒，煙霧疫癘，初感才覺，意思不快，憎寒惡熱，欲嘔不嘔，用水磨服一錠，得吐利自愈；</p>
<p>一、癰疽、發背、疔瘡、楊梅，諸般腫毒，風斑癮疹、新久痔瘡，俱用酒磨服一錠，外以水磨汁，日夜塗之；</p>
<p>一、陰陽二毒、傷寒胸悶，胸膈滯塞，毒邪未出，發為瘟疫，煩亂髮狂，喉閉、喉風，俱用薄荷湯冷磨服；</p>
<p>一、中風中氣，口眼歪斜，牙關噤急，言語蹇澀，筋脈攣縮，骨節腫痛，遍身痛疼，行步艱難，諸風諸癇，俱用酒磨汁，燉熱服之；若牙關緊閉者，磨濃汁含醫人口中，以竹管插病人鼻孔，徐徐吹藥，度下藥得下咽自效；</p>
<p>一、男婦急中顛邪，喝叫奔走，鬼交、鬼胎、鬼氣、鬼壓，狂亂失心，羊癇，豬，顛，瘋疾，俱煎石菖蒲湯磨服；</p>
<p>一、自縊、溺死、驚死、壓死、鬼魅迷死、中惡暴死，但得心頭微溫，俱用酒煎續斷、生薑湯，磨汁頻灌之；</p>
<p>一、被蛇、蠍、瘋犬、毒蟲咬傷，初起焮腫、攻注遍身或毒氣入里，瞀悶狂叫，俱酒磨灌下，再灌，蔥湯一碗催令出汗；</p>
<p>一、小兒急慢驚風，五疳、五痢，脾濕黃腫，癮疹，瘡瘤，牙噤，抽搐，俱用薄荷湯，冷磨汁坐滾，湯頻頻服。磨汁塗瘡腫；</p>
<p>一、天行瘟疫沿門傳染時，煎桃根湯磨濃汁，塗滴鼻中，次服半錠，任入病家再不傳染。此先事預防之法；</p>
<p>一、年深月遠，頭腦疼脹、太陽跳痛、偏正頭風及楊梅愈後餘毒入注，腦門作痛，俱用蔥、酒磨服，兼塗太陽；</p>
<p>一、治跌打損傷，酒煎松節湯磨服。</p>
<p>一、人患傳屍癆，方士令每晨用酒磨服一錠，至三日後逐下屍蟲，畸形怪狀，大火焚之，其癆遂絕。</p>
<p>一、女子久患癆瘵，為屍蟲所噬，磨服數次，吐下小蟲十餘條，調理月餘愈。</p>
<p>一、嬰兒患遺毒，皮膚斑爛，眼眶、鼻孔、穀道損潰，水磨每服三五分。</p>
<p>一、赤白痢疾，肚腹脹痛，及霍亂絞腸，諸痰喘急，皆用生薑湯磨服。</p>
<p>一、新久瘧疾，臨發之先，煎桃柳枝湯，磨服一錠，用被蓋臥取微汗。</p>
<p>一、牙痛，酒磨濃汁厚塗痛處，良久再噙汁一口，徐徐以津液嚥下。婦女經閉脹痛，煎紅花湯磨服數次，即通。</p>

<h2>寒字號</h2>
<p><u>六一散</u>　治癰疽初起，煩躁口渴，小便不通，體盛濕多者。</p>
<p>滑石（六兩）　甘草（一兩）</p>
<p>研末，燈心湯調服三錢。加辰砂少許名益元散。</p>
<p><u>五苓散</u>　治膀胱積熱，濕鬱腫痛。</p>
<p>土炒白朮　茯苓　豬苓（各錢半）　澤瀉（二錢）　桂心（五分）　陰腫加苡仁、車前子。</p>
<p><u>荊防牛蒡湯</u>　治乳疾、喉瘡，初起腫痛，往來寒熱，煩渴。</p>
<p>芥穗　防風　炒研牛子　蒲公英　花粉　子芩　陳皮　香附　柴胡　連翹　皂刺　甘草（等分）</p>
<p>食後服。</p>
<p><u>橘葉栝蔞散</u>　治乳癰堅腫不消。</p>
<p>橘葉（二十片）　栝蔞（半個）　川芎　子芩　梔子　連翹　陳皮　青皮　香附　甘草　柴胡　熟石膏（等分）　蔥白引</p>
<p><u>栝蔞牛子湯</u>　治乳疽，堅硬木痛，乳癰紅腫熱痛，初起寒熱往來，俱服。</p>
<p>去油栝蔞仁　炒研牛子　花粉　條芩　梔仁　連翹　甘草　銀花　陳皮　青皮　皂刺　柴胡（等分），酒兌服。服後寒熱已退，腫仍不消者，服後散，使氣通毒散。</p>
<p><u>復元通氣散</u>　治乳癰、腹癰、便毒、耳聾，諸瘡腫痛，皆效。</p>
<p>酒炒青皮　陳皮（各四兩）　去油栝蔞仁　炙山甲　甘草節　銀花　連翹（各二兩）</p>
<p>研末，酒調常服。</p>
<p><u>清肝解鬱湯</u>　治乳中結核，初起氣實，肝脾鬱結。</p>
<p>當歸　生地　酒芍　川芎　陳皮　法半夏　酒炒香附（各錢半）　貝母　茯神　遠志　丹皮　蘇葉　桔梗　柴胡　酒炒青皮（各一錢）　梔仁　甘草節（各八分）　姜引</p>

<h2>來字號</h2>
<p><u>蔞貝散</u>　乳中結核，日久失治，漸成乳勞，腫硬焮痛。形氣尚實服此數劑。</p>
<p>去油栝蔞仁　去心貝母　炮南星　甘草節　連翹　花粉（等分）　酒引</p>
<p><u>神效栝蔞散</u>　治同前症。</p>
<p>栝蔞（一個，去皮焙燥）　當歸　甘草（各五錢）　乳香　沒藥（去油，各二錢）</p>
<p>曬燥研細，酒調三錢，日二服。</p>
<p><u>山甲內消散</u>　治臍腹生疽，色紫堅硬，初起用此。</p>
<p>炙山甲（三錢）　歸尾　大黃　甘草節（各二錢）　土鱉（三個）　炒殭蠶　黑醜末（各一錢）</p>
<p>酒水煎熟，空心服，使大便行三五次，方吃粥補住。不下，再煎服。</p>
<p><u>瘡科流氣飲</u>　治下脘穴疽，初起色赤高腫。</p>
<p>沙參　炒厚朴　防風　桔梗　生耆　炒芍　當歸　川芎　蘇葉　枳殼（各一錢）　木香　烏藥　桂心　檳榔　甘草（各五分）　姜引</p>
<p>治流注加白芷。</p>
<p><u>內補十宣散</u>　治七情火鬱、臍下生疽，初起紅腫牽痛，老弱脈虛者。</p>
<p>人參　生耆　當歸（各二錢）　桂心　川芎　白芷　防風　桔梗　厚朴　甘草（各一錢）</p>
<p>酒引頻服。將成者令其速潰，免透內膜。加白芍、連翹、木香、乳香、沒藥名托裡散，治發背、疔瘡，形羸脈無力者。後有一方治實證見餘字號。</p>
<p><u>化斑解毒湯</u>　治肝脾風熱盛，內發丹毒。</p>
<p>酒炒升麻　炒研牛子　石膏末　人中黃　黃連　連翹　元參　知母　淡竹葉</p>
<p><u>射干麻黃湯</u>　治肺癰初起，風鬱於表。</p>
<p>射干　麻黃　紫菀　款冬花（各錢半）　北細辛　五味子　製半夏（各一錢）　薑棗</p>
<p><u>葶藶大棗湯</u>　治肺癰喘滿，膿欲成者。</p>
<p>葦莖（二錢）　炒苡仁（三錢）　冬瓜仁（去殼）　桃仁（去皮尖，炒研各一錢）</p>
<p>煎服。得吐為效。</p>

<h3>暑字號</h3>
<p><u>桔梗湯</u>　治肺癰，吐膿如米粥狀。</p>
<p>桔梗　甘草（等分），服以排余膿。</p>
<p><u>桔梗白散</u>　治肺癰，吐膿腥臭，胸滿而咳。</p>
<p>巴豆淨肉（另研如泥，取一錢）　桔梗　貝母（各三錢）</p>
<p>先研末，和巴豆研勻，白湯每下一錢。</p>
<p><u>金鯉湯</u>　治肺癰，咯吐膿血，午後煩熱。</p>
<p>金色活鯉重四兩者（破去腸肚，勿黏生水）研貝母末（二錢），遍捺魚肚內，以線縛定，童便一大碗，浸魚在內，蒸至魚眼突出，取起檢去魚鱗與諸骨，又取童便浸魚肉，再蒸。</p>
<p>空心連肉與湯二次服盡，可服數尾。</p>
<p><u>寧肺桔梗湯</u>　治癰膿不盡而兼肺虛。</p>
<p>去油栝蔞仁　去心貝母　蜜炒桑皮　麵炒枳殼　甘草節　炒苡仁　防己　百合　桔梗　生耆　當歸（各一錢）　五味子　地骨皮　知母　炒葶藶子　炒杏仁（各五分）　生薑引</p>
<p>身熱加柴胡、條芩；大便秘加蜜炒大黃；煩躁痰血加茅根；尿閉加木通；痛加白芷；</p>
<p><u>紫苑湯</u>　治咳嗽，咽乾咯吐痰血。</p>
<p>紫菀　人參（沙參代）　犀角（炒連代）　炙草　款冬花　炒阿膠　制杏仁　桑葉　百合　貝母　法半夏　蒲黃　生薑（等分）</p>
<p>煎服。</p>
<p><u>清金寧肺丸</u>　治肺癰口久，膿痰不盡，形氣虛者。</p>
<p>沙參　貝母　茯苓　陳皮　桔梗　片芩　胡連　川芎　炒芍　銀柴胡　地骨皮（各五錢）　去心麥冬　天冬　五味子　當歸　炙術　煨焦熟地（各一兩）　炙草（三錢）</p>
<p>曬研末，蜜為丸，每服三錢。</p>
<p><u>大黃湯</u>　治腸癰初起。</p>
<p>酒炒大黃　制炒桃仁　白芥子　丹皮　滑石末（各錢半）</p>
<p>煎服。以利下膿血為度，未下再服。</p>
<p><u>薏苡附子散</u>　治腸癰已成。</p>
<p>炮附子　敗醬草　炒苡仁（等分）　研末，每用三錢，空心白水調服。小水當利下。</p>
<p><u>薏苡湯</u>　治腸癰腹痛。</p>
<p>栝蔞　薏苡仁（各三錢）　牡丹皮　制研桃仁（各二錢）　頻服</p>
<p><u>丹皮湯</u>　治腹脹下膿。</p>
<p>牡丹皮　栝蔞　桃仁　朴硝（各錢半）　大黃（三錢）</p>
<p>空心服。</p>
<p><u>清胃射干湯</u>　初治胃癰。</p>
<p>射干　炒連　升麻　麥冬　元參　條芩　大黃（各一錢）　芒硝　梔子　淡竹葉（各五分）</p>
<p>初起服數劑。</p>
<p><u>赤豆苡仁湯</u>　治胃癰膿成。</p>
<p>赤小豆　苡仁　防己　甘草（等分）　煎服</p>
<p><u>涼血飲</u>　治心癰初起。</p>
<p>木通　瞿麥　芥尾　薄荷　白芷　天花粉　甘草　赤芍　麥冬　生地　車前子　梔子　連翹　淡竹葉（等分）</p>

<h2>往字號</h2>
<p><u>升麻葛根湯</u>　治因酒毒而病心癰。</p>
<p>升麻　葛根　白芍　梔子　柴胡　條芩（各一錢）　木通　川連　連翹　甘草（各五分）</p>
<p><u>六郁湯</u>　治背發諸瘡，六鬱結腫者。</p>
<p>酒炒香附　製半夏　茯苓　陳皮　川芎（各一錢）　製蒼朮　煨砂仁　炒梔子　甘草（各五分）姜引。食鬱加炒神麯。</p>
<p><u>一粒金丹</u>　治背疽諸發，氣寒而實。</p>
<p>研爛巴豆肉（紙壓去油取霜，錢半）　沉香　木香　乳香（各五分）　共研極細，拌巴豆霜再研勻，剝棗肉三四枚搗膏，糊為丸，芡實大。</p>
<p>每用一丸，口中嚼細，以滾水一口送下。若飲滾水二口即瀉二次。胃壯毒盛可連飲滾水三四口，令瀉三四次，待毒滯瀉盡，即吃米粥補住。</p>
<p><u>國老膏</u>　治素服丹石熱劑致生背發。</p>
<p>粉甘草（三斤）　捶碎，水浸透、揉出粉汁，去筋，濾入鍋中，慢火熬成膏。</p>
<p>用熱酒水調化一匙，日服三次。</p>
<p><u>沒藥丸</u>　治腰跨生疽，初起堅硬大痛。</p>
<p>炒桃仁（一兩）　當歸　赤芍　川芎　川椒　乳香　沒藥（各五錢）　自然銅（火煅醋淬七次，取末，三錢）</p>
<p>共研極細，溶化黃蠟（二兩），和勻藥末為丸，彈子大。</p>
<p>熱酒每化一丸，空心服。</p>
<p><u>除濕胃苓湯</u>　治脾肺濕熱發為火丹。</p>
<p>製蒼朮　白朮　厚朴　防風　梔子　赤茯　豬苓　澤瀉　陳皮　木通　滑石末（各一錢）　甘草　桂心（各五分）</p>
<p><u>蠲痛無憂散</u>　治肩髃諸毒初起腫痛。</p>
<p>木鱉肉（麻油煠焦）　酒洗當歸　甘草節　炮川烏　草烏　製蒼朮　半夏　炙山甲　麻黃　威靈仙（各一錢）</p>
<p>研極細，酒調每服一錢，再吃酒至醉，蓋被臥取汗，汗後禁風。</p>
<p><u>白芷升麻湯</u>　治臂癰、臂疽、初起腫痛。</p>
<p>白芷　桔梗（各一錢）　升麻　紅花　炙草（各五分）　炒芩　生耆　連翹（各二錢）　酒引</p>
<p><u>菊花清燥湯</u>　治三焦濕熱，肘尖生疽。</p>
<p>菊花　炒芍　當歸　川芎　生地　知母　貝母　地骨皮　去心麥冬　柴胡　條芩（各一錢）　升麻　炒連　甘草（各五分）　燈草引　日二服</p>
<p><u>羌活散</u>　治手發背初起服此。</p>
<p>羌活　當歸（各二錢）　獨活　烏藥　威靈仙（各錢半）　前胡　升麻　芥穗　桔梗　桂枝　甘草（各一錢）　酒引</p>

<h2>秋字號</h2>
<p><u>祛風地黃丸</u>　治鵝掌風及諸瘡燥裂。</p>
<p>乾地黃（四兩，酒浸透搗如泥）　炒蒺藜（去刺）　酒炒川柏　知母　焙枸杞　牛膝（各一兩）　酒炒菟絲　獨活（各六錢）　研極細，拌勻，地黃膏加蜜為小丸。</p>
<p>鹽湯，酒水每下三錢，日二服。</p>
<p><u>九龍丹</u>　治懸癰、橫痃、魚口、便毒初起。</p>
<p>木香　血竭　乳香　沒藥　兒茶　巴豆肉（等分）　研細，生蜜糊丸綠豆大。</p>
<p>每用九丸，空心熱酒送下，候便利三五次，方食米粥。腫甚者間日再服。</p>
<p><u>散瘀湯</u>　治便毒，堅硬痛甚。</p>
<p>當歸尾　皂刺　紅花　蘇木　連翹　貝母　乳香　炒殭蠶　石決明　炙山甲（各一錢）　大黃　黑醜（各二錢）　酒引</p>
<p><u>八正散</u>　治腫瘍濕熱下注。</p>
<p>車前子　木通　瞿麥　扁蓄　大黃　甘草　炒梔子　滑石末（等分），燈草引</p>
<p><u>清肝導赤湯</u>　治楊梅內疳，肝腎火鬱。</p>
<p>扁蓄（四錢）　大黃　瞿麥　滑石末（各二錢）　甘草梢（一錢）　燈草引　便溏去大黃，用赤芍。</p>
<p><u>二子消毒飲</u>　治傳染梅毒，初起腫痛。</p>
<p>土茯苓（八兩）　豬油（二兩）　炒杏仁　殭蠶　牛膝　芥穗　牙皂　防風（各一錢）　銀花（三錢）　蟬蛻　皂角子　肥皂子（各七個）</p>
<p>水八碗，八大罐煎至三碗，作三次服。余方見呂字號。</p>
<p><u>五寶散</u>　治楊梅內疳，多服自效。</p>
<p>真石鐘乳（四錢）　珍珠（二錢，拌豆腐煮半日，去腐）　硃砂　琥珀（各二錢）　冰片（一錢）　共研極細</p>
<p>每用二錢加灰面八錢拌勻，分作五貼，煎土茯苓（一斤），熬湯五碗，五次調服。</p>
<p><u>蘆柏地黃丸</u>　治生陰蝨瘡。</p>
<p>蜜炒蘆薈　酒炒川柏（各一兩）　炙焦地黃（四兩）　山藥　棗皮　茯苓（各三兩）　丹皮　澤瀉（各一二兩）</p>
<p>研末，蜜為小丸，日常服。</p>
<p><u>清肝滲濕湯</u>　治腎囊癰初起。</p>
<p>條芩　生地　梔子　川芎　赤芍　當歸　柴胡　花粉　澤瀉　木通　甘草梢　酒炒膽草（等分）　服數劑</p>

<h2>收字號</h2>
<p><u>秦艽湯</u>　治陰戶腫痛。</p>
<p>秦艽（六錢）　石菖蒲　當歸（各三錢）　蔥白（五個）</p>
<p>煎服。次用四物湯加丹皮，澤泄、花粉、柴胡，常服。</p>
<p><u>滋陰除濕湯</u>　治鸛口疽初起。</p>
<p>即四物湯加知母、貝母、柴胡、條芩、陳皮、澤瀉、地骨皮、甘草節、生薑，煎服數劑。</p>
<p><u>內托羌活湯</u>　治臀癰，寒熱腫痛。</p>
<p>羌活（二錢）　生耆　炒黃柏（各錢半）　歸尾　陳皮　藁本　連翹　防風　製蒼朮　甘草節（各一錢）　桂心（五分）</p>
<p><u>一煎散</u>　治藏毒濕熱。</p>
<p>歸尾　甘草　皂刺　川連　炙山甲　制桃仁　炒枳殼　花粉　檳榔　烏藥　赤芍　生地</p>
<p>白芷（各一錢）　大黃　元明粉（各錢半）　紅花（五分）</p>
<p>空心熱服。待行數次方吃米粥補住。</p>
<p><u>五灰散</u>　治陰分藏毒。</p>
<p>血管鵝毛　頭髮　鹿角　山甲　蜈蚣</p>
<p>各燒灰存性，等分，研勻，酒調服二錢，膿毒自然潰出。膿遲再服內托方。</p>
<p><u>止痛如神散</u>　通治痔瘡，隨症加味。</p>
<p>制研桃仁　燒枯皂子　製蒼朮　秦艽　防風（各一錢）　炒川椒　歸尾　檳榔　澤泄（各五分）　煨大黃（錢半）</p>
<p>空心熱服。少頃以美膳壓之，免其犯胃，忌生冷發物。痛甚加羌活、郁李仁（一錢）；腫甚加防己、豬苓、枯芩；癢甚加芥穗、藁本、生耆、甘草、羌活、麻黃（五分）；小水短澀加赤苓、車前子；如已成膿加葵花、青皮、木香；血甚加地榆、槐花、白芷、芥尾，倍黃柏；大便秘結加火麻仁、枳殼。</p>
<p><u>生熟三黃湯</u>　主治血痔。</p>
<p>生地　熟地（各錢半）　製蒼朮　炒川樸　地榆　枯芩　川連　川柏　沙參　白朮　當歸　澤泄　陳皮　防風　甘草（各一錢）　烏梅引</p>
<p><u>防風秦艽湯</u>　治腸風下血，一切痔瘡。</p>
<p>防風　秦艽　當歸　生地　白芍　川芎　白芷　赤茯苓　連翹（各一錢）　檳榔　甘草　地榆　槐角　枳殼　梔仁　製蒼朮（各六分）</p>
<p><u>臟連丸</u>　治痔瘡墜痛，便血血痢。</p>
<p>公豬大腸尺余，洗淨，裝黃連末（八兩），兩頭扎住，放砂鍋內，用酒（三斤）盡煮稀爛，湯干時取起，搗如泥，為丸梧子大，曬乾收好。酒下三錢，日三服。</p>

<h2>冬字號</h2>
<p><u>苦參丸</u>　治酒毒，糞後出血等症。</p>
<p>切碎苦參（一斤），酒蒸曬九次，炙枯地黃（四兩），共研極細，蜜為小丸。</p>
<p>酒下三錢，日三服。</p>
<p><u>胡連追毒丸</u>　治痔已通腸成漏。</p>
<p>薑汁炒胡連　炙黃刺蝟皮（各一兩）　共研末，拌麝香二分，再研勻，煮麵糊丸，麻子大。</p>
<p>酒水每下一錢，日二服。服後膿水反多是藥力到也，勿懼。追毒已盡，旋服閉管丸。</p>
<p><u>黃連閉管丸</u>　治痔漏有管，毒盡服此。</p>
<p>黃連（一兩）　煅石決明　炙山甲　炒槐花（各五錢）　共研極細，蜜丸麻子大。</p>
<p>米湯下一錢，日二服，漏管自閉，如漏之四邊有硬肉突起者，丸內加炒殭蠶（二十條）。前後二丸，可治通身諸般漏症，服之可代刀針藥線之力。</p>
<p><u>酒煎湯</u>　治腿外側生疽，屬膽經者。</p>
<p>當歸　生耆（各二錢）　柴胡（錢半）　大力子　連翹　桂心（各一錢）　升麻　川柏　甘草（各五分）　酒引</p>
<p><u>茯苓佐經湯</u>　治腿正面生疽，屬胃經者。</p>
<p>茯苓（錢半）　炙蒼朮　白朮　法半夏　陳皮（各一錢）　炒厚朴　木爪　柴胡　澤泄　藿香　甘草　葛根（各五分）　姜引</p>
<p><u>附子六物湯</u>　治腿裡面生疽，屬脾經者。</p>
<p>炮附子　炙白朮　茯苓　甘草（各錢半）　防己　桂枝（各一錢）　煨姜引</p>
<p><u>麻黃佐經湯</u>　治腿後面生疽，屬膀胱者。</p>
<p>製蒼朮　麻黃　防己　防風　羌活　葛根　茯苓（各一錢）　桂心　甘草　北細辛（各五分）　薑棗引</p>
<p><u>大防風湯</u>　治陰疽鶴膝初起，虛寒骨冷。</p>
<p>防風　羌活　杜仲　牛膝　附片　黃耆　人參　炙術　茯苓　炙草　當歸　熟地　川芎　炒芍　薑棗引　痛甚加乳香。</p>
<p><u>檳蘇散</u>　治箕門癰，脈沉無力。</p>
<p>檳榔　蘇葉　香附　木瓜　羌活　陳皮　大腹皮（各一錢）　木香（三分）　薑蔥引</p>
<p><u>當歸拈痛湯</u>　治腿膝諸瘡腫痛，及濕熱發黃，肩背沉重，遍身煩疼，脈沉實、緊、數、動、滑者。</p>
<p>茵陳　條芩　苦參　知母（俱酒炒）　炙蒼朮　白朮　羌活　防風　升麻　葛根　澤泄　豬苓　當歸　炙草　等服</p>

<h2>藏字號</h2>
<p><u>活絡流氣飲</u>　治青腿牙疳。</p>
<p>生附子　蒼朮　木瓜　麻黃　羌活　獨活　山楂　牛膝　川柏　烏藥　枳殼　檳榔　甘草　乾薑（各錢半）　黑豆（四十九粒）</p>
<p>同煎服。如牙根腫甚，減薑、附，加膽草、胡連；腿腫痛甚加桂心；服後寒熱已退去麻黃、羌活，加五加皮、威靈仙。</p>
<p><u>加味二妙散</u>　治前症，能宣通經絡。</p>
<p>製蒼朮　黃柏　檳榔　木瓜　牛膝　澤瀉（各三錢）　歸尾　烏藥（各二錢）　黑豆（四十九粒）　生薑（三片）</p>
<p><u>獨活寄生湯</u>　治膝眼腫痛，凡肝腎虛熱，風濕內攻，腰膝冷痛無力，屈伸不便，用此。或煎服或浸酒，日服三次，久則有神效。</p>
<p>無真桑寄生用川續斷代　川獨活　秦艽　防風　川芎　當歸　炒芍　熟地　茯苓　炙草　牛膝　蜜蒸葳蕤　姜炒杜仲（各一錢）　桂心　北細辛（各五分）　薑棗引　或加蜜耆酒引</p>
<p><u>換骨丹</u>　治鶴膝風。</p>
<p>製蒼朮（四兩）　枸杞（三兩）　酒炒白茄根（二兩）　炙虎骨　炙龜板　炒蠶砂　牛膝　當歸　羌活　防風　秦艽　獨活　萆薢　松節（各一兩）　共曬，研極細，酒糊小丸。</p>
<p>白湯下三錢，日三服。</p>
<p><u>活血散瘀湯</u>　治委中毒及諸血瘀腫痛者。</p>
<p>去皮尖炒研桃仁　煨大黃　赤芍　川芎　歸尾　丹皮　蘇木　檳榔　炒枳殼　栝蔞仁</p>
<p>等分服，以逐瘀消腫。</p>
<p><u>大苦參丸</u>　治人面瘡。</p>
<p>苦參（二兩）　荊子　赤茯　山藥　白芷　芥尾　白附　防風　川芎　梔仁　首烏　蒺藜　皂刺　川烏　生耆　赤芍　貝母　羌活　獨活（各一兩）　共研末，麵糊為小丸。</p>
<p>每用三錢，茶酒任下。初起服流氣飲。</p>
<p><u>五香流氣飲</u>　治腿肚生癰。</p>
<p>銀花（二錢）　炒殭蠶　栝蔞仁　羌活　獨活　小茴　連翹（各錢半）　藿香　木香　甘草　丁香（各五分）</p>
<p><u>紫蘇流氣飲</u>　治腎氣遊風。</p>
<p>紫蘇　川柏　木瓜　檳榔　香附　陳皮　川芎　厚朴　炙白朮　白芷　烏藥　獨活　芥尾　防風　甘草　枳殼　薑棗引</p>
<p><u>檳榔丸</u>　治遊風滯氣。</p>
<p>枳殼　檳榔　木瓜（各二兩）　大黃（四兩）　木香（一兩），曬研極細，蜜為小丸。白湯下一錢。</p>

<h2>潤字號</h2>
<p><u>黃耆丸</u>　治臁瘡初起。</p>
<p>生耆　炮川烏　赤小豆　炒蒺藜　炒地龍　炒茴香　川楝肉　防風　烏藥（等分），曬研極細，麵糊小丸。</p>
<p>酒下二錢，日三服。</p>
<p><u>四生丸</u>　治臁瘡日久。</p>
<p>土炒蚯蚓　炒殭蠶　炮草烏　炮白附　五靈脂（等分），研末蜜為小丸。</p>
<p>每服二錢，花酒聽下。</p>
<p><u>麻黃防風湯</u>　治風疽腫痛，發熱惡寒。</p>
<p>麻黃　防風　炮附子（各五分）　白芷　柴胡　羌活　桔梗　木通　甘草　當歸（各一錢）　生薑引</p>
<p><u>解毒濟生湯</u>　治脫疽等證。</p>
<p>當歸　遠志　花粉　川芎　柴胡　條芩　川連　麥冬　知母　川柏　茯苓　銀花（各一錢）　牛膝　甘草　木香　紅花（各五分）　童便引</p>
<p><u>陰陽二氣丹</u></p>
<p>天冬　去心麥冬　玄參（同煮爛搗如泥）　炒五味子　人中白　川柏（各一兩）　甘草　澤瀉　青黛　枯礬（各三錢）　冰片（五分）　共研極細，將前膏和勻，加蜜為小丸，硃砂滾衣。</p>
<p>童便和乳每下三錢。</p>
<p><u>清神散</u>　亦治脫疽。</p>
<p>菜豆粉（一兩）　牛黃　冰片（各五分）　甘草　硃砂（各五錢）　共研極細</p>
<p>燈心湯每下一錢，日服三次。</p>
<p><u>金液戊土丹</u>　治脫疽及疔瘡發背，渴飲液竭，又預解五金八石丹藥毒。</p>
<p>人中黃　烏梅肉　五味子　胡連　茯神（各一兩）　石菖蒲　遠志肉　元明粉　硃砂　雄黃（各三錢）　牛黃　冰片（各一錢）　共研極細，擇吉日煉蜜和勻為丸，重三錢，研碎金箔（三十張），滾衣陰乾。</p>
<p>每用一丸，童便和人乳湯熱送下。</p>
<p><u>五香散</u>　治足跟土慄。</p>
<p>乳香　丁香　藿香　木香　沉香（烏藥代，等分），服。</p>
<p><u>犀角散</u>　治腳氣腫痛。</p>
<p>犀角（黃連代）　天麻　黃耆　片芩　羌活　防風　炒蒺藜　炒枳殼　白蘚皮（各一錢）　檳榔（錢半）　甘草　木香（各五分）　薑蔥引</p>
<p><u>解毒瀉脾湯</u>　治田螺疱。</p>
<p>炒研牛子　石膏末　製蒼朮　苡仁　木通　梔子　條芩　防風　甘草（等分），燈心引</p>
<p><u>防己飲</u>　治腳氣腫痛寒熱。</p>
<p>防己　木通　檳榔　生地　炒芩　川芎　炙白朮　製蒼朮　甘草梢　鹽水炒黃柏　牛膝　木瓜　苡仁　煎服</p>

<h2>餘字號</h2>
<p><u>五味消毒飲</u>　治疔瘡初起，壯熱憎寒。</p>
<p>銀花（三錢）　野菊花　蒲公英　紫花地丁　紫背天葵子（各錢半）</p>
<p>酒水煎服，被蓋臥取汗。</p>
<p><u>化疔內消散</u>　治平緩疔瘡。</p>
<p>炙山甲　知母　貝母　白芨　蚤休　乳香　花粉　皂刺　銀花　當歸　赤芍　甘草（等分）</p>
<p>酒煎服。</p>
<p><u>疔毒復生湯</u>　治疔將塌陷，欲走黃者。</p>
<p>炒研牛子　煅牡蠣　地骨皮　銀花　連翹　梔子　木通　大黃　皂刺　乳香　沒藥（等分）　酒引</p>
<p><u>七星劍湯</u>　治疔已走黃，心煩昏憒者。</p>
<p>蒼耳子（酒炒去刺）　野菊花　豨薟草　地丁香　半枝蓮（各三錢）　蚤休（二錢）　麻黃（一錢）</p>
<p>酒煎服，蓋被取汗。</p>
<p><u>加味解毒湯</u>　治疔毒入心，渴熱便閉，煩悶脈實。</p>
<p>黃連　條芩　川柏　梔子　連翹　甘草　炒研牛子（等分），蔥白引，或加大黃。</p>
<p><u>解毒大青湯</u>　治疔瘡誤灸，逼毒入里，燥渴譫語。</p>
<p>大青葉　元參　桔梗　知母　升麻　梔子　木通　石膏末　人中黃　去心麥冬　淡竹葉（等分）。便秘加煨大黃，悶亂加燒焦人屎。</p>
<p><u>人參清神湯</u>　治疔瘡潰後，餘毒未盡，五心煩熱。</p>
<p>人參　茯苓　陳皮　炙術　麥冬　地骨　當歸　生耆　志肉　柴胡（各一錢）　炙草　川連（各五分）　粳米（一合）</p>
<p><u>安神散</u>　治疔毒針後氣虛驚悸。</p>
<p>人參　麥冬　茯神　生耆　炙術　元參　陳皮　石菖蒲　炒棗仁　遠志肉　五味子　炙草（等分）</p>
<p>服時調硃砂末五分。</p>
<p><u>簡便方</u>　治疔瘡初起及諸惡毒，焮腫悶痛。白礬末三錢</p>
<p>蔥白（七寸），同搗如泥，搓作七丸，熱酒一盅，作七次送下，被蓋臥取汗。</p>
<p><u>木香流氣飲</u>　治疔瘡流注，瘰癧諸毒。</p>
<p>當歸　川芎　紫蘇　桔梗　青皮　陳皮　烏藥　生耆　茯苓　法半夏　白芍　防風（各一錢）　炒枳實　甘草節　大腹皮　炒枳殼　木香　檳榔　澤泄（各五分），下部加牛膝，薑棗引。</p>
<p><u>托裡散</u>　治疔瘡及諸般惡毒初起腫甚，脈弦實洪數，勢欲作膿，實熱堅滿，下其里而托之。</p>
<p>銀花　大黃　朴硝　花粉　連翹　赤芍　皂刺　條芩　煅牡蠣（各一錢）　當歸（四錢）</p>
<p>酒水煎服。</p>

<h2>成字號</h2>
<p><u>通經導滯湯</u>　治產後瘀血流注。</p>
<p>當歸　熟地　赤芍　川芎　香附　蘇葉　枳殼　陳皮　紅花　丹皮　獨活　牛膝　甘草節（等分）　酒引</p>
<p><u>散瘀葛根湯</u>　治跌打瘀血流注。</p>
<p>葛根　川芎　法半夏　桔梗　防風　羌活　升麻　香附　細辛　紅花　甘草　蘇莖　白芷（等分）　薑蔥引</p>
<p><u>附子八物湯</u>　治房欲後，陰虛受寒，流注腫痛、或通身疼脹，腳腫難行。</p>
<p>炮附子　當歸　川芎　炒芍　熟地　人參　炙術　茯苓（各一錢）　肉桂　炙草　木香（各五分）</p>
<p>薑棗引</p>
<p>房勞後感寒受冷多患前症，病者羞言，惟在醫師詳勘。</p>
<p><u>清肝蘆薈丸</u>　治筋癭筋瘤。</p>
<p>當歸　生地　炒芍　川芎（各一兩）　蘆薈　川連　海粉　牙皂　甘草　昆布　柴胡　炒青皮（各五錢）　研末，麵糊小丸</p>
<p>白湯下三錢。</p>
<p><u>芩連二母丸</u>　治血癭血瘤。</p>
<p>川連　條芩　知母　貝母　當歸　炒芍　生地　熟地　蒲黃　川芎　地骨皮　羚羊角　甘草（等分）　研末，麵糊為小丸</p>
<p>燈心為引，每下二錢。</p>
<p><u>通氣散堅丸</u>　治氣癭氣瘤。</p>
<p>人參　桔梗　當歸　川芎　花粉　條芩　法半夏　陳皮　膽星　茯苓　香附　海藻　枳殼　石菖蒲　甘草節（等分）　研末，薄荷汁糊為小丸。</p>
<p>薑湯每下二錢，日三服。</p>
<p><u>海藻玉壺湯</u>　治癭瘤初起，腫硬如石。</p>
<p>海藻　海帶　昆布　連翹　青皮　陳皮　法半夏　貝母　當歸　川芎　獨活　甘草節（等分）　煎服</p>
<p><u>調元腎氣湯</u>　治骨癭骨瘤。</p>
<p>生地（三兩，酒浸透另搗成膏）　炒山藥　棗皮　茯苓　丹皮（去心）　麥冬（各二兩）　煅龍骨　沙參　歸身　地骨皮（各一兩）　鹽水炒黃柏　知母　煨砂仁　木香（各三錢）　曬研極細，酒煮鹿角膠（四兩），加煉蜜和生地膏拌藥為丸</p>
<p>酒水每下三錢，早晚二服。</p>
<p><u>千金指迷丸</u>　因濕痰氣鬱致皮裡膜外生結核如果狀，堅硬不痛者。</p>
<p>薑製半夏（四兩）　茯苓（煨）　枳殼（各三兩）　朴硝（三錢）　共研末面為小丸</p>
<p>白湯每下二錢，常服自消。若專服苦寒，必致潰破。</p>

<h2>歲字號</h2>
<p><u>蝟皮丸</u>　治烏白癩。</p>
<p>蝟皮　蚺蛇頭　大蚌蛤（俱煅枯存性各一枚）　紅娘子　斑蝥（俱去頭足，糯米拌炒焦黃、去米，各三枚）　蜘蛛　蠐螬　水蛭　虻蟲（各三個，俱片瓦上焙乾）　大黃　黃連　桂心　水銀　炒川椒　煅牡蠣　炙山甲　滑石末（各五錢）　石膏　芒硝（各一兩）　炒甘遂　炮附子　巴豆霜　枯礬　雷丸　麝香（各三錢）共研極細，蜜為丸綠豆大。</p>
<p>空心白湯每下三丸，日二服，以愈為度。</p>
<p><u>白花蛇散</u>　治白癩。</p>
<p>白花蛇肉（酒炙焦，一兩）　白蘚皮　威靈仙　晚蠶砂　蔓荊子　槐米　天麻　防風　羌活　枳殼　炙草（各八錢）　研末</p>
<p>酒下二錢，日三服。</p>
<p><u>苦參酒</u>　烏白癩皆可常服。</p>
<p>苦參（五斤）　露蜂房（五兩）　刺蝟（一具）　酥炙焦，共研粗末，水熬濃湯一斗，去渣浸灰面五斤，先蒸米（三斗），將面拌入加曲，沃汗如平常釀酒法，酒熟去糟。</p>
<p>空心溫飲，日三服。</p>
<p><u>醉仙散</u>　治白癩便秘及大麻風。</p>
<p>炒研牛子　胡麻仁　蔓京子　枸杞子（各一兩）　苦參　蒺藜　花粉　防風（各五錢）　輕粉（三錢）</p>
<p>共研極細，每服錢半。早、午、晚各一服，酒調下，七日後牙縫出臭涎，渾身疼悶如醉，後則利下膿血惡臭，病根乃除。</p>
<p><u>麻風藥酒方</u>　秦艽　防風　當歸　牛膝　羌活　苦參　松節　殭蠶　蒼朮　山甲　煅虎骨　枸杞　白茅根（各二兩）　蓖麻仁（一兩）　用陳酒（二十五斤），浸藥謹封壇口，坐滾湯鍋中煮三炷香久，取浸水內一夜。</p>
<p>早、中、晚常服自效。</p>
<p><u>通天再造散</u>　治大麻風。</p>
<p>煨大黃（一兩）　皂刺（兩半）　白醜（半生半炒）　鬱金（各八錢）　曬研極細。</p>
<p>每晨朝東，酒調下二錢，平時服後三方。</p>
<p><u>消風散</u></p>
<p>全蠍　白芷　沙參（等分）　曬研細末，酒下二錢，日三服。</p>
<p><u>追風散</u></p>
<p>大黃（三錢）　皂刺　鬱金　朴硝　大風子（各一錢）　酒煎服，取瀉利。</p>
<p><u>磨風丸</u></p>
<p>何首烏　豨薟草　牛蒡子　蒼耳子　蔓荊子　威靈仙　北細辛　車前子　羌活　獨活　芥尾　防風　天麻　麻黃　當歸　川芎（等分）　曬乾，研為細末，麵糊為丸綠豆大。</p>
<p>酒水送下三錢，日二服。</p>

<h2>律字號</h2>
<p><u>換肌散</u>　治大麻風，鼻梁塌壞。</p>
<p>烏梢蛇　白花蛇（酒炙焦淨肉，各一兩）　焙乾蚯蚓（一兩）　北細辛　木鱉肉　威靈仙　何首烏　石菖蒲　炮草烏　胡麻仁　製蒼朮　炒蒺藜　白芷　天麻　赤芍　蔓荊子　當歸　川芎　芥尾　菊花　苦參　元參　沙參　丹皮　木賊　炙草　不灰木（各四錢）　共研極細，酒調三錢，日二服。</p>
<p><u>補氣瀉榮湯</u>　治麻風日久體虛。</p>
<p>人參　白蔻　炙草　生耆　川連　連翹　升麻　桔梗　條芩　生地　全蠍　當歸　蘇木（酒炒）　蚯蚓（等分）　酒煎服。</p>
<p><u>何首烏酒</u>　麻風久虛，常飲自除。</p>
<p>制何首烏（四兩）　歸身　歸尾　熟地　生地　炙山甲　干蛤蟆（各一兩）　側柏葉　五加皮　炮川烏　草烏　松葉（各四錢）　切碎裝夏布袋內。扎定，入壇中浸酒十斤，謹封口，坐滾湯鍋內煅三炷香久，取埋土內七日。</p>
<p>每日飲數次。</p>
<p><u>透骨搜風散</u>　治楊梅初起。</p>
<p>白花透骨草　生芝麻　羌活　獨活　黑豆　葡萄　白糖　槐米　核桃肉　六安茶（各錢半）</p>
<p>薑棗</p>
<p>煎成，露一宿，早晨趁熱服，取汗。</p>
<p><u>一劑散</u>　治楊梅初起脈症實者。</p>
<p>蜜炙麻黃（一兩）　威靈仙（八錢）　大黃（七錢）　羌活　白芷　皂刺　銀花　防風　蟬蛻　炙山甲（各五錢）　共研碎聽用</p>
<p>先煮爛羊肉一斤，取清湯二碗，兌酒一碗，入前藥末煎至剩湯一碗，空心蒸熱羊肉淡食，令飽，隨飲前湯，被蓋臥取大汗，汗後要禁風。</p>
<p><u>必效散</u>　治梅瘡高腫，稠密，濕熱盛、形氣實者。</p>
<p>芥穗　防風　連翹　防己　銀花　槐花　花粉　皂刺　白芷　木通　木瓜　白蘚皮　大風藤　製蒼朮（各一錢）　甘草　番日草（各五分）　大黃（二錢）　土茯苓（四兩）</p>
<p>酒引，服後靜臥取汗下。</p>
<p><u>升麻解毒湯</u>　治楊梅腫痛潰腐，形氣尚強者。</p>
<p>升麻　皂刺（各一錢）　土茯苓（四兩）　麻油（一匙）</p>
<p>煎服。毒生項以上加白芷，咽喉加桔梗，胸腹加白芍，生肩背加羌活，瘡生下部加牛膝，甚者十劑必效。</p>
<p><u>歸靈散</u>　治虛弱人患楊梅瘡。</p>
<p>即八珍湯加防己、木瓜、苡仁、銀花、花粉、白蘚皮、威靈仙（各一錢）　土茯苓（二兩）　下部加牛膝。</p>

<h2>呂字號</h2>
<p><u>金蟬脫殼酒</u>　治一切梅瘡結毒，皆可常服。</p>
<p>大癩頭蛤蟆一個，酒五斤浸放壇內，封口坐滾湯鍋中，煮三炷香久，取起露一夜，隨量飲之，蓋被臥取汗，汗後只飲半醉，勿犯風冷。</p>
<p><u>護從丸</u>　凡梅毒發時侍從之人服此，可免傳染。</p>
<p>明雄黃　川椒（各一兩）　杏仁（二百粒，去皮尖炒黃）　共研極細，酒煮灰面，糊丸綠豆大，陰乾磁器收貯。</p>
<p>白湯每下二十丸。早、午空心服。預防梅毒神效。</p>
<p><u>護面散</u>　治初染梅毒服表藥時，恐上攻頭面，服此先防之。</p>
<p>油頭髮（煅焦存性，二錢）　明雄黃（錢半）　共研極細，每用七分，麻油調膏，滾酒沖服三次。</p>
<p><u>土茯苓湯</u>　治楊梅結毒，初起筋骨疼痛及已潰肌肉臭爛。</p>
<p>土茯苓（四兩）　芥穗　防風　當歸　川芎　銀花　花粉　苡仁　蒺藜　威靈仙（各一錢）　梔仁　黃連　連翹　白芷　甘草　條芩　乾薑（各六分）　下部加牛膝，酒引。</p>
<p><u>正宗新方</u>　治前症誤服劫劑，癱瘓骨疼，不能動履及楊梅初起，形氣虛者皆可常服。</p>
<p>土茯苓（二兩）　當歸　川芎　苡仁　木瓜　防風　金銀花　木通　白蘚皮　威靈仙（各一錢）　甘草（五分）　炙焦皂角子（五個）　下部加牛膝。</p>
<p><u>搜風解毒湯</u>　治結毒初起，筋骨疼痛。</p>
<p>土茯苓（二兩）　白蘚皮　皂角子　防風　銀花　木通　木瓜　苡仁（各一錢）</p>
<p>酒引，血虛加芎、歸，氣虛加參、耆。</p>
<p><u>化毒散</u>　治結毒破爛臭穢，氣實毒盛。</p>
<p>大黃（一兩）　炙山甲　歸尾（各五錢）　炒殭蠶（三錢）　炙焦蜈蚣（一條）　共研末。</p>
<p>酒調一錢，日三服。</p>
<p><u>豬胰子湯</u>　治潰後氣虛。</p>
<p>豬胰子油（一兩）　鹽水炒黃耆　銀花　當歸　炒芍　栝蔞仁（各三錢）　炒胡麻　炙山甲　白蘚　青風藤　貝母　花粉　白芷　木通　皂刺　甘草　防己（各一錢）</p>
<p>共切一處，先用大壇煎土茯苓四兩取汁三碗，入前藥煎至碗半，作二次頓服。</p>
<p><u>西聖復煎丸</u>　治結毒腫痛，日久不愈。</p>
<p>乳香　沒藥　丁香　兒茶（各一兩）　血竭　阿魏（炙焦）　白花蛇肉（各四錢）　共研極細，炒黃灰面（一斤）拌藥篩勻，用蜜（六兩）、麻油（四兩）、剝淨棗肉（二十個）　同煮成糊，和入藥面為丸彈子大</p>
<p>每煎土茯苓二兩化服一丸，日三服。</p>

<h2>調字號</h2>
<p><u>天麻丸</u>　治結毒攻頂，頭痛如破。</p>
<p>天麻　薄荷　甘草　白芷　川芎　細辛　甘松　防風　製蒼朮　白附子　炮川烏　草烏（各二錢）　明雄黃　焙全蠍（各五錢）　共研極細，煮麵糊丸綠豆大</p>
<p>食後蔥湯每下三十丸。</p>
<p><u>紫金丸</u>　治結毒日久鼻爛。</p>
<p>酒炙龜板（二兩）　石決明（火煅童便淬七次）　硃砂（各六錢）　研極細，麵糊丸麻子大。</p>
<p>土茯苓湯每下一錢，飲酒少許。</p>
<p><u>不二散</u>　治梅毒咽喉臭爛。</p>
<p>石硫黃（一錢）　靛花（三分）</p>
<p>研末，涼水調服。</p>
<p><u>鉛回散</u>　治結毒諸瘡誤犯寒涼，朝輕夜重。</p>
<p>黑鉛（半斤），鍋內溶化傾入水中，再溶再傾，以鉛化盡成灰為度，取鉛灰鋪厚紙上，下用草灰扯乾水氣，曬乾。又研硫黃末，等分和勻篩細。</p>
<p>酒調，每服一錢，三次即效。</p>
<p><u>四物消風飲</u>　治赤遊風。</p>
<p>當歸　生地（各三錢）　芥穗　防風（各錢半）　川芎　赤芍　蟬蛻　薄荷　獨活　柴胡　白蘚皮（各一錢）　薑蔥引</p>
<p><u>胡麻丸</u>　治紫白汗斑。</p>
<p>炒胡麻（四兩）　苦參　防風　石菖蒲　威靈仙（各二兩）　獨活　甘草　炮白附（各一兩）</p>
<p>研極細，酒糊小丸，酒下二錢，臥取汗。</p>
<p><u>浮萍丸</u>　治白駁風初起。</p>
<p>紫背浮萍　篩盛坐水盆上曬乾，研末，蜜為小丸。</p>
<p>每用三錢，炒焦黑豆淬酒送下，日三服。</p>
<p><u>蒼耳膏</u>　治白駁久不愈。</p>
<p>蒼耳莖、葉、子（數十斤，切），入大鍋內煮爛，布濾出汁，再入鍋慢火熬成膏，磁壇收好。</p>
<p>每用一匙，含口中熱酒呷下，日服三次，患處必出小瘡如豆，當刺破出血，毒儘自愈。忌食豬肉發物。</p>
<p><u>烏蛇散</u>　治癧瘍風，生頸項胸腋，皮膚起點紫白相連。</p>
<p>烏梢蛇肉（酒浸炙焦，三兩）　羌活　防風　條芩　苦參（各二兩）　沙參　元參　丹參　桂心　梔仁　木通　秦艽　川芎　升麻　枳殼　炒蒺藜　白蘚皮　羚羊角（各一兩）</p>
<p>共研細末，酒下二錢，日三服。忌發物。</p>

<h2>陽字號</h2>
<p><u>藍藥散</u>　治丹毒初起，毒甚癢痛。</p>
<p>干藍葉　制杏仁　熟石膏　赤芍　川芎　生地　知母　柴胡　葛根　升麻　甘草　梔仁　元參　白芷　條芩（等分）　煎服</p>
<p><u>防己散</u>　治水丹、風丹，脾肺濕熱。</p>
<p>防己（三錢）　羚羊角末　朴硝　枯芩　川芎　黃耆　升麻　淡竹葉（等分）　酒引</p>
<p><u>烏藥順氣散</u>　治白丹冷瘼遊走。</p>
<p>烏藥　陳皮（各二錢）　枳殼　桔梗　白芷　防風　獨活　川芎　甘草　殭蠶（各一錢）　生薑引</p>
<p><u>皂角苦參丸</u>　治粟瘡，年久膚如蛇皮。</p>
<p>苦參片　荊芥尾（各四兩）　大風子　何首烏　威靈仙　胡麻仁　炙皂角　炒蒺藜　焙全蠍　枸杞　牛子　牛膝　當歸　川芎　防風　白附　獨活　天麻（各一兩）　炮草烏　炙蒼朮　炒杜仲　蔓荊子　青風藤　羌活　連翹　甘草　砂仁　白花蛇肉（酒炙焦，各八錢）　曬乾研末，米粥糊為小丸</p>
<p>酒水每下三錢。日三次，常服自愈。禁風寒、涼水、發物。</p>
<p><u>犀角飲</u>　治砂疥焮赤癢痛。</p>
<p>犀角（川連代）　元參　赤芍　菊花　木通　石菖蒲　炒研赤小豆　甘草節</p>
<p>等分煎服。</p>
<p><u>秦艽丸</u>　治膿窠疥，焮腫脹痛。</p>
<p>秦艽　苦參　生耆　酒蒸大黃（各二兩）　川連　漏蘆　防風（各兩半）　升麻（五錢）　共研極細，蜜為小丸。</p>
<p>酒下二錢，日三服。</p>
<p><u>當歸飲</u>　治疥瘡血燥久不愈。</p>
<p>當歸　生地　炒芍　川芎　芥穗　防風　白芷　炒蒺藜　炮首烏（各一錢）　生耆　甘草（各五分）　酒引</p>
<p><u>散風苦參丸</u>　治風濕癬，初起腫痛。</p>
<p>苦參（四兩）　炒大黃　獨活　防風　枳殼　芥穗　元參　條芩（各一兩）　川連　梔仁　菊花　甘草（各五錢）　蜜丸</p>
<p>酒下二錢。</p>
<p><u>疏風清熱飲</u>　治婦女面生桃花癬。</p>
<p>酒蒸曬苦參（二錢）　土炒全蠍　皂角　皂刺　芥穗　防風　蟬蛻　銀花　白芷　桔梗（各一錢）　蔥白（三寸）　酒引</p>
<p><u>不換金正氣散</u>　治瘴疽生筋骨上，先黑變青，狀如拳打。</p>
<p>製蒼朮　炒厚朴　霍香　香附　法半夏　陳皮（各二錢）　炙草（一錢）　薑棗引</p>
<p>臨服兌羚羊角末（一錢），調勻服。</p>

<h2>云字號</h2>
<p><u>升麻消毒飲</u>　治黃水瘡浸淫成片。</p>
<p>升麻　桔梗　羌活　防風　白芷　甘草　當歸　赤芍　銀花　連翹　紅花　梔仁　炒研牛蒡（等分）　初起加川連、蒼朮。</p>
<p><u>生化湯</u>　治產後癰疽初起。</p>
<p>當歸（八錢）　川芎（四錢）　炙草（一錢）　黑姜（八分）　桃仁（去皮尖炒研，十粒）　或加丹參，酒水煎服。</p>
<p><u>清魂散</u>　治產後癰疽，表盛脈浮。</p>
<p>芥穗（四錢）　川芎（二錢）　澤蘭葉（錢半）　炙草（一錢）　人參（五錢）　葳蕤（三錢代）　酒水煎服</p>
<p><u>回生丹</u>　治癰疽裡熱，脈症強實。</p>
<p>水煎黑豆（三升），取殼曬乾，留湯聽用。切碎蘇木（三兩），煎濃湯濾去渣。研大黃末（一斤），醋三碗拌入鍋內，慢火熬干，然後下前豆湯，蘇木湯攪勻，熬至焦乾，連鍋粑颳起聽用。另用酒炒紅花（三兩，焙焦）　地黃　當歸　川芎　茯苓　元胡　烏藥　香附　蒼朮　蒲黃　牛膝　炒桃仁（各二兩）　炒芍　炙草　羌活　陳皮　地榆　三稜　沙參　五靈脂（各五錢）　木香　青皮　乳香　沒藥　良薑　木瓜　炙白朮（各三錢）</p>
<p>共切成薄片，同煎黑豆殼大黃膏，曬乾，磨為細末，蜜丸，重三錢，陰乾。酒水化服。</p>
<p><u>地黃飲</u>　治血風瘡，火燥血虧，夜不得寐。</p>
<p>制首烏　熟地　生地（各二錢）　當歸（錢半）　丹參　元參　炒蒺藜　炒殭蠶（各一錢）　甘草　紅花（各五分）</p>
<p>早晚服。</p>
<p><u>秦艽牛蒡湯</u>　治㾦癗日間癢甚。</p>
<p>秦艽（錢半）　炒研牛蒡　蜜炙麻黃　羚羊角末　炒枳殼　條芩　升麻　防風　甘草　元參（各一錢）　夜癢服當歸飲，見前。</p>
<p><u>解毒瀉心湯</u>　治風熱天疱，多生上體。</p>
<p>炒研牛子　熟石膏　川連　條芩　梔子　知母　芥穗　防風　元參　木通　甘草　滑石末（等分）　燈心（引）</p>
<p><u>清脾除濕飲</u>　治濕熱天疱，多生下體。</p>
<p>製蒼朮　白朮　赤茯　條芩　生地　梔子　澤瀉　茵陳　連翹　苦參　枳殼　甘草（去心）　麥冬　元胡粉　淡竹葉（等分）</p>
<p><u>搜風順氣丸</u>　治臼疕，瘡抓起白屑者。</p>
<p>酒蒸曬大黃（二兩）　炒山藥　棗皮　牛膝　菟絲　麻仁　枳殼　炮郁李仁（去皮）　羌活　防風　獨活　車前子　檳榔（各一兩）</p>
<p>曬研極細，蜜為小丸。茶酒每下二錢，日二服。</p>

<h2>騰字號</h2>
<p><u>清肌滲濕湯</u>　治貓眼瘡，痛癢而無膿血。</p>
<p>製蒼朮　炒厚朴　陳皮　甘草　柴胡　白芷　澤泄　木通　升麻　炙術　梔子　川連（等分）　姜引</p>
<p><u>化斑解毒湯</u>　治漆瘡腫痛，諸辛熱斑疹。</p>
<p>炒研牛子　石膏末　人中黃　升麻　川連　連翹　元參　知母　薄荷　淡竹葉（等分）　煎服</p>
<p><u>涼血地黃湯</u>　治血痣、血箭，凡流鮮血者。</p>
<p>生地（三錢）　當歸　條芩　元參（各二錢）　川連　梔子　甘草　丹參（各一錢）</p>
<p><u>復元活血湯</u>　治跌打損傷，腫痛脹悶。</p>
<p>歸尾（二錢）　大黃　柴胡（各錢半）　炙山甲　栝蔞仁　紅花（各一錢）　甘草（五分）　制研桃仁（十粒）　酒引服，取通利。</p>
<p><u>大成湯</u>　治跌墜停瘀，便秘昏死。</p>
<p>大黃　芒硝（各二錢）　炒厚朴　枳殼　當歸　紅花　木通　陳皮　蘇木　甘草（各一錢）　酒引</p>
<p><u>通氣散</u>　治跌僕閃挫，氣滯血瘀，胸腹脹痛喘滿。</p>
<p>炒青皮　茴香　炙山甲　白芷　漏蘆　陳皮　甘草　貝母　木香（等分）</p>
<p>研細。酒調，每下二錢。</p>
<p><u>三黃寶蠟丸</u>　治跌打損傷，腫痛流血；破傷風諸逆證；產後瘀血奔心，痰迷心竅；鳥槍打傷，銃子在內，脹痛垂死。俱用熱酒化服一丸，再吃酒數杯，靜臥取汗自減。病重連服一丸，忌涼水、生冷、燒酒三日。</p>
<p>天竺黃（無真者用膽星代）　明雄黃　劉寄奴　真血竭　紅芽大戟（各一兩）　當歸尾（六錢）　各切碎曬乾，另研末；硃砂　兒茶（各四錢）　去油乳香　琥珀　輕粉　水銀　麝香（各一錢）　同研至水銀不見星，合前末再研篩細。銅鍋溶化黃蠟（八兩），坐滾湯中，投入藥末，盡攪極勻，乘熱搓丸，每重一錢，磁瓶收貯。病輕只服半丸，重者須用一丸，照前法服下。外敷惡瘡，用熱麻油磨汁，雞翎蘸掃。再有黎洞丸，亦治前症，因藥味難齊不錄。</p>
<p><u>鐵布衫</u>　預防刑杖。</p>
<p>自然銅（火煅醋淬七次）　木鱉肉（麻油炒乾）　紅蚯蚓（去頭干）　乳香　沒藥（制去油）　無名異　蘇木　當歸</p>
<p>八味制齊，等分稱足研極細，蜜為丸芡實大。酒水每下五丸。</p>

<h2>致字號</h2>
<p><u>代杖丹</u>　治夾傷、擠傷，預服護心。</p>
<p>自然銅（火煅醋淬七次）　麻油炙木鱉肉　曬乾蚯蚓　無名異　蘇木　粉丹皮　丁香　肉桂　制乳香　沒藥（等分）</p>
<p>研細，蜜為丸，重二錢，硃砂滾衣。先時酒水化下，或嚼服。</p>
<p><u>代杖湯</u>　治復受重杖，傷處潰爛。</p>
<p>乳香　沒藥　蘇木（各二錢）　蒲黃　木通　枳殼　甘草　歸尾　丹皮　木耳　炙山甲（各一錢）　炒木鱉（五枚）　酒引</p>
<p><u>沒藥丸</u>　治一切跌打骨傷作痛。</p>
<p>乳香　沒藥（去油）　川椒　川芎　當歸　白芍（各五錢）　自然銅（煅醋淬，三錢）　研末，溶黃蠟（二兩）　糊丸彈子大。酒下。</p>
<p><u>調經散</u>　治傷久體虛，氣滯脹痛。</p>
<p>當歸　熟地　白芍　川芎　黃耆（各錢半）　炒青皮　陳皮　烏藥　茴香　乳香（各一錢）　酒引</p>
<p><u>千里奔散</u>　治破傷風，風邪在表，寒熱口噤。</p>
<p>遠行驢騾蹄心，陰陽瓦煅焦存性，篩研極細，熱酒服三錢，蓋被臥取汗。</p>
<p><u>雄鼠散</u>　活雄鼠（一隻），鐵線縛住放陰陽瓦上煅存性，篩末，酒調下三錢。</p>
<p><u>玉真散</u>　治破傷風，牙關緊急，角弓反張，咬牙縮舌。外敷破傷，瘋狗傷。</p>
<p>南星　白芷　羌活　防風　天麻　白附（等分）　研極細</p>
<p>熱酒每下二錢。若牙關緊急，腰背反張，以童便和酒燙熱，調服三錢，內雖有瘀亦愈。若昏死心腹尚溫者，連進三服，可生。外用唾津調敷傷口，干則換。</p>
<p><u>江鰾丸</u>　治破傷風，風邪在裡，驚悸抽搐。</p>
<p>天麻　雄黃（各一錢）　江鰾（炙焦）　蜈蚣　炒鴿子糞　炒殭蠶（各五分），共研末，四錢分作四分，將一分兌巴豆霜（一分三釐），搗飯糊丸梧子大。又將三分兌硃砂末（五分），飯丸綠豆大。每用二十丸、拌巴豆丸二粒，白湯送下。俟便利後只服硃砂丸。</p>
<p><u>羌麻湯</u>　治風邪在半表半裡，脈浮數者。</p>
<p>羌活　麻黃　防風　川芎　枳殼　茯苓　條芩　前胡　荊子　白芷　石膏　菊花（各一錢）　細辛　甘草　薄荷（各五分）　姜引</p>
<p><u>丁榆散</u>　治破傷風，頭出汗、身無汗。</p>
<p>紫花地丁　地榆　防風　干馬齒莧（各五錢）</p>
<p>曬研極細。米湯調下三錢，日三服。</p>

<h2>雨字號</h2>
<p><u>大芎黃湯</u>　治破傷風，自汗不止，大小便秘。</p>
<p>川芎（錢半）　大黃　黃芩　羌活（各二錢）　服取微利為度。</p>
<p><u>歸防飲子</u>　治破傷夾表，臟腑雖和，汗不止。</p>
<p>當歸　防風　生地　川芎　等服。</p>
<p><u>小芎黃湯</u>　治發表後表熱不止。</p>
<p>川芎（三錢）　條芩（二錢）　甘草（一錢）　溫服。</p>
<p><u>栝石湯</u>　治攻裡後，裡熱不止，煩渴便秘。</p>
<p>栝蔞仁　滑石末（各三錢）　製蒼朮　南星　陳皮　赤芍　白芷　條芩（各一錢）　川連　川柏　甘草　生薑（各五分）</p>
<p><u>當歸地黃飲</u>　治破傷風，血出太多，不堪再汗。</p>
<p>當歸　熟地（各錢半）　川芎　炒芍　白芷　防風　藁本（各一錢）　細辛（五分）</p>
<p><u>參歸養榮湯</u>　治諸瘡潰後，風襲成破傷。</p>
<p>人參　當歸　熟地　川芎　炒芍　炙白朮　茯苓　陳皮（各錢半）　炙草　炒殭蠶（各一錢）　薑棗引。</p>
<p><u>硃砂指甲散</u>　治潰瘡風襲成痙，抽搐者。</p>
<p>手足指甲燒灰存性（六錢）　硃砂　南星　獨活（各二錢）</p>
<p>共研極細，熱酒調下四錢，三服自定。</p>
<p><u>黑花蛇散</u>　治破傷風，痰搐身涼。</p>
<p>烏梢蛇肉（酒炙焦，六錢）　蜜炙麻黃（一兩）　天麻　川芎　乾薑　白附　炮附子　草烏（各五錢）　全蠍（三錢）</p>
<p>曬乾研細，熱酒每下一錢，日三服。</p>
<p><u>扶危散</u>　凡瘋狗咬傷，灸後即服。</p>
<p>斑蝥（按日數用，如被咬五六日則用五六枚，日近只用三枚、去頭、足翅，糯米拌炒黃去米）　滑石（一兩）　雄黃（一錢）　麝香（二分）</p>
<p>研末，熱酒調下一錢，米湯亦可，逐下惡物血片，從小便中出，倘堵塞尿竅，小水淋閉脹痛者，即煎燈心湯，調後。</p>
<p><u>琥珀碧玉散</u></p>
<p>琥珀（五分）　青黛（二分）　滑石（六錢）　甘草（一錢）</p>
<p>研末每服三錢。</p>
<p><u>大連翹飲</u>　治赤遊丹，諸毒初起。</p>
<p>連翹　防風　當歸　赤芍　滑石　木通　炒研牛子　石膏　甘草　芥穗　條芩　蟬蛻　柴胡　梔子　瞿麥　車前子（等分）　燈心引</p>
<p><u>消毒犀角飲</u>　治一切丹毒。</p>
<p>犀角（以升麻代）　炒研牛子　川連　甘草　生地　赤芍（各一錢）　防風（二錢）　便秘加大黃。</p>

<h2>露字號</h2>
<p><u>五福化毒丹</u>　治小兒丹毒，胎瘤𤼏瘡，熱盛脈實。</p>
<p>元參　赤茯苓　桔梗（各三兩）　膽草　牙硝　青黛　川連　甘草（各一兩）　人參　硃砂（各三錢）　冰片（五分）</p>
<p>共研極細，蜜丸。每重一錢，薄荷湯化服，小兒只服半丸。</p>
<p><u>紫雪散</u>　治丹毒入里，腹痛音啞，煩熱狂叫，及口瘡腳氣，瘴毒熱毒，急驚癲癇。</p>
<p>寒水石　石膏　滑石　磁石（各三兩）　研細，水煎濾渣留汁，再拌後藥。升麻　元參　炙甘草（各一兩）　川連　木香　沉香　烏藥　羚羊角屑（各三錢）　切碎曬乾，研極細，入前汁中，煮成稠湯，布絞去渣，方下：提淨朴硝　硝石末（各二兩），慢火再煎，柳枝盡攪至水氣將盡，欲凝結時，傾放大盤中。預研辰砂（三錢），麝香（一錢），金鉑（二十張），共篩入藥內，柳枝攪勻，將盤坐冷水盆中，候凝結如雪，方取入磁瓶收貯。</p>
<p>大人用一二錢，冷水調糊，徐徐嚥下；小兒只用三五分，每用少許吹搽口瘡。</p>
<p><u>消風導赤湯</u>　治小兒奶癬，血熱受風諸斑疹。</p>
<p>炒研牛子　白蘚皮　生地　赤茯苓　銀花　木通　薄荷（各一錢）　川連　甘草梢　淡竹葉（各五分）</p>
<p><u>羚羊角散</u>　治小兒葡萄疫及牙疳。</p>
<p>羚羊角末　去心麥冬　炒研牛子　淡竹葉　知母　元參　防風　條芩　甘草（等分）</p>
<p><u>胃脾湯</u>　治葡萄疫，日久虛弱。</p>
<p>土炒白朮　去心麥冬　遠志　沙參　茯神　陳皮（各錢半）　炙草　五味子（各一錢）　自汗加黃耆。</p>
<p><u>百解散</u>　治丹毒攻裡，痰喘抽搐。</p>
<p>葛根（八錢）　升麻　赤芍（各五錢）　蜜炒麻黃　條芩　甘草　桂心（各二錢）</p>
<p>曬研極細，蔥湯每調一二錢服，取汗。次服五和湯：大黃、煨枳殼、赤茯苓、當歸、炙甘草（等分），煎服以取便利。</p>
<p><u>保和丸</u>　治滯熱丹毒，傷食積滯。</p>
<p>炒神麯　山楂肉　法半夏　茯苓（各一兩）　炒蘿蔔子　陳皮　連翹（各五錢）</p>
<p>研極細，米湯糊為小丸。白湯每下二錢。</p>
<p><u>一捻金</u>　治諸症熱盛、唇焦便秘。</p>
<p>人參（沙參代）　大黃　白醜　黑醜　檳榔（等分）</p>
<p>研極細，蜜水每調二三分服，取下利。</p>

<h2>結字號</h2>
<p><u>犀角飲</u>　治滯熱下後，丹毒仍作。</p>
<p>犀角（以川連代）　升麻　防己　梔子　條芩　生黃耆　朴硝　淡竹葉（等分）　煎服</p>
<p><u>白芍湯</u>　治臍腫如吹，驚悸多啼。</p>
<p>酒炒白芍　炒苡仁　鉤藤　茯苓（各一錢）　澤瀉　甘草　桂心（各五分）　姜引</p>
<p><u>桃仁丸</u>　治小兒陰腫。</p>
<p>桃仁（去皮尖炒，七錢）　炒蒺藜（去刺）　丹皮　桂心（各五錢）　黑醜（三錢）　曬研極細，蜜丸綠豆大。酒水每吞十丸。日二服。</p>
<p><u>烏梅散</u>　治陰囊腫痛，腎子縮入，痛止方出。</p>
<p>炒乾烏梅肉　元胡　炙草（各五錢）　淨勾子　去油乳香　沒藥（各三錢）　研末，白湯每下一錢。</p>
<p><u>勻氣散</u>　治陰腫陰縮。</p>
<p>焙桔梗（一兩）　陳皮（六錢）　炒砂仁　炒小茴　炙草（各三錢）　黑姜（錢半）</p>
<p>曬研極細，水下一錢。裡寒陰縮當服理中湯。</p>
<p><u>白醜散</u>　治囊腫便秘，及四肢俱腫。</p>
<p>白醜（錢半，半生半炒）　蜜炙桑皮　炙草　陳皮（各一錢）　土炒白朮　木通（各二錢）</p>
<p>水煎，頻頻服。</p>
<p><u>沆瀣丹</u>　治嬰兒內蘊胎熱，口舌生瘡，及陽水浮腫，便秘尿赤，用此疏利臟腑。</p>
<p>酒炒大黃　炒川柏　炒條芩　川芎（各九錢）　炒黑醜　炒赤芍　炒枳殼　薄荷葉　滑石　連翹　檳榔（各六錢）</p>
<p>曬乾研極細末，煉蜜為丸。每重一錢，茶水化服，嬰兒只服半丸。</p>
<p><u>天保采薇湯</u>　治嬰兒癍痧、麻疹諸毒初起，及風痰驚搐，用此清解表裡。</p>
<p>羌活　獨活　柴胡　前胡　枳殼　桔梗　法半夏　茯苓　陳皮　甘草　升麻　葛根　川芎　赤芍　藿香葉　炒厚朴　製蒼朮（等分）　薑蔥引。或作丸服。</p>
<p>已上匯方，治癰疽諸瘡，七日以前瘡勢未成，形體強壯，脈症俱實者，或汗下，或清解，或溫散，聽其隨症選用，但得腫消痛止，表裡俱解，毒自內消矣。</p>

<h1>卷之六　腫瘍</h1>
<p>（托裡、潰瘍補養、洗滌敷貼、膏藥、靈丹）</p>
<p>《金鑑》曰：凡疽瘡瘍腫過七之後，形勢已成者，則宜托裡消毒，透膿排膿等方，使毒現於外，以速其膿。若仍用散下之劑，恐傷元氣，致生變證也。</p>

<h2>腫瘍門托裡匯方（自為字號—金字號）</h2>

<h3>為字號</h3>
<p><u>神功內托散</u>　治癰疽腦頂諸發，日久不腫不高，不能腐潰，脈細身涼，用此托裡，以助氣血。</p>
<p>人參　炮附子　生耆　歸身　川芎　白芍　茯苓　陳皮（各一錢）　土炒白朮（錢半）　炙山甲（八分）　炙草　木通（各五分）　生薑（三片）　紅棗（二枚）</p>
<p>煎湯，空腹日二服。如無人參重用沙參或蜜蒸葳蕤代，後俱仿此。</p>
<p><u>內固清心散</u>　治癰疽發背，對口疔瘡，熱甚焮痛，煩躁飲冷，其人內虛，服此預防毒氣攻心。</p>
<p>綠豆粉（二兩）　茯神　甘草節（各三錢）　元明粉　白豆蔻　乳香　雄黃　硃砂（各二錢）　冰片　人參（各五分）</p>
<p>共研極細，蜜水調下二錢。</p>
<p><u>琥珀蠟礬丸</u>　治癰疽發背，形勢已成，內膿未成之際，體雖不虛，但恐毒氣不能外出，內攻於裡，預服此丸，護膜護心，亦且活血解毒。</p>
<p>白礬（一兩）　雄黃　硃砂　琥珀（各一錢）　共研極細；另稱黃蠟（一兩）　入銅勺溶化，趁熱兌蜂蜜一匙，住火攪勻，俟將凝時投前藥末，盡攪成團，火上烘熱，眾手搓丸如綠豆大。</p>
<p>白湯每下二三錢。</p>
<p><u>護心散</u>　治瘡毒內攻，口乾煩躁，噁心嘔吐，服此護心解毒。</p>
<p>綠豆粉（一兩）　淨乳香（三錢）　甘草　硃砂（各一錢）</p>
<p>共研極細，白湯每下二錢，日二服。</p>
<p><u>護膜散</u>　凡胸膛脅肋、腰腹諸空軟處，若患癰疽，當在將成未潰之際。服此可免透膜。</p>
<p>切碎白芨　白蠟（等分）　研極細末。</p>
<p>輕劑一錢，中劑二錢，大劑三錢，酒調或米湯調服。</p>
<p><u>透膿散</u>　治癰疽諸毒，內膿已成不能穿破，服此即潰，可以代針。</p>
<p>生耆（四錢）　炙山甲（打碎，一錢）　當歸（二錢）　川芎（三錢）　皂刺（錢半）</p>
<p>如病在上部熱服後吃酒升之；病在下部先吃酒，後服藥以行之。</p>
<p><u>托裡消毒散</u>　治癰疽諸瘡，七日之後，腫痛如前，服此未成者可消，已成者即潰，腐肉易出，新肉易生。</p>
<p>人參　生耆　當歸　川芎　茯苓　炙白朮　白芍　銀花（各一錢）　皂刺　甘草　白芷　桔梗（各六分）</p>

<h3>霜字號</h3>
<p><u>托裡透膿湯</u>　治癰疽將潰。</p>
<p>人參　炙術　炙山甲　皂刺　白芷（各一錢）　生耆　當歸（各二錢）　炒青皮　升麻　甘草節（各五分）　酒引</p>
<p><u>托裡排膿湯</u>　治癰疽初潰。</p>
<p>生耆（二錢）　人參　炙術　當歸　炒芍　銀花　連翹　茯苓　陳皮　貝母（各一錢）　白芷　桔梗（各錢半）　桂心　甘草（各五分）</p>
<p><u>黃耆內托散</u>　治膿勢將成，形氣虛者。</p>
<p>生耆　當歸　川芎（各二錢）　炙白朮　銀花　花粉　皂刺（各一錢）　炙草　澤泄（各五分）</p>
<p><u>滋陰內托散</u>　治膿將成而陰血虛者。</p>
<p>當歸　熟地　生耆（各二錢）　炒芍　川芎（各錢半）　炙山甲　皂刺　澤泄（各五分）　酒（引）</p>
<p><u>和氣養榮湯</u>　治癰疽已成，氣血滯者。</p>
<p>沙參　炙術　生耆　茯苓　熟地　當歸　陳皮　丹皮　酒炒香附（各一錢）　炙草　木香（各五分）</p>
<p><u>調元腎氣湯</u>　治房欲損腎，腎氣弱骨無榮養，致生骨瘤，堅硬貼骨，推之不移，形色或紫，甚則寒熱交作，飲食無味，脛膝無力，日漸羸瘦等症。</p>
<p>炒山藥　棗皮　當歸　沙參　茯苓　丹皮（各二兩）　澤泄　地骨皮　煅龍骨（各一兩）　鹽水炒黃柏　知母（各五錢）　炒砂仁　木香（各三錢）　共曬烘研末；熟地（四兩）　去心麥冬（二兩）　酒煮極爛，另搗成膏。酒熬鹿角膠（四兩），加煉蜜（四兩）　和勻地黃膏，拌前藥末，搓為小丸。</p>
<p>空心酒吞三錢，日三服。</p>
<p><u>活血散癭湯</u>　治癭瘤已成，日漸長大，不作痛癢，氣血虛弱者。</p>
<p>人參　白芍　當歸　川芎　熟地　茯苓　陳皮　丹皮　製半夏（各一錢）　紅花　昆布　甘草節（各五分）　炒青皮　木香　肉桂（各三分）　酒引</p>
<p><u>琥珀黑龍丹</u>　治五癭六瘤，不論新久，已潰未潰，服之皆效。</p>
<p>血竭（二兩）　琥珀（一兩）　炒五靈脂　海藻　海帶　京墨　膽星（各五錢）　木香（二錢）　麝香（一錢）共研極細，蜜丸每重一錢，金鉑滾衣。</p>
<p>熱酒每化一丸，日二服。</p>
<p><u>十全流氣飲</u>　治氣癭肉瘤，皮色不變。</p>
<p>香附　陳皮　赤茯苓　烏藥　當歸　川芎　白芍（各一錢）　炒青皮　甘草　木香（各五分）</p>
<p>薑棗引，日三服。</p>

<h3>金字號</h3>
<p><u>千金內托湯</u>　治腦疽諸發毒惡等瘡已成功者，服此易潰。</p>
<p>沙參　生耆　當歸　川芎　白芍　防風　銀花　花粉　白芷　桔梗（各一錢）　甘草　桂心（各五分）　痛甚加乳香、沒藥。</p>
<p><u>內托黃耆湯</u>　治濕熱下注，股膝生癰，及附骨疽初起腫痛，脈細而弦，按之洪數屬太陰、厥陰證者。</p>
<p>鹽水炒黃耆　當歸　柴胡　生地　連翹　木瓜（各錢半）　羌活　桂心　炒黃柏（各一錢）　酒引</p>
<p><u>托裡黃耆湯</u>　治諸瘡潰後仍腫不消，內虛脈弱，並治腫潰出血膿。</p>
<p>人參　生耆　當歸　茯苓　麥冬（去心）　遠志（各錢半）　炒五味子　桂心（各八分）</p>
<p><u>醒脾湯</u>　治素因憂思鬱結，脾氣不行。逆於肉裡乃生癰腫，疼痛心煩不眠者。</p>
<p>人參　茯神　蜜　耆　炙術（各一錢）　棗仁　遠志肉　地骨皮（各八分）　桔梗　柴胡　甘草　炒黃連　木香　香附（各五分）　龍眼肉（七枚）　紅棗（二個）　生薑（三片）</p>
<p><u>清中湯</u>　治癰疽脾胃虛弱，痰氣咳嗽、飲食不思。</p>
<p>人參　炙術　桔梗　陳皮　法半夏　茯苓　去心麥冬（各一錢）　炙草　五味子（各五分）　薑棗引</p>
<p><u>和中湯</u>　治諸瘡中氣虛弱，食少脈微，腫不即潰。</p>
<p>人參　炙術　陳皮　茯苓　法半夏　煨姜（各一錢）　木通　甘草（各五分）　紅棗（二枚）</p>
<p><u>建中湯</u>　治腫瘍、潰瘍，寒涼傷胃，脾虛食少，或嘔或瀉，肢冷脈遲。</p>
<p>人參　炙術　茯苓（各二錢）　法夏　炮姜　炙草　炮附子（各一錢）　薑棗引</p>
<p><u>溫中湯</u>　治陽弱陰寒，脈虛身冷，或瘡為寒襲反變不疼，或膿水清稀，心下痞滿，腸鳴腹痛，大便微溏，食則氣短，嘔噦不得安臥，甚則昏憒神迷。</p>
<p>炒研益智仁　白豆蔻　炙白朮　炮姜　茯苓　法半夏　陳皮　羌活　炙甘草（各一錢）　炮附子（錢半）　人參　丁香（各五分）　棗（二枚）</p>
<p>《機要》曰：凡治瘡瘍，須明托裡，疏通臟腑，調和榮衛三法。內之外者其脈沉實，發熱煩躁，外無焮赤痛，蘊於內其邪深矣，當疏通臟腑，以絕其源；外之內者，其脈浮數，焮腫赤痛，形症外顯，熱邪氣極而內行，當先托裡；內外之中者，外無焮惡之勢，內亦臟腑宣通，知其在經，法當調和榮衛。按此三法治之，雖未必即瘥，亦不致變生逆證。</p>
<p>訒菴曰：凡患癰疽，若不因膏粱厚味、金石燥劑、丹毒火熱而起，但因虛勞氣鬱而生者，只宜補其形氣，調其經脈，自當消散，不待汗之，下之也。</p>
<p>《外科正宗》曰：凡瘡潰後，五臟虧損，氣血虛弱。外形雖似有餘，而內藏真實不足。法當隨症補養，如潰後發熱惡寒，膿多而清，自汗悶痛，便服八珍、十全等湯。如虛熱少睡，飲食不甘，便服黃耆等湯。如四肢倦怠，肌肉消瘦，便服養榮等湯。如膿多食少，煩躁不眠，便服聖愈湯。如飲食無味，噁心嘔吐，便服香砂六君湯。如氣陷食少，虛熱間作，便服補中益氣湯。如腎虛作渴，虛羸尺弱，便服地黃等湯。如氣血俱虛，當用益氣養榮湯加減分治。如潰後陽弱陰寒，當用溫中湯。脾虛痰嗽，當用清中湯；潰後仍腫，當用和中湯；潰後嘔瀉當用建中湯。此四方見上金字號。其餘方法臨證時以意消息之。蓋補養則氣血壯而脾胃健，使膿穢自排，毒氣自解，腐肉自脫，新肉自生，瘡自斂口。若不補養而誤用寒涼，冰毒內陷，膿多臭穢，甚則脈洪大渴，面紅氣短，此真氣虛，而成敗證矣。</p>

<h2>潰瘍門補養匯方（自生字號—昆字號）</h2>

<h3>生字號</h3>
<p><u>內補黃耆湯</u>　治諸瘡潰後，脈澀體虛，飲食無味，自汗口乾。</p>
<p>人參或用沙參　蜜耆　當歸　川芎　熟地　白芍　茯苓　麥冬（去心）　遠志肉（各一錢）　炙草　肉桂（各五分）　薑棗引，若痛甚加乳香、沒藥；仍腫硬加炙山甲、皂刺。</p>
<p><u>人參黃耆湯</u>　治潰瘍虛熱，食少不寐，或觸寒濕穢氣瘡反痛甚。</p>
<p>人參　麥冬　炙術　炙草　當歸（各一錢）　蜜耆（二錢）　製蒼朮　炒神麯　五味子　陳皮（各五分）　酒炒黃柏　升麻（各三分）　薑棗引</p>
<p><u>人參養榮湯</u>　治潰後，發熱惡寒或倦怠消瘦，面黃氣短，飲食無味，一切虛弱脈症。</p>
<p>人參　蜜耆　炙術　炙草　當歸　茯苓　陳皮　遠志肉　炒五味（各一錢）　白芍　熟地（各錢半）　桂心（八分）　薑棗引</p>
<p><u>參歸養榮湯</u>　治潰後風襲成痙，或體虛外感寒邪。</p>
<p>人參　當歸　炙術　炒芍　熟地　川芎　茯苓　陳皮（各錢半）　炙草　炒殭蠶（各一錢）　寒加桂枝，薑蔥引。</p>
<p><u>益氣養榮湯</u>　治潰瘍氣血俱虛，隨症加減。</p>
<p>人參　蜜耆　炙術　茯苓　當歸　白芍　熟地　川芎　酒炒香附（各一錢）　陳皮　桔梗　貝母　炙草（各八分）　薑棗引</p>
<p>凡潰後虛煩不寐，脈微細者，倍用人參、當歸、熟地、蜜耆，加遠志肉、炒棗仁；潰後反痛，加炮附子、木香；膿流不止倍參、耆、歸、地；潰後復發熱，加柴胡、黃耆；膿多而清，倍芎、歸、熟地；往來寒熱加柴胡、地骨皮；胸膈痞悶加枳殼、木香；口乾無津加麥冬、五味子；脅痛或痞加青皮、木香；燥渴不止加知母、赤小豆；潰後痰多加橘紅、法半夏；肌肉生遲加白蘞、上肉桂；兼停滯量加蒼朮、炒厚朴；</p>
<p><u>補中益氣湯</u>　治潰後氣虛，倦怠口乾，煩熱食少，自汗，脈洪大無力等症。</p>
<p>蜜炙黃耆（三錢）　人參　炙術　炙草　酒洗當歸（各錢半）　陳皮（一錢）　升麻　柴胡（各五分）　薑棗引，或加麥冬、五味。</p>

<h2>麗字號</h2>
<p><u>四物湯</u>　潰瘍門補血總方。</p>
<p>蒸曬熟地（三錢）　酒洗當歸　白芍（各二錢）　川芎（錢半）　煎服。凡血熱改用生地；血瘀改用赤芍。</p>
<p><u>聖愈湯</u>　治潰後血虛內熱，心煩氣少，脈微而澀。</p>
<p>即四物內加入人參、蜜耆（各錢半），發熱加柴胡，薑棗引。</p>
<p><u>托裡定痛湯</u>　治潰後血虛，瘡反痛甚。</p>
<p>即四物內加蜜耆　蜜炙粟殼　肉桂　乳香　沒藥（各一錢）</p>
<p><u>柴胡四物湯</u>　治潰後血虛時發寒熱。</p>
<p>即四物內加柴胡（二錢）　條芩　法半夏（各錢半）　人參　甘草（各一錢）　薑棗引</p>
<p><u>知柏四物湯</u>　治潰後五臟陰火骨蒸。</p>
<p>即四物內加酒炒黃柏、知母（各一錢），若治虛火則加元參、麥冬名元麥四物湯。</p>
<p><u>三黃四物湯</u>　治潰後六府陽火煩熱。</p>
<p>即四物內加炒黃連、黃柏、條芩（各一錢），陽邪乘陰則加梔仁、條芩，名梔芩六合湯。</p>
<p><u>膠艾四物湯</u>　治損傷血漏不止。</p>
<p>即四物內加炒阿膠（二錢），艾絨（一錢）。</p>
<p><u>地骨皮飲</u>　治潰後往來潮熱不惡寒。</p>
<p>即四物內加地骨、丹皮（各錢半）。</p>
<p>已上諸方皆從四物湯隨症加味。</p>
<p><u>四君子湯</u>　潰瘍門補氣總方。</p>
<p>土炒白朮　茯苓（各二錢）　人參　炙草（各一錢）　生薑（三片）　紅棗（二枚）　無人參重用蜜蒸葳蕤，或沙參代。</p>
<p><u>異功散</u>　治潰後脾虛氣滯。即四君內加去白陳皮一錢。</p>
<p><u>理中湯</u>　治潰後脾虛寒滯。脈遲肢冷，下利嘔逆，裡寒證。</p>
<p>即四君內減茯苓，加炮姜錢半，寒甚再加附片，厥逆吐蛔加炮吳萸、川椒。</p>
<p><u>歸脾湯</u>　治潰瘍心脾損傷，怔忡驚悸食少，不眠，發熱盜汗。</p>
<p>即四君加蜜耆、當歸、龍眼肉（各二錢），遠志肉，炒棗仁（各錢半），木香（五分）。</p>
<p><u>逍遙散</u>　治潰瘍血虛肝燥，潮熱脈弦等症。</p>
<p>即四君去人參，加柴胡（二錢），當歸、炒芍（各錢半），薄荷（五分），熱甚加梔仁、丹皮。</p>

<h3>水字號</h3>
<p><u>參苓白朮散</u>　治潰瘍脾胃虛弱，飲食不消，或吐或瀉。</p>
<p>即四君湯加苡仁　蓮肉　山藥　扁豆　砂仁（俱炒研）　桔梗　陳皮（各一錢）</p>
<p><u>七味白朮散</u>　治潰瘍脾虛肌熱渴瀉。</p>
<p>即四君湯加藿香　葛根（各錢半）　木香（五分）　凡大病後虛渴可常服。</p>
<p><u>六君子湯</u>　治潰後氣虛有痰。</p>
<p>即四君湯加去白陳皮　薑製半夏（各一錢）　以上諸方皆從四君子湯隨症加減。</p>
<p><u>香砂六君子湯</u>　治潰後胃虛，嘔吐痰飲。</p>
<p>炙白朮　茯苓（各二錢）　人參　炙甘草　陳皮　法半夏　藿香　炒研砂仁（各一錢）　薑、棗引。若只氣虛作逆，無痰飲者，但加丁香、木香；氣滯加炒香附；氣虛有寒加桂心、附片；潰後虛瀉加訶子、肉蔻；腸滑加炙罌粟殼；食少咳嗽加桔梗　麥冬；渴加葛根；傷食加炒曲、麥芽、穀芽、楂肉。</p>
<p><u>十味人參散</u>　治潰後虛熱，身體倦怠，脈弦無力。</p>
<p>即六君子湯加柴胡　白芍　條芩　葛根（各一錢）　更有內補十宣散（見五捲來字號）。</p>
<p><u>八珍湯</u>　潰瘍門平補氣血總方。</p>
<p>炙白朮　茯苓　當歸　熟地　白芍　川芎（各錢半）　人參　炙草（各一錢）　薑棗引</p>
<p><u>十全大補湯</u>　治潰後氣血大虛，不能生肌斂口。</p>
<p>即八珍湯內加蜜耆（二錢）　肉桂（五分）　或用桂心　沙參</p>
<p><u>大保安湯</u>　治潰後膿多，食少不寐，晝安靜夜發熱，虛煩燥渴。</p>
<p>即十全湯加炒山藥　棗皮　五味　麥冬（各一錢）　附片（五分）　蓮肉（二錢）</p>
<p><u>小保安湯</u>　治潰瘍流膿，常服保無變症。</p>
<p>當歸　蜜耆　川芎　茯苓　沙參　炙術　陳皮　桔梗　去心麥冬（各一錢）　法半夏　藿香　炙草（各五分）　薑、棗引</p>
<p><u>獨參湯</u>　治潰久膿多，元氣虛脫，自汗脈微。</p>
<p>人參煎湯頻頻服，或兌元棗蓮肉湯頻服。無力辦參用蜜耆一兩，當歸五錢，煎湯服。</p>
<p>已上諸方補養氣血聽其選用。</p>

<h3>玉字號</h3>
<p><u>六味地黃湯</u>　潰瘍門滋陰總方。</p>
<p>蒸曬熟地（四錢）　炒山藥　棗皮（各二錢）　茯苓　丹皮　澤泄（各錢半）　水煎服。每錢作一兩，研末蜜丸，鹽湯下三錢。</p>
<p><u>七味地黃湯</u>　治陰虛火炎，用此引火歸原。</p>
<p>即六味內加肉桂（五分）</p>
<p><u>八味地黃湯</u>　治潰後相火虧，右尺脈沉細而數，虛羸少氣。</p>
<p>即六味湯內加炮附子　肉桂（各五分）　煎服。加分兩蜜為小丸，空心酒水聽下。</p>
<p><u>金匱腎氣湯</u>　治潰後腎虛，浮腫鼓脹。</p>
<p>即八味地黃湯內加酒洗牛膝（一錢）　車前子（八分）　空心服。</p>
<p><u>滋腎保元湯</u>　治潰後陰陽虧損，日久不斂。</p>
<p>即八味地黃湯加人參　蜜耆　炙術　當歸　鹽水炒杜仲（各一錢）　炙草（五分）　蓮肉　姜　棗引。</p>
<p><u>加味地黃丸</u>　治潰後虛火上炎，口乾作渴。</p>
<p>炒山藥　棗皮　茯苓（各二兩）　炒五味子　澤泄（各兩半）　肉桂（三錢）　共研極細。制熟地（四兩）搗爛成膏，拌勻藥末，再煉蜜十二兩，打糊為丸梧子大，鹽湯每下三錢。</p>
<p><u>迴天大造丸</u>　治潰瘍失治，久而不斂。</p>
<p>人參　炙術　歸身　茯苓　炒菟絲子　焙乾枸杞　牛膝　蒸曬黃精（各二兩）　炒骨碎補（去毛）　鹽水炒固脂（焙乾）　巴戟天（去心）　遠志（各一兩）　木香　丁香　青鹽（各三錢）　共切碎曬乾，研極細末。制熟地（四兩）另搗成膏，何首烏（去皮，三兩），黑豆拌煮極爛去豆搗膏，淨棗肉（三兩）　煮爛搗膏，仙茅（二兩）浸去赤汁蒸爛去皮，另搗成膏，蜜蒸葳蕤（八兩）　搗成膏，肉蓯蓉（四兩）　酒浸極透，去鱗膜另搗成膏，將六膏和勻，拌入藥末，量加煉蜜糊為小丸，酒下三錢，日三服勿間。</p>
<p><u>虎潛丸</u>　治潰瘍下元虛冷，筋骨痿弱，精血不足，骨蒸勞熱。</p>
<p>酒炙龜板（四兩）　鹽水炒黃柏　知母（各三兩）　酥炙虎脛骨（酒浸）　鎖陽（酒洗）　當歸（酒炒）　白芍（酒蒸）　牛膝（鹽水潤）　陳皮（各二兩）　冬月加乾薑（一兩）</p>
<p>共研極細。制熟地（四兩），另搗成膏，拌入藥末搓勻，預用酒煮羯羊肉（二斤）極爛搗如泥，糊藥為小丸，曬乾。鹽水每下三錢，日三服。</p>

<h3>出字號</h3>
<p><u>調中大成湯</u>　治流注潰後膿水清稀，食少消瘦不能斂口。</p>
<p>蜜耆　炙術　炒山藥　白芍　當歸　茯苓　陳皮　丹皮（各一錢）　遠志肉　炒研砂仁　炮附子　藿香　炙草　肉桂　人參（各五分）　薑棗引</p>
<p><u>保元大成湯</u>　治潰瘍元氣素虛，或膿水出多，倦臥昏憒，脈細身涼，足冷便溏，脈弦不緊，肉色微紅。</p>
<p>人參　蜜耆　炙術　當歸（各錢半）　白芍　茯苓　炙甘草　陳皮　棗皮　五味子　炮附子（各一錢）　炒研砂仁　木香（各五分）　薑棗引</p>
<p><u>醒脾蓋胃湯</u>　治潰後脾胃已虛，又傷生冷，致胃膈不利，四肢面目浮腫，便秘腹脹。</p>
<p>人參　炙術　法半夏　茯苓　山藥　陳皮　炒秈米（各一錢）　澤泄　豬苓　砂仁　木香　山楂　蘇梗　製蒼朮　厚朴　炒麥芽（各五分）　姜皮引</p>
<p><u>神應異功散</u>　治潰後陰盛陽虛，發熱作渴，肢冷便利，好飲熱湯，脈虛無力或嘔逆。</p>
<p>人參　炙術　法半夏　茯苓　陳皮　當歸（各一錢）　煨肉蔻　炮附子　炒厚朴　木香　丁香　肉桂（各五分）　薑棗引</p>
<p><u>溫胃飲</u>　治脾胃虛弱，或內傷飲食、外感風寒，致生呃逆，中脘冷痛，嘔吐清水。</p>
<p>人參　附片　炮姜　沉香　炙草（各一錢）　炙白朮（二錢）　炮吳萸　公丁香（各五分）　乾柿蒂（十四個）　紅棗（二枚）</p>
<p><u>橘皮竹茹湯</u>　治潰後胃火上衝，時時呃逆作噦，身熱煩渴，口乾唇焦。</p>
<p>陳皮　竹茹（各二錢）　人參　黃連　生薑（各一錢）　柿蒂（七個）</p>
<p><u>胃愛丸</u>　治潰瘍胃虛，諸味不喜。</p>
<p>炙白朮（麥芽拌炒）　山藥（乳汁炒）　茯苓（砂仁末拌蒸）　人參（捶碎末，各一兩）　陳皮（六錢，陳米拌炒焦　紫蘇莖葉五錢，蜜蒸）　去皮心白蓮肉（六錢）　炒白蔻　炙甘草（各三錢）　九味制齊，研極細。炒熟秈米（二合）研成粉，煎荷葉湯米粉打糊為丸，梧子大，米湯每下三錢，日常三服。</p>
<p><u>清震湯</u>　治潰瘍脾虛胃弱，或傷生冷，或氣惱勞役，房勞夢遺，致寒邪乘入中脘，呃逆噦噫。</p>
<p>人參　茯苓　法半夏　香附　炙草　陳皮（炒研）　益智仁（各一錢）　柿蒂（二十四個）　澤瀉　附片（各五分）　薑棗燈心引</p>

<h3>昆字號</h3>
<p><u>二神丸</u>　治癰疽脾腎兩虛，飲食不消，五更溏瀉。</p>
<p>炒黃故脂（四兩）　切曬肉蔻（二兩）　共研極細，生薑片（四兩）　紅棗（四兩）　水煮極爛，單剝棗肉糊藥為丸，梧子大，米湯每下三錢，早晚空心服。</p>
<p><u>八仙膏</u>　治癰疽潰後虛弱，食少嘔瀉，精神短少，飲食無味，及老弱小兒常服能健脾胃。</p>
<p>人參　淮山藥　芡實　蓮肉　茯苓（各六兩）　共切碎拌糯米（三升）　黏米（七升）　曬乾磨細篩末，另取白蜜（一斤）　白砂糖（二斤）　坐滾湯鍋中燉化，乘熱將粉藥拌勻，打成塊子，攤放蒸籠內，切作條糕，蒸熟，隨用炭火烘乾，磁壇謹收。</p>
<p>每日早、中、晚空心白湯泡服數條。如遇腹飢，干吃亦可，服至百日大有奇效。</p>
<p><u>陽春酒</u>　治腦疽諸發，已潰流膿，腐肉盡時，脾胃虛弱，肌肉生遲，或氣血久虧，瘡肉色白，不能長髮收斂。凡大瘡潰後皆宜服此，長肌肉潤皮膚。</p>
<p>沙參（一兩）　炙術　熟地　當歸（各五錢）　天冬　枸杞　遠志肉　柏子仁（各三錢）　共切碎，裝絹袋內，線扎口，磁壇盛酒（五斤）浸藥十餘日。早午晚各呷飲數杯，飲完加酒再浸，浸至藥淡無味為度。</p>
<p><u>還少丹</u>　治潰後脾腎虛寒，發熱盜汗，遺精白濁，食少肌瘦，牙齒浮痛。</p>
<p>瓦上焙焦地黃（二兩）　酒洗牛膝　續斷　枸杞（各兩半）　薑汁炒杜仲　乳蒸茯苓　酒炒楮實　炒五味子　炒小茴香　棗皮（去心）　遠志（酒浸）　肉蓯蓉（去鱗與膜）　酒洗巴戟（各一兩）　石菖蒲（五錢）</p>
<p>共曬乾研極細。煮紅棗（四兩），取肉和煉蜜打糊為丸梧子大。鹽湯或酒水每下三錢。</p>
<p><u>黑地黃丸</u>　治血虛久痔，面色青黃，形瘦無力，脾虛不足。</p>
<p>漂炒蒼朮片（十兩）　炒五味子（五兩）　乾薑（四錢）</p>
<p>共研極細，蒸曬熟地（十兩）　搗成膏，拌勻前末，煮紅棗四兩，取肉糊為小丸。米湯或酒送下三錢，日三服。</p>
<p>《難經》曰：損其肺者益其氣，損其心者調其榮，損其脾者調其飲食，損其肝者緩其中，損其腎者益其精。</p>
<p>《集解》曰：一損肺，皮槁毛落；二損心，血液衰少，三損脾，飲食不為肌膚；四損肝，筋緩不自收持；五損腎，骨痿不起於床。五勞者，志勞、思勞、心勞、憂勞、瘦勞也。七傷者，大飽傷脾，大怒傷肝，強力舉重、久坐濕地傷腎，形寒飲冷傷肺，憂愁思慮傷心，風雨寒暑傷形，大恐不節傷志也。肺力氣所出入之道，內有所傷，五臟之邪上逆於肺，則咳嗽潮熱，如潮水之有常期也。若晝熱夜靜者，為陽盛；晝靜夜熱者為陰虛。諸般證治詳見《彤園初集》大方脈書。</p>
<p>朱丹溪曰：癰疽皆因陰陽相滯而生，蓋氣陽也，血陰也血行脈中氣行脈外，相併周流。寒與濕搏之，則凝滯而行遲，此為不及；熱與火搏之則沸騰而行速，此為太過。氣得邪而鬱，津液稠黏，為痰為飲，積久滲入脈中，血為之濁，此陰滯於陽也；血得邪而鬱。隧道阻滯或溢或結，積久滲出脈外，氣為之亂，此陽滯於陰也。百病皆由於此，不止外科癰疽而已也。</p>
<p>《內經》曰：「榮氣不從，逆於肉裡，乃生癰腫」。又曰：「諸痛癢瘡皆屬心火」，茲將內治方法，備載前篇。以下詳列外治之方。首洗滌，次敷貼及麻藥、膏藥、潰後靈丹、去腐生肌，循序施用。蓋洗滌則氣血舒暢，毒易腐潰，而無壅滯。凡腫在四肢者，溻洗之，在腰腹脊背者淋之，在下部者浴之。俱以軟布與綿蘸洗，稍冷再易，輕者日洗一次，重者日夜洗二次，每日莫間。冬月對火熱洗以避寒，夏秋月溫洗要避風涼，庶免變純陰之。</p>

<h2>腫瘍潰瘍洗滌匯方（自岡字號——劍字號）</h2>

<h3>岡字號</h3>
<p><u>蔥歸溻腫湯</u>　治癰疽諸瘡初腫將潰之時，日洗數次以瘡內熱癢為度。</p>
<p>當歸　獨活　白芷　甘草（各五錢）　蔥頭（十個）</p>
<p>封罐口，水煎湯，軟綿溻洗。</p>
<p><u>豬蹄湯</u>　凡癰疽諸毒已潰流膿，洗此助肉氣，消腫散風，脫腐止痛。膿腐已盡勿用，只用米泔溫洗，令瘡潔淨，然亦不可過洗，恐皮膚揩破，難斂。</p>
<p>條芩　甘草　當歸　赤芍　白芷　羌活　露蜂房（各三錢）</p>
<p>研為粗末，豬前蹄二隻，煮極爛濾汁，吹去油花，投藥未封口煎數十沸，布濾去渣，待溫時傾放盤中，絹帛蘸洗，輕揉孔內，溻出敗膿，再折軟帛數重，蘸湯復於瘡上，輕按片時，冷則再蘸熱湯，覆按三五次，方用軟綿拭乾，上貼膏藥。</p>
<p><u>艾溻法</u>　治陰瘡黑陷，不熱不疼。</p>
<p>硫黃　雄黃（各五錢，研末）　拌細艾絨（一斤）　入罐內水煮半日，候水乾取艾搗作二塊。</p>
<p>乘熱輪流敷溻患上，冷即煮熱，再溻十數次。用此知痛者生，不知痛出紫血者死。</p>
<p><u>海艾湯</u>　洗油風燥癢，皮紅光亮，一切風盛燥血。</p>
<p>海艾　菊花　藁本　蔓荊　荊芥尾　防風　薄荷　甘草　藿香　甘松（等分）</p>
<p>煎湯乘熱熏洗數次。</p>
<p><u>清涼圓</u>　治眼胞菌毒，胬肉椒瘡。</p>
<p>石菖蒲　歸尾　赤芍（各二錢）　地膚子　黃連　杏仁（各一錢）　羌活（五分）　膽礬（二分）</p>
<p>共研粗末，紅綢包裹，略放鬆些，入碗中滾湯泡發，乘熱將細包蘸洗數次，勿沾塵土。</p>
<p><u>廣□重明湯</u>　治眼癢難忍。</p>
<p>膽草　防風　甘草　白芍　北細辛（等分）</p>
<p>切碎，水一盞，煎至半盞，濾去渣。乘熱頻頻熏洗。</p>
<p><u>黑豆甘草湯</u>　洗諸般瘡毒。</p>
<p>黑豆　甘草（等分）。煎濃湯軟綿蘸洗數次。凡洗藥之多寡，視瘡之大小為準或淋洗、溻洗、浸洗、熏洗，視上中下熏部為準，煎藥須封口，勿令走氣，待罐外微溫，方傾出蘸洗。</p>
<p><u>新方</u>　癰疽腐盡，洗此長肉生肌。</p>
<p>當歸　白芷　獨活　甘草　蔥頭（等分）</p>
<p>煎湯，軟綿蘸洗，輕輕溻盡膿，拭乾，上撒生肌藥，外貼膏。</p>

<h3>劍字號</h3>
<p><u>蛇床湯</u>　洗腎囊風麻癢熱痛。</p>
<p>蛇床子　威靈仙　歸尾　大黃　苦參　地膚子　砂仁殼（各二錢）　蔥頭（七個）</p>
<p>煎湯，熏洗二次，日用一劑。</p>
<p><u>溻癢湯</u>　治陰戶起疙瘩，內生小蟲，陰中癢甚。</p>
<p>蛇床子　威靈仙　歸尾　苦參　狼毒（各五錢）　鶴蝨草（一兩）</p>
<p>水十碗，煎至五碗，去渣貯盆內，乘熱熏蒸，稍溫時又下豬膽汁（一枚），和勻用綿蘸洗陰內，後用銀杏散。</p>
<p><u>蔥樸湯</u>　洗一切痔漏及風熱脫肛。</p>
<p>連須蔥（七個，搗如泥）　朴硝（二兩）　水煎濃湯，乘熱先熏後洗，日數次。</p>
<p><u>外騰法</u>　通治痔漏腫硬，肛脫不收，產婦子宮脫出，風襲腫硬不能收縮。</p>
<p>枳殼（一斤，切薄片）　水（十碗）　入罐封中煮至水乾，用絹包定枳殼片，待稍溫時騰熨腫硬處，輕輕揉軟，腫消自收。</p>
<p><u>卻毒湯</u>　洗痔瘡已破未破，久或成漏者。</p>
<p>馬齒莧　瓦松　甘草（各五錢）　五倍子　川椒　蒼朮　防風　枳殼　柏葉　朴硝（各三錢）　蔥白（五個）　煎湯，先熏後洗，冷則湯熱再熏洗。</p>
<p><u>洗杖湯</u>　洗夾傷、杖傷，腫痛潰膿。</p>
<p>透骨草　地骨皮（捶碎）　虎骨　天冬　陳皮　南星（各五錢）　象皮（一兩）</p>
<p>切碎，煎濃湯，日浸洗三次。</p>
<p><u>和傷湯</u>　洗跌打損傷，瘀血凝聚。</p>
<p>木鱉（麻油炙焦）　生半夏　骨碎補　甘草　紅花（各五錢）　蔥頭（一兩）</p>
<p>切碎，用水五碗，醋一杯，煎數十沸，乘熱先熏後洗，冷則湯熱再熏洗數次。</p>
<p><u>海桐皮湯</u>　洗一切損傷，筋翻骨錯，腫痛不止。</p>
<p>海桐皮　透骨草　乳香　沒藥（各二錢）　歸尾　川椒（各三錢）　川芎　白芷　甘草　紅花　防風　威靈仙（各一錢）</p>
<p>共研粗末，布袋裝定，扎口，入罐，煎汁乘熱蘸洗，或騰或熨，日用數次。</p>
<p><u>四聖湯</u>　治小兒胎驚丹毒，眼胞紅暈。</p>
<p>木賊　秦皮　川連　紅棗肉（各一錢）</p>
<p>切碎，煎湯紅綢蘸洗兩目數次，自愈。</p>
<p>此洗諸瘡，有用鹽湯、艾湯、茶湯、米泔、童便、漱口水之類，俱附錄本症之下。</p>
<p>《金鑑》曰：癰疽瘡毒，初起之時腫高赤痛者，宜敷涼藥，以寒勝其熱也。然亦不可太過，恐毒被寒凝，變成陰證。如初起漫腫不紅，似有頭而不痛者，當敷溫藥．以引毒外發也。經云：發表不遠熱，敷熱藥亦發表之義也。凡調敷藥，須多攪則稠黏，敷後貼紙必須撕斷，則不崩裂，時時蘸原汁潤之，借濕氣以通竅，干則藥氣不入，更加拘急之苦矣。去敷藥時，但看毛孔內有汗意者，此為血脈流通、熱毒將散也，否則熱毒蘊結而難治。至若瘡腫已潰，熱毒漸減，氣血必虛，不可專用寒涼，水伏其毒，又當審其陰陽虛實，隨症施治，總要追散餘毒，拔盡敗膿，俟其表裡無症，脈靜身涼，然後用生肌之藥以收功。此敷貼之次序不可混施也。</p>

<h2>腫瘍潰瘍敷貼匯方（自號字號——河字號）</h2>

<h3>號字號</h3>
<p><u>如意金黃散</u>　治癰疽發背，疔毒諸瘡，大頭瘟腫，跌僕損傷，濕痰流毒，火丹漆瘡，風熱天泡，乾溼腳氣，婦女乳癰，小兒丹毒，一切肌膚腫赤頑惡熱瘡。</p>
<p>大黃　黃柏　白芷　薑黃（各一兩）　南星　蒼朮　厚朴　陳皮　甘草（各四錢）　天花粉（二兩）　共切碎，曬乾磨極細末，磁器謹封，隨症加引調敷。</p>
<p>凡紅腫焮痛發熱，未成膿，及夏月火令，俱用茶湯兌蜜調攪如膏敷之。漫腫無頭，皮色不變，濕痰流毒，附骨疽、鶴膝風，俱用酒煎，蔥汁調敷。天疱、火丹、赤遊、黃水、漆瘡、疔毒、惡血壅腫，俱搗藍根葉汁，加蜜調敷。如風熱諸毒，皮膚亢熱，遊走不定，色赤而亮，俱用蜜，水調，豬油調更妙。如焮腫欲作膿，搗蔥汁和蜜調敷。湯潑火燒，皮膚潰爛，麻油調敷。</p>
<p><u>真君妙貼散</u>　治癰疽諸毒，頑硬惡瘡，散漫不作膿，敷此不痛者即痛，痛者即止，並治皮破血流濕爛，痛若天疱火丹，肺風粉刺。</p>
<p>白灰面　喬麥粉（各五兩）　淨硫黃（十兩）　共研極細，並水拌濕，要乾燥得宜，擀成薄片，捲起，備曬，外用薄皮紙包裹，掛風中陰乾。臨用量瘡大小，研末水調成膏敷貼。如皮破血流，濕爛，粉刺，用麻油調。天疱、火丹用靛汁調。</p>
<p><u>四虎散</u>　治癰疽腫硬，厚如牛頜，不作腐膿。</p>
<p>草烏　半夏　南星　狼毒（等分）</p>
<p>研極細，搗豬腦髓，調成膏，厚塗腫處，留頂出氣。</p>
<p><u>二青散</u>　治陽毒諸瘡，紅腫痛癢，臖熱未成者立消。</p>
<p>水龍骨　白蘚皮　黃柏　青黛　白芷　白芨　白蘞　白薇　朴硝（各三錢）　花粉　大黃　芙蓉花葉（各一兩）</p>
<p>研極細，醋調敷。已成者留頂，未成者遍塗。</p>
<p><u>五龍膏</u>　治癰疽、陰毒、陽毒、腫硬未潰時，敷貼此膏，追膿拔毒。</p>
<p>五龍草（即烏薟莓）　金銀花　豨薟草　車前根葉</p>
<p>四味俱用鮮草，等分，盡搗如泥，再拌陳小粉（一兩），鹽（五分），再搗成膏。遍貼腫處中留一孔，外用綿紙蓋定，以避風寒。</p>

<h3>巨字號</h3>
<p><u>坎宮錠子</u>　治諸熱毒，腫痛赤熱，並搽痔瘡。</p>
<p>京墨（一兩）　胡連　兒茶　熊膽（各二錢）　牛黃　麝香（各三分）　冰片（一錢）</p>
<p>共研極細，豬膽汁（一合）搗薑汁浸大黃汁，米醋各少許，兌勻，糊藥作錠，陰乾每用水磨汁，筆蘸頻塗。</p>
<p><u>離宮錠子</u>　治疔瘡陰毒，漫腫無頭，皮色不變。</p>
<p>蟾酥　血竭　膽礬（各三錢）　京墨（一兩）　硃砂（二錢）　冰片（一錢）　麝（五分）</p>
<p>共研細，水糊作錠，水磨蘸塗。</p>
<p><u>白錠子</u>　治癰疽疔腫，流注痰包，耳痔耳挺，諸毒初起。</p>
<p>銀黝　寒水石　人中白（各二錢）　白降丹（四錢）</p>
<p>共研細，水磨白芨汁作錠，醋磨塗，勿入口。</p>
<p><u>蝌蚪拔毒散</u>　治無名腫毒，火毒瘟腫。</p>
<p>寒水石　皮硝　大黃（各二兩）</p>
<p>共研極細，初夏預取蝌蚪瓦罐收貯，封口埋土中三尺，至秋化水，每用一碗和藥成團，陰乾，再研細末，每用水調敷貼腫處，或蜜調敷。</p>
<p><u>二味拔毒散</u>　治風濕熱毒，紅腫痛癢，疥疿瘡癤初起。</p>
<p>明雄黃（一兩）　白礬（八錢）</p>
<p>共研極細，清茶調塗，頻蘸茶潤濕。豬油或蜜調敷則不燥裂。</p>
<p><u>回陽玉龍膏</u>　治癰疽陰瘡，不熱不痛，不腫不灌及寒痰流注，冷痛痹風，寒濕腳氣，手足頑麻，筋骨悶痛鶴膝等症，凡漫腫無頭，皮色不變，但無肌熱赤痛者，皆可敷貼。</p>
<p>良薑　草烏　赤芍（切片炒黃，各三兩）　南星　白芷　嫩桂枝（各一兩）</p>
<p>共研極細，熱酒調成膏，敷貼患處，上用熱酒浸綿紙，蓋定，坐臥要向暖處，勿犯風寒。</p>
<p><u>沖和膏</u>　治癰疽諸發，陰陽不和，冷熱相凝，敷此行氣疏風，活血定痛，散瘀消腫，祛寒軟堅。</p>
<p>紫荊皮（五兩）　獨活（三兩）　赤芍（二兩，共切片炒黃）　白芷　石菖蒲（各三兩）</p>
<p>曬研極細，酒煎蔥汁調膏敷貼，頻蘸熱酒潤濕。</p>
<p><u>鐵桶膏</u>　治發背將潰已潰時，根腳走散不收，用此箍之。</p>
<p>膽礬　白礬（各三錢）　銅綠　白芨（各五錢）　炒五倍子（一兩）　輕粉　鬱金（各二錢）　麝香（三分）</p>
<p>共研極細，米醋一碗，銅勺溫火熬至一杯，候起金色泡，稍溫調藥數錢，用筆蘸塗瘡根腳，上蓋綿紙，塗束數次，毒不散大。</p>

<h3>闕字號</h3>
<p><u>烏龍膏</u>　治諸瘡毒，焮腫赤暈不消。</p>
<p>木鱉　半夏（各一兩）　草烏（三錢）　陳小粉（二兩）</p>
<p>切碎同炒焦黑，研細篩末。水調成膏，自外向內塗之，須留頂。</p>
<p><u>千捶膏</u>　瘡瘍疔毒初起貼之即消，貼瘰癧連根拔出，及男女臁瘡，小兒蟮拱。</p>
<p>木鱉肉（五枚）　巴豆肉（五粒）　蓖麻仁（七錢）　去皮杏仁　乳香　沒藥（各二錢）　銅綠（一錢）　淨松香（四兩）</p>
<p>共入石臼內，捶搗數千下，俟成膏時取浸水中。隨瘡大小，捻作薄片敷貼上蓋綿紙。</p>
<p><u>馬齒莧膏</u></p>
<p>性味清涼，或服或敷，能解百毒。乾者水浸透盡搗如膏。楊梅遍身如癩，喉硬如管者，取莧四兩，酒煎服取汗，外搗膏塗搽。發背，疔毒，酒煎四兩，先服取汗，再服退熱消腫，三服自愈。搗膏敷之。多年頑腫臁瘡，疼不收口，搗膏頻敷。一日一換。數日後，腫消腐蓋，內有紅肉如珠時，另上生肌藥。凡丹毒熱瘡，面腫唇緊，俱搗濃汁頻塗之，婦女臍下生瘡，痛連陰戶，搗膏四兩，拌青黛（一兩），烘熱敷患處。</p>
<p>男婦濕癬、白禿，搗莧成膏，拌炒紅石灰一分調敷。干則蘸汁潤濕。</p>
<p><u>黃連膏</u>　治濕熱諸毒初起，紅腫熱痛。</p>
<p>薑黃　黃連　川柏（各錢半）　歸尾（三錢）　生地（五錢）　麻油（六兩）　沒藥（三錢）</p>
<p>慢火炸焦去渣，下黃蠟（二兩溶化），布濾，入磁瓶中，柳枝攪成膏，聽攤貼。</p>
<p><u>肥油膏</u>　治禿瘡、肥瘡，初起瘙癢焮痛。</p>
<p>木鱉肉　當歸　藜蘆（各五錢）　黃柏　苦參　杏仁　狼毒　白附（各三錢）　干鯉魚膽（三個）</p>
<p>浸麻油（十兩），慢火炸焦去渣，下黃蠟（兩半），熔化，布濾，入瓶中，攪冷成膏攤貼。久用則效。</p>
<p><u>摩風膏</u>　治面遊風，癢若蟲行，浮腫燥痛諸症。</p>
<p>麻黃（五錢）　羌活（一兩）　防風　升麻　當歸（各二錢）　檀香　白芨（各一錢）　切碎</p>
<p>麻油（五兩），浸五日，慢火炸焦去渣，入黃蠟（五錢），化盡濾入碗中攪冷成膏，頻頻搽抹。</p>
<p><u>潤肌膏</u>　治白屑諸瘡，血虧燥癢。</p>
<p>當歸（五錢）　紫草（三錢）　酥油（如無，以豬油二兩代）</p>
<p>麻油（四兩）　浸藥三日，文火炸枯去渣，加黃蠟（五錢），熔化濾入碗中，柳枝攪冷，頻頻塗抹。</p>

<h3>珠字號</h3>
<p><u>三品一條槍</u>　治癰疽疔毒，瘰癧、痔漏之劫劑。</p>
<p>白砒（兩半）　明礬（三兩）　共研細，入小罐內，炭火煅，令青煙出盡，疊起白煙，俟罐上下通紅，取放地上一宿，刮出丹末約有兩餘。另研雄黃（二錢半），乳香（錢半），篩末和入丹內，再研極勻，煮麵糊藥成團，搓作條子如粗線大，陰乾聽用。</p>
<p>凡瘡有孔者插入孔內，無孔者先用針刺開一孔，早晚插線二條，插至三日後，孔大者約十餘條，插至七日，條滿方佳。候瘡孔四邊自裂開大縫，十四日前後，其堅硬衣膜及疔核、瘰癧、痔漏諸管自然落下，方用溫湯洗淨，上貼生肌玉紅膏，內服補養藥。</p>
<p><u>清涼消毒散</u>　治面發諸毒，紅硬熱痛。</p>
<p>白芨　乳香　花粉　雄黃　烏藥　川柏　山慈菇（各二錢）</p>
<p>研細，兌麝香末三分，蜜水調敷。</p>
<p><u>碧玉散</u>　治下頦粟瘡及浸滛黃水瘡。</p>
<p>棗肉（燒灰存性，五錢）　黃柏（研末，五錢）</p>
<p>共研篩勻，麻油調搽。</p>
<p><u>正容散</u>　治面上雀斑。</p>
<p>紫背浮萍　白梅肉　櫻桃枝　豬牙皂（各切碎，曬乾，各一兩）　鷹屎白（三錢）</p>
<p>共研極細，早午晚水調少許，掌中搓搽患處，良久用溫水洗面，搽洗，十日雀斑自落。忌憂勞火熱發物。</p>
<p><u>水晶膏</u>　點新久黑痣</p>
<p>角子石灰（五錢），鹼水（半盅）浸灰，以水高半指為度，灰上撒糯米（五十粒），如鹼水滲干，陸續添平，泡一二日搗成膏。</p>
<p>先將痣刺破，每挑少許，正點痣上，勿浸好肉，數次自落。禁發物。</p>
<p><u>玉容散</u>　治黧黑汗斑。</p>
<p>白朮　白芷　白芨　白蘞　白醜　白附　水粉　細辛　甘松　蓮鬚　茯苓　扁豆　殭蠶　白丁香　白鴿糞（各四錢）　羌活　獨活　荊芥尾　防風　鷹屎白（各二錢）</p>
<p>共研極細，水調掌心，搓搽良久洗去，日三次。</p>
<p><u>碧雲散</u>　治眉稜痛，風寒頭痛。</p>
<p>川芎　鵝不食草（即石胡蔞，各五錢）　北細辛　辛夷（各一錢）　青黛（五分）</p>
<p>曬研極細，口含涼水，每用少許吹鼻取嚏。或小瓶收貯，挑取搐鼻，流出黃涎，久用自效。</p>

<h3>稱字號</h3>
<p><u>貼太陽穴法</u>　治外感風寒頭痛如破。</p>
<p>小川芎　白附子（等分），研極細。</p>
<p>搗蔥汁調作二餅，貼左右太陽穴上，蓋油紙以帛傅定，干再易。</p>
<p><u>青蛤散</u>　治鼻瘡痛癢，色紫斑爛。</p>
<p>炒蛤粉　熟石膏（各四錢）　川柏　輕粉　青黛（各二錢）</p>
<p>共研極細，麻油糊作一，挑少許水調頻塗患處。</p>
<p><u>辰砂定痛散</u>　治鼻竅腫痛生瘡。</p>
<p>胡連（二錢）　熟石膏（一錢）　辰砂（三分）　冰片（三釐）</p>
<p>共研極細，紙捻蘸點患處，鼻外潰痛用此撒之。</p>
<p><u>硇砂散</u>　治鼻痔紫硬，氣塞難通。</p>
<p>硇砂（一錢）　雄黃　輕粉（各五分）　冰片（五釐）</p>
<p>共研極細，水調稠糊，咬軟通草心蘸藥，頻點，日十次。</p>
<p><u>顛倒散</u>　治肺風粉刺，酒糟腫痛。</p>
<p>大黃　硫黃</p>
<p>等分研細，水調，頻頻搽之。</p>
<p><u>神塞丸</u>　治鼻衄、耳衄。</p>
<p>麝香（一分）　沉香（三分）　白礬（一錢）　糯米（五十粒）</p>
<p>共研末，麵糊丸芡實大，薄綿包裹。左鼻出血則塞右耳，右鼻出血則塞左耳，兩鼻俱衄則塞兩耳。兩耳出血則塞兩鼻，左右如之。</p>
<p><u>穿粉散</u>　治旋耳月蝕。</p>
<p>隔紙微炒輕粉　酒炙山甲　水粉　黃丹（等分），研細，干則麻油調搽，濕則撒上。</p>
<p><u>柳花散</u>　治虛火口瘡。</p>
<p>川柏（五錢）　青黛（錢半）　肉桂（五分）　冰片（一分）</p>
<p>共研極細，頻頻搽之，或吹入。</p>
<p><u>赴筵散</u>　治實火口瘡。</p>
<p>川柏　川連　條芩　梔子　乾薑　細辛（各一錢）</p>
<p>曬乾研極細，頻搽，令吐出惡涎。</p>
<p><u>冰硼散</u>　治口舌咽喉、紅腫潰痛。</p>
<p>硼砂　元明粉（各二錢）　硃砂　冰片（各一分）</p>
<p>共研極細，或頻搽或竹管吹入。</p>
<p><u>拔疔散</u>　治諸疔腫痛，針破即搽之。</p>
<p>硇砂　硃砂（各一錢）　另研末食鹽、白礬（各錢半），研勻。</p>
<p>燒紅鐵鏽刀將鹽礬煅枯，擇丁日午時合作一處，研細篩末，每用少許搽疔上。</p>

<h3>夜字號</h3>
<p><u>溺白散</u>　治牙疳口瘡。</p>
<p>焙乾人中白（五錢）　煅枯鹽梅肉　白礬（各二錢）</p>
<p>共研末，用鵝翎蘸茶，洗淨患處，日吹搽此藥三次。</p>
<p><u>蘆薈散</u>　治牙疳腐爛。</p>
<p>蘆薈（一錢）　川柏（五錢）　共研末聽用；</p>
<p>紅棗（五枚）　剝去核，每棗納入人信（一分），火煅存性，合前藥末共研勻。</p>
<p>先用米泔漱淨，拭乾，用此頻搽。</p>
<p><u>勒馬聽徽絲</u>　治牙縫腐爛深坑，藥不能到。</p>
<p>青黛（一兩）　白砒（一分）　麝香（二分）　共研細；剪碎青絲（一兩），扯成絨拌勻藥末再研，麻油調成膏。</p>
<p>米泔漱淨口，挑膏少許塞入牙縫內，日換三次。</p>
<p><u>小薊散</u>　治牙衄出血。</p>
<p>小薊草　百草霜　炒蒲黃　醋煮香附（等分）</p>
<p>研極細。頻頻搽牙，良久以溫茶漱去，搽愈為度。</p>
<p><u>胡桐淚散</u>　治牙齦腐爛，流白膿。</p>
<p>胡桐淚　白芷　川芎　細辛（各錢半）　煅寒水石　焦地（各二錢）　青鹽（三分）</p>
<p>共研末，頻搽牙根，良久鹽湯漱去再搽。</p>
<p><u>牢齒散</u>　治牙齦動搖兼疼痛者。</p>
<p>酒浸膽草（兩半）　羌活　地骨皮（各一兩）　升麻（四錢）　曬研極細，日搽三次，良久溫水漱去。</p>
<p><u>青蓮膏</u>　治牙疳漸開，穿唇破腮。</p>
<p>青黛（二錢）　乳香　輕粉（各一錢）　白砒（一分）　麝香（二分）　研極細，麻油調膏，攤棉紙上，壓實陰乾。</p>
<p>臨臥用米泔漱口，隨疳大小剪膏貼之。至曉場去，溫米泔漱淨，至晚再貼。</p>
<p><u>牙疳散</u>　治牙疳，蟲牙痛。</p>
<p>焙人中白　煅皂礬　五倍子　檳榔片（各二錢）　冰片（五釐）　共研極細。</p>
<p>甘草湯先漱口，頻頻搽之。</p>
<p><u>一笑丸</u>　治蟲牙諸牙痛。</p>
<p>川椒（七粒）　巴豆肉（一粒）</p>
<p>共研極細，搗飯糊作一丸，薄棉包裹，咬在痛齒上下，靜坐勿動，俟吐出惡涎，良久取下，用茶湯漱口，三次自愈。</p>
<p><u>一字散</u>　治小兒重齦，腫如水泡，用針刺破，棉蘸鹽湯拭淨搽此。</p>
<p>硃砂　硼砂（各五分）　朴硝（一分）　冰片（五釐）</p>
<p>共研極細，每搽一字。</p>

<h3>光字號</h3>
<p><u>必勝散</u>　治舌上生孔，衄血或腐。</p>
<p>螺青（一錢）　另研細，炒蒲黃（錢半），合前末共研勻。</p>
<p>頻頻塗搽後，以鹽湯漱口。</p>
<p><u>北庭丹</u>　治舌疳、舌菌、紅爛無皮。</p>
<p>硇砂　人中白（各五分）　瓦松　瓦上青苔　曬乾，切碎（各一錢），溏雞屎半匙，同裝入傾銀小罐內，上用一罐封口封定，外以鹽泥固濟，炭火上煅三炷香久，待冷取丹，兌研細冰片、麝香（各一分），擂勻磁瓶封口。</p>
<p>先將磁針刺破腫處，點丹少許，外研蒲黃末蓋之。若已破爛，只用難翎蘸搽。</p>
<p><u>碧雲散</u>　治重舌、木舌。先用銀針從旁刺破出血，茶水漱淨，搽此。</p>
<p>蒲黃　青黛　硼砂　朴硝　甘草（等分）　研末，或吹或搽，治小舌吊下，加硃砂。</p>
<p><u>涼心散</u>　治舌下近根處腫痛者。</p>
<p>焙人中白　乳炒黃連　川柏　硼砂　青黛（各一錢）　朴硝（五分）　冰片（一分），共研極細，頻頻吹搽。</p>
<p><u>皂礬散</u>　治翣舌脹大、腫硬，氣息不通。</p>
<p>皂礬（一兩）　瓦上煅紅，刮取研細，時時塗搽，自消。中毒舌脹出口，雞冠熱血頻塗。白礬末塗亦效。</p>
<p><u>集成方</u>　治舌斷亦可復生。</p>
<p>活螃蟹炭火煅焦，研極細頻塗斷處。小舌吊下腫痛色赤，用吊揚塵（一錢），鹽醋調成糊　筋頭蘸點數次。小舌淡紅吊下不甚痛者，研硃砂末水調塗之，或竹管頻吹上。</p>
<p><u>保命散</u>　治小兒鵝口，口舌起白屑。</p>
<p>牙硝（五錢）　枯礬　硃砂（各三錢）　共研極細，取白鵝糞，水化攪汁，調藥搽兒口舌。</p>
<p><u>水澄膏</u>　治舌疳潰後，妨礙飲食。</p>
<p>白芨　白蘞　鬱金　五倍子（各一兩）　硃砂（二錢）　雄黃　乳香（各一錢）</p>
<p>曬研極細，醋調稠膏，棉紙攤貼疳上。</p>
<p><u>口瘡方</u>　治白口瘡用。</p>
<p>乳香　沒藥　雄黃（各一錢）　輕粉（五分）</p>
<p>研細蘸塗。</p>
<p>若治赤口瘡，用乳香、沒藥（各一錢），銅綠、枯礬（各五分），研細蘸塗。</p>
<p>一治口疳喉癬用鳳凰衣微火焙乾，橄欖燒灰存性，孩兒茶等分研極細，每一錢兌冰片末（五釐）和勻，頻頻吹搽。</p>

<h3>果字號</h3>
<p><u>桐油餞</u>　治喚風腫痛，痰涎壅塞，氣閉不通。</p>
<p>溫水半杯加入桐油四匙，攪成糊，硬雞翎蘸油，探掃喉間，導引作吐，一連探吐數次，痰自湧出，以氣通聲高為度。旋煎甘草湯漱口，以解油毒，方服諸藥。</p>
<p><u>白降雪</u>　治緊喉風、纏喉風。</p>
<p>熟石膏（錢半）　硼砂（一錢）　元明粉　牙硝　膽礬（各五分）　冰片（一分）</p>
<p>共研細，竹管吹入數次，喉關必開。</p>
<p><u>金鑰匙</u>　治弄舌、喉風腫痛。</p>
<p>牙硝（兩半）　硼砂（五錢）　明雄黃（二錢）　殭蠶（一錢）　冰片（二分）</p>
<p>共研極細末，吹入數次，每用三五分。</p>
<p><u>七寶散</u>　治喉痹、乳蛾、纏喉初起，腫痛閉塞。</p>
<p>牙硝　皂角　雄黃　硼砂　白礬　膽礬　焙乾全蠍（等分）</p>
<p>研末，頻頻吹入。</p>
<p><u>八寶珍珠散</u>　治喉疳腐爛。</p>
<p>黃連　黃柏　貝母　兒茶　青黛　硼砂　人中白（各錢半）　琥珀　水粉　煅魚腦石　紅褐子（燒存性，各一錢）　冰片　牛黃　豆腐煮珍珠（各五分）　麝香（三分）　共研極細，頻吹腐處。</p>
<p><u>礬精散</u>　治喉癬未潰。</p>
<p>白礬（二兩研末），先燒紅方磚（一塊），酒水潤濕，將礬末平鋪磚面上，上覆磁盤，周轉以灰壓定，候一夜礬即飛沾盤上，取起，每用二錢另兌後藥，焙焦鹽梅肉、炒焦穿山甲、雄黃（各一錢），先研極細，方兌礬精，擂勻。頻頻吹入，禁一切發物。</p>
<p><u>清涼散</u>　治喉癬已潰。</p>
<p>焙乾人中白（二錢）　硃砂（三錢）　黃連　薄荷葉（各一錢）　青黛　冰片（各三分）</p>
<p>共研極細，頻吹潰處。</p>
<p><u>消瘤散</u>　治喉瘤乳蛾。</p>
<p>硼砂（三錢）　冰片（二分）　膽礬（三分）</p>
<p>共研極細，用筷蘸點。，或竹管吹入。上齶癰腫，煅枯食鹽、白礬等分研末頻搽，自愈。</p>
<p><u>神功散</u>　治濕毒瘰癧。</p>
<p>川烏　川柏（等分）</p>
<p>研末，醋調成膏。頻頻敷貼。</p>
<p><u>龍泉散</u>　治一切瘰癧。</p>
<p>酒洗昆布　酒炒三稜　莪朮（俱切碎曬乾）　磨刀石上粉　水粉（各五錢）</p>
<p>共研極細，熱水調膏，厚塗患處，干則以熱水潤之，常敷此散，未成者即消，已成者易潰。</p>

<h3>珍字號</h3>
<p><u>貼瘰癧餅</u>　項生瘰癧不辨肉色，不論大小，日月新久，但見腫硬赤痛皆宜貼此。</p>
<p>新鮮山藥　萆麻子（等分）</p>
<p>盡搗成膏，作餅常貼。</p>
<p><u>神效方</u>　凡瘰癧初起貼此，消腫止痛。</p>
<p>木香　松香　白膠香　海螵蛸（等分）</p>
<p>研極細，水調成膏，綿紙攤貼。</p>
<p><u>蟾酥捻子</u></p>
<p>乾蟾酥　巴豆肉（各三分）　麻雀屎　寒水石　寒食麵（各五分）　共研細，煉蜜糊稠，搓作捻子燈心大，陰乾。</p>
<p>先將瘰癧當頂針一孔，插捻子一條，上蓋綠雲膏。如法連插三日，數日後，瘰根自落仍貼後膏。</p>
<p><u>綠雲膏</u></p>
<p>大黃　黃連　川柏　條芩　元參　木鱉肉（各一錢）　切碎，用麻油四兩浸透，慢火炸焦濾去渣，入淨松香五兩，文火攪成膏，傾入水盆，兩手拔扯，令金黃色，入鍋再熬，數滾取起。預研銅綠末（三錢），豬膽汁（一合），醋（一杯），和勻浸銅綠一夜絹濾上渣，調入膏內，柳枝攪勻，候冷用罐收貯。</p>
<p>臨用坐滾湯溶化，棉紙攤貼。</p>
<p><u>五云膏</u>　貼鼠瘡、馬刀、瘰癧已潰者。</p>
<p>砂鍋煎熱麻油（十兩），投入銀黝細末（二兩），用桃、柳、桑、槐、梅五枝，盡攪，熬至起珍珠花時，取起布濾去渣，又入砂鍋慢慢篩入黃丹（四兩），文火再熬，五枝攪至滴水成珠，磁瓶收貯。</p>
<p>用時勿見火，坐滾湯燉化，紅緞攤貼。</p>
<p><u>蛇蛻膏</u>　治瘰癧潰後，腫硬不消。</p>
<p>麻油（四兩）　浸蜜蜂（二十一隻）　蛇皮（一錢）　蜈蚣（二條）　文武火炸枯濾去渣，又入鍋內，投水粉（二兩），柳枝（七條），盡攪，文火熬至滴水成珠，放濕地三日，用紙攤貼。</p>
<p><u>樟硫散</u>　治鈕釦風。</p>
<p>硫黃（一兩）　川椒　白礬　樟腦（各二錢）　共研末，淘空大蘿蔔將藥填滿，用皮蓋定，包紙數屑，灰火內煨熟，再研細。豬油調搽。</p>
<p><u>木香餅貼法</u>　治婦人乳中結核要方，並貼癰疽堅硬，既痛皮色如常者。</p>
<p>研細木香（五錢）　鮮生地（一兩）</p>
<p>搗膏和勻，隨核大小厚實貼住，上蓋軟絹，每日燒熱熨斗熨數次。貼數餅自消。</p>

<h3>李字號</h3>
<p><u>鯽魚膏</u>　治乳岩、結核，堅腫疼痛。</p>
<p>活鯽魚（去鱗刮淨肉，二兩）　新鮮山藥（二兩）　共搗成膏，加麝香末（一分）　和勻再搗。</p>
<p>油紙攤塗厚分許貼患處。如覺癢極切勿揭動，只隔衣輕揉，七日一換。</p>
<p><u>冰螺散</u>　治乳核初起。</p>
<p>白砒（一錢一分，麵裹煨熟後去面）　硇砂（二分）　冰片（一分）　共研細，另取大螺絲肉（五枚），切薄片線穿曬乾，研極細，拌前藥，煮麵作糊，搓小如燈心大，陰乾。</p>
<p>先當核頂針孔三四分，將捻插入，外糊紙對口，十日後四邊裂縫，其核自落，後貼絳珠膏。</p>
<p><u>三妙散</u>　治臍癢出水，及諸濕熱作癢。</p>
<p>檳榔　蒼朮　黃柏（等分）　切碎研極細。</p>
<p>濕則頻撒，干則豬油調搽，忌生冷發物。</p>
<p><u>金鳳化痰膏</u>　治背發、痰注、木硬諸瘡。</p>
<p>搗生蔥絞汁（一盅）　米醋（一盅）　切碎牛皮膠（三錢）</p>
<p>溫火攪勻熬化，預曬研鳳仙花末（一兩），人中白（八錢），篩入膠內，住火盡攪成膏。</p>
<p>每坐重湯燉化，綿紙攤貼，膏落再換。</p>
<p><u>柏葉散</u>　治蛇串纏腰。</p>
<p>炒焦柏葉　干蚯蚓糞　大黃　黃柏　赤小豆（各五錢。俱曬乾）　雄黃　輕粉（各二錢）</p>
<p>共研極細，麻油調搽。</p>
<p><u>蛇疔膏</u>　治手指蛇疔堅硬有頭。</p>
<p>雄黃（二錢）　輕粉（五分）　蟾酥（三分）　冰片（一分）</p>
<p>研細蜜調膏，坐滾湯燉熱頻塗之，上蓋薄紙。漫腫無頭者用。</p>
<p><u>蛇毒膏</u></p>
<p>煅牡蠣（四錢）　雄黃（二錢）　研極細，蜜調膏，火上烘熱，頻頻塗貼。</p>
<p><u>二礬散</u>　治梅毒未盡，生鵝掌風。</p>
<p>明礬　皂礬（各四錢）　兒茶（五錢）　柏葉（八兩）　水（十碗），煎藥數滾聽用。</p>
<p>掌上先搽桐油，再用桐油紙捻點火熏掃片時，將藥湯傾桶內，掌架桶上，外蓋衣裙勿泄藥氣，乘熱熏蒸，待稍冷入桶內浸之，後以綿拭乾，外搽三油膏數次。七日不可沾水。</p>
<p><u>三油膏</u>　治鵝掌風及諸瘡燥裂。</p>
<p>牛油　柏子仁　麻油（各一兩）　小鍋煎滾，下黃蠟（一兩），化盡濾去渣；預研銀硃（一兩），水粉（三錢），麝片（三分），篩入膏內，攪勻。</p>
<p>頻搽患上，對火烘令油干為度。</p>

<h3>奈字號</h3>
<p><u>藜蘆膏</u>　治手掌窩瘡、疲頑癢痛。</p>
<p>豬油（八兩），拌藜蘆、苦參細片（各一兩），鍋內熬枯濾去，再煎滾，投松香（一兩），攪化，離火篩入枯礬、雄黃細末（各一兩），柳枝攪冷成膏。</p>
<p>頻塗貼。</p>
<p>疳瘡方凡下陰等處生楊梅內疳，初起紅腫熱痛者。煎黑豆、甘草濃湯，頻頻熏洗。旋用鯉魚膽汁塗之，日洗塗數次，效。</p>
<p><u>鳳衣散</u>　治楊梅下疳，損破腐臭。</p>
<p>鳳凰衣（一錢）　輕粉（四分）　黃丹（一錢）　冰片（二分）</p>
<p>共研極細，頻頻干撒之。</p>
<p><u>旱螺散</u>　治下疳損破，一切梅毒。</p>
<p>田螺殼（煅末，三錢）　輕粉（一錢）　冰片　麝香（各二分）</p>
<p>共研細麻油調搽，濕則干撒。</p>
<p><u>珍珠散</u>　治楊梅內疳，諸處梅毒。</p>
<p>珍珠　輕粉　兒茶　水粉　黃連　黃柏　乳香　沒藥　蛤粉　五倍子（等分）　研極細</p>
<p>溫米泔洗，頻頻撒之。</p>
<p><u>銀粉散</u>　治下疳及腎囊風腐爛。</p>
<p>上好錫（六錢，小鍋溶化），入硃砂末（二錢），攪炒砂枯，去砂留錫，再溶化，投水銀（一兩），和勻傾出聽用，另研水粉（一兩），鋪綿紙上捲成條子，一頭點火燒至紙盡，吹去紙灰，將粉和錫汞再加輕粉（一兩），合研極細，磁瓶收貯。</p>
<p>先煎黑豆、甘草湯洗淨拭乾，或干撒或油調搽，能生肌止痛。</p>
<p><u>回春脫疳散</u>　治下疳梅瘡腐爛。</p>
<p>黑鉛（一兩，小鍋溶化），投水銀（五錢），攪炒成砂，同研至不見星，再加寒水石（七錢）、輕粉（五錢）、硼砂（三錢），合研極細。</p>
<p>先煎艾湯洗淨，或撒或搽。</p>
<p><u>翠雲散</u>　治面發楊梅愈後斑痕不退。</p>
<p>熟石膏　輕粉（各一兩）　膽礬　銅綠（各五錢）　共研極細</p>
<p>豬膽汁調膏，日搽三次，久用自愈。</p>
<p><u>鵝黃散</u>　治楊梅腫痛潰爛，浸淫成片，結毒腐臭，小兒遺毒，初生無皮。</p>
<p>上輕粉　熟石膏　川柏片（等分）　研細</p>
<p>煎甘草湯洗淨，或干撒或膽汁、麻油調搽。水氣甚量加冰片末；翻花楊梅兌雄黃末。</p>

<h3>菜字號</h3>
<p><u>通鼻散</u>　治結毒攻鼻，氣閉不通。</p>
<p>葫蘆殼（燒灰存性）　石鐘乳　膽礬　冰片（等分）　研細</p>
<p>日吹鼻三五次，令出黃水自通。</p>
<p><u>銀杏無憂散</u>　治陰蝨瘡。</p>
<p>黑鉛　水銀（各三錢，拌炒成砂）　雄黃　輕粉　狼毒　蘆薈（炒）　杏仁（各二錢）　麝香（二分）　共研極細</p>
<p>先煎菖蒲湯洗淨，用針挑破擠去內蝨，方唾津調藥，烘熱搽之，洗搽數次自愈。</p>
<p><u>狼毒膏</u>　治腎囊風陰癢。</p>
<p>狼毒　川椒　硫黃　檳榔　枯礬　五倍子　大風子　蛇床子（各三錢）　共研極細，滾麻油（一盅），投膽汁（一合），和勻調膏，頻搽之。</p>
<p><u>銀杏散</u>　治陰器外生疙瘩，內生小蟲癢極苦甚。</p>
<p>黑鉛　水銀（各二錢，拌炒成砂）　炒杏仁　雄黃（各二錢）　輕粉（錢半）　共研極細</p>
<p>每用五分，搗棗肉數枚，糊藥為丸，以絲綿包裹，用線扎定，留線頭在外，納丸入陰戶內。如欲小解將線頭帶出藥丸，便後又納入，每日換一丸，以愈為度。</p>
<p><u>螺水法</u>　點一切痔瘡，腫赤焮痛。</p>
<p>大田螺（一個），尖刀挑起，納入冰片末（一分），平放杯內，良久滲出白漿，雞翎蘸搽數次。</p>
<p><u>線藥法</u>　凡痔頂大蒂小用此。</p>
<p>芫花（二錢）　壁錢（一錢）　細白絲線（一錢）　同放小罐內，水（一杯），封口，慢火熬干，取線陰乾，收好。</p>
<p>凡遇痔、痣、癭、瘤初起，頂大蒂小者，用線一根打成雙結，套扎蒂上，兩頭留線，日漸催緊，痔自紫黑水冷，七日後必枯落，旋搽生肌方，禁發物。</p>
<p><u>枯痔散</u>　凡痔頂小蒂大用此。</p>
<p>狗頭骨（火煅靛水淬七次、淨末七錢）　白砒（八錢）　白礬（二兩）　輕粉（四錢）　蟾酥（二錢）　共研細，堆小鍋中，上蓋新碗，周圍調鹽泥築緊留蒂，炭火煅三炷香久，蒂上頻頻潤水，待冷刮取研極細收入磁瓶。</p>
<p>每用溫水先洗淨，早中晚搽藥三次，七日自枯。</p>
<p><u>喚痔散</u>　治內痔不出。</p>
<p>炙焦蝟皮　生草烏（各一錢）　枯礬（五分）　炒鹽　冰片　麝香（各三分）　共研細</p>
<p>溫水先洗肛門，唾津調藥三錢，納入肛內。內痔自出。預煎朴硝（二兩），蔥頭（七個），將痔熏洗數次。</p>

<h3>重字號</h3>
<p><u>五倍子散</u>　治痔瘡堅硬。</p>
<p>大倍子（一個），開一小孔，用干荔枝草揉碎填滿倍子內，濕紙包裹煨片時，去紙研細，每末（一錢）　兌輕粉末（三分），冰片（五釐），和勻，唾津調膏，頻塗硬處。</p>
<p><u>搽牙青黛散</u>　治青腿牙疳。</p>
<p>胡連　青黛　硼砂　硃砂（各錢半）　焙人中白　煅龍骨（各一錢）　冰片（三分）　共研極細</p>
<p>甘草湯漱口，頻頻搽此。</p>
<p><u>輕粉散</u>　治濕毒流注，膿水浸漬。</p>
<p>輕粉（錢半）　黃丹　黃柏　兒茶　乳香（各三錢）　麝香（一分）　冰片（二分）　研極細</p>
<p>先洗蔥湯，用此撒之，或麻油調。</p>
<p><u>經驗方</u>　治腿足一切赤腫潰爛。</p>
<p>黃柏　蒼朮（各三錢，切片）　花椒　芒硝（各錢半）　大豆腐（二塊）　水（三碗）　同入砂鍋，封口煮至水乾，取腐輪流敷貼。</p>
<p><u>三香膏</u>　治臁瘡初起，先癢後痛，紅腫成片，破流紫水。</p>
<p>輕粉　乳香　松香（等分）　研細，麻油調成膏，平鋪厚皮紙。捲紙包裹將藥夾內。</p>
<p>先洗蔥湯，拭乾，將膏紙內面針刺密孔，對瘡貼住，外傅軟帛，三日一換。</p>
<p><u>夾紙膏</u>　治臁瘡色紫，痛癢不休。</p>
<p>炒黃丹　兒茶　輕粉　雄黃　血竭　沒藥　枯礬　銀珠　五倍子（等分），研極細，麻油或豬油調成膏，隨瘡大小，剪油紙二塊，夾膏在中，周圍以麵糊黏住。</p>
<p>煎蔥椒湯洗淨，拭乾，將膏紙內面針刺密孔對瘡敷貼，軟布縛定，三日一換。</p>
<p><u>紫金膏</u>　治臁瘡潰久，其色紫黑。</p>
<p>煅紅皂礬　淨松香（各二兩）　共研極細，麻油調成膏</p>
<p>先洗蔥艾湯，拭乾，厚塗此膏，上蓋油紙，三日一洗換。治楊梅結毒，腐爛作臭，膿水淋漓，如法洗貼，甚效。</p>
<p><u>蜈蚣餞</u>　治臁瘡年久，皮頑烏黑，下陷臭甚。</p>
<p>蜈蚣　甘草　白芷　獨活（各一錢，切碎）　浸桐油（二兩）</p>
<p>煎數滾離火，將米泔洗淨瘡，拭乾，水調灰面捏作圈子貼實箍住瘡之四圍，勿令滲漏，將腳放平，以茶匙挑油乘熱滴入圈中，令浸透患處，漸漸加滿，待冷定取下，已後風毒自散，上貼黃蠟膏，見下。</p>

<h3>芥字號</h3>
<p><u>黃蠟膏</u>　貼一切久潰瘡瘍。</p>
<p>煅赤石脂　煅龍骨　真血竭（各三錢）　共研極細，小鍋熬麻油（二兩），下亂頭髮（二錢），煠化再下黃蠟（一兩），白膠香（三錢），文火溶化，取起將前藥末篩入，攪勻。</p>
<p>候冷捏作薄片，隨勢敷貼，用油紙軟絹縛定，三日後翻轉再貼。</p>
<p><u>竹豆油</u>　治足脛風疽潰痛。</p>
<p>杯大青竹筒長（二寸余），去節，裝黑豆（一升），用薄磚平擱兩頭，各安碗一個，中用穀糠和干馬糞燒火炙焦竹筒，候兩頭油滴碗中，取起和勻。先用米泔和鹽少許洗淨，拭乾，雞翎蘸油頻搽患處。</p>
<p><u>累效散</u>　治足指甲疽腫潰。</p>
<p>硇砂　乳香（各一錢）　輕粉　黃丹（各五分）　橄欖肉（五枚，燒灰存性）　共研極細</p>
<p>先用鹽湯淨洗，拭乾，麻油調，頻頻搽之。</p>
<p><u>鐵粉散</u>　治足跟冷疔潰痛。</p>
<p>針砂（三錢）　黃丹　輕粉　松香（各一錢）　麝香（一分）　共研極細</p>
<p>蔥湯先洗淨，麻油調膏塗之，上貼油紙，軟帛縛住。</p>
<p><u>龍骨散</u>　治腳氣瘡，焮腫痛癢，破流黃水。</p>
<p>煅龍骨　輕粉（各二錢半）　檳榔（切片，錢半）　干公豬糞（火燒存性，淨末，五錢）　共研極細</p>
<p>先以鹽湯洗淨，拭乾，麻油調藥，頻搽自效。</p>
<p><u>立馬回疔丹</u>　治陽毒生疔。</p>
<p>乾蟾酥　白丁香　硇砂　輕粉（各一錢）　乳香（六分）　雄黃　硃砂　麝香（各三分）　炙焦蜈蚣（一條）　金頂砒（五分，見丹藥門）　共研極細，煮麵糊丸麥子大。</p>
<p>先用銀針當頂刺破出血，拭乾，將丹插入孔內，疔自枯爛。割疔方法見後河字號，更有提疔膏秘傳方。</p>
<p><u>束疔金箍散</u>　治疔瘡針刺之後，餘毒走散作腫。</p>
<p>鬱金　白芨　白蘞　白芷　大黃（各五錢）　黃柏　綠豆粉（各三錢）　輕粉（五分）</p>
<p>共研末，生蜜調膏，厚塗疔腫周圍，箍束餘毒，頂插前丹，或填拔疔散（見稱字號）。</p>
<p><u>拔疔法</u>　治羊毛疔初起。</p>
<p>明雄黃研末（三錢），青布包扎，蘸熱燒酒先頂前心自外圈入內揉擦片時，其疔毛即奔至後心，旋蘸熱酒再向後心如法，盡擦其羊毛俱拔出，黏在布上，連包埋之，忌茶一日。</p>

<h3>姜字號</h3>
<p><u>黑神膏</u>　治烏癩黑斑，癢如蟲行。</p>
<p>藜蘆　川烏　黃連　川柏　防己　川芎　升麻（各五錢）　巴豆　杏仁（各十四粒）　油發（一兩）　共切碎，豬板油二斤，拌藥入鍋內熬至藥枯浮起，布濾去渣，再入鍋煎滾，投水粉、白礬，雄黃各研細末（五錢），松香末（一兩），盡攪成膏。</p>
<p>先洗鹽湯，拭淨，頻頻塗搽。</p>
<p><u>斑蝥膏</u>　白癩白斑，身熱頑痛。</p>
<p>斑蝥（十四個）　蝮蛇（一條）　曬乾入瓶內，用米醋七碗熬至一碗而濾取汁，頻頻塗搽。</p>
<p><u>類聚祛風散</u>　治大麻風之總方。</p>
<p>寒水石　硫黃　枯礬　貫眾（各四兩）　蛇床子（二兩）　朴硝（一兩）　共研極細，豬油調成膏。</p>
<p>先煎荊芥尾、苦參、細辛、地骨皮濃湯，熏洗，拭乾，日塗搽三次。</p>
<p><u>陀僧散</u>　治紫白汗斑。</p>
<p>雄黃　硫黃　蛇床子（各二錢）　陀僧　石黃（各一錢）　輕粉（五分），共研極細，醋調成糊，生薑片蘸搽，溫暖出汗乃愈，忌一切發物。</p>
<p><u>繡球丸</u>　治乾疥燥癢。</p>
<p>川椒　輕粉　樟腦　雄黃　枯礬　水銀（各二錢）　同研至水銀不見星，大風子淨肉另搗如泥，拌勻藥末，加柏子仁油（一兩），如無，或豬油、麻油糊藥，以兩掌合搓如圓眼大，先以鼻吸其氣入腹，次捻碎遍搽患處，數料自愈。</p>
<p><u>臭靈丹</u>　治濕疥腫痛。</p>
<p>硫黃　核桃肉　豬板油（各一兩）　水銀（一錢）</p>
<p>共搗成膏，頻頻塗搽患處。</p>
<p><u>經效方</u>　治五種疥瘡。</p>
<p>蛇床子　五倍子　蒼朮　檳榔　花椒（各三錢）　樟腦　雄黃　枯礬　硫黃（各錢半）　先研極細；大風子肉、杏仁（各五錢），水浸透，盡搗如泥，豬膽汁（一合），豬油（一兩）　煎溶，和諸藥共搗成團，縫布袋裝藥扎口，烘熱頻頻搽患處，或放杯內蒸溶搽之。</p>
<p><u>一掃光</u>　治諸瘡　風濕癢痛癬疥痧痱。</p>
<p>苦參　川柏（各一兩）　大風子肉　木鱉肉　蛇床子　吊揚塵　枯礬　雄黃　川椒　硫黃　樟腦　輕粉（各二錢）</p>
<p>共研極細，豬油調膏，烘熱塗搽。或布包紮緊，通身搽之。</p>

<h3>海字號</h3>
<p><u>必效散</u>　治頑癬不愈。</p>
<p>川槿皮（四兩）　大黃　海桐皮（各二兩）　百藥煎（見初集，兩半）　巴豆肉（錢半）　雄黃　輕粉（各四錢）　斑蝥（一個）　共研極細</p>
<p>先將癬抓破，溫水調藥頻頻搽之，干則再搽，勿入口中。</p>
<p><u>搽癬方</u></p>
<p>羊蹄根（八錢）　枯礬（二錢）　共研極細　醋調成糊，頻頻搽之。或搽生鹽。</p>
<p><u>消風玉容散</u>　治桃花癬，春月始發者。</p>
<p>綠豆粉（三兩），白菊花　白附子　白芷梢（各一兩）　炒鹽（五錢）　冰片（五分）　共研細末</p>
<p>水調搽之，良久洗去，再搽。</p>
<p><u>雄黃解毒散</u>　治血風瘡疾。</p>
<p>煅寒水石　雄黃　白礬（各二兩）　共研極細</p>
<p>熱酒和蜜頻頻調搽。若日久耗血生火，當搽黃連膏（見闕字號）。</p>
<p><u>石珍散</u>　治天疱火丹，一切濕熱潰爛。</p>
<p>熟石膏　輕粉（各一兩）　川柏片　青黛（各五錢）　共研極細</p>
<p>甘草湯洗淨，拭乾，頻頻搽之。</p>
<p><u>如聖膏</u>　治穀道風疳，如癬作癢，破流黃水。</p>
<p>歸尾（三錢）　巴豆肉（錢半）　麻油（四兩，浸藥文火炸枯，去渣）　下黃蠟（兩半），化盡，布濾入碗中，又投輕粉細末（二錢），盡攪成膏，頻頻搽之。</p>
<p><u>三白散</u>　治漆瘡腫痛，斑爛流水。</p>
<p>水粉（一兩）　熟石膏　輕粉（各五錢）　共研極細</p>
<p>搗韭菜汁或蘿蔔汁或蜜或油調搽。搗馬齒莧膏敷之亦效。</p>
<p><u>金蟬散</u>　治諸瘡已潰，誤沾馬汗、皂汁、糞穢毒水，或竹木撞刺，紅腫大痛。</p>
<p>大幹蝦仁（一個）　胡椒（十五粒）　皂角子（七粒）　砂罐裝定，瓦片蓋口，炭火煅至煙盡，成灰存性，取出研極細。</p>
<p>溫水洗淨瘡口，拭乾，撒藥入內，上貼太乙膏，良久毒水流盡，有刺亦出。</p>
<p><u>姜砒散</u>　治諸瘡發癢。</p>
<p>枯郁　乾薑（等分）</p>
<p>研末，以鹽茶洗淨，頻頻撒之。</p>
<p><u>化蟲散</u>　治潰久郁化生蛆。</p>
<p>焙乾海參，研極細，頻頻撒之，或撒皂礬末。治痘爛生蛆。寒水石研極細，頻頻撒之。溫茶洗淨。</p>

<h3>咸字號</h3>
<p><u>清涼膏</u>　治湯火傷，凡赤腫無皮，搽之解毒止痛。</p>
<p>角子石灰（水化開，數升）　水浸攪渾，沒水半寸許，露一夜，水面必起云片，輕輕帶水掠去。</p>
<p>每一盅兌麻油一盅，雙筋順攪成膏。</p>
<p>雞翎蘸掃患處。</p>
<p><u>罌粟膏</u>　治湯潑火燒，焮赤腫痛。</p>
<p>罌粟花（十五朵，無花用粟殼兩半）　浸麻油（四兩），慢火炸焦濾去渣，下白蠟（三錢），化盡傾碗中，投輕粉細末（二錢），攪冷成膏，坐滾湯燉化，雞翎頻頻蘸塗患處。</p>
<p><u>拈痛膏</u>　治杖瘡、跌打後，腫痛焮紫，已破未破皆貼此膏，上蓋紙包好，日一換。</p>
<p>取如意金黃散（一兩），加樟腦末（三錢），用前清涼膏調敷。</p>
<p><u>追風散</u>　治瘋犬微咬，初時用熱尿淋洗，擠出惡血，隨敷此散，追風拔毒。</p>
<p>北細辛　川烏　草烏　防風　白芷　川芎　薄荷　蒼朮（各一錢）　南星　雄黃（各五分）　共研極細</p>
<p>熱酒調敷，蓋紙紮定，日換一次。</p>
<p><u>內服方</u>　斑蝥（七個，去頭、足翅），拌糯米炒黃，去米，研藥極細，兌水粉（一錢），溫酒調服，良久小便行出血片惡物。如便澀脹痛，煎甘草梢湯飲之。倘毒未盡，次日空心如法再服，以便清為度。傷重者按本證施治。</p>
<p><u>非疳散</u>　治葡萄疫，青紫斑點，發於遍身，牙齦腐爛。</p>
<p>焙人中白　五倍子（各三錢）　冰片（一分）</p>
<p>頻搽牙齦，良久，米泔漱去。</p>
<p><u>朴硝散</u>　治小兒臍瘡。</p>
<p>煅牡蠣　大黃（各三錢）　朴硝（一錢）　共研極細，用活螺螄（五個），洗淨以清水一碗，養一夜，將螺放出，取水調敷數次。</p>
<p><u>立清散</u>　治小兒陰腫。</p>
<p>赤小豆　枳殼　赤芍　商陸　朴硝（等分），勿見火曬研極細，柏葉煎湯，日常調敷。</p>
<p><u>蟠龍散</u>　治小兒脫肛。</p>
<p>乾地蟠龍（一兩，帶土焙乾）　朴硝（二錢）　共研極細</p>
<p>水調，雞翎蘸搽數次。肛腫乾燥，用蔥湯洗淨，麻油調塗。一方烏龜頭或鱉頭，燒灰存性，麻油調搽。又方吊揚塵和干鼠糞燒煙，放桶中坐上熏之。</p>

<h3>河字號</h3>
<p><u>救苦散</u>　治頭風瘡爛。</p>
<p>陀僧　滑石（各二兩）　白芷（五錢）　共研極細，濕則撒之，干處蜜水調搽。</p>
<p><u>麥餞散</u>　治頭風瘙癢，浸淫成片，久爛成癩。</p>
<p>小麥（一合，炒枯存性）　硫黃（四錢）　白砒霜（一錢）　川椒　枯礬（各三錢）　百草霜（八錢）　共研極細先煎蔥湯洗淨，拭乾，麻油調成膏，塗貼患處，上蓋油紙，三日一換。</p>
<p><u>芙蓉外敷法</u>　治一切癰疽腫毒。</p>
<p>芙蓉花或葉或根皮，或搗爛或曬研極細，或蜜或麻油調膏塗敷四圍，中間留頂，干則頻換。初起者即覺清涼痛止腫消；已成者即排膿；已潰者易收斂。系外科之總方。或加赤小豆末，或燒焦蒼耳存性加入亦妙。</p>
<p><u>烏雲膏</u>　治風濕潰瘡，癢甚浸淫者。</p>
<p>松香末（二兩）　硫黃末（一兩）</p>
<p>麻油拌濕攤放青布條上，卷作筒子，以線縫定，再浸油中，取起刮去余油，鐵鉗夾住，點燃一頭，下用碗接其膏液，須陸續剪去布灰，冷水浸膏聽用。</p>

<h3>麻藥總方</h3>
<p><u>瓊酥散</u>　腫毒諸瘡，服此針割不痛。</p>
<p>蟾酥（一錢）　生半夏　鬧羊花（各五分）　胡椒　川椒　蓽茇　川烏（各一錢）　共研極細，酒調，每服（五釐）。</p>
<p><u>解骨丸</u>　箭簇入肉，鉗不出者，貼此拔之。</p>
<p>細研雄黃　細象牙　搗爛活蜣螂（等分），再研勻，煉蜜為丸麻子大。納入傷口內，外嚼碎羊油貼之，初時覺癢須忍住勿動，待癢極箭簇漸冒，撼動拔出，隨撒熱尿淋洗，外貼陀僧膏。（見鱗子號）鬧羊花俗名老虎花，即羊躑躅。</p>
<p><u>整骨麻藥</u>　割取箭頭，服之不痛。</p>
<p>胡茄子　麻黃　薑黃　川烏　草烏（各一錢）　鬧羊花（二錢）</p>
<p>共研極細，酒調，每服五分，割後欲解，頻服甘草湯</p>
<p><u>外敷麻藥</u>　敷患處即麻木，針割不痛。</p>
<p>川烏尖　草烏尖　生半夏　生南星　北細辛　蓽茇　蟾酥（各一錢）　胡椒（四錢）</p>
<p>共研極細，燒酒調敷。</p>
<p>麻藥煮刀針（見一卷針法門）。</p>
<p><u>提疔膏</u>　割疔時先將疔頂刺破，十字口用白降丹（見後翔字號）點上三五釐，旋以此膏連頂周圍塗之，令毒聚一處，疔自拔，縫不黏好肉方拭去，如法割取。</p>
<p>明雄黃（二錢，另研極細）　烏梅肉（六枚）　蛞蝓（即濕地上鼻涕蟲似蝸牛而無殼者），取四條同烏梅肉、雄黃搗成膏，照前法塗敷，良久，疔自腫起，方刮去此膏，如法割取，割後常貼萬應膏，見下。</p>
<p><u>秘傳方</u>　治疔瘡、瘰癧、頑毒結核，不用割取聽藥拔出。先取磁針刮破瘡頂，隨點白降丹少許，次用千槌膏連頂周圍蓋貼，三日一換，自能拔出後貼萬應膏，見下。白降丹見後翔字號，千槌膏見前闕字號。</p>
<p><u>束毒膏</u>　治諸瘡腐爛延開，紅熱痛甚。</p>
<p>輕粉　膽礬（各二錢）　白礬　銅綠　白芨　白芷　大黃　黃柏　雄黃　鬱金（各四錢）　炒焦五倍子（一兩）　共研極細，用黃醋一碗勺內慢火熬至一杯，以起金黃色黃泡為度待溫將藥入內，盡攪成膏，厚塗四周瘡弦上，蓋萬應膏，一日一換，用甘草湯洗之。</p>
<p>汪訒菴曰：「瘡症之生，始於喜怒憂樂之不時，飲食起居之不節，或金石丹藥之毒發，寒暑燥濕之不調，陰陽不平而臃腫，榮衛滯澀而腐潰，輕者起於六腑，浮結而為癰；重者發於五臟，沉澀而為疽。淺者為瘡癤瘍毒，蓋瘡癤發於皮膚之上，瘍毒發於皮里肉外，癰則發於肉脈之間，皆屬陽分；疽則發於筋骨之間，乃屬陰分。疽有發於外者，如背、腦、眉鬢等疽；癰有發於內者，如心、肝、脾、肺、腎等癰。外證易識，內證難明，大抵某經虧損，癰疽則從某經而出。根淺為癰，根深者為疽，至於致病之源則一也。」</p>
<p>凡貼膏藥須當瘡頭剪一小孔，引毒外出。瘡若高腫，剪作數塊貼之，免瘡拘急。貼潰瘍，宜先洗淨，近瘡口下剪折數條或壓燈心，引膿滲出。</p>

<h3>應用膏藥方（自淡字號——羽字號）</h3>

<h3>淡字號</h3>
<p><u>萬應膏</u>　貼癰疽、發背、痰核、流注諸般瘡毒。</p>
<p>川烏　草烏　白芨　生地　當歸　赤芍　白芷　羌活　獨活　苦參　元參　蒼朮　烏藥　甘草　象皮　肉桂　穿山甲　木鱉肉（各五錢）　共切粗片，浸麻油五斤，春五夏三秋七冬十日，入大鍋內慢火熬至藥枯浮起，布濾去渣，將油稱准，再上火熬，每油（一斤）兌入水粉（半斤），徐徐篩入，桃柳條盡攪，熬至黑如漆，亮如鏡，滴水成珠時，取起瓷器收貯，任其攤貼。</p>
<p><u>太乙膏</u>　貼瘡口不收，生肌長肉。</p>
<p>當歸　生地　甘草（各二兩）　麻油（二斤）　如法浸藥，煠枯濾渣，再煎滾，下飛淨黃丹（八兩）　攪令滴水成珠時，又下白蠟、黃蠟（各一兩）　俟化盡住火，預研細去油乳香，沒藥（各五錢）　入內，柳枝攪冷成膏，磁器收貯，聽用。</p>
<p><u>加味太乙膏</u>　治癰疽、發背，諸般瘡毒，濕痰流注，風濕寒痹，遍身走痛，腰膝痠軟，五損內癰，七情外證，湯潑火燒，刀傷棒毒，瘡癩，皆貼患處；男子遺精，女子白帶，俱貼臍下。藏毒腸風，可作丸服。</p>
<p>當歸　赤芍　白芷　元參　生地　大黃　木鱉　肉桂（各二兩）　槐枝　柳枝（各百寸），共切碎入鍋內，浸麻油（五斤），春五夏三秋七冬十。慢火炸焦，布濾去渣，將油稱准上火，先下乾淨頭髮（一兩），熬至浮起似膠時，每油一斤篩入黃丹（六兩半），火添大些，夏秋亢熱，每斤加丹（五錢），柳枝盡攪，候先發青煙後起白煙，旋繞香馥，其膏已成。滴水中以試軟硬，太老量加熱油，太嫩量加炒丹，加火攪令煙盡取下。切阿魏薄片（三錢），撒入化盡，研細輕粉（四錢），乳香（五錢），沒藥（三錢），篩入攪勻，傾放水中，柳木棍縷成一塊，再換冷水，乘熱每斤拔扯數百下，合入磁壇內，以水浸之。每少許炙溶開貼。</p>
<p><u>附子膏</u>　即前膏去大黃加干附子（二兩），切片炸焦，另研陽起石（五錢），膏熟時同諸藥末篩入。專貼寒痰冷痹陰毒。</p>

<h3>鱗字號</h3>
<p><u>乾坤一氣膏</u>　貼新久痞疾，諸風癱瘓，濕痰流注，頑惡瘡毒，及遺精帶下，血冷精寒，久無嗣育，常貼臍下。</p>
<p>白附子　巴豆肉　蓖麻子　穿山甲　五靈脂　木鱉肉　當歸　赤芍　白芍　白芷　生地　熟地　莪朮　三稜　續斷　元參　肉桂（各六錢）　共切碎，入銅內，照法浸麻油（三斤），桑柴火炸焦，布濾去渣，稱准。每油一斤兌入黃丹（十二兩），火加大些，槐柳枝盡攪，熬至滴水成珠方住火，切阿魏薄片（一兩），撒入化盡，再下研細乳香、沒藥（各六錢），麝香末（錢半），柳枝攪勻，磁器收貯。臨用坐滾湯中燉化，紅緞、皮紙聽其攤貼。</p>
<p><u>陀僧膏</u>　貼頑惡諸瘡、瘰癧流注、金刀跌打諸傷。</p>
<p>大黃（四兩）　苦參（二兩）　當歸　赤芍（各一兩）　共切片。桐油（一斤），如法浸透，炸焦布濾去渣，下陀僧細末（十兩），柳枝盡攪，加火熬至滴水成珠取起。預研細百草霜、赤石脂末（各一兩），乳香、沒藥、血竭、兒茶細末（各二錢半），銀黝細末（五錢），徐篩入，柳枝盡攪極勻，傾入水中，眾手拔扯千餘下，收放罐中，冷水浸之，臨用炙溶攤貼。</p>
<p><u>巴膏方</u>　貼頑惡諸瘡，化腐生肌。</p>
<p>桑、槐、桃、柳、梅各裁嫩枝（二十四寸），麻油（二斤）浸透，溫火炸枯，將枝撈出。次下頭髮（六一），梔子（四十個），象皮片、山甲末（各三錢），熬至頭髮化盡，布濾去渣，稱准。每油（一斤）兌入黃丹（六兩），柳枝盡攪熬至滴水成珠取起。預研硇砂、血竭、兒茶細末（各一錢），篩入攪勻，傾入水中，眾手拔扯千餘下，罐收聽用。</p>
<p><u>亞聖膏</u>　貼破爛諸瘡，楊梅結毒。</p>
<p>榆枝　桑枝　槐枝　柳枝　艾莖（各二十寸）　象皮　驢騾蹄甲（各一兩）　山甲（六錢俱切碎）　蟬蛻（四錢）　蛇皮（二錢）　木鱉（七個）　頭髮（三錢）　雞子黃（三枚）　麻油（三斤）　浸藥七日，炸焦去渣。每油一斤兌入黃丹（七兩），加火攪成膏，下黃蠟（五錢），化盡取起，預研血竭、五靈脂、煅牡蠣細末（各五錢），兒茶、乳香、沒藥細末（各三錢），篩入膏內，柳枝攪勻，傾水盆中，眾手拔扯數百下，罐收聽用。</p>
<p><u>絳珠膏</u>　貼腫潰諸瘡，去腐定痛，生肌斂口。</p>
<p>煎麻油（十兩），炸化頭髮（五錢），再投天麻子肉（八十一粒）、熟雞子黃（十枚），炸焦，布濾去渣，下黃丹（二兩），白蠟（三兩），再煎數滾取起。預研血竭、輕粉、乳香、沒藥、兒茶、硃砂、珍珠各細末（三錢），片末（一錢），麝末（五分），篩入膏內，攪勻，收好聽用。</p>
<p><u>絳紅膏</u>　貼一切腫毒已成，疼痛不消，先用神燈照法（見一卷），後貼此膏。</p>
<p>銀硃（五錢），生桐油調搗成膏，綿紙攤貼，日換一次。</p>
<p><u>單油膏</u>　貼結毒諸瘡，日久潰爛。洗淨後貼此膏。</p>
<p>先煎蒼朮（一兩）　川椒（三錢）　麻油（四兩）　水粉（二兩）　慢火熬至滴水成珠，綿紙攤貼。</p>
<p><u>白膏藥</u>　貼諸般腫毒，潰爛流膿。</p>
<p>鍋盛麻油（二斤）　浸巴豆肉　萆麻仁（各六兩）　干蛤蟆（三個，各啣頭髮一團），同浸三日，上火熬滾，再下活鯽魚五尾，同炸焦布濾去渣，慢火熬至滴水成珠取起。研乳香細末三錢，水粉（二十兩），篩入膏內，柳枝攪令極勻，候凝成白膏，綿紙攤貼。</p>

<h3>潛字號</h3>
<p><u>化腐紫霞膏</u>　善能穿透諸毒，凡發背已成，瘀肉不腐及不作膿者，用此。</p>
<p>曬乾螺螄肉（二兩）　巴豆霜（五錢）　輕粉　血竭　樟腦（各一錢）　金頂砒（見丹藥門，五分）　共研極細。</p>
<p>用時將麻油調成膏或敷成貼。</p>
<p><u>元珠膏</u>　治腫瘍將潰，塗之膿從毛孔吸出，若已潰膿，或曾針破者，用紙捻蘸膏插入孔內，呼膿出外。凡腐未盡者，塗之立化。</p>
<p>木鱉肉（七枚）　斑蝥（四十個）　驢蹄甲（切片，二錢）　草烏　巴豆肉（各五分）　柳枝（二十四寸）　鍋盛麻油（四兩）　浸五日，文火炸枯，布濾去渣，攪令成膏，聽其塗貼。</p>
<p><u>瑩珠膏</u>　豬板油（十兩）　白蠟（三兩）　入鍋煎溶，布濾去渣。預研輕粉、樟腦細末（各兩半），煅龍骨末（四錢），冰片末（一錢），調勻油內攪冷成膏，聽用。</p>
<p>貼杖瘡用紙攤極薄貼之，干則再換。臁瘡內加水龍骨細末（三錢）。楊梅潰爛內加水粉（三錢）調勻貼。頑瘡乳岩內加銀硃（一兩）調塗。貼下疳，一切潰爛瘡瘍，能去腐消腫，定痛生肌。</p>
<p><u>貝葉膏</u>　貼癰疽發背，潰爛諸瘡。</p>
<p>煎麻油（一斤）　炸化油頭髮（二兩）　布濾去渣，投白蠟（二兩），入鍋煎化，住火攪令微熱；取綿紙剪五六條，每條入油蠟內蘸透，貼於磁器幫子上，臨用隨大小剪貼患處。每日更換三五次，功效甚速。</p>
<p><u>碧螺膏</u>　貼下部濕瘡，一切疥癬瘰癧，結毒痰串。</p>
<p>松香（二斤）　研細篩末，用大銅盆內面以豬油搽遍，坐滾湯鍋中下松香末入內，粗筷盡攪以凝結沉底為度，傾冷水盆中，拔扯數百下，分作為數塊。將麻油一斤熬至滴水成珠時，投入松香膏一斤，慢火熬成膏，太老加油再熬，老嫩得中方住火。預研青礬、膽礬細末（各五錢），篩入攪勻。用時烘熱塗貼。</p>
<p><u>琥珀膏</u>　貼諸瘡初起，紅腫焮熱，堅硬疼痛。</p>
<p>煎麻油（十二兩）　炸化頭髮（一兩）　花椒（二十粒）　次下黃蠟（四兩）　化盡布濾去渣，傾磁盤內。預研輕粉（四錢）、銀硃、水粉（各八錢），琥珀細末（五分），篩入膏內，柳枝攪勻，聽用。</p>

<h3>羽字號</h3>
<p><u>阿魏化堅膏</u>　貼失榮證，癭瘤、乳岩、瘰癧、結毒，初起堅硬如石，皮色不紅，日漸腫大，但未破者貼此自消。</p>
<p>用蟾酥丸（見五卷黃字號）取末一料，加炙焦蜈蚣五條研極細拌勻，取乾坤一氣膏二十四兩（見前鱗字號），坐滾湯中燉化，調勻前藥，攪成膏，紅緞開貼，半月一換。</p>
<p><u>生肌玉紅膏</u>　治癰疽發背，棒毒諸瘡，已潰流膿時用甘草湯或豬蹄湯洗淨拭乾，挑膏入掌中捺化塗貼瘡口上，蓋太乙膏。大瘡日洗貼二次，服補藥。</p>
<p>當歸（二兩）　白芷（五錢）　甘草（兩半）　紫草（二錢）　共切片，麻油（一斤）　入鍋內，浸藥三日，文火炸焦布濾去渣，再煎滾下血竭細末（四錢），次下白蠟（一兩），化盡取起，用茶杯四個坐冷水盆中，將膏傾作四起，預研輕粉細末（四錢），每杯投末一錢，粗筷攪勻，再合入磁盤內，盡攪待冷，收貯磁壇，如法搽貼。</p>
<p><u>瓊液膏</u>　貼夾傷、杖傷，皮肉破爛。</p>
<p>當歸尾　紅花　白芷　蒲黃　鬧羊花（各二兩）　麻油（一斤）　浸藥五日，炸枯濾去渣，下白蠟、黃蠟（各一兩）　溶化。預研冰片末（五分），乳香、沒藥細末（各六錢），篩入膏內，柳枝攪勻，待冷收好聽用。</p>
<p><u>六真膏</u>　治同前症。</p>
<p>樟腦（三兩）　乳香　沒藥　血竭　兒茶　三七（各三錢）　共研極細。煎豬油（十二兩），去渣調藥攪成膏，磁壇收貯，綿紙攤貼。</p>
<p><u>鳳雛膏</u>　治諸瘡潰久不斂。煮熟雞蛋取黃十枚，搗碎入鍋內慢火炸出蛋油半杯。</p>
<p>預研輕粉、乳香、血竭、龍骨細末（各五分），調入油內攪成膏，雞翎蘸塗，日上三次，腐盡孔深滴膏入內，上蓋萬應膏。</p>
<p><u>二神膏</u>　貼頭瘡赤爛。</p>
<p>熟雞蛋黃（五枚）　剪碎油發（一兩）　搗勻撒放鍋內，慢火炸焦，待發化盡，漸出紅油陸續□□勿令□□，先煎蔥湯洗淨患處，以雞翎蘸油塗搽數次自愈。</p>
<p>《金鑑》曰：腐不去，則新肉不生。因腐能侵壞好肉，當速去之。如過氣實之人，方可用刀割取，若氣虛者，惟恃藥力以化之。蓋去腐藥乃瘡科要劑也。</p>
<p>又曰：大瘡潰爛，內毒未盡，若驟生肌，則外實內潰，重者□毒內攻，輕者反加腫爛，口雖收而旁邊必又生疽。須知腐未盡，不可猝用生肌藥也。</p>

<h2>去腐靈丹生肌方（自翔字號——師字號）</h2>

<h3>翔字號</h3>
<p><u>丹藥方</u></p>
<p><u>白降丹</u>　治癰疽發背，疔毒諸瘡，大者用七八釐，小者用三五釐，乳汁或水調勻，雞翎蘸掃瘡頭上，初起者即起泡消腫；成膿者即潰；腐者即脫。</p>
<p>硃砂　雄黃（各二錢）　硼砂（五錢）　先研極細，再拌牙硝　食鹽　白礬　皂礬（各兩半）　水銀（一兩）</p>
<p>同研至水銀不見星。用陽城罐一個，擱在微火上徐徐起藥入內溶化，微火烘至無聲即取起，火大太乾則走汞，如不幹則藥倒下不結，其難處在此。再用一陽城罐封口合定，裁綿紙條寬半寸，蘸鹽泥糊對罐口。其法研水粉、熟石膏、罐子泥、鹽水潤濕打成稠膠，塗泥一層糊紙一層，糊至四五重，又糊有藥罐上二三重。地上挖一小坎，粗碗盛水安放坎中，將無藥之罐坐碗水內，周圍齊地以瓦片遮蓋，免炭灰落入碗中。方燒燃大炭密排藥罐之上，四邊莫空，煅三炷香久，待冷取開得丹兩餘，兌冰片末（五分），擂勻，磁瓶謹收聽用。</p>
<p><u>紅升丹</u>　諸瘡潰後，用此拔毒去腐，生肌斂口，如瘡口堅硬，肉暗紫赤，雞翎蘸掃少許，立刻紅活。</p>
<p>火硝（四兩）　白礬（一兩）　皂礬（六錢）　先研碎用銅勺燉化，一干即取起。又硃砂、雄黃（各五錢），水銀（一兩），同研至不見星，拌前硝礬再研勻，堆放小鍋中，上蓋新碗，碗邊定要合縫，取淨黃泥，鹽汁潤濕打糊成條，伴碗口周圍築緊，勿令走氣，只留碗蒂在外，或單研生石膏末周圍築緊亦妙。將鍋架定炭火上，煅三炷香久。初炷只用微火，火大則汞先飛上，二炷火加大些，以匙挑水頻潤碗底；三炷則用猛火以扇煽起，浸碗底勿令乾，干則汞先走散，鍋內倘起綠煙，急以硬筆蘸鹽泥頻頻塗抹，香完去火，待冷開看得丹八九錢，兌冰片末三五分，乳缽擂勻，磁瓶收用。</p>
<p>古法用陽城罐鹽泥固濟，法頗繁難，用此新法似為簡便，俗法只研碎硝、礬、水銀，升煉後兌雄黃、硃砂、冰片末。</p>

<h3>龍字號</h3>
<p><u>靈藥門</u></p>
<p><u>五色靈藥</u>　治諸瘡潰爛，腐肉不盡，新肉不生。</p>
<p>食鹽（五錢）　黑鉛（六錢）　水銀（二兩）　同入鍋內炒至結成砂子。再入明礬、皂礬、牙硝末（各一兩），共炒至砂礬水乾，即取起同研至水銀不見星，方照後二法對入罐內，煅三炷香久，不可太過，不及。待冷取出約有丹二兩，甚白如雲方妙，如要色紅，用鉛（九錢），水銀（一兩），牙硝（三兩），加硃砂、雄黃（各三錢），照前法升煉；要不痛，丹內兌石膏末（三兩），研勻、再入新罐內，對口煅一炷香久。</p>
<p><u>靈藥固罐法</u>　用陽城罐烤熱，搗大蒜塗遍罐外，再烤再塗，約三四次。以姜醋入內湯煮至干，次用黃泥、炭灰和鹽水打熟，固罐一指厚，陰乾。如裂縫蘸鹽泥塗抹之，總要完固不走氣。</p>
<p><u>封罐口法</u>　裝藥入罐，上蓋鐵盞，鐵絲絆住。研細熟石膏、無各異等分，炒鹽減半，醋調成膏，烘熱鐵盞，筆蘸膏周圍塗抹，隨干隨塗，以口平為率，陰乾。地上釘長釘三口，上安藥罐，四圍砌炭，火煅之，筆蘸頻塗鐵盞。</p>
<p><u>結毒靈藥</u>　水銀（一兩）　雄黃　硃砂　硫黃（各三錢）　共研細入鍋中，照前煉紅升丹法，煅三炷香，待冷取丹，每兩兌水粉（五錢），同研勻，隨症加藥。</p>
<p>凡梅毒腐臭煎甘草湯洗淨，用丹五錢兌輕粉末（三錢），頻頻撒之。結毒，咽喉唇鼻潰爛，用丹一錢兌人中白二分，擂勻頻頻吹搽。治諸瘡潰爛，水氣不幹者，用丹一錢兌片末五釐，擂勻頻撒之。</p>
<p><u>鍊金頂砒</u></p>
<p>黑鉛（一斤）　切片入罐內，炭火溶化，投白砒（二兩）於化烊鉛上，煉至煙盡住火，冷定取看，金頂砒結在鉛面上，刮下研細聽用。</p>
<p><u>煉硝石法</u></p>
<p>淨朴硝（一斤），入罐內炭火煎乾，煅紅住火，冷定研細聽用。</p>
<p>凡咽喉、口舌、唇齒一切實火腫痛，每用少許或吹或搽。</p>
<p>凡升靈藥硝要炒燥，礬要煅枯。</p>
<p><u>生肌門</u></p>
<p><u>腐盡生肌散</u>　治潰瘍，腐淨瘡不收口。</p>
<p>血竭　兒茶　乳香　沒藥　真三七（各三錢）　冰片（一錢）　麝香（二分）　有水加龍骨，要速收口加蟹黃　珍珠（各一錢）。</p>
<p>共研極細撤之，或豬油調搽。</p>
<p><u>月白珍珠散</u>　治潰瘍，新肉已滿卻不生皮，及湯火傷、下疳腐痛。</p>
<p>珍珠（一錢）　輕粉（一兩）　靛花（五分）</p>
<p>研細撒之，或豬油，乳汁調糊，雞翎蘸搽。</p>
<p><u>生肌定痛散</u>　治潰瘍紅熱腫痛，微有腐者。</p>
<p>甘草湯飛淨石膏末（一兩）　硼砂（五錢）　硃砂（三錢）　冰片（二分）　共研極細。或撒或麻油調搽。</p>
<p><u>輕粉生肌散</u>　治腐已脫盡，仍紅熱腫痛者。</p>
<p>熟石膏（一兩）　血竭　乳香　輕粉（各五錢）　冰片（五分）。有水加白芷、龍骨：不收口加炙焦雞內金（各一錢）。</p>
<p>共研極細，用米泔洗淨，拭乾，撒之，若瘡熱乾燥，用豬油或麻油蜜水俱可調搽。</p>

<h3>師字號</h3>
<p><u>花蕊石散</u>　治跌打損傷，金瘡血痣，刀砍箭射，斷筋損骨，血出過多，疼痛不止者。</p>
<p>花蕊石（五錢）　蛇含石（三錢，俱煅紅童便淬七次）　生草烏　南星　乳香　沒藥　羌活　細辛　蘇葉　厚朴　白芷　當歸　輕粉　檀香　碎蘇木　降真香　煅龍骨（各二錢）　麝香（三分）　共研極細，篩入新瓶。</p>
<p>先煎蔥湯洗淨，拭乾，將藥撒之，一日一換自愈。</p>
<p><u>如聖金刀散</u>　治刀砍斧傷，皮破筋斷，飛血不止。</p>
<p>明淨松香（七兩）　明礬　枯礬（各兩半）　共研極細，篩，入新瓶。</p>
<p>隨撒傷處，綿紙蓋扎，血止之後或焮痛作膿，換撒生肌定痛散數次。痛止以蔥湯洗淨，上貼玉紅膏。</p>
<p><u>加味桃花散</u>　治金瘡跌打，血出不止及潰瘡腐盡不能收功。先洗蔥湯，頻頻撒之。</p>
<p>角子石灰（半斤），拌大黃片（兩半），入鍋內慢火炒紅，研極細，取末（四兩）。另兌研細熟石膏（一兩），煅龍骨、炒黃丹、乳香、沒藥、白芷各淨末（四錢），再同研勻，新罐收貯。潰瘡乾燥豬油調搽。</p>
<p><u>點痔新方</u>　痔上枯藥之後，瘡已脫落，孔竅不收，早晚點之，瘡口自合。</p>
<p>乳香　沒藥（各一錢）　熊膽　黃丹　輕粉　海螵蛸　煅龍骨　煅赤石脂（各五分）　血竭　珍珠　冰片（各二分）　麝香（一分）　共研極細，豬油調成膏，蘸點患處。</p>
<p><u>古生肌散</u>　治腐已盡，肌肉生遲，亦治金瘡血出不止。</p>
<p>煅赤石脂　熟石膏（各一兩）　輕粉　乳香　黃丹　血竭　樟腦　煅龍骨（各三錢）　共研極細。</p>
<p>先煎甘草、白芷、當歸湯洗淨，方用此散撒之，上蓋油紙紮住，一日一換。</p>
<p><u>制寒食麵</u></p>
<p>灰面一斤，再用半斤水調成稠，擀成薄片二塊，將灰麵包合在內，周圍捏緊，勿漏縫。於清明日蒸熟，布條縷住，懸掛當風處陰乾，入罐收藏。隨瘡大小，研末或水或油蜜調敷，治諸瘡神效。</p>
<p>凡外科　針法　炙法　砭法　烙法　照法　烘法　蒸法　拔法　應用火針法　俱載一卷癰疽治法門。</p>
<p><u>五方九州風土氣息</u></p>
<p>《素問·異法方宜論篇》曰：東方海濱傍水，魚鹽之地，其民食魚而嗜咸，黑色疏理，其病皆癰瘍，其治宜砭石。西方陵居多風，水土剛強，其民不衣而褐薦，華食而肥脂，其病生於內，其治宜毒藥；北方地高陵居，風寒冰冽，其民野處而乳食，臟寒生滿病，其治宜灸焫；南方地下水土弱，霧露所聚，其民嗜酸而食胕，致理而赤色，其病多攣痹，其治宜微針；中央地平濕，其民食雜而不勞，其病多痿厥寒熱，其治宜導引按蹻。</p>
<p>《河圖括地象》曰：九州殊題，水泉各異，風聲氣習，剛柔不同。青州其音角羽，其泉咸以酸，其氣舒遲，其人聲緩；荊揚其音角徵，其泉酸以苦，其氣熛輕，其人聲急；梁州其音商徵，其泉苦以辛，其氣剛勇，其人聲塞；兗豫其音宮徵，其泉甘以苦，其氣平靜，其人聲端；雍冀其音商羽，其泉辛以咸，其氣駃烈，其人聲捷；徐州其音角宮，其泉酸以甘，其氣悍勁，其人聲雄。</p>
